(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡSΑ΄

Πέμπτη 16 Σεπτεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται η υπ’ αριθμ. πρωτ. 8152/5778, από 16 Σεπτεμβρίου 2021, απόφαση του Προέδρου της Βουλής περί Καθορισμού Αρμοδιότητας της Διαρκούς Επιτροπής Παραγωγής και Εμπορίου, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής:: «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδυνάμου», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΜΠΡΟΥΛΗΣ Γ. , σελ.
ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Ναυτιλίας και Νησιωτικής Πολιτικής:
ΑΠΟΣΤΟΛΟΥ Ε. , σελ.
ΒΙΛΙΑΡΔΟΣ Β. , σελ.
ΒΟΛΟΥΔΑΚΗΣ Μ. , σελ.
ΒΡΟΥΤΣΗΣ Ι. , σελ.
ΓΚΙΚΑΣ Σ. , σελ.
ΔΡΙΤΣΑΣ Θ. , σελ.
ΙΑΤΡΙΔΗ Τ. , σελ.
ΚΑΒΒΑΔΑΣ Α. , σελ.
ΚΑΛΑΜΑΤΙΑΝΟΣ Δ. , σελ.
ΚΑΠΠΑΤΟΣ Π. , σελ.
ΚΟΜΝΗΝΑΚΑ Μ. , σελ.
ΚΟΝΣΟΛΑΣ Ε. , σελ.
ΚΟΥΡΟΥΜΠΛΗΣ Π. , σελ.
ΛΙΟΥΠΗΣ Α. , σελ.
ΛΟΓΙΑΔΗΣ Γ. , σελ.
ΜΑΡΑΒΕΓΙΑΣ Κ. , σελ.
ΜΕΛΑΣ Ι. , σελ.
ΜΙΧΑΗΛΙΔΗΣ Α. , σελ.
ΜΠΙΑΓΚΗΣ Δ. , σελ.
ΜΠΟΥΡΝΟΥΣ Ι. , σελ.
ΜΠΟΥΤΣΙΚΑΚΗΣ Χ. , σελ.
ΠΑΠΠΑΣ Ι. , σελ.
ΠΛΑΚΙΩΤΑΚΗΣ Ι. , σελ.
ΣΑΝΤΟΡΙΝΙΟΣ Ν. , σελ.
ΣΚΑΝΔΑΛΙΔΗΣ Κ. , σελ.
ΣΥΝΤΥΧΑΚΗΣ Ε. , σελ.
ΣΥΡΜΑΛΕΝΙΟΣ Ν. , σελ.
ΦΟΡΤΩΜΑΣ Φ. , σελ.
ΧΑΤΖΗΓΙΑΝΝΑΚΗΣ Μ. , σελ.
ΧΗΤΑΣ Κ. , σελ.

ΠΑΡΕΜΒΑΣΕΙΣ:
ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΑ΄

Πέμπτη 16 Σεπτεμβρίου 2021

Αθήνα, σήμερα στις 16 Σεπτεμβρίου 2021, ημέρα Πέμπτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-9-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Ρϟ΄ συνεδριάσεώς του, της 15-9-2021, σε ό,τι αφορά την ψήφιση στο σύνολο του σχεδίου νόμου: «Νέο πλαίσιο για την ευζωία των ζώων συντροφιάς - Πρόγραμμα «AΡΓΟΣ» και λοιπές διατάξεις του Υπουργείου Εσωτερικών»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδυνάμου».

Η Διάσκεψη των Προέδρων αποφάσισε στη συνεδρίασή της στις 8 Σεπτεμβρίου 2021 τη συζήτηση και ψήφιση του νομοσχεδίου σε μία συνεδρίαση επί της αρχής και επί του συνόλου με τη διαδικασία που προβλέπεται για τους κώδικες στα άρθρα 76 του Συντάγματος και 111 του Κανονισμού της Βουλής.

Ειδικότερα, ως προς την οργάνωση της συζήτησης προτείνονται εκτός από τους εισηγητές και ειδικούς αγορητές, τους Κοινοβουλευτικούς Εκπροσώπους, καθώς και τους Υπουργούς και ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα, καθώς και ένας δωδεκαμελής κύκλος ομιλητών με αναλογία έκαστος: πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το Κομμουνιστικό Κόμμα Ελλάδας, ένας από την Ελληνική Λύση και ένας από το ΜέΡΑ25.

Ομοίως, κατανεμημένοι σε έναν δωδεκαμελή κύκλο θα είναι και οι Βουλευτές που θα συμμετέχουν με τηλεδιάσκεψη μέσω της πλατφόρμας Webex ή και με φυσική παρουσία.

Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Μετά την ολοκλήρωση του καταλόγου των ομιλητών θα ακολουθήσει η ψήφιση του σχεδίου νόμου επί της αρχής και επί του συνόλου διά εκφωνήσεως των εισηγητών και των ειδικών αγορητών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα,

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Φίλιππος Φόρτωμας για δεκαπέντε λεπτά.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα να κυρώσουμε τον πρώτο κώδικα νομοθεσίας που εκπονήθηκε από την κεντρική επιτροπή κωδικοποίησης και εισάγεται στη Βουλή.

Η εφαρμογή αυτή αποσκοπεί στην αντιμετώπιση των διαρθρωτικών παθογενειών της πολυνομίας και της κακονομίας στη χώρα μας αλλά και στον θεσμικό εκσυγχρονισμό της. Είναι ένα πρόβλημα το οποίο χρήζει θεραπείας και είναι ένα πρόβλημα του πολιτικού κόσμου εν γένει.

Τα προηγούμενα χρόνια κυρίως επί διακυβέρνησης ΣΥΡΙΖΑ η κακή νομοθέτηση μεσουρανούσε. Υπήρξαν εκατοντάδες νόμοι, αναρίθμητες τροπολογίες, χιλιάδες άρθρα, αλλά και διατάξεις. Θα σας δώσω ένα απλό παράδειγμα. Από τον Ιούνιο του 2017 έως τον Αύγουστο του 2017, κατατέθηκαν εκατόν πενήντα εννέα τροπολογίες σε διάστημα μόλις δύο μηνών, κυρίες και κύριοι συνάδελφοι. Αν αυτό δεν είναι πολυνομία και κακή νομοθέτηση τότε τι είναι;

Στα χρόνια της διακυβέρνησης σας, κύριοι της Μείζονος Αντιπολίτευσης, αποδεικνύεται καθημερινά ότι μοναδικός σας στόχος ήταν από τη μία να καταγγέλλετε την απελθούσα κυβέρνηση για τον τρόπο νομοθέτησης και από την άλλη να νομοθετείτε με τέτοιον τρόπο ώστε η έννοια κατάχρηση να ωχριά μπροστά της. Και το χειρότερο δεν είναι αυτό. Το χειρότερο είναι ότι το σύνολο σχεδόν των εκατοντάδων τροπολογιών που είχατε καταθέσει δεν είχαν καμμία σχέση σχεδόν με τα νομοθετήματα. Ήταν, όπως είχε αναφέρει σε εκείνη τη συνεδρίαση και ο σημερινός Πρωθυπουργός Κυριάκος Μητσοτάκης, «ρουσφέτια της τελευταίας στιγμής» για να εξυπηρετήσετε τα συμφέροντά σας.

Τότε, φυσικά, ο Αρχηγός σας, ο κ. Τσίπρας, κατηγορούσε τη Νέα Δημοκρατία για πολυνομία, όταν η Νέα Δημοκρατία για την περίοδο 2012 – 2015, επί πρωθυπουργίας Αντώνη Σαμαρά, σε εκατόν δεκατέσσερις κυρώσεις διεθνών συμβάσεων είχε φέρει μόλις δεκατέσσερις τροπολογίες.

Η όλη αυτή τακτική του ΣΥΡΙΖΑ συνεχίστηκε φυσικά και το 2018, όπως τα είπαμε και στην επιτροπή, όπου είχατε φέρει σχεδόν διακόσιες σαράντα επτά τροπολογίες από τις οποίες διακόσιες δώδεκα άσχετες με το περιεχόμενο των νόμων και εκατόν εβδομήντα οκτώ εκπρόθεσμες.

Στόχος της Κυβέρνησης μας, της Κυβέρνησης της Νέας Δημοκρατίας είναι η ορθή νομοθέτηση, γεγονός το οποίο αποδεικνύεται από την διαδικασία κωδικοποίησης της νομοθεσίας το οποίο σήμερα αρχίζει. Σήμερα, λοιπόν, έχω την τιμή να εισηγούμαι τον πρώτο κώδικα νομοθεσίας και είμαι ιδιαίτερα χαρούμενος γιατί ο κώδικας αυτός αφορά τη νησιωτική πολιτική της χώρας.

Ο ν.4770/2021, λοιπόν, αποτελεί το μόνο ολοκληρωμένο θα έλεγα ρυθμιστικό πλαίσιο που αφορά την νησιωτική πολιτική της χώρας μας. Πρόκειται για ένα θεσμικό πλαίσιο το οποίο λαμβάνει υπ’ όψιν τους περιορισμούς τα μειονεκτήματα, αλλά τα πιο σημαντικά πλεονεκτήματα του νησιωτικού χώρου και εφαρμόζει μια ειδική, διαφοροποιημένη πολιτική, με κύριο στόχο να μειώσει το χάσμα με τον ηπειρωτικό χώρο.

Θέσαμε, λοιπόν, τους άξονες προτεραιότητας και θεσμοθετήσαμε χρηματοδοτικά εργαλεία, αλλά και προγράμματα τα οποία θα ενισχύσουν αλλά και θα προωθήσουν την επιχειρηματικότητα, την αξιοποίηση των νέων τεχνολογιών, αλλά και τη βιώσιμη ανάπτυξη των νησιών μας, πάντα με σεβασμό στο περιβάλλον αλλά και στον χαρακτήρα κάθε τόπου.

Το ειδικό μέρος του κώδικα κωδικοποιεί τα άρθρα του ν.4770/2021, ώστε να μπορεί ο κάθε νησιώτης επιχειρηματίας να αντιληφθεί τα θεσμοθετημένα προγράμματα χρηματοδότησης και να γίνει κοινωνός της δικής μας πολιτικής.

Η Κυβέρνηση της Νέας Δημοκρατίας, κυρίες και κύριοι, παρουσιάζει, λοιπόν, για πρώτη φορά μια ολοκληρωμένη νησιωτική πολιτική, η οποία αναγνωρίζει στην πράξη τη σημασία του χώρου αυτού. Τόσα χρόνια η νησιωτικότητα αντιμετωπιζόταν αποκλειστικά ως μία έννοια γεωγραφική.

Σήμερα, λοιπόν, για μία ακόμα φορά, κυρίες και κύριοι συνάδελφοι, αναδεικνύεται η όλη της πραγματική αξία, αλλά και διάσταση.

Από την αρχή της δικής μας διακυβέρνησης έχουν γίνει πολλά και σημαντικά βήματα για την ενίσχυση της νησιωτικής περιφέρειας εν αντιθέσει με εσάς που, φυσικά, καταργήσατε τους μειωμένους συντελεστές ΦΠΑ το 2015 και με άλλα νομοθετήματα το 2016, εν αντιθέσει με εμάς που, φυσικά, φέραμε και την απαλλαγή ΕΝΦΙΑ στα ακριτικά νησιά, πράγμα το οποίο εσείς δεν είχατε καν ψηφίσει.

Και προχωρώ στο μεταφορικό ισοδύναμο, ένα θέμα το οποίο αφορά άμεσα τις νησιωτικές περιοχές και θίγεται το δεύτερο τμήμα του κώδικα. Στο μεταφορικό ισοδύναμο πρέπει να έχουν δικαίωμα όλοι οι νησιώτες και όλες οι επιχειρήσεις οι οποίες δραστηριοποιούνται στα νησιά. Ιδιαίτερα σημαντικό είναι το δεύτερο τμήμα του κώδικα, λοιπόν, δυνάμει του οποίου κωδικοποιούνται τα άρθρα του 4551/2018 αναφορικά με το μεταφορικό ισοδύναμο, ένα θέμα που αφορά άμεσα τις νησιωτικές περιοχές της χώρας.

Συγκεκριμένα, μέσω των εν λόγω άρθρων, όπως είπαμε και στην επιτροπή, απλοποιείται η διαδικασία χρηματοδότησης του μεταφορικού ισοδύναμου, συγκεκριμενοποιούνται οι δικαιούχοι, γίνεται κατανοητός ο τρόπος υποβολής αιτήσεων, ο τρόπος καταβολής, αλλά και οι λόγοι διακοπής καταβολής. Τώρα, με αυτή την κωδικοποίηση, για πρώτη φορά μπαίνουν κανόνες θεσμοθέτησης του μεταφορικού ισοδύναμου με πλήρη διαφάνεια.

(Θόρυβος από την πτέρυγα του ΣΥΡΙΖΑ)

Τώρα, λοιπόν, για πρώτη φορά εξορθολογίζεται…

(Θόρυβος από την πτέρυγα του ΣΥΡΙΖΑ)

Ηρεμήστε! Τα είπαμε και στην επιτροπή. Τα είπατε και πάλι.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ αφήστε τον ειδικό αγορητή να μιλήσει. Θα λάβετε και εσείς με τη σειρά σας τον λόγο.

Συνεχίστε, κύριε συνάδελφε.

**ΦΙΛΙΠΠΟΣ ΦΟΡΤΩΜΑΣ:** Σήμερα καλούμαστε, λοιπόν, να κυρώσουμε τον κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο. Η Ελλάδα αποκτά για πρώτη φορά ολοκληρωμένη θαλάσσια πολιτική με σαφείς στρατηγικούς στόχους, διακριτό σχέδιο δράσης αλλά και συγκριμένα μέσα και εργαλεία υλοποίησης.

Η Κυβέρνηση της Νέας Δημοκρατίας και του Κυριάκου Μητσοτάκη, τον Ιανουάριο του 2021 έφερε στη Βουλή ένα ολοκληρωμένο θεσμικό πλαίσιο και πλέον εφαρμόζει μια ολοκληρωμένη θαλάσσια πολιτική με σεβασμό στις ιδιαιτερότητες του κάθε νησιού, με συνέπεια αλλά και με βασικούς άξονες προτεραιότητας της την ενίσχυση της νησιωτικότητας αλλά και της ανταγωνιστικότητας, την ανάπτυξη της τοπικής οικονομίας, την ενίσχυση της συνδεσιμότητας των νησιών αλλά και της ασφάλειας των θαλάσσιων μεταφορών, φυσικά πάντα με σεβασμό στο περιβάλλον.

Η Ελλάδα, λοιπόν, αποκτά πλέον επίσημα αναγνωρισμένη και καλά στοιχειοθετημένη δημόσια νησιωτική πολιτική.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ πολύ, κύριε συνάδελφε.

Τον λόγο έχει τώρα από τον ΣΥΡΙΖΑ ο κ. Ανδρέας Μιχαηλίδης.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κυρία Πρόεδρε.

Θα μου επιτρέψετε κατά παρέκκλιση της διαδικασίας συζήτησης του σημερινού νομοσχεδίου, κυρία Πρόεδρε, ως Βουλευτής Χίου να εκφράσω τη βαθιά ικανοποίησή μας και να χαιρετίσω την απόφαση της Διαρκούς Ιεράς Συνόδου της Εκκλησίας της Ελλάδος με την οποία αποκατέστησε τον αείμνηστο Μητροπολίτη Χίου Ιωακείμ Στρουμπή, ο οποίος εβδομήντα πέντε χρόνια πριν, στα πέτρινα χρόνια του Εμφυλίου, είχε καταδικασθεί ως έκπτωτος της μητροπόλεώς του για την ανάμειξή του και την ενεργό δράση του στην Εθνική Αντίσταση μέσα από τις τάξεις του EAM. Νομίζω ότι με την απόφασή της η Διαρκής Ιερά Σύνοδος της Εκκλησίας της Ελλάδος έκλεισε μία μελανή ιστορία της σύγχρονης εκκλησιαστικής ιστορίας, αποκαθιστώντας έναν ιεράρχη ο οποίος τίμησε τα ράσα του και υπηρέτησε το λαό του. Ήταν ο τελευταίος ΕΑΜικός μητροπολίτης, μετά τον Κοζάνης Ιωακείμ και τον Ηλείας Αντώνιο, ο οποίος δεν είχε αποκατασταθεί και αποκαταστάθηκε επιτέλους.

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι συνάδελφοι, έκπληκτος άκουσα τον εισηγητή της Πλειοψηφίας, ο οποίος αφιέρωσε τα τρία λεπτά από τα οκτώ λεπτά τοποθέτησής του, να αναφέρεται στον ΣΥΡΙΖΑ και τα πεπραγμένα του.

Συνεχίζετε, κύριε συνάδελφε, την πρακτική που ακολουθούσατε και στην επιτροπή την προπαρασκευαστική του νομοσχεδίου, στην επεξεργασία του, του «πολιτεύεσθαι διά του αντιπολιτεύεσθαι την Αντιπολίτευση».

Όσον αφορά το νομοσχέδιο, κυρίες και κύριοι συνάδελφοι, η κωδικοποίηση διατάξεων που συζητούμε σήμερα, αφορά τη νησιωτική πολιτική. Επιτρέψτε μου κάποιες γενικές εισαγωγικές παρατηρήσεις.

Οι παρατηρήσεις αυτές έχουν ως αφετηρία τις πολλαπλές διακινδυνεύσεις και προκλήσεις που αντιμετωπίζουν τα νησιά στη χώρα μας, πολλές εκ των οποίων, βεβαίως, αφορούν και νησιά άλλων χωρών στον ευρωπαϊκό, τουλάχιστον, χώρο, για να μην πω και παγκόσμια. Κάποιες από τις περιοχές που θα αντιμετωπίσουν με οξύτερο τρόπο την κλιματική αλλαγή είναι, όπως ξέρουμε, οι παραθαλάσσιες περιοχές και πιο συγκεκριμένα τα νησιά. Σε επίπεδο παραγωγής και οικονομίας τα νησιά μας συναντούν σημαντικές δυσχέρειες να ενταχθούν όχι μόνο στις περιφερειακές και παγκόσμιες αλλά και στις εγχώριες αλυσίδες αξίας. Ταυτόχρονα, η υπέρμετρη εξάρτηση πολλών νησιών από τον τουρισμό έχει ως συνέπεια την ενίσχυση των εποχικών μορφών απασχόλησης και την εργασιακή επισφάλεια.

Οι δυσχέρειες στις οποίες αναφέρομαι, αποτυπώνονται στη χαμηλή θέση που καταλαμβάνουν οι νησιωτικές περιφέρειες σε μία σειρά από συγκριτικές αναλύσεις και δείκτες σε ευρωπαϊκό επίπεδο. Για παράδειγμα, σε πρόσφατη μελέτη του ΚΕΠΕ από τη συνολική παραγωγικότητα των συντελεστών παραγωγής στο δείκτη περιφερειακής ανταγωνιστικότητας της Ευρωπαϊκής Ένωσης, καθώς και σε άλλες περιφερειακές στατιστικές του ΟΟΣΑ, αποτυπώνεται η εξαιρετικά δυσμενή θέση των νησιών σε τομείς όπως το περιβάλλον, η εργασία, η πρόσβαση στις υπηρεσίες υγείας και σε άλλες δραστηριότητες.

Υπενθυμίζουμε, παράλληλα, την απουσία οποιασδήποτε ουσιαστικής μέριμνας από την παρούσα Κυβέρνηση, ούτε καν προς την υλοποίηση έστω και προς την στοιχειώδη κατανόηση της σημασίας και της στρατηγικής διάστασης που πρέπει να έχει η νησιωτική πολιτική.

Δεν χρειάζεται, νομίζω, να μιλήσω για την απουσία κάποιας ουσιαστικής αναφοράς του Πρωθυπουργού σε θέματα της νησιωτικότητας στην πρόσφατη παρουσία του στη Διεθνή Έκθεση Θεσσαλονίκης. Αρκεί, επίσης, κανείς να δει, για παράδειγμα, τι δεν προβλέπει το Εθνικό Σχέδιο Ανάκαμψης και Ανθεκτικότητας για όλες αυτές τις κοινωνικές, περιβαλλοντικές και αναπτυξιακές προκλήσεις της νησιωτικότητας.

Και επιτρέψτε μου να έρθω στο νομοσχέδιο.

Το πρώτο τμήμα αφορά, βέβαια, τη θαλάσσια πολιτική και περιλαμβάνει κάποια άρθρα νομοθετημάτων του 2021 και, βεβαίως, το άρθρο 12 το οποίο αναφέρεται στο Συμβούλιο Νησιωτικής Πολιτικής.

Στο δεύτερο τμήμα, κωδικοποιούνται άρθρα κυρίως για το μεταφορικό ισοδύναμο, μια εμβληματική πρωτοβουλία της δικής μας διακυβέρνησης, όσο και να θέλει να την υποβαθμίσει η σημερινή Κυβέρνηση.

Όσον αφορά την κωδικοποίηση της νομοθεσίας, ας μου επιτρέψει και πάλι ο αξιότιμος συνάδελφος, ο εισηγητής της Νέας Δημοκρατίας, να του υπενθυμίσω ότι σήμερα δεν κάνουμε εκ νέου νομοθέτηση -διότι, κύριε συνάδελφε, αναφερθήκατε σε τομές τις οποίες εισάγει σήμερα το νομοθέτημα- αλλά κωδικοποίηση, δηλαδή συγκεντρώνουμε νόμους που υπάρχουν διάσπαρτοι και τους περιλαμβάνουμε σε ένα ενιαίο νομοσχέδιο.

**ΦΙΛΙΠΠΟΣ ΦΟΡΤΩΜΑΣ:** Δεν είπα κάτι τέτοιο.

**ΑΝΔΡΕΑΣ ΜΙΧΑΗΛΙΔΗΣ:** Προφανώς η κωδικοποίηση της νομοθεσίας, λοιπόν, υπό την έννοια της συγκέντρωσης, εκκαθάρισης και ταξινόμησης συναφών διατάξεων, είναι επιθυμητή δεδομένου του πανθομολογούμενου, βέβαια, προβλήματος της πολυνομίας και της κακονομίας της χώρας, που είναι, πράγματι, μια ουσιώδης, απαραίτητη διαδικασία.

Από την άλλη, δεν μπορούμε να μην παρατηρήσουμε την τεράστια καθυστέρηση με την οποία ξεκινά η κωδικοποίηση από την παρούσα Κυβέρνηση. Θυμίζουμε ότι στο πλαίσιο του περίφημου «επιτελικού» κράτους καταργήθηκαν οι διατάξεις του νόμου της δικής μας διακυβέρνησης σχετικά με την κεντρική επιτροπή κωδικοποίησης, η οποία, μεταξύ των άλλων, μεταφέρθηκε απευθείας στη Γενική Γραμματεία της Κυβέρνησης στην εποπτεία, δηλαδή, του ίδιου του Πρωθυπουργού.

Δύο χρόνια, λοιπόν, μετά έρχεται η πρώτη κύρωση κώδικα νομοθεσίας σε ένα πεδίο σχετικά απλό -θα μου επιτρέψετε να παρατηρήσω- όπως είναι αυτό της νομοθεσίας που αφορά το Υπουργείο Εμπορικής Ναυτιλίας.

Με βάση τα παραπάνω, η καθυστέρηση αυτή για την κωδικοποίηση την οποία πομπωδώς είχε εξαγγείλει η Νέα Δημοκρατία, είναι η γενικότερη εικόνα του ξεχαρβαλώματος του περίφημου «επιτελικού» κράτους, την οποία ο ελληνικός λαός προσφάτως έχει ζήσει με πάρα πολύ τραγικό τρόπο.

Επί του περιεχομένου των διατάξεων, βεβαίως, δεν θα κάνουμε καινούργιες παρατηρήσεις, καθώς, όπως είπα, δεν πρόκειται για νέα νομοθέτηση. Ασφαλώς, όμως, οφείλουμε να σχολιάσουμε τα πεπραγμένα της Κυβέρνησης και του Υπουργείου στο πεδίο της νησιωτικής πολιτικής.

Πριν από έξι μήνες ψηφίσαμε την περίφημη «θαλάσσια πολιτική» εδώ στο Κοινοβούλιο. Δεν έχουμε ακούσει τίποτα για τα χρηματοδοτικά εργαλεία, τα οποία εξαγγείλατε, το πρόγραμμα, δηλαδή, χρηματοδότησης νησιωτικής επιχειρηματικότητας, το Ταμείο Γαλάζιας Οικονομίας, το Μητρώο Φορέων Θαλάσσιας Οικονομίας. Τι απέγιναν, άραγε, τα εκατομμύρια τα οποία συγκεντρώσατε μέσω αυτών των εργαλείων, όπως διακινούσατε μέσω του φιλικού σας τότε Τύπου;

Να θυμίσουμε, επίσης, ότι ο νόμος για την ολοκληρωμένη θαλάσσια πολιτική περιελάμβανε, ούτε λίγο ούτε πολύ εννέα υπουργικές και κοινές υπουργικές αποφάσεις. Έχει εκδοθεί, άραγε, κάποια από αυτές; Πότε, επίσης, αναμένεται η απόφαση έγκρισης της εθνικής στρατηγικής για την ολοκληρωμένη θαλάσσια πολιτική στον νησιωτικό χώρο, η οποία αναμενόταν έξι μήνες, υποτίθεται, από τη δημοσίευση του νόμου; Πότε αναμένεται η ΚΥΑ για το Μητρώο Φορέων Θαλάσσιας Οικονομίας, η οποία θα εκδιδόταν τρεις μήνες μετά τη δημοσίευση του νόμου;

Είναι προφανές ότι δικαιώνεται απόλυτα η κριτική που σας κάναμε τότε για επικοινωνιακά πυροτεχνήματα χωρίς ουσία, με ασάφειες, για ανάγκη έκδοσης πληθώρας υπουργικών αποφάσεων και κυρίως για πλήρη ανεπάρκεια του προϋπολογισμού και έλλειψη στιβαρού πλαισίου πολιτικής.

Ακόμα και όπου σημειώθηκαν φαινομενικά κάποια βήματα, βεβαίως, το πολιτικό πρόσημο των εξαγγελιών σας και τα συμφέροντα των πολιτικών που εξυπηρετείτε, είναι πρόδηλα. Συγκεκριμένα ο κύριος Υπουργός έκανε πρόσφατα εξαγγελίες -και ίσως συμπωματικά, θα έλεγα εγώ, παραμονές της ανακοίνωσης του ανασχηματισμού- αναφορικά με το πρόγραμμα «ΝΕΑΡΧΟΣ», το οποίο, βέβαια, να σημειώσουμε, αφορά όλη την περίοδο του νέου ΕΣΠΑ, δηλαδή 2021 - 2027 και, βεβαίως, σχετίζονται και με το Ταμείο Ανάκαμψης.

Ακόμα και αν υποθέσουμε, όμως, ότι ισχύουν όσα εξαγγέλθηκαν, βγάζει μάτι το γεγονός ότι τα 2/3 του συνολικού ποσού κατευθύνονται σε συγκεκριμένα ακτοπλοϊκά και εφοπλιστικά συμφέροντα.

Για τις λιμενικές υποδομές των νησιών τα ποσά είναι σαφώς μειωμένα. Δεν μπορούμε, επιπλέον, να μην παρατηρήσουμε ότι για το σκέλος της «πράσινης» μετάβασης στην ακτοπλοΐα δεν έχει γίνει καμμία αναφορά, όπως, επίσης, δεν έχει γίνει καμμία αναφορά σε άλλες διαστάσεις της νησιωτικής πολιτικής σε κρίσιμα, μάλιστα, πεδία της κοινωνικής και οικονομικής ανάπτυξης των νησιών, όπως η υγεία, η παιδεία, η ισότιμη και ευχερής πρόσβαση σε δημόσιες υπηρεσίες εν γένει, η πρωτογενής παραγωγή, η επιχειρηματικότητα, που εξακολουθούν να βρίσκονται εκτός πεδίου του ραντάρ του Υπουργείου. Επίσης, συνεχίζει να αγνοείται η μέριμνα για τις ειδικές δυσχέρειες και ανισότητες με τις οποίες -αναφερθήκαμε εισαγωγικά- συνδέεται η νησιωτικότητα, όπως για την περιφερειακή συνοχή και ανάπτυξη.

Όσον αφορά το μεταφορικό ισοδύναμο, το οποίο με κάθε τρόπο επιχειρεί η Κυβέρνηση να το απομειώσει και να το ευτελίσει, παρότι η φιλοσοφία του μέτρου δεν συνάδει με τις συντηρητικές πολιτικές που εφάρμοσε διαχρονικά η Νέα Δημοκρατία και το νεοφιλελεύθερο πυρήνα της σημερινής διακυβέρνησής της, η ευρύτερη αποδοχή του μεταφορικού ισοδύναμου από τους κατοίκους και τους επιχειρηματίες των νησιών ανάγκασε την Κυβέρνηση να συρθεί, έτσι ώστε να το συνεχίσει. Όμως η αμηχανία της και η δυσανεξία της είναι προφανής. Οι καθυστερήσεις στις πληρωμές είναι μεγάλες, ενώ δεν προχωρεί στην επιδότηση των καυσίμων σε όλα τα νησιά, όπως σχεδιάζαμε εμείς, ούτε προβαίνει σε γενναία μέτρα επέκτασης του μέτρου που έχουμε προτείνει, όπως για παράδειγμα, στους καθηγητές που διδάσκουν στα σχολεία των νησιών, όπως επίσης στην ένταξη του συνόλου των κατοίκων της χώρας με σκοπό την ενίσχυση του εσωτερικού τουρισμού. Και εννοώ αυτούς οι οποίοι επισκέπτονται τα νησιά.

Η προσπάθεια απαξίωσης του μέτρου έχει οδηγήσει στη συνεχή καθυστέρηση, όπως είπα, αποπληρωμής των δικαιούχων, καθυστέρηση που πολλές φορές φτάνει και τους έξι μήνες, με αποτέλεσμα να μην υπάρχει συνέπεια και, βεβαίως, να κλονίζεται η εμπιστοσύνη των πολιτών στο μέτρο.

Στο σκέλος της ενίσχυσης των επιχειρήσεων, το Υπουργείο καθυστερεί συστηματικά την πληρωμή των δικαιούχων, των επιχειρήσεων, ενώ έχει απομειώσει περιόδους δήλωσης των εξόδων μεταφορών από τρεις φορές το χρόνο, ανά τετράμηνο δηλαδή, σε δύο φορές το χρόνο, ανά εξάμηνο.

Στον άξονα των καυσίμων, ενώ θα έπρεπε να έχει ξεκινήσει η εφαρμογή της επιδότησης του συνόλου των νησιών –η εφαρμογή, όπως είχε προγραμματιστεί από τη δική μας κυβέρνηση- η Νέα Δημοκρατία με νομοθετική ρύθμιση κατήργησε το σκέλος αυτό του μέτρου στο σύνολό του, αντικαθιστώντας με ένα μικρό επίδομα μόνο για τους μόνιμους κατοίκους. Αποτέλεσμα αυτής της πολιτικής είναι να υπάρχει μια δυσανάλογη αύξηση του κόστους των καυσίμων και ιδιαίτερα στα μικρά νησιά που η τιμή της αμόλυβδης έχει ξεπεράσει πλέον τα 2 ευρώ το λίτρο.

Κυρίες και κύριοι συνάδελφοι, για να επανέλθουμε στην ουσία του νομοσχεδίου επαναλαμβάνουμε ότι αποτελεί μια κωδικοποίηση της νομοθεσίας. Για μια τέτοια διαδικασία εμείς σε καμμία περίπτωση δεν μπορεί να είμαστε αρνητικοί. Διατηρούμε, όμως, στο ακέραιο –και το τονίζω και το υπογραμμίζω αυτό- τις όποιες επιφυλάξεις αλλά και την αρνητική στάση σε νομοθετήματα, τα οποία κωδικοποιούνται μεν και για τα οποία είτε τα έχουμε καταψηφίσει είτε έχουμε δηλώσει με κάθε τρόπο την αρνητική μας θέση.

Σας ευχαριστώ, κυρία Πρόεδρε, και για την κατανόηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

Τον λόγο έχει τώρα ο κ. Μπιάγκης από το Κίνημα Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κάθε προσπάθεια κωδικοποίησης και τυποποίησης της νομοθεσίας μας στο πλαίσιο αρχών της ορθής νομοθέτησης, είναι όχι απλά θετική αλλά επιβεβλημένη κατά τη γνώμη μας. Υπό αυτή την έννοια τοποθετούμαστε ξεκάθαρα στο παρόν σχέδιο νόμου επί της αρχής. Άλλωστε, το συγκεκριμένο νομοσχέδιο πρόκειται ουσιαστικά για κωδικοποίηση των κειμένων ήδη ψηφισθέντων νόμων, το περιεχόμενο των οποίων δεν μεταβάλλεται ουσιαστικά και για τους οποίους έχουμε ήδη τοποθετηθεί σε αρκετές διατάξεις μάλιστα αρνητικά κατά τη διαδικασία ψήφισης εκάστοτε εξ αυτών στο ελληνικό Κοινοβούλιο.

Κύριε Υπουργέ, κυρίες και κύριοι συνάδελφοι, στο σχέδιο κώδικα που μας παρουσιάζεται σήμερα από την Κυβέρνηση, περιλαμβάνεται ένα, πράγματι, πολύ σημαντικό μέτρο για τη νησιωτικότητα, όπως αυτό με το μεταφορικό ισοδύναμο. Ξεκίνησε να εφαρμόζεται έστω και με αρκετές δυσκολίες το 2018 από την κυβέρνηση ΣΥΡΙΖΑ η οποία βεβαίως και το πιστώνεται. Αλλά νομίζω, αγαπητοί συνάδελφοι, ότι παράλληλα οφείλουμε –το είπα και στην επιτροπή- στη μνήμη μας τουλάχιστον να κάνουμε μια αναφορά στον αείμνηστο Δήμαρχο Τήλου Τάσο Αλιφέρη. Να τον αναγνωρίσουμε σαν τον εμπνευστή αυτού του μέτρου.

Είναι γεγονός ότι το μέτρο του μεταφορικού ισοδύναμου εξακολουθεί να συνεισφέρει σημαντικά στη μείωση του αυξημένου κόστους μεταφοράς των προσώπων στα νησιά μας. Εν τούτοις, τρία και πλέον χρόνια μετά την ψήφιση του σχετικού ν.4551/2018 να θυμίσω και ακόμη με ευθύνη, κυρίως, της σημερινής Κυβέρνησης δεν έχουν αντιμετωπιστεί αποτελεσματικά τα προβλήματα και οι προκλήσεις που έχουν εντοπιστεί κατά την εφαρμογή του.

Η Νέα Δημοκρατία, η οποία θυμίζω ότι είχε καταψηφίσει τον σχετικό νόμο δεν φαίνεται να πιστεύει ακόμα στο συγκεκριμένο μέτρο, όπως αποδεικνύει η πλήρης απαξία της από τότε που ανέλαβε τη διακυβέρνηση της χώρας. Δεν έχει ακόμη καν καταρτίσει την εθνική πολιτική υλοποίησης του μέτρου, παρά το γεγονός ότι αυτή σύμφωνα με τον ισχύοντα νόμο θα έπρεπε να είχε ολοκληρωθεί μέχρι τις αρχές του περασμένου Ιουλίου.

Οι αποπληρωμές των δικαιούχων επιβατών και επιχειρήσεων καθυστερούν υπερβολικά και το γνωρίζετε. Παράλληλα αρκετοί συμπολίτες μας, που, ουσιαστικά, θα έπρεπε να δικαιούνταν την ένταξή τους στο μέτρο, εξακολουθούν να αγνοούνται από την Κυβέρνηση. Σας το έχουμε πει, να το ξαναπούμε. Θα μπορούσαν να προστεθούν στους δικαιούχους φοιτητές στα νησιωτικά πανεπιστήμια. Έτσι θα δοθεί ένα επιπλέον κίνητρο, υπό μορφή μείωσης των μεταφορικών εξόδων για τους φοιτητές, ώστε να επιλέγουν τα νησιωτικά πανεπιστήμια.

Επίσης, στο μέτρο θα μπορούσαν να ενταχθούν και πολίτες που αν και οι κατοικίες τους, η ακίνητη περιουσία τους είναι στα νησιά, εν τούτοις δεν είναι μόνιμοι κάτοικοι. Μπορούν έστω να είναι δικαιούχοι οι νησιώτες ετεροδημότες που διατηρούν τα εκλογικά τους δικαιώματα στο νησί. Το μέτρο θα μπορούσε, επίσης, να επεκταθεί στο σύνολο των δημοσίων υπαλλήλων που υπηρετούν σε νησιά, χωρίς να είναι η έδρα τους.

Τέλος, είναι πλέον ξεκάθαρο και καιρός να εξεταστεί η πλήρης ένταξη στο μέτρο όλων των κατοίκων και επιχειρήσεων της Κρήτης. Θυμάμαι, κύριε Υπουργέ, την έντονη κριτική που ασκούσατε εσείς ο ίδιος ως αντιπολίτευση για τη μη υπαγωγή της Κρήτης στα νησιά, όπως αρχικά είχε εφαρμοστεί. Και μέχρι σήμερα η Κυβέρνησή σας και εσείς ως αρμόδιος Υπουργός, το μόνο που έχετε κάνει είναι να εντάξετε στο μέτρο ένα περιορισμένο αριθμό επιχειρήσεων της Κρήτης, αγνοώντας όλους τους εν δυνάμει δικαιούχους επιβάτες, κατοίκους του νησιού καθώς και το σύνολο των επιχειρήσεων. Και την ίδια στιγμή ο κ. Σαντορινιός και ο ΣΥΡΙΖΑ ζητούν να ενταχθεί και η Κρήτη στο μέτρο αυτό όταν η ίδια η κυβέρνηση του ΣΥΡΙΖΑ ήταν αυτή που άφησε εκτός του πυρήνα του νόμου την Κρήτη. Σημεία των καιρών θα έλεγα, τι άλλο μπορώ να πω! Δεν φταίει το μεταφορικό ισοδύναμο, κύριε Υπουργέ. Οι δικές σας λανθασμένες επιλογές στερούν από τους Κρητικούς ό,τι απολαμβάνουν οι υπόλοιποι νησιώτες. Έστω αυτά τα λίγα.

Κυρίες και κύριοι συνάδελφοι, το παρόν σχέδιο νόμου, ο κώδικας εξαντλείται στη συμπερίληψη του ν.4720/2021 ουσιαστικά που τέθηκε σε ισχύ το τρέχον έτος. Αυτός ο νόμος αποτελεί και τη μοναδική πρωτοβουλία της Κυβέρνησή σας. Το είπαμε και κατά τη συζήτηση του νομοσχεδίου στη Βουλή τον περασμένο Ιανουάριο. Αυτός ο νόμος σε καμμία περίπτωση δεν μπορεί να θεωρηθεί ως ολοκληρωμένη θαλάσσια πολιτική στο νησιωτικό χώρο. Έχει έλλειμμα σαφήνειας και πληρότητας τόσο όσο στην εφαρμογή του όσο και ως προς τη διασφάλιση και άντληση των απαιτούμενων πόρων. Ως μνημείο μη ορθής νομοθέτησης δεν μπορούμε να το αναφέρουμε. Ο συγκεκριμένος νόμος παραπέμπει τον καθορισμό των περισσοτέρων από τις πλέον σημαντικές ρυθμίσεις σε υπουργικές αποφάσεις, αποτελώντας στην ουσία μια λευκή επιταγή για τη ρύθμιση των σημαντικότερων ζητημάτων από την ίδια την Κυβέρνηση. Κενό γράμμα παραμένει μέχρι σήμερα ο νόμος σας, κύριε Πλακιωτάκη, και όλες οι προβλέψεις, όπως το περίφημο πρόγραμμα «ΝΕΑΡΧΟΣ», και όλα τα υπόλοιπα αμφιβόλου χρηματοδότησης σχέδια μένουν επί χάρτου. Ούτε καν την υπουργική απόφαση για την εθνική στρατηγική, για την ολοκληρωμένη θαλάσσια πολιτική στο νησιωτικό χώρο δεν έχετε ακόμη εκδώσει αλλά ούτε και την ΚΥΑ για το εθνικό μητρώο φορέων θαλάσσιας οικονομίας, αμφότερες δε, θα έπρεπε ήδη να είχαν εκδοθεί με τις αντίστοιχες καταληκτικές ημερομηνίες που εσείς καθορίσατε στον ίδιο νόμο που ψηφίσαμε τον Ιανουάριο. Και αντί να κάνετε αυτοκριτική, αυτοαξιολόγηση, αν θέλετε, εντείνοντας παραπέρα την προσπάθεια να ανταποκριθείτε στις υποχρεώσεις σας απέναντι στους νησιώτες, επιλέγετε την μάλλον εκ του πονηρού θα έλεγα εγώ -επιτρέψτε μου- διαγραφή των ως άνω καταληκτικών ημερομηνιών από τις σχετικές διατάξεις των νόμων τόσο του 4551/2018 όσο και του 4770/2021.

Δυστυχώς, εκμεταλλεύεστε ακόμη και αυτή την ίδια τη συγκυρία της κωδικοποίησης, απαξιώνοντας -και εκεί είναι ο κίνδυνος- και υπονομεύοντας –και εκεί είναι ο κίνδυνος, το επαναλαμβάνω- μεταξύ άλλων ακόμη και την ίδια τη διαδικασία της κωδικοποίησης.

Αγαπητοί συνάδελφοι, η Κυβέρνηση πρέπει να απολογηθεί για τις συσσωρευμένες αστοχίες της και αδυναμίες της στον τομέα της νησιωτικής πολιτικής όχι σε εμάς, ούτε καν στο Κοινοβούλιο, αλλά κυρίως στους ίδιους τους πολίτες αυτής της χώρας, στους νησιώτες μας, για το έργο που όφειλε να κάνει και δεν υλοποίησε για τις χαμηλές προσδοκίες της, για τα λάθη στη διαχείριση και τον έλεγχο του COVID στα πλοία με σημαντικές επιπτώσεις για τη δημόσια υγεία και την τουριστική δραστηριότητα.

Ο σχεδιασμός και η πολιτική σας εξαντλήθηκε στο επικοινωνιακό επίπεδο, προσπαθώντας να μας πείσετε με δημιουργική στατιστική και αναμφίβολα στοιχεία ότι οι έλεγχοι των επιβατών στα πλοία ήταν δήθεν αποτελεσματικοί.

Εκ του αποτελέσματος, κύριοι συνάδελφοι και κύριοι της Κυβέρνησης, διαψευστήκατε. Τα πληρώματα των πλοίων, οι επιβάτες, ακόμη και οι λιμενικοί που διερεύνησαν τους ελέγχους γνωρίζουν την αλήθεια, την ανοργανωσιά, την προχειρότητα και την αναξιοπιστία των ελέγχων.

Δύο και πλέον χρόνια τώρα η Κυβέρνηση της Νέας Δημοκρατίας αδυνατεί να ελέγξει τις αδικαιολόγητες αυξήσεις στα εισιτήρια των πλοίων για τη διασφάλιση του υγειούς ανταγωνισμού στην ακτοπλοΐα. Αδυνατεί να εφαρμόσει ένα αναλογικό και ομοιόμορφο τοπίο τιμολόγησης προς όλους τους οργανισμούς των λιμένων, με συνέπεια την αύξηση του μεταφορικού κόστους. Έχουμε καταθέσει, κύριε Υπουργέ, πλήθος ερωτήσεων περί του θέματος των εισιτηρίων και των λιμενικών τελών, υποδεικνύοντάς σας συγκεκριμένες προτάσεις και αλλαγές του θεσμικού πλαισίου, αλλά επιλέγετε να μην απαντάτε επί της ουσίας και το χειρότερο να παραμένετε αδρανής. Ενδεικτικά να σας υπενθυμίσω ότι στην αρχή της θητείας σας ως Υπουργός Ναυτιλίας και Νησιωτικής Πολιτικής με αφορμή σχετική ερώτησή μου, δεσμευθήκατε για τον προσδιορισμό με αντικειμενικό πλέον τρόπο του ύψους των λιμενικών τελών και μας γνωρίσατε ότι ήδη είχε συσταθεί για τον σκοπό αυτό επιτροπή υπό τον γενικό γραμματέα Λιμένων και Λιμενικής Πολιτικής και πάλι κανένα αποτέλεσμα μετά από δύο χρόνια.

Είναι μια μικρογραφία μόνο των όσων ζουν κατ’ επανάληψη οι νησιώτες ως αποτέλεσμα της διαχρονικής σας πολιτικής, όλων σας, με τεράστιες ευθύνες όλων των κυβερνήσεων τόσο της Νέας Δημοκρατίας, του ΠΑΣΟΚ, του ΣΥΡΙΖΑ, που σας ενώνει όλους η ίδια ευαισθησία για τα συμφέροντα των εφοπλιστών όπως και η συμφωνία σας για την κοινή ναυτιλιακή πολιτική της Ευρωπαϊκής Ένωσης με τις γνωστές βέβαια οδυνηρές συνέπειες.

Δεν είστε αλήθεια εσείς, η κυβέρνηση της Νέας Δημοκρατίας με το ΠΑΣΟΚ, που ψήφισε το 2013 την κατάργηση του ανώτατου ορίου ηλικίας των τριάντα ετών των πλοίων, που επέτρεψε στις ακτοπλοϊκές να διατηρούν στη γραμμή τα σαπάκια τους που μένουν κάθε τρεις και λίγο μεσοπέλαγα με ό,τι αυτό συνεπάγεται τόσο για την ασφάλεια όσο και για τη συχνότητα των δρομολογίων;

Ο ΣΥΡΙΖΑ, όχι μόνο διατήρησε αυτό το απαράδεκτο καθεστώς, αλλά πέρασε στους ιδιώτες την ευθύνη για την έκδοση των πιστοποιητικών καταλληλότητας των πλοίων μην τυχόν και υπάρξει καμμιά παραφωνία, Γιάννης κερνάει Γιάννης πίνει, δηλαδή.

Δεν είστε εσείς που με τον ίδιο νόμο τεμαχίσατε το δίκτυο ακτοπλοϊκών συγκοινωνιών σε χαμηλές και υψηλές ζώνες εκμετάλλευσης με αποτέλεσμα να διατηρείται μέχρι σήμερα το απαράδεκτο καθεστώς των άγονων γραμμών εν έτει 2021; Αυτό ακριβώς που νομιμοποιεί ως δικαιολογημένο στην ουσία τον πολυήμερο αποκλεισμό νησιών, την ανεπαρκή σύνδεσή τους τόσο με την ηπειρωτική χώρα όσο και μεταξύ τους, που περιορίζει στη στοιχειώδη -κι αυτό όχι πάντα- αντί για την αναγκαία και αυτή που επιβάλλουν οι σύγχρονες ανάγκες και βέβαια οι σύγχρονες δυνατότητες σύνδεσης των νησιών; Γιατί αυτή καθορίζεται μόνο με βάση τα κέρδη των εφοπλιστών.

Πολύ περισσότερο που γι’ αυτές ακριβώς τις απομακρυσμένες περιοχές η κακή σύνδεσή τους, τα πανάκριβα ακτοπλοϊκά και αεροπορικά εισιτήρια επιδεινώνουν ακόμα περισσότερο τις δυσκολίες που έτσι κι αλλιώς βιώνουν στην καθημερινότητά τους, όταν την ίδια στιγμή η νησιωτική σας πολιτική για αυτούς σημαίνει σοβαρή υποστελέχωση των δημόσιων δομών υγείας, της δημόσιας παιδείας, υποστελέχωση και κλείσιμο βασικών δημόσιων υπηρεσιών όλα αυτά, δηλαδή, που όχι μόνο δεν φροντίζετε να τα εξασφαλίσετε για τους κατοίκους των νησιών, αλλά πολλές φορές η κάλυψή τους έστω και στοιχειωδώς μεταφράζεται σε πολυήμερα και πολυδάπανα ταξίδια και αν αυτό βέβαια καταστεί δυνατό ιδίως τη χειμερινή περίοδο.

Γι’ αυτό και αποτελεί πρόκληση να παρουσιάζετε ως κατόρθωμα το ποιος αύξησε περισσότερο τα εκατομμύρια των επιδοτήσεων με τα οποία μπουκώνετε κάθε χρόνο τους εφοπλιστές όταν την ίδια ώρα δεν μπορείτε να κρύψετε ποιος επιβάλλει τελικά τους όρους της δρομολόγησης των πλοίων. Λες και αυτά τα χρήματα δεν βγαίνουν από την τσέπη των εργαζομένων, των αυτοαπασχολούμενων, των αγροτών, οι οποίοι είναι αυτοί οι μόνοι που στενάζουν από τη φορολογία.

Αντίθετα ακόμα και τις υποτυπώδεις ελαφρύνσεις αυτή για παράδειγμα, τη στοιχειώδη διευκόλυνση των μειωμένων συντελεστών ΦΠΑ για τους κατοίκους των νησιών, που έστω σε κάποιο βαθμό αποτελούσε μια ελάφρυνση για όλες τις δυσκολίες που αντιμετωπίζουν, όχι μόνο όλοι μαζί εν πομπή και παρατάξει την καταργήσατε, αλλά αρνείστε σήμερα να στηρίξετε τις επανειλημμένες τροπολογίες που έχουμε καταθέσει για επαναφορά της έκπτωσης του 50% για όλα τα νησιά και όχι μόνο για όσα με απαράδεκτο τρόπο συνδέσατε με το προσφυγικό. Όταν μάλιστα σήμερα είναι ρεαλιστικό και αναγκαίο να παρθούν πολύ πιο γενναία μέτρα στήριξης των εργαζομένων, της λαϊκής οικογένειας που έχουν σηκώσει αυτοί τα δυσανάλογα βάρη στα τόσα χρόνια της κρίσης, αλλά και της καπιταλιστικής ανάπτυξης ιδίως εν όψει του νέου κύματος ακρίβειας. Όπως για παράδειγμα τη συνολική κατάργηση του ΦΠΑ και των έμμεσων φόρων σε όλα τα είδη λαϊκής κατανάλωσης, την πλήρη κατάργηση του ΕΝΦΙΑ, τη δραστική μείωση των τιμών σε πλοία και αεροπλάνα στο 50%, στο ρεύμα και στα καύσιμα με την κατάργηση, για παράδειγμα, του ειδικού φόρου κατανάλωσης και μια σειρά άλλα μέτρα ουσιαστικής προστασίας του λαϊκού εισοδήματος, όπως την άμεση και γενναία διαγραφή χρεών αυτοαπασχολουμένων, εργαζομένων και ανέργων προς την εφορία και άλλα.

Γι’ αυτό και είναι ανεπαρκές και δεν δικαιολογεί τους πανηγυρικούς λόγους και από τη μεριά του ΣΥΡΙΖΑ, που διεκδικεί σήμερα την πατρότητα του μέτρου, να παρουσιάζεται ως αντιστάθμισμα δήθεν το μεταφορικό ισοδύναμο. Γιατί ούτε βέβαια μπόρεσε να απορροφήσει τη μεγάλη ακρίβεια, την κατακόρυφη αύξηση των τιμών στα εμπορεύματα, στα αγροτικά εφόδια, σε όλα αυτά που οι εργαζόμενοι, οι αγρότες, οι αυτοαπασχολούμενοι στα νησιά είδαν να παίρνουν την ανηφόρα τα τελευταία χρόνια μετά και την κατάργηση των μειωμένων συντελεστών. Τελικά και αυτό έδωσε αέρα στα πανιά των ακτοπλοϊκών και αεροπορικών εταιρειών αφού αυτοί όχι μόνο δεν έχασαν ούτε ένα ευρώ, αλλά αντίθετα το αξιοποίησαν ως ευκαιρία για ακόμα μεγαλύτερη αύξηση του κόστους των εισιτηρίων. Και έτσι εκτός από τους μόνιμους κατοίκους των νησιών έγιναν τα αεροπλάνα και τα καράβια απλησίαστα για τα λαϊκά στρώματα που θέλουν να ταξιδέψουν ή χρειάζεται να επισκεφτούν τα νησιά, για επιβάτες, οχήματα και εμπορεύματα.

Αλλά και αυτή η όποια διάφορα που υποτίθεται καλύπτει το μεταφορικό ισοδύναμο τελικά δεν πληρώνεται από τα φορολογικά έσοδα, που πάλι από τους ίδιους τους εργαζόμενους και τα λαϊκά στρώματα μαζεύονται; Προκύπτουν μήπως από την αύξηση της φορολογίας των ακτοπλόων, των μεγάλων επιχειρηματικών ομίλων των μεταφορών, συνολικά του κεφαλαίου; Δηλαδή πληρώνουν κι αυτοί ένα μέρος από τα σπασμένα της κρίσης; Όχι βέβαια. Μονά ζυγά πάνε στο κεφάλαιο. Διότι οι εφοπλιστές όχι μόνο απολαμβάνουν με την έγκριση όλων σας δεκάδες φοροαπαλλαγές με συνταγματική μάλιστα κατοχύρωση, αλλά τους μπουκώνετε και από πάνω με χρήμα για τις άγονες γραμμές και τις τόσες άλλες επιδοτήσεις.

Και τώρα ποια είναι η έγνοια σας και με αυτό το νομοσχέδιο; Πώς θα εντάξετε στο Ταμείο Ανάκαμψης την αντικατάσταση του γερασμένο στόλου τους στο όνομα πάντα της πράσινης ανάπτυξης λόγω του οικολογικού καυσίμου, λέτε, και των πακέτων ψηφιοποίησης. Και διαφημίζετε μάλιστα ως κατόρθωμα τον νέο πακτωλό εκατομμυρίων που θα τους χαρίσετε για τη ναυπήγηση και των νέων πλοίων τους. Εκεί πάνε τα δισεκατομμύρια από τον ιδρώτα και την υπερφορολόγηση των λαϊκών στρωμάτων και όχι στις λαϊκές ανάγκες. Και στο τέλος σε αυτά τα πράσινα πλοία μήπως θα πληρώνει ο λαός λιγότερο τα πανάκριβα εισιτήρια; Όχι βέβαια. Αυτά τα πράσινα πλοία θα τα πληρώνουν το ίδιο ακριβά, όπως μαύρο και άραχνο πληρώνει και το πράσινο ρεύμα.

Να, λοιπόν, για ποιον φυσάει ούριος άνεμος της πράσινης ανάπτυξης και της γαλάζιας νησιωτικής οικονομίας. Γιατί η καπιταλιστική ανάπτυξη ούτε ήταν ούτε πρόκειται ποτέ να γίνει για όλους. Γιατί για τα λαϊκά στρώματα των νησιών όχι μόνο δεν ακουμπάτε τα σοβαρά προβλήματα που τους απασχολούν, που αφορούν το εισόδημα, την αβάσταχτη φορολογία, τις ελαστικές εργασιακές σχέσεις, τους καθηλωμένους μισθούς που συνεχώς χειροτερεύουν, την άθλια κατάσταση του δημόσιου συστήματος υγείας, τα βάσανα των δύο παλαιστών αγροτών και αυτοαπασχολούμενων που γιγαντώθηκαν ιδιαίτερα την περίοδο της πανδημίας, αλλά όλα αυτά τα δίνετε βορά στα σαγόνια του κεφαλαίου.

Αντίστοιχα και ο ακτοπλοϊκός στόλος στα χέρια των εφοπλιστών σημαδεύεται από το κριτήριο του κέρδους, την αύξηση της τιμής των εισιτηρίων, τα ανεπαρκή δρομολόγια παρά τα εκατομμύρια της κρατικής επιδότησης. Να γιατί μεγαλύτερο εμπόδιο στην ικανοποίηση των λαϊκών αναγκών αναδεικνύεται συνεχώς η ίδια η καπιταλιστική ιδιοκτησία στα μέσα παραγωγής.

Γι’ αυτό, λοιπόν, είναι κρίσιμο, κύριε Υπουργέ, σε ποιον ανήκουν τα καράβια. Στο έδαφος αυτό επιβάλλεται να σκεφτεί ο κάθε εργαζόμενος πως ακόμα και η πάλη για ασφαλή πλοία, τακτικά δρομολόγια, μείωση της τιμής των εισιτηρίων και βέβαια για τα δικαιώματα των εργαζομένων στη θάλασσα συνδέεται με την πάλη για την ανατροπή αυτής της κατάστασης ώστε με την εργατική εξουσία να γίνουν λαϊκή περιουσία τα καράβια, τα ναυπηγεία, τα λιμάνια και να αναπτυχθεί τότε η ναυτιλία με κριτήριο τις λαϊκές ανάγκες. Ο Ενιαίος Κρατικός Φορέας Συγκοινωνιών που θα έχει στην ευθύνη του το σύνολο των μεταφορών μπορεί ακριβώς να αξιοποιεί το σύνολο των μεταφορικών υποδομών της χώρας όχι ανταγωνιστικά μεταξύ τους, αλλά συμπληρωματικά, για να εξασφαλιστεί η τακτική σύνδεση των νησιών με την ηπειρωτική Ελλάδα και μεταξύ τους, να καλυφθούν οι μεταφορικές ανάγκες του λαού, αλλά και οι ανάγκες ανάπτυξης των παραγωγικών δραστηριοτήτων στα νησιά και στην ηπειρωτική χώρα.

Και βέβαια στο επίκεντρο αυτής της παραγωγικής διαδικασίας βρίσκεται η ικανοποίηση των λαϊκών αναγκών μέσα από την κοινωνικοποίηση των μέσων παραγωγής, την αξιοποίηση των επιτευγμάτων της έρευνας και της τεχνολογίας προς όφελος του λαού και όχι προς όφελος της κερδοφορίας των καπιταλιστικών επιχειρήσεων. Αυτό είναι σήμερα το σύγχρονο, το αναγκαίο, αλλά και το ρεαλιστικό με βάση τις δυνατότητες της εποχής.

Να πώς, λοιπόν, ο σοσιαλισμός αναδεικνύει αβίαστα την υπεροχή του σε όλες τις πτυχές της κοινωνικής ζωής .Απέναντι στα αδιέξοδα που δημιουργεί ο καπιταλιστικός δρόμος ανάπτυξης, που γίνεται όλο και πιο απάνθρωπος μόνη διέξοδος για τον λαό είναι η συλλογική διεκδίκηση και πάλη που βάζει στο στόχαστρο τις πραγματικές αιτίες των προβλημάτων για αξιοπρεπή εισόδημα και μισθούς, για σταθερή δουλειά για όλους, σύγχρονη και δημόσια δωρεάν υγεία, παιδεία, πρόνοια, κατάργηση των αντιλαϊκών φόρων.

Αξίζει να σας αναφέρω, κύριε Υπουργέ, ότι το κόστος των ακτοπλοϊκών εισιτηρίων Ηγουμενίτσας - Κέρκυρας έχει διαφορετικό αντίτιμο από το εισιτήριο Κέρκυρας - Ηγουμενίτσας με το ίδιο πλοίο, την ίδια ακτοπλοϊκή εταιρεία, την ίδια μέρα, λόγω διαφορετικής τιμολογιακής πολιτικής του Οργανισμού Λιμένος Κέρκυρας από αυτή του Οργανισμού Λιμένος της Ηγουμενίτσας.

Μετά από οκτώ χρόνια από τη θέση σε εφαρμογή του ν.4150/2013 δεν έχετε ακόμη ανταποκριθεί κατ’ ελάχιστον στην πρόβλεψη του άρθρου 38 για εκπόνηση της στρατηγικής ανάπτυξης του εθνικού λιμενικού συστήματος, ενδεχομένως γιατί η λιμενική πολιτική σας και στόχευση εξαντλείται στην προσπάθεια της άρον-άρον εκποίησης των οργανισμών λιμένων που δεν έχουν ακόμη πωληθεί.

Ενώ ως αντιπολίτευση κι εσείς ασκήσατε έντονη κριτική στην προηγούμενη κυβέρνηση -και δικαίως θα πω εγώ- για την αναστολή του μέτρου του μειωμένου ΦΠΑ στο σύνολο των νησιών, σήμερα ως Κυβέρνηση διατηρείτε το ίδιο καθεστώς.

Σας έχουμε υποβάλει επανειλημμένα τεκμηριωμένες προτάσεις μας για την επέκταση του μειωμένου ΦΠΑ στο σύνολο των νησιών, καθώς και άλλα μικρά οικονομικά κίνητρα, βάσει συγκεκριμένων κινήτρων, για ενίσχυση κυρίως των μικρών και ακριτικών νησιών, με το πολύ χαμηλό δημοσιονομικό κόστος. Αρνείστε όμως. Αρνείστε και να μας ακούσετε, την ίδια στιγμή που, όπως επαίρεστε, ο Πρωθυπουργός έταξε στη Διεθνή Έκθεση Θεσσαλονίκης μέτρα οικονομικής ελάφρυνσης, που ο σχεδιασμός σας για την κατανομή των πόρων του Ταμείου Ανάκαμψης αγνοεί πλήρως, για ακόμη μια φορά.

Αλήθεια, ποια μέτρα έχετε λάβει ή έστω έχετε εισηγηθεί, κύριε Πλακιωτάκη, ως αρμόδιος Υπουργός Νησιωτικής Πολιτικής, για την ενίσχυση των υποδομών των νησιών, τη νησιωτική οικονομία, για την εργασία, πέραν των ασκήσεων επί χάρτου του νομού; Μας παρουσιάσατε κάτι πριν από επτά μήνες. Ποια είναι η επόμενη μέρα; Για την ενίσχυση του συστήματος υγειονομικής περίθαλψης των νησιωτών, για την ισορροπημένη οικονομική ανάπτυξη των νησιών, τον πρωτογενή τομέα, τη μεταποίηση, την καινοτομία, το περιβάλλον, ποια μέτρα έχετε λάβει ή έστω έχετε σχεδιάσει ή σχεδιάζετε, ώστε τα νησιά να καταστούν βιώσιμα και μη ευάλωτα σε απρόβλεπτες καταστάσεις, όπως η πανδημία, που επιδρούν αρνητικά στην επιτυχημένη μεν, μονοδιάστατη όμως -πρέπει να το αποδεχτούμε- οικονομία του τουρισμού;

Η Κυβέρνηση και ο αρμόδιος Υπουργός πρέπει επιτέλους να αντιληφθούν τη σπουδαιότητα του χαρτοφυλακίου αυτού του Υπουργείου και ιδιαίτερα την ευθύνη της νησιωτικής πολιτικής. Δυστυχώς, όπως αντιλαμβάνομαι, κύριε Υπουργέ, η Νέα Δημοκρατία και εσείς το βλέπετε ως πάρεργο το Υπουργείο Ναυτιλίας και Νησιωτικής Πολιτικής -θα μου επιτρέψετε την έκφραση- «τσόντα», θα έλεγα, στο χαρτοφυλάκιο της ναυτιλίας.

Γι’ αυτό άλλωστε έχετε φροντίσει να απογυμνώσετε ως προς τις αρμοδιότητες τη Γενική Γραμματεία Αιγαίου και Νησιωτικής Πολιτικής, το πάλαι ποτέ ισχυρό Υπουργείο για τα Νησιά και το Αιγαίο, που σύστησε ο αείμνηστος Ανδρέας Παπανδρέου και το οποίο συνεισέφερε τα μέγιστα στην καθιέρωση των σημαντικών νησιωτικών πολιτικών για τη χώρα μας, που εφαρμόστηκαν μέχρι σήμερα.

Χαρακτηριστικό δε της απαξίωσης της νησιωτικής πολιτικής είναι το γεγονός ότι κατά την τροποποίηση της σύστασης του Συμβουλίου Νησιωτικής Πολιτικής ορίσατε ως αναπληρωτή σας, ως πρόεδρο, τον γενικό γραμματέα Λιμένων και όχι το καθ’ ύλην αρμόδιο γενικό γραμματέα Αιγαίου και Νησιωτικής Πολιτικής. Ακόμη και τα θέματα που αφορούν στο σχεδιασμό και την παρακολούθηση των θαλάσσιων μεταφορών των νησιών δεν τα διαχειρίζεται πλέον η καθ’ ύλην αρμόδια Γενική Γραμματεία Αιγαίου και Νησιωτικής Πολιτικής. Έχετε φροντίσει και αυτά να τα αναθέστε στο Λιμενικό Σώμα, στην Ελληνική Ακτοφυλακή, όπως άλλωστε και το σύνολο σχεδόν της ναυτιλιακής σας πολιτικής.

Με κάθε σεβασμό στα στελέχη του Λιμενικού Σώματος και της Ελληνικής Ακτοφυλακής, αλλά σε ποια άλλη χώρα, κύριε Υπουργέ, της Ευρώπης ή του κόσμου οι πολιτικές για την ακτοπλοΐα και τη θαλάσσια πολιτική έχουν ανατεθεί σε ένα στρατιωτικό σώμα, χωρίς μάλιστα να προδιαγράφονται τα ελάχιστα τυπικά προσόντα και η εξειδίκευση η οποία χρειάζεται, τη στιγμή μάλιστα που η χώρα μας έχει ανάγκη για ενίσχυση και διάθεση των στελεχών του Λιμενικού Σώματος της Ελληνικής Ακτοφυλακής μέσω ενός αδιάβλητου και δίκαιου συστήματος μεταθέσεων, για τη φύλαξη όμως, όπως άλλωστε και οι συνδικαλιστικοί φορείς των λιμενικών ματαίως σας ζητούν από την πρώτη στιγμή που αναλάβατε τα καθήκοντά σας;

Σας καλούμε, λοιπόν, κύριε Υπουργέ, έστω και τώρα, την ύστατη στιγμή, να προχωρήσετε άμεσα, τεκμηριωμένα και αποτελεσματικά σε λήψη ουσιαστικών μέτρων για τα νησιά και τους νησιώτες μας -το περιμένουν, το έχουν ανάγκη- εξαντλώντας κάθε δυνατότητα δημόσιας διαβούλευσης και πολιτικού διαλόγου, το οποίο διαχρονικά υποστηρίζουμε εμείς ως παράταξη με συγκεκριμένες προτάσεις.

Διότι, κυρίες και κύριοι συνάδελφοι, διότι, κύριε υπουργέ, η Ελλάδα αρχίζει από τα νησιά μας και τελειώνει στα νησιά μας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο τώρα έχει η κ. Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ πολύ, κυρία Πρόεδρε.

Το μεγαλύτερο ενδιαφέρον στη σημερινή συζήτηση ίσως να μην εστιάζεται στις επιμέρους διατάξεις του νομοσχεδίου, μιας και πράγματι πρόκειται για κωδικοποίηση, χωρίς καμμία ουσιαστική αλλαγή, ήδη ψηφισμένων νόμων, για τους οποίους έχουμε τοποθετηθεί αναλυτικά. Πρόκειται για το πρώτο μέρος του πρόσφατου νόμου της Νέας Δημοκρατίας για τη λεγόμενη «ολοκληρωμένη θαλάσσια πολιτική» και τις ρυθμίσεις για το μεταφορικό ισοδύναμο, δηλαδή αυτό που ήρθε ως αντιστάθμισμα τότε από την κυβέρνηση του ΣΥΡΙΖΑ, για να χρυσώσει το χάπι στους νησιώτες για την κατάργηση των μειωμένων συντελεστών ΦΠΑ, που βέβαια ψήφισαν όλοι μαζί, ΣΥΡΙΖΑ, Νέα Δημοκρατία και Κίνημα Αλλαγής, που όψιμα τώρα εκφράζουν την ανησυχία τους.

Αυτό όμως που πράγματι παρουσιάζει μεγάλο ενδιαφέρον είναι η κοινή αγωνία που μοιράστηκαν με την Κυβέρνηση, και στη συζήτηση στην επιτροπή αλλά και σήμερα, ο ΣΥΡΙΖΑ και το Κίνημα Αλλαγής, γιατί καθυστερεί η Κυβέρνηση να προχωρήσει στην υλοποίηση των χρηματοδοτικών εργαλείων και αναπτυξιακών σχεδίων, που εξήγγειλε και ψήφισε στις υπό κωδικοποίηση διατάξεις έξι μήνες πριν, με τον κύριο Υπουργό να σπεύδει να καθησυχάσει την ανησυχούσα Αντιπολίτευση ότι όλα βαίνουν καλώς και ότι ακριβώς η σπουδή της Κυβέρνησης να εγκαινιάσει αυτή τη διαδικασία της κωδικοποίησης έχει ως σκοπό να μπορέσει αυτός ο νέος κώδικας να λειτουργήσει ως ο βασικός μηχανισμός διαπραγμάτευσης για την εξειδίκευση των πόρων του ΕΣΠΑ και του Ταμείου Ανάκαμψης.

Αυτό δηλαδή για το οποίο όλοι αγωνιάτε είναι κατά πόσο θα προλάβει το Υπουργείο να διαμορφώσει τα απαραίτητα εργαλεία για τη μοιρασιά του πακέτου ανάκαμψης, δηλαδή τα δισεκατομμύρια από τα λεφτά των λαών, που θα πάνε στο εφοπλιστικό, το τουριστικό, το ναυτιλιακό, το ενεργειακό κεφάλαιο, στους μεγάλους ομίλους των μεταφορών. Γιατί αυτούς τους παραλήπτες έχει προδιαγεγραμμένους το Ταμείο Ανάκαμψης και αυτήν ακριβώς την κατεύθυνση εξειδικεύει και το πρόγραμμα «ΝΕΑΡΧΟΣ». Περιλαμβάνει νέα προνόμια για το κεφάλαιο, κρατική και κοινοτική χρηματοδότηση, για ενίσχυση, όπως λέτε, της ανταγωνιστικότητας της ναυτιλίας.

Δηλαδή τι σημαίνει αυτό; Να ενισχυθεί κι άλλο η κερδοφορία των εφοπλιστών, των επιχειρηματικών ομίλων που δραστηριοποιούνται στις θαλάσσιες μεταφορές, τα λιμάνια, τα ναυπηγεία, τη ναυπηγοεπισκευή, τον παράκτιο τουρισμό, τις υδατοκαλλιέργειες, την εξόρυξη, τη μεταφορά ενέργειας και πετρελαίου και φυσικού αερίου, στις υποδομές αντίστοιχα αποθήκευσης και διανομής, μέσω των αγωγών από τα λιμάνια της χώρας. Σε αυτούς τα δίνει πραγματικά όλα η θαλάσσια στρατηγική της Κυβέρνησης.

Και μπορεί να μην εντάξετε στην κωδικοποίηση και τα υπόλοιπα άρθρα που σηματοδότησαν την ακόμα μεγαλύτερη ένταση της εκμετάλλευσης των ναυτεργατών, αλλά και τις επικίνδυνες εκπτώσεις στα μέτρα ασφαλείας, όμως αυτά όχι μόνο ισχύουν και συνεχίζουν να ισχύουν στο ακέραιο, μαζί με βροχή άλλες ρυθμίσεις, με τις οποίες διαδοχικά οδηγήσατε στις μειώσεις των οργανικών συνθέσεων των πλοίων, το χτύπημα των συλλογικών συμβάσεων εργασίας και άλλα τόσα, αλλά είναι όλα αυτά που αποτελούν και προϋπόθεση της ανταγωνιστικότητας της γαλάζιας οικονομίας, όπως και συνολικά βέβαια της καπιταλιστικής ανάπτυξης.

Μήπως όμως ήταν διαφορετικό το αποτέλεσμα της εθνικής θαλάσσιας στρατηγική σας για τη ζωή των νησιωτών; Είναι πραγματικά προκλητική η αντιπαράθεσή σας για το με ποια κυβέρνηση έμεναν λιγότερο, λέτε, αποκλεισμένα τα νησιά, σε μια λογική που θεωρεί ως δεδομένο οι εφοπλιστές να δρομολογούν και να αποδρομολογούν πλοία όποτε και όπως τους καπνίσει, ανάλογα με τα συμφέροντά τους, να επιβάλλουν ταξίδια με διάρκεια και σταθμούς που θυμίζουν το ταξίδι του Οδυσσέα και να κρατούν στα δρομολόγια πλοία άνω των σαράντα χρόνων, που τα παρουσιάζετε με θράσος ως ευεργέτημα για τους νησιώτες.

Δεν είναι άλλο ένα ατυχές γεγονός, κύριε Υπουργέ, τα συνεχιζόμενα βάσανα των κατοίκων και επισκεπτών της Λήμνου και του Άη Στρατή, που ζήλεψαν φέτος τα περσινά μεγαλεία της Σαμοθράκης και μάλιστα μέσα στην καρδιά του καλοκαιριού.

Σ’ αυτά όλα θα σταθεί μπροστά το ΚΚΕ Εννοείται βέβαια ότι δεν θα ψηφίσουμε το παρόν νομοσχέδιο. Όχι μόνο δεν αποτελεί ασπιρίνη για τα προβλήματα του λαού αλλά αντίθετα στέκεται απέναντι του.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει ο ειδικός αγορητής της Ελληνικής Λύσης, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσουμε από το ότι το να έρχονται τέτοια νομοσχέδια στη Βουλή αλλά να μην ενημερωνόμαστε καν για το ξεπούλημα της δημόσιας περιουσίας μας, ειδικά των στρατηγικής σημασίας κρατικών επιχειρήσεων, μας είναι εντελώς απαράδεκτο. Για παράδειγμα, δεν ενημερωθήκαμε για την παραχώρηση της Εγνατίας, που διασχίζει τη μισή Ελλάδα, -πού αλλού;- στον εθνικό μας κατασκευαστή, την «ΤΕΡΝΑ», για το ξεπούλημα της ΔΕΠΑ, σε μία εποχή, που η ζήτηση για το φυσικό αέριο έχει εκτοξευθεί στα ύψη, για την πώληση του 49% του ΔΕΔΔΗΕ, του δικτύου λιανικής της ΔΕΗ, που καμμία ευνομούμενη χώρα δεν εκποιεί, ούτε για καμμία άλλη.

Εν προκειμένω, το πολίτευμα ενός κράτους που λειτουργεί με αυτόν τον τρόπο δεν λέγεται δημοκρατία αλλά κοινοβουλευτική δικτατορία με ένα μονάρχη πρωθυπουργό. Ειδικά, όταν στις εκλογές ψήφισε μόλις το 58% των Ελλήνων. Η Κυβέρνηση πήρε πενήντα έδρες δωρεάν. Ας μην το ξεχνάμε. Ας μην το ξεχνάει η Κυβέρνηση, η οποία από τους Έλληνες πήρε μόλις εκατόν οκτώ Βουλευτικές έδρες.

Σε σχέση με τις θριαμβολογίες λόγω της πρόβλεψης της θυγατρικής της «MOODY’S» για ρυθμό ανάπτυξης 8,2%, το 2021, ακόμη κι αν επαληθευτεί, όπως φυσικά ευχόμαστε, θα επιστρέψουμε, απλά, στα επίπεδα του 2019, έχοντας, όμως, χάσει δύο χρόνια, έχοντας δανειστεί 41 δισεκατομμύρια ευρώ, επιπλέον, που αύξησαν το δημόσιο χρέος μας στα 387 δισεκατομμύρια ευρώ, έχοντας ζημιωθεί πάνω από 30 δισεκατομμύρια ευρώ, λόγω των ελλειμμάτων του προϋπολογισμού με μεγάλα ελλείμματα στο εμπορικό ισοζύγιο, καθώς επίσης, στο ισοζύγιο τρεχουσών συναλλαγών και ούτω καθεξής. Προφανώς, δεν πρόκειται για επιτυχία αλλά για μία παταγώδη αποτυχία. Πόσο μάλλον, όταν ξοδεύεις ένα ευρώ για να αγοράσεις 60 σεντς ΑΕΠ και 18 σεντς έξοδα του δημοσίου, όπως το 2021, εάν βέβαια επαληθευτεί η πρόβλεψη της «MOODY’S».

Όσον αφορά δε, την πρόβλεψη του Πρωθυπουργού για ανάπτυξη 5,9% το 2021, έναντι 3,6%, προηγουμένως, του Υπουργού Οικονομικών, ασφαλώς, έχει σχέση με το ξεπούλημα της χώρας, παρομοιάζοντάς το με ένα νοικοκυριό, που πουλάει τα έπιπλα του σπιτιού του για να επιβιώσει, χωρίς να σκέφτεται τι θα κάνει όταν τα ξεπουλήσει όλα. Επίσης, έχει σχέση με την άνοδο των τιμών, με τον πληθωρισμό, αφού αφαιρείται μόνο, το επίσημο ποσοστό που απέχει σημαντικά από τον πραγματικό πληθωρισμό, οπότε πρόκειται ασφαλώς για μία αλχημεία, για τις γνωστές αλχημείες της κυβέρνησης. Ειλικρινά, λυπούμαστε για τα παιδιά μας, αφού τα φορτώνουμε, συνεχώς, με χρέη, ενώ ξεπουλάμε ταυτόχρονα, αυτά που τους κληροδότησαν τόσες γενιές Ελλήνων με τον κόπο, με τον ιδρώτα και με το αίμα τους. Κυριολεκτικά με τον κόπο τον ιδρώτα και με το αίμα τους.

Το σημερινό σχέδιο νόμου, τώρα, είναι στην ουσία μια απλή κωδικοποίηση της υφιστάμενης νομοθεσίας, η πρώτη που φέρνει στη Βουλή η Κυβέρνηση, μετά από δύο ολόκληρα χρόνια. Προφανώς, είναι απαραίτητη, αφού έτσι συγκεκριμενοποιείται το εκάστοτε ρυθμιστικό πλαίσιο. Εν προκειμένω, αυτό που αφορά θέματα της νησιωτικής πολιτικής, όπως το αντιλαμβάνεται, βέβαια, ο Υπουργός.

Ουσιαστικά, έχει σχέση με δύο νόμους: Με τον ν.4770 που ψηφίστηκε τον Ιανουάριο του 2021, καθώς επίσης, με το ν.4551/2018, ο οποίος είχε θεσμοθετηθεί από τον ΣΥΡΙΖΑ. Επίσης, βέβαια και με άλλους. Ειδικότερα το πρώτο μέρος του, που έχει σχέση με τον ν.2770/2021, με τα άρθρα 1 έως 13, αφορά στην θαλάσσια πολιτική στο νησιωτικό μας χώρο. Τα άρθρα 9 και 10, απλά, αλλάζουν σειρά, ενώ το άρθρο 11 είναι το ίδιο, όπως και το 13, το οποίο στο προηγούμενο είχε τον αριθμό 12, επειδή παρεμβάλλεται ένα νέο 12 για τη σύσταση του συμβουλίου νησιωτικής πολιτικής.

Το δεύτερο μέρος του αφορά στο μεταφορικό ισοδύναμο, ενώ το τρίτο με τα άρθρα 25 και 26, αφορά τις εφαρμοστικές διατάξεις και την έναρξη της ισχύος. Όπως αναφέραμε, τώρα, στην επιτροπή, είναι περίεργο να κατατίθεται ένα σχέδιο νόμου ειδικά σε σχέση με θέματα που έχουν κόστος, όπως το μεταφορικό ισοδύναμο και να μην υπάρχει δημοσιονομικό αντίκρισμα, όπως τουλάχιστον συμπεραίνεται από τη μη αναφορά του Γενικού Λογιστηρίου του Κράτους. Ειδικά σε σχέση με το κόστος επαναλάβαμε τα ερωτήματά μας από το προηγούμενο νομοσχέδιο, που είτε δεν απαντήθηκαν καθόλου, είτε οι απαντήσεις δεν ήταν πειστικές, όπως, για την αοριστία της αναφοράς πως οι πόροι θα προέλθουν από τα ΕΣΠΑ. Εν προκειμένω, αφού με βάση τα στοιχεία που προσκομίσαμε αποδείχθηκε, πως τα ποσά του ΕΣΠΑ ήταν χαμηλά, ο Υπουργός απάντησε, τότε, πως θα μοχλευτούν δέκα έως είκοσι φορές. Αν είναι δυνατόν!

Εντούτοις, όταν τον ρωτήσαμε τι μόχλευση επιτεύχθηκε έως τώρα δεν πήραμε καμμία απάντηση, σημειώνοντας, πως πολιτική, όπως η νησιωτική, χωρίς δημοσιονομικό κόστος, καθώς επίσης με το επιθυμητό αντίστοιχο όφελος για την κοινωνία και για το δημόσιο, δεν υπάρχει. Αυτό που δήλωσε, πάντως, ο Υπουργός στην επιτροπή, αν καταλάβαμε σωστά, είναι πως έχει ενταχθεί η Κρήτη που εξαιρούνταν, καθώς επίσης ότι διασφάλισε 1 δισεκατομμύριο ευρώ με αποτέλεσμα για πρώτη φορά, το Υπουργείο Ναυτιλίας και Νησιωτικής Πολιτικής να έχει αποκτήσει χρηματοδοτικά ένα αυτόνομο δικό του πρόγραμμα. Ισχύει, αλήθεια; Εξασφαλίσατε, πράγματι, 1 δισεκατομμύριο ευρώ, κύριε Υπουργέ; Από πού ακριβώς; Τέλος, ο Υπουργός είπε, πως αύξησε το κονδύλι των άγονων γραμμών από τα 90 εκατομμύρια ευρώ το 2019 στα 130 εκατομμύρια ευρώ το 2020 και στα 138 εκατομμύρια ευρώ το 2021, ενώ έχουν πυκνώσει σε μεγάλο βαθμό τα ακτοπλοϊκά δρομολόγια, κάτι που αν ισχύει, είναι φυσικά θετικό.

Στο πρώτο μέρος, τώρα, δεν επαναλάβαμε αυτά που έχουμε ήδη πει και που δυστυχώς δεν έχουν ληφθεί υπ’ όψιν, αλλά μόνο το ότι θα πρέπει να δοθεί πολύ μεγάλη σημασία, πολύ μεγάλη έμφαση στην Εύβοια, που έχει πληγεί σε όλους τους τομείς. Το νησί έχει κυριολεκτικά καταστραφεί, ενώ ασφαλώς δεν αρκεί η συγνώμη του Πρωθυπουργού για τα πάνω από πεντακόσιες χιλιάδες στρέμματα που κάηκαν μόνο στην Εύβοια, κυρίως, λόγω της μη λήψης προληπτικών μέτρων, με ευθύνη προφανώς της κυβέρνησης.

Σε κάθε περίπτωση, δεν διαπιστώσαμε ότι αυτά τα δεκατρία άρθρα συνιστούν μια ολοκληρωμένη πολιτική, ενώ δεν είδαμε καμμία αναφορά στην αντιμετώπιση του φαινομένου της εγκατάλειψης των μικρών νησιών, ειδικά των ακριτικών που έχουν γερασμένο πληθυσμό, συντριπτικά λιγότερο από προηγούμενες δεκαετίες λόγω της μετανάστευσης και της υπογεννητικότητας. Από το 1951 έως σήμερα, έχουν αδειάσει στη χώρα μας πενήντα κατοικημένα νησιά. Παράδειγμα είναι η Ερεικούσα, των Διαποντίων νήσων που είχε, σύμφωνα με την απογραφή του 2011, τετρακόσιους ενενήντα πέντε κατοίκους ενώ σήμερα μόλις εξήντα, με είκοσι μόνο εξ αυτών ελληνικής καταγωγής. Το θέμα του δημογραφικού είναι κρίσιμο, τεράστιο και δυστυχώς η Κυβέρνηση δεν του δίνει καμμία σημασία.

Εκτός αυτού, δεν αναφέρεται στο σχέδιο νόμου ρητά και ειδικά η επαγγελματική αλιεία, όπως θα περίμενε λογικά κάποιος από μία εθνική στρατηγική ως αναπόσπαστο κομμάτι της γαλάζιας οικονομίας και της παράκτιας ζώνης της χώρας.

Στο άρθρο 7 προτείναμε να γίνει μια μελέτη του είδους της επιχειρηματικότητας που θα υποστηριχθεί, δηλαδή, να μην μπορούν τα χρήματα να δίνονται σε «rooms to let» και ξενοδοχεία, συνεχίζοντας την άναρχη ανάπτυξη, αλλά ανά περιφέρεια, με ιδιαίτερη βάση στην πρωτογενή παραγωγή και στους νέους, επίσης στην καινοτομία ακόμη και σε μικρές βιοτεχνικές μονάδες που τουλάχιστον στον αγροτοδιατροφικό τομέα, μπορούν και πρέπει να ενισχυθούν. Όπως είπαμε το ζήτημα είναι κυρίως εθνικό εκτός από οικονομικό όσον αφορά στην απαιτούμενη αποκέντρωση κ.λπ.. Εκτός αυτού πρέπει να αλλάξει άμεσα το οικονομικό μας μοντέλο το οποίο πρέπει να πάψει να στηρίζεται στη μονοκαλλιέργεια του τουρισμού.

Από την άλλη πλευρά, τι νόημα έχει αλήθεια η δρομολόγηση μιας νησιωτικής πολιτικής, όταν δεν έχουμε ακόμη καθορίσει αλιευτικές ζώνες στο Αιγαίο, όταν επιτρέπουμε στους τούρκους να ψαρεύουν στις δικές μας θάλασσες και να μας εξάγουν τα δικά μας ψάρια αφορολόγητα, όταν είμαστε η μοναδική χώρα στον πλανήτη, που επέτρεψε την αλιεία στο Ιόνιο εντός των χωρικών της υδάτων στην Ιταλία, οπότε, κατ’ επέκταση σε όλες τις χώρες της Ευρωπαϊκής Ένωσης, όταν η Κυβέρνηση υπεκφεύγει όσον αφορά στην αιγιαλίτιδα ζώνη των αιγαιοπελαγίτικων νησιών μας;

Η νησιωτική μας χώρα, πάντως, έχει πολλά προβλήματα, ενώ εμείς πιστεύουμε ότι η θάλασσα είναι η καρδιά της Ελλάδος. Πραγματικά πρέπει να το καταλάβουμε, η θάλασσα είναι η καρδιά της Ελλάδας. Πρόκειται για τη δική μας γαλάζια πατρίδα, που εποφθαλμιούν οι βάρβαροι γείτονές μας μαζί με τους Γερμανούς συμμάχους τους και ότι κανένα νησί μας δεν είναι μακριά.

Συνεχίζοντας στο δεύτερο μέρος, με βάση το άρθρο 16, οι δικαιούχοι του μεταφορικού ισοδύναμου είναι οι μόνιμοι κάτοικοι των νησιών, οι οποίοι κάνοντας χρήση του μοναδικού αριθμού νησιώτη, κατά την έκδοση των εισιτηρίων τους, χρηματοδοτούνται με τη διαφορά του κόστους μεταφοράς. Αντίστοιχα οι δικαιούμενες επιχειρήσεις, που εδρεύουν στα νησιά μπορούν να εγγραφούν στη δράση, υποβάλλοντας αιτήματα για τη χρηματοδότηση της μεταφοράς των εμπορευμάτων τους «από» και «προς» τα νησιά. Εντούτοις από το συγκεκριμένο μέτρο εξαιρούνται ξανά η Κρήτη, η Εύβοια και η Λευκάδα, εάν δεν συμπεριλήφθηκε τελικά η Κρήτη και εδώ, όπως νομίζουμε ότι δήλωσε ο Υπουργός, η Λευκάδα και η Εύβοια προφανώς επειδή έχουν οδική πρόσβαση. Δεν θα έπρεπε όμως να στηριχθεί και με αυτό το μέτρο η πληγείσα Εύβοια, όσον αφορά στα ferry, όπως για παράδειγμα στα Ερέτριας - Ωρωπού; Δεν είναι αυτονόητο;

Εκτός αυτού, ρωτήσαμε, γιατί προβλέπεται στην παράγραφο 2 η σύναψη προγραμματικών συμβάσεων με γενικά και αόριστα αναφερόμενα ερευνητικά κέντρα, ινστιτούτα ή με όποιον άλλο φορέα κριθεί αναγκαίο. Εύλογα, δεν υποψιάζεται κανείς ευκαιρία διασπάθισης δημοσίου χρήματος; Στο άρθρο 17, αναφέρεται ότι με απόφαση του Υπουργού Ναυτιλίας και Νησιωτικής Πολιτικής της εκάστοτε κομματικής πλειοψηφίας κυρώνεται η εθνική πολιτική υλοποίησης του μεταφορικού ισοδύναμου, δηλαδή εξωκοινοβουλευτικά. Το γεγονός αυτό τεκμηριώνει την καθεστωτική αλαζονεία και την αυταρχικότητα της Κυβέρνησης η οποία έχει υποβιβάσει το Κοινοβούλιο σε χειροκροτητή, όσον αφορά στους δικούς της Βουλευτές και σε ΚΕΠ βεβαίωσης κατάθεσης νόμων σε σχέση με την Αντιπολίτευση.

Το άρθρο 18, αφορά στο άρθρο 51 του ν.4676/2020 της ίδιας κυβέρνησης, ενώ έχει σχέση με τους δικαιούχους του «ΑΝΗΚΟ» που είναι μόνιμοι κάτοικοι των νησιών, συμπεριλαμβανομένων προφανώς των αλλοδαπών, των παράνομων μεταναστών που έχουν πάρει μαζικά άσυλο για να πάψουν να είναι παράνομοι κατά την Κυβέρνηση και των μελών των μη κερδοσκοπικών οργανώσεων. Εντύπωση, πάντως, μας έκανε η λογική της πρόβλεψης για τους αστέγους. Όπως αναφέραμε πιστεύει κάποιος ότι οι άστεγοι μετακινούνται με ακτοπλοϊκά μέσα ή χρησιμοποιούν καύσιμα; Γιατί δεν λαμβάνεται μέριμνα αξιοπρεπούς στέγασης των αστέγων έστω στα νησιά που έχουν σίγουρα ελεύθερους χώρους και μικρό αριθμό αστέγων; Δεν είναι ντροπή να μη γίνεται κάτι τέτοιο;

Όσον αφορά στις επιχειρήσεις είμαστε φυσικά θετικοί, αλλά υπό όρους, αναφέροντας πως είναι εύλογο να τοποθετούνται όρια, έτσι ώστε να μην υπάρχει κατάχρηση από τις μεγάλες και εύρωστες επιχειρήσεις. Πιστεύουμε, όμως, πως δεν είναι αντιπροσωπευτικός ο τζίρος, ούτε το σύνολο του ενεργητικού, αλλά χρειάζονται επιπλέον κριτήρια. Για παράδειγμα δεν είναι λογικό να ενισχυθεί ένα εστιατόριο πολυτελείας ή μια μπουτίκ πολυεθνικής αλυσίδας στη Μύκονο στην περίπτωση που έχει τζίρο έως 40 εκατομμύρια ευρώ.

Στο άρθρο 20, δεν συμφωνήσαμε στο ότι με απόφαση του Υπουργού Ναυτιλίας ορίζονται οι δικαιούχοι του «ΑΝΗΚΟ», καθώς επίσης, οι ειδικότεροι όροι και οι προϋποθέσεις υπαγωγής τους. Σχετικά με το άρθρο 21, επισημάναμε τη μεγάλη καθυστέρηση, που παρατηρείται στις πληρωμές του «ΑΝΗΚΟ» η οποία στην ουσία ακυρώνει το μέτρο σε μεγάλο βαθμό όταν αναφερόμαστε σε φτωχούς, σε στρατευμένους κ. ο .κ..

Ειδικότερα, ενώ έχουν περάσει πάνω από τρία χρόνια από την ψήφιση του νόμου του ΣΥΡΙΖΑ συνεχίζουν να υπάρχουν προβλήματα στην εφαρμογή του, που θα έπρεπε να είχε ολοκληρωθεί έως τον Ιούλιο του 2021. Οι πληρωμές καθυστερούν, γενικότερα, οι διαδικασίες είναι γραφειοκρατικές και πολύπλοκες, αρκετοί δικαιούχοι αγνοούνται, άλλοι, όπως οι φοιτητές που διαμένουν στα νησιά για τις σπουδές τους δεν συμπεριλαμβάνονται, δεν έχουν εκδοθεί οι προβλεπόμενες κοινές υπουργικές αποφάσεις κ. ο. κ..

Τέλος, όσον αφορά στο άρθρο 24 είναι υπερβολικές οι νομοθετικές εξουσιοδοτήσεις σε Υπουργούς σε σχέση με τον καθορισμό τόσο σημαντικών θεμάτων, όπως για το μέτρο του μεταφορικού ισοδύναμου και τη διαχειριστική αρχή του έργου.

Κλείνοντας, θα επαναλάβουμε πως αυτή η Κυβέρνηση δεν θα αφήσει κυριολεκτικά, τίποτα όρθιο. Θα ξεπουλήσει τα πάντα για να μπορεί να δανείζεται και να σπαταλάει, μεταξύ άλλων, για εξαγορά ψήφων και με μοναδικό της στόχο τη νομή της εξουσίας. Τα ίδια, άλλωστε, έκανε η Νέα Δημοκρατία το 2004-2009, που υπερχρέωσε την πάμπλουτη χώρα μας, έχοντας το θράσος και τη δειλία αργότερα να αποδράσει μέσω των εκλογών για να μην αναλάβει τις ευθύνες της.

Κύριε Υπουργέ, θα ήθελα μόνο να μου απαντήσετε, όταν μπορέσετε, εάν πράγματι εξασφαλίσατε το 1 δισεκατομμύριο ευρώ και από πού.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ πολύ, κύριε συνάδελφε.

Τον λόγο έχει τώρα ο ειδικός αγορητής του ΜέΡΑ25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κυρία Πρόεδρε.

Το σημερινό σχέδιο νόμου του Υπουργείου Ναυτιλίας και Νησιωτικής Πολιτικής αναφέρεται στην κύρωση κώδικα για την ολοκληρωμένη θαλάσσια πολιτική στο νησιωτικό χώρο και τους γενικούς όρους υλοποίησης του μεταφορικού ισοδύναμου.

Κυρίες και κύριοι, για ποια ολοκληρωμένη θαλάσσια πολιτική στο νησιωτικό χώρο μιλάτε, όταν τουρκικά αλιευτικά σχεδόν κάθε μέρα εισβάλλουν στις ελληνικές θάλασσες σε απόσταση εκατό μέτρων από τις ακτές των νησιών του ανατολικού Αιγαίου, στη Σάμο, στο Αγαθονήσι, στους Λειψούς, στη Λέρο, στην Κάλυμνο και αλλού χωρίς καμμία απολύτως αντίδραση και επίπτωση;

Όπως καταγγέλλει η διευθύντρια έρευνας του Ινστιτούτου Θαλάσσιας Προστασίας Αρχιπέλαγος από τη Σάμο πρέσβειρα της Ελλάδας στην Ευρωπαϊκή Ένωση σε θέματα αειφόρου θαλάσσιας πολιτικής υδροβιολόγος κ. Αναστασία Μήλιου τα τουρκικά αλιευτικά αλλάζουν πολλές φορές σημαία εν πλω και θέτουν επίσης εκτός λειτουργίας το αυτόματο σύστημα ηλεκτρονικού τους εντοπισμού, θέματα που σας έχουμε αναδείξει στο παρελθόν με ερωτήσεις μας. Για ποια ολοκληρωμένη θαλάσσια πολιτική μιλάτε όταν ναυαγισμένο κρουαζιερόπλοιο «SEA DIAMOND» με χιλιάδες τόνους καύσιμα, που διαρρέουν στη θάλασσα είναι εγκαταλελειμμένο δεκατέσσερα χρόνια στον βυθό της Σαντορίνης στο πλέον τουριστικό λιμάνι της Μεσογείου, αποτελώντας μία ωρολογιακή βόμβα για το περιβάλλον, την κοινωνία και τον τουρισμό, όταν ένα άλλο κρουαζιερόπλοιο το «COSTA CONCORDIA» βυθίστηκε σε λιγότερο από δύο χρόνια, ανελκύθηκε και πήγε για ανακύκλωση; Εδώ ακόμα κοιτάζουμε.

Για ποια ολοκληρωμένη θαλάσσια πολιτική μιλάτε, όταν με χρήματα του Έλληνα φορολογούμενου πολίτη εκσυγχρονίζονται τα λιμάνια και οι υποδομές, τα οποία υπάγονται στο ΤΑΙΠΕΔ και όλη η δημόσια περιουσία μας έχει εκχωρηθεί για ενενήντα εννιά χρόνια στους θεσμούς, τα οποία στη συνέχεια το υπερταμείο τα ιδιωτικοποιεί και τα ξεπουλάει;

Για ποια ολοκληρωμένη θαλάσσια πολιτική μιλάτε, όταν η Ελλάδα δεν έχει ναυπηγεία ούτε διαλυτήρια πλοίων, όπως επισημαίνει και το Εμπορικό Επιμελητήριο Πειραιά; Η χώρα μας έχει έναν από τους μεγαλύτερους στόλους παγκοσμίως και τα πλοία της τα χτίζει στην Ιαπωνία, στην Κορέα και αλλού. Τα δε υπό διάλυση πλοία τα στέλνει στην Τουρκία, η οποία τα αξιοποιεί προς όφελός της. Ούτε καν ελληνικό νηογνώμονα δεν έχουμε. Έχει κλείσει εδώ και χρόνια και οι εργαζόμενοι σ’ αυτόν είναι ακόμα απλήρωτοι. Τι κάνατε για όλα αυτά; Απολύτως τίποτα.

Να σημειώσουμε ότι πριν από δύο εβδομάδες ο Υπουργός Ναυτιλίας και Νησιωτικής Πολιτικής θριαμβολογούσε ότι εξασφάλισε ένα δισεκατομμύριο ευρώ για τη διασφάλιση κρίσιμων έργων και συνδέσεων στο νησιωτικό και ευρύτερα θαλάσσιο χώρο της Ελλάδας. Η μερίδα του λέοντος θα κατατεθεί, βέβαια, στους εφοπλιστές αυτούς που τόσο καλά γνωρίζετε και από τις δηλώσεις Λασκαρίδη περί της εκτίμησης του εφοπλιστικού κόσμου στην εκάστοτε κυβέρνηση.

Κύριε Υπουργέ, ως Κρητικός γνωρίζετε καλά το θέμα που αφορά στο μεταφορικό ισοδύναμο και για την Κρήτη. Οι Πρόεδροι των Αγροτικών Συλλόγων Σελίνου Χανίων κ. Χαλκιάς, Τυμπακίου Ηρακλείου κ. Ορφανουδάκης, Σητείας Λασιθίου κ. Τσιφετάκης και Ιεράπετρας Λασιθίου κ. Γαϊτάνης σάς έχουν αναδείξει πολλά θέματα και έχουν τονίσει ότι οι αγρότες καθυστερούν να πάρουν τα χρήματά τους, πράγμα το οποίο τούς δημιουργεί μεγάλα προβλήματα επιβίωσης.

Για τους πολίτες της Κρήτης δεν ισχύουν για τη μετάβασή τους στην ηπειρωτική χώρα οι ενισχύσεις που ισχύουν για άλλους νησιώτες. Έτσι επιβαρύνεται και τιμωρείται η Κρήτη. Περαιτέρω, όσον αφορά στο κομβικό σημείο κάθε οικονομίας, αυτό του τομέα των καυσίμων, στην Κρήτη πάλι δεν ισχύει ό,τι ισχύει και στα υπόλοιπα νησιά με το μεταφορικό ισοδύναμο. Τα καύσιμα στην Κρήτη είναι πολύ ακριβότερα απ’ ό,τι στα άλλα νησιά, πράγμα που επιβαρύνει το κόστος και την ανταγωνιστικότητα της παραγωγής προϊόντων και τη βιωσιμότητα της κοινωνίας.

Το άλλο θέμα σχετικά με το μεταφορικό ισοδύναμο, πέρα από τα προϊόντα, είναι το κόστος των εισιτηρίων και της μεταφοράς για τους ίδιους τους πολίτες της Κρήτης και για τις οικογένειές τους. Σ’ αυτό το σημείο επιβαρύνονται περισσότερο σε σχέση με τους άλλους νησιώτες. Αυτά είναι θέματα που σας έχουμε αναδείξει με πλείστες καταθέσεις ερωτήσεων.

Η Κυβέρνησή σας, αλλά και όλες οι προηγούμενες, δεν κάνατε ουσιαστικά τίποτε γι’ αυτά. Το μεταφορικό ισοδύναμο πρέπει να επεκταθεί και για τους εκπαιδευτικούς σ’ όλα τα νησιά και στις Κυκλάδες, οι οποίοι δεν περιλαμβάνονται στο μέτρο του Μεταφορικού Ισοδύναμου παρά μόνο αν πολιτογραφηθούν σαν μόνιμοι κάτοικοι στα νησιά στα οποία εργάζονται.

Η Εθνική Συνομοσπονδία Ατόμων με Αναπηρία προτείνει στο άρθρο 12 τη συμπερίληψη εκπροσώπου της ΕΣΑΜΕΑ στο Συμβούλιο Νησιωτικής Πολιτικής.

Το μέχρι χθες παρατεταμένο lockdown στο Ηράκλειο επιβάρυνε την ήδη κατεστραμμένη οικονομία, με ό,τι αυτό συνεπάγεται για τους εργαζόμενους και τις επιχειρήσεις. Τα μέτρα σας καταστροφικά και αλλοπρόσαλλα.

Ο Πρόεδρος των λαϊκών αγορών Ηρακλείου κ. Μιχάλης Παπαδάκης καταγγέλλει ότι για την παραγωγή σε αγγούρια και ντομάτες στα θερμοκήπια δόθηκε παντού στην Ελλάδα στήριξη λόγω κορωνοϊού, αλλά στην Κρήτη τίποτα. Στην Κρήτη η Κυβέρνησή σας στήριξε μόνο την παραγωγή πατάτας και καρπουζιού, αλλά στη συνέχεια πήρατε πίσω την ενίσχυση αυτή από την επιστρεπτέα προκαταβολή των παραγωγών. Τον περασμένο Μάρτιο πήγε ο ΕΛΓΑ στην Κρήτη για τις καταστροφές της πατάτας λόγω παγετού, αλλά χρήματα στήριξης δεν δόθηκαν ακόμη.

Να τονίσω παράλληλα τη μεγάλη αύξηση του κόστους ζωοτροφών και λιπασμάτων. Ένα τσουβάλι λίπασμα, το οποίο πέρσι κόστιζε είκοσι με τριάντα ευρώ, φέτος κοστίζει πενήντα με εξήντα. Αυξημένα κόστη από τη μια και μειωμένες τιμές από την άλλη. Πώς επιζούν οι άνθρωποι αυτοί;

Εδώ θα ήθελα να υπενθυμίσω και να τονίσω ότι πριν από μερικά χρόνια καταργήθηκε η προστασία των παραμεθόριων περιοχών της Ελλάδος. Στη συνέχεια απαξιώνετε διαχρονικά τα αγροτικά μας προϊόντα, με αποτέλεσμα να ξεπουλιούνται τα πάντα. Στοχευμένα σχεδιασμένη και πλήρης καταστροφή. Η ιστορία αυτή καλά κρατεί κι έτσι συνεχίζεται.

Με το εν λόγω νομοσχέδιο η Κυβέρνηση επιχειρεί να διαχειριστεί επικοινωνιακά το μείζον θέμα της θαλάσσιας πολιτικής και του Μεταφορικού Ισοδύναμου. Το παρόν σχέδιο νόμου αποτελεί κωδικοποίηση υφιστάμενων διατάξεων και αποτελεί τον πρώτο από τους κώδικες, που εκπονούνται από την Κεντρική Επιτροπή Κωδικοποίησης. Σκοπός της κωδικοποίησης είναι η παροχή της δυνατότητας τόσο στους πολίτες όσο και στα διοικητικά όργανα να έχουν άμεση και σαφή γνώση που αφορά στα ζητήματα νησιωτικής πολιτικής.

Το πρόβλημα, όμως, στη συγκεκριμένη περίπτωση είναι ότι έχουμε να κάνουμε με κωδικοποίηση κακών διατάξεων, τις οποίες ως ΜέΡΑ25 πρόσφατα καταψηφίσαμε στον ν.4770/2021. Με κάθε κίνηση προς την ψηφιακή διακυβέρνηση όλα εν τέλει βαίνουν αρμονικά και ωραία με την ανεξάρτητη από τη δημοκρατία μας, αλλά πλήρως εξαρτημένη από την τρόικα ΑΑΔΕ. Στη σημερινή ψηφιακή εποχή το κομβικό σημείο για εμάς στο ΜέΡΑ25 είναι σε ποιον ανήκει αυτή η πλατφόρμα, η οποία περιέχει πολύ ευαίσθητες πληροφορίες και δεδομένα, αλλά και τίνος ιδιοκτησία είναι το λογισμικό αυτής. Κανείς δεν γνωρίζει ποια ξένη εταιρεία μπορεί μ’ ένα κουμπί να επέμβει στο φορολογικό μας λογισμικό. Στην ψηφιακή εποχή αυτό αποτελεί για το ΜέΡΑ25 μέγιστο κίνδυνο και πλήρη εξάρτηση έξωθεν.

Και οι τρεις κυβερνήσεις ΠΑΣΟΚ-Κίνημα Αλλαγής, Νέα Δημοκρατία και ΣΥΡΙΖΑ που έχετε υπογράψει τα μνημόνια αποδεχόμενοι τα δυσβάσταχτα και καταστροφικά πρωτογενή πλεονάσματα, έχετε επιβάλει έτσι τεράστια υπερφορολόγηση, άμεση και έμμεση. Με τον τρόπο αυτόν ενισχύετε την παραοικονομία, τη μαύρη εργασία, τα αθεώρητα τιμολόγια. Όλα αυτά τα γνωρίζετε καλά, αλλά δεν κάνετε τίποτα και οδηγείτε την κοινωνία και την οικονομία στην καταστροφή και στο ξεπούλημα των λιμανιών, της δημόσιας και τις ιδιωτικής περιουσίας, για να έλθουν οι τεράστιες εταιρείες και μπιρ παρά να τα αγοράσουν όλα και να τα εκμεταλλεύονται αυτές.

Ως ΜέΡΑ25, ονομάζουμε όλα αυτά ολοκληρωμένη πολιτική που τα κάνατε θάλασσα. Εμείς στο ΜέΡΑ25 τονίζουμε ως μόνη πλέον λύση τη ρήξη, το «όχι», το βέτο, όπως έχει θεσπιστεί και ισχύει εντός Ευρωπαϊκής Ένωσης. Πρέπει η Ευρωπαϊκή Ένωση να μετεξελιχθεί άμεσα σε μια δημοκρατική ομοσπονδία των λαών, αλλιώς τελειώσαμε όλοι μαζί. Γι’ αυτό ακριβώς συντηρήθηκε και αγωνίζεται το πανευρωπαϊκό μας κίνημα, το DiEM25. Είμαστε αντίθετοι σε ιδιωτικοποιήσεις λιμανιών και υποδομών, όπως ισχύει και στη Γερμανία, σε εξορύξεις υδρογονανθράκων, σε λογισμικά που δεν ανήκουν στο ελληνικό δημόσιο και πίσω απ’ αυτά είναι η ΑΑΔΕ και η τρόικα.

Τονίζουμε την ανάγκη οριοθέτησης ΑΟΖ για την εγκατάσταση πλωτών ανεμογεννητριών και όχι χερσαίων, όπως έχει γίνει, κύριε Υπουργέ, στον αρχαιολογικό χώρο της Ιεράπετρας ή το τεράστιο αιολικό πάρκο της Σητείας.

Η πρότασή μας ως ΜέΡΑ25 αναφορικά με την ακτοπλοϊκή σύνδεση των νησιών με την ηπειρωτική χώρα και μεταξύ τους συνοψίζεται στα εξής: Δημόσιος κοινωφελής φορέας ακτοπλοΐας για τη διασύνδεση των νησιών. Σύμφωνα με τα μνημόνια, η σύμβαση για την επικοινωνία των νησιών διαρκεί μόνο για τέσσερις μήνες. Επίσης, πολλά λιμάνια είναι προβληματικά και τα πλοία δεν μπορούν να προσεγγίσουν.

Οι νησιώτες δικαιούνται δημόσιο φορέα ακτοπλοΐας με δημόσιο στόλο, ο οποίος σε συνδυασμό με την αναβάθμιση των λιμενικών υποδομών θα χρηματοδοτηθεί μέσα από το πρόγραμμα ΕΣΠΑ και θα χρηματοδοτηθεί για τη διασύνδεση των νησιών μεταξύ τους και των νησιών με το κέντρο, ώστε άνθρωποι και εμπορεύματα να μετακινούνται απρόσκοπτα και σε καθημερινή βάση με κοστολογημένη τη μετακίνησή τους, με χιλιομετρικά κριτήρια αντίστοιχα αυτών της ηπειρωτικής χώρας. Η δημόσια ακτοπλοΐα πρέπει να λειτουργήσει ως δημόσιο κοινωνικό αγαθό με έμφαση στα ακριτικά και στα μικρά νησιά, με ενδομετακίνηση των νησιωτών από νησί σε νησί, με ενδομεταφορά από νησί σε νησί, με ενίσχυση της παρουσίας, ανάπτυξης και ευημερίας ειδικά στο Αιγαίο.

Περαιτέρω προτείνουμε τριακόσιες εξήντα πέντε μέρες διασύνδεσης των νησιών μεταξύ τους με τη δημιουργία του δημόσιου στόλου. Στη μεταβατική περίοδο μέχρι τη δημιουργία του δημόσιου στόλου να κυμαίνεται η τιμή της μεταφοράς ανθρώπων, εμπορευμάτων και καυσίμων με χιλιομετρικά κριτήρια, όπως είπαμε, όπως συμβαίνει και στην ηπειρωτική Ελλάδα. Προτείνουμε την κατασκευή σύγχρονων και επαρκών λιμενικών εγκαταστάσεων όπου ο στόλος θα πρέπει να αποτελείται από σύγχρονα και ασφαλή πλοία.

Κλείνοντας, κύριε Υπουργέ, θα ήθελα να σας ζητήσω ως Υπουργός από την Κρήτη να πάρετε θέση όσον αφορά στην ομόφωνη απόφαση της Περιφέρειας Κρήτης για την πλήρη αποκατάσταση του ταφικού μνημείου του εθνικού ευεργέτη και αρχηγού της κρητικής επανάστασης Αντωνίου Παπαδάκη που βρίσκεται στο Πρώτο Νεκροταφείο Αθηνών.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστούμε πολύ, κύριε συνάδελφε.

Εισερχόμαστε στον κατάλογο των ομιλητών.

Τον λόγο έχει ο κ. Βολουδάκης από τη Νέα Δημοκρατία.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα συζητούμε κωδικοποίηση της νομοθεσίας για τον θαλάσσιο χώρο. Είναι μία ευκαιρία να αξιολογήσουμε την πορεία της σχετικής νομοθεσίας ως σήμερα.

Θα αναφερθώ σε δύο από τα κεφάλαια του νομοθετήματος, του κώδικα. Κατ’ αρχάς ως προς τη στρατηγική. Φέτος, πρώτη φορά νομοθετήθηκε η εκπόνηση στρατηγικής για τον θαλάσσιο χώρο και αυτό ήταν κάτι που έπρεπε να υπάρχει στη χώρα μας από χρόνια, καθώς είναι υπό εκπόνηση η στρατηγική θα ήθελα να συνεισφέρω δύο σκέψεις για δύο συγκεκριμένα σημεία ως προς τη στρατηγική.

Στην πατρίδα μας η στρατηγική για τον θαλάσσιο χώρο πρέπει να λαμβάνει υπ’ όψιν της πέρα από τα δικά μας, εσωτερικά δεδομένα, τις διεθνείς συνθήκες, τα γεωπολιτικά δεδομένα και τις τάσεις της διεθνούς οικονομίας.

Να πω δύο παραδείγματα: Δεν μπορεί να εκπονούνται εθνική στρατηγική για τον θαλάσσιο χώρο και να μην λαμβάνουμε υπ’ όψιν τις παράνομες μεταναστευτικές ροές, που δημιουργούν διαρκώς μεταβαλλόμενες ανάγκες επιτήρησης του θαλάσσιου χώρου από το Λιμενικό. Μια δουλειά που έχει γίνει πολύ καλά στην πράξη τα τελευταία χρόνια, ειδικά φέτος το 2020 και το 2021 στο Αιγαίο. Δεν μπορούμε όμως, να μην λαμβάνουμε υπ’ όψιν τι θα συμβεί στο μέλλον.

Στο μέλλον λοιπόν, αναμένεται να αυξηθούν οι παράνομες μεταναστευτικές ροές από το νότο. Εκεί οδηγεί η κατάσταση στη Λιβύη, αλλά κυρίως η κατάσταση στην υποσαχάρια Αφρική. Αυτό σημαίνει ότι αντίστοιχα πρέπει να προσαρμοστεί ο στρατηγικός σχεδιασμός του Λιμενικού και αυτό να αντικατοπτριστεί στην εθνική στρατηγική.

Αυτό σημαίνει ότι πρέπει να αναβαθμιστούν οι λιμενικές υποδομές των ακτών του Λιβυκού ώστε να επιτρέπουν τον ελλιμενισμό μεγάλων σκαφών.

Μια τέτοια περίπτωση μεγάλου έργου, για τα δεδομένα της περιοχής, που πρέπει να γίνει είναι το λιμάνι των Σφακίων, κύριε Υπουργέ. Σας έχει στείλει τη μελέτη το Λιμενικό Ταμείο Χανίων, μια μελέτη για ένα έργο 11 εκατομμυρίων και την αναβάθμιση του λιμανιού αυτού. Αντίστοιχα το λιμάνι της Παλαιόχωρας.

Αυτό λοιπόν, κύριε Υπουργέ, είναι ένα παράδειγμα του πώς οι διεθνείς συνθήκες πρέπει να επηρεάζουν τη στρατηγική μας για το θαλάσσιο χώρο και τα έργα μας.

Δεύτερο σημείο είναι οι υδρογονάνθρακες. Ακούγεται συχνά η άποψη ότι καθώς αναπτύσσονται οι ανανεώσιμες πηγές ενέργειας, οι υδρογονάνθρακες αποκτούν λιγότερη σημασία, άρα -λένε κάποιοι- μπορούμε να σταματήσουμε τον σχεδιασμό της εξόρυξης. Διαφωνώ και είναι επιφανειακή η ανάγνωση των δεδομένων των ενεργειακών της παγκόσμιας οικονομίας. Μπορεί η Ευρωπαϊκή Ένωση να σχεδιάζει μια δραστική μείωση της κατανάλωσης της σε φυσικό αέριο, πετρέλαιο και γενικά σε υδρογονάθρακες -και καλά κάνει-, όμως ο κόσμος δεν είναι μόνο η Ευρώπη. Η Ασία και η Αφρική αναπτύσσονται ραγδαία και καταναλώνουν φυσικό αέριο. Ακόμα και αν πετύχει τους στόχους της η Ευρώπη -το εύχομαι, αλλά δεν είναι σίγουρο- θα υπάρχει πάντα μια αυξημένη ζήτηση από τον υπόλοιπο κόσμο, η οποία σήμερα οδηγεί τις τελευταίες προβλέψεις της διεθνούς υπηρεσίας ενέργειας, του International Energy Agency να μιλούν για αύξηση της κατανάλωσης φυσικού αερίου σε απόλυτους αριθμούς. Μπορεί να μειώνεται σαν ποσοστό του συνόλου, γιατί αυξάνονται τα άλλα, αλλά καθώς αυξάνεται συνολικά η κατανάλωση ενέργειας στον πλανήτη, σε απόλυτους όρους η κατανάλωση φυσικού αερίου αυξάνεται. Λοιπόν, αυτό και για μετά το 2030.

Άρα, λοιπόν, δεν μπορούμε να απεμπολήσουμε τα δικαιώματά μας στον χώρο αυτό. Δεν μπορούμε να στερήσουμε τον πλούτο αυτό από τις επόμενες γενιές. Η εθνική, η αμυντική μας στρατηγική και η στρατηγική του θαλάσσιου χώρου πρέπει να συμπεριλαμβάνει και το δεδομένο αυτό.

Το επόμενο κεφάλαιο, στο οποίο θέλω να αναφερθώ είναι αυτό του μεταφορικού ισοδύναμου. Ορθώς και η Ευρωπαϊκή Ένωση και η ελληνική πολιτεία επιχειρεί να ενισχύσει κατοίκους και επιχειρήσεις στα νησιά, για να περιοριστεί το μειονέκτημα που η οικονομική ζωή στα νησιά έχει λόγω του μεταφορικού κόστους.

Η προηγούμενη κυβέρνηση παρέλειψε να συμπεριλάβει τις επιχειρήσεις της Κρήτης στο μεταφορικό ισοδύναμο. Τόσο μεγάλο ενδιαφέρον έδειχνε για την Κρήτη, τόσο λογάριαζε τους Κρητικούς, ώστε πλήρωνε ενισχύσεις του μεταφορικού κόστους στις επιχειρήσεις όλων των νησιών, εκτός Κρήτης. Αυτή η στρέβλωση έπρεπε να διορθωθεί και διορθώθηκε. Αυτό ας μην το ξεχνούν αυτοί που επιχειρούν σήμερα να μας κουνήσουν το δάχτυλο. Και αν το ξεχνούν θα τους το θυμίζουμε εμείς.

Όμως σήμερα, κυρίες και κύριοι συνάδελφοι, μπορούμε να αξιολογήσουμε γενικότερα την πολιτική του μεταφορικού ισοδύναμου. Λειτουργεί αυτή η πολιτική; Φοβάμαι ότι η γραφειοκρατία την κάνει να μη λειτουργεί όπως θα θέλαμε. Από τα 40 εκατομμύρια που προβλέπονται γενικά στην πολιτική αυτή, σήμερα στην Κρήτη που είναι και προφανώς ο μεγαλύτερος δυνητικός αποδέκτης, έχουν απορροφηθεί λίγο περισσότερα από 4 εκατομμύρια. Φαίνεται ότι για πολλές μικρομεσαίες επιχειρήσεις, το κόστος διαχείρισης του μεταφορικού ισοδύναμου είναι τόσο μεγάλο που δεν αξίζει τον κόπο να μπουν στη διαδικασία της είσπραξης. Το έχω ακούσει από συγκεκριμένες περιπτώσεις επιχειρήσεων αυτό. Αν δηλαδή μια μικρομεσαία επιχείρηση για να εισπράξει κάποιες εκατοντάδες ευρώ πρέπει να εγκαταστήσει ένα παράλληλο λογιστήριο ή να αναθέσει μια πολύ λεπτομερή δουλειά εξωτερικά, που την ταλαιπωρεί στην καθημερινή διαδικασία της διεκπεραίωσης της δουλειάς της, μπορεί να μην το κάνει καθόλου. Η επιχείρηση βλέπει αυτή τη γραφειοκρατική εργασία και δεν εμπλέκεται σε κάποιες περιπτώσεις. Πού να έβλεπε ο πολίτης και η επιχείρηση αυτό που γίνεται από την πλευρά της πολιτείας για να ολοκληρωθεί αυτή η πολιτική. Να έβλεπε δηλαδή, τις διαδικασίες ελέγχου που υπάρχουν, που έχουν ένα πολύ μεγάλο κόστος. Το υπολογίσαμε ποτέ αυτό το κόστος διαχείρισης; Πρόκειται για πολλές χιλιάδες ανθρωποώρες. Είναι ένα σύστημα σοβιετικού χαρακτήρα, να το πω έτσι, δεν μας ταιριάζει και δεν είναι αποτελεσματικό. Απαραίτητο ήταν να διορθωθεί η στρέβλωση, που διορθώθηκε. Πρέπει όμως, να δούμε την επόμενη μέρα.

Για μένα το περίπλοκο σύστημα του μεταφορικού ισοδύναμου πρέπει να αντικατασταθεί με στοχευμένες μειώσεις ΦΠΑ σε συγκεκριμένα προϊόντα και υπηρεσίες στα νησιά και στην Κρήτη. έστω μικρές, πολύ μικρές, όσο είναι τα χρήματα που μπορούμε να έχουμε από το μεταφορικό ισοδύναμο συν το κόστος της διαχείρισής του. Γιατί τότε θα δώσουμε την ευκαιρία στην αγορά έχοντας μια πρόσθετη ρευστότητα, να αναπτυχθεί με τρόπο που θα αντισταθμίζει το κόστος της λειτουργίας με το πολύ μεγάλο μεταφορικό κόστος. Δεν μπορεί δυστυχώς, η πολιτεία να υπολογίζει σε μεγάλη κλίμακα αυτά τα οποία υπολογίζει η αγορά. Αυτό ήταν το μήνυμα της κατάρρευσης των γραφειοκρατικών συγκεντρωτικών καθεστώτων.

Εμείς πρέπει να προχωρήσουμε και να κινηθούμε διαφορετικά.

Δύο μόνο λόγια ακόμα, κύριε Υπουργέ. Το Λιμενικό Ταμείο Χανίων έχει υποβάλει μια πλήρη μελέτη έργων προς χρηματοδότηση. Αναφέρθηκα ήδη στα Σφακιά και στην Παλαιόχωρα. Υπάρχουν ακόμα μερικά έργα, που πρέπει να γίνουν στο λιμάνι της Σούδας. Κατ’ εξοχήν υπάρχουν έργα αναβάθμισης τα οποία πρέπει να ενταχθούν στη χρηματοδότηση, αλλά και σε άλλες περιοχές που δεν έχει εξασφαλιστεί ακόμα η χρηματοδότηση, όπως είναι η Αγία Ρουμέλη.

Λοιπόν, με αυτές τις σκέψεις η εθνική στρατηγική για το θαλάσσιο χώρο είναι μια μείζονα αλλαγή στο πώς αντιλαμβανόμαστε την ελληνική πολιτεία και τις δυνατότητες ανάπτυξης της πατρίδας μας και όλοι πρέπει να συνεισφέρουμε στον διάλογο αυτό γιατί στα νησιά, στο Αιγαίο, σε όλες τις θάλασσες της πατρίδας μας χτυπά η καρδιά της πατρίδας μας και του μέλλοντος της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει ο κ. Χατζηγιαννάκης από τον ΣΥΡΙΖΑ.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, πριν περίπου πέντε χρόνια, το 2016 αν δεν με απατά η μνήμη μου, όταν ήμουν Δήμαρχος στη Σκύρο η Ένωση των Νησιωτικών Επιμελητηρίων σε συνεργασία με το Επιμελητήριο Ευβοίας είχαν έρθει να πραγματοποιήσουν ετήσια εκδήλωση-συνέδριο στην Σκύρο.

Και τότε είχαμε την ευκαιρία –επαναλαμβάνω, ήμουν δήμαρχος στη Σκύρο και τους φιλοξενήσαμε με χαρά- να ακούσουμε τους προβληματισμούς που είχαν τα νησιωτικά επιμελητήρια και τα αιτήματά τους. Τότε λοιπόν, είπαν οι αρμόδιοι ότι το ζήτημα του μεταφορικού ισοδύναμου –που είναι ένα σημαντικό, ένα πάρα πολύ σημαντικό σκέλος και της συγκεκριμένης κωδικοποίησης αλλά προφανώς της νομοθεσίας που εισήγαγε η ελληνική Κυβέρνηση- ήταν ένα αίτημα σαράντα χρόνων –σαράντα, είπαν το 2016- για τους νησιώτες και τα νησιωτικά επιμελητήρια.

Επαναλαμβάνω, το 2016 είχαν περάσει σαράντα χρόνια, όπως είπαν οι ίδιοι, και έπρεπε να έρθει –γι’ αυτό σας κουνάμε το δάχτυλο, κύριε συνάδελφε- μια κυβέρνηση, η οποία υποτίθεται δεν είχε τις σχέσεις με τους εφοπλιστικούς ομίλους ή δεν είχε με τη λογική αυτή που μας κατηγορούσατε και μας κατηγορείτε. Έπρεπε, λοιπόν, να έρθει η διοίκηση του Υπουργείου Ναυτιλίας επί κυβέρνησης ΣΥΡΙΖΑ με όλους τους Υπουργούς και τους Υφυπουργούς, για να ικανοποιήσει ένα απολύτως λογικό και δίκαιο αίτημα που είχαν οι νησιώτες.

Και δεν χρειαζόταν να είσαι και πολύ σοφός. Μπορούσες απλά να δεις πόσο κόστιζε το σουπερμάρκετ ή η βενζίνη στην Κάλυμνο, στη Σκύρο, στη Σκόπελο –δεν χρειαζόταν να είσαι σοφός, όλοι λίγο πολύ έχουμε κάνει διακοπές σε νησιά, δεν είναι καν ανάγκη να κατάγεσαι από νησί- και συγχρόνως έβλεπες στην Αθήνα, παραδείγματος χάριν, ή στην ηπειρωτική Ελλάδα ήταν δραματικά μειωμένες οι τιμές σε σχέση με τις τιμές απλών αγαθών, καθημερινών αγαθών που έπρεπε να πληρώνουν οι νησιώτες.

Η απορία όλων προφανώς των ανθρώπων που συμμετείχαμε εκείνη την ημέρα ήταν για ποιο λόγο δεν γινόταν τόσα χρόνια, για ποιο λόγο οι κυβερνήσεις μέχρι εκείνη τη μέρα δεν έκαναν κάτι το οποίο ήταν τόσο προφανές ότι θα βοηθούσε τους νησιώτες.

Και σωστά είπατε, κύριε συνάδελφε, ότι η Ευρωπαϊκή Ένωση και η ελληνική πολιτεία πλέον δέχεται, επιτέλους, τη σημασία της εξίσωσης στην πραγματικότητα αυτών που μπορούν να έχουν ως προνόμια οι άνθρωποι των ηπειρωτικών χωρών της Ευρώπης με τις νησιωτικές, γιατί πολύ απλά όποιος έχει ζήσει χειμώνα στα νησιά και όχι καλοκαίρι, όπως το έχουμε οι περισσότεροι στο μυαλό μας, καταλαβαίνει ότι είναι δύο τελείως διαφορετικοί κόσμοι. Διαφορετικοί τελείως κόσμοι!

Δεν είναι εύκολο να ζεις στα νησιά μας, ακόμα και στα αναπτυγμένα νησιά, σε αυτά που τα ξέρει πάρα πολύ καλά ο εισηγητής της Νέας Δημοκρατίας και γνωρίζει και καταλαβαίνει φυσικά ότι δεν είναι καθόλου εύκολο το χειμώνα –το Δεκέμβρη, το Γενάρη, το Φλεβάρη- να ζεις και να προσπαθείς να μεγαλώσεις την οικογένειά σου σε αυτά τα νησιά.

Άρα προφανώς και έπρεπε να γίνει το μεταφορικό ισοδύναμο, οι διατάξεις για το μεταφορικό ισοδύναμο. Προφανώς και τις έκανε η κυβέρνηση του ΣΥΡΙΖΑ. Έπρεπε να τις διατηρήσετε. Δυστυχώς, ακόμα και εκεί έχετε κάνει παρεμβάσεις, όπως παραδείγματος χάριν, στα καύσιμα. Ενώ είναι πολύ σωστό το μεταφορικό ισοδύναμο –και από εμάς, από τη δική μας την κυβέρνηση έγινε- στα καύσιμα, αλλά πού στα καύσιμα; Γιατί μπορούμε να πάμε τώρα σε όποιο νησί θέλετε –επειδή έχω δει τα περισσότερα νησιά- ιδίως τώρα που έχει ακρίβεια, η τιμή έχει ξεπεράσει τα 2 ευρώ το λίτρο σχεδόν σε όλα τα νησιά. Στην Αγγλία επομένως το μεταφορικό ισοδύναμο.

Γιατί όντως –έχετε δίκιο- πολλές φορές λειτουργεί δυσλειτουργικά. Είναι πάρα πολύ δύσκολο και αρκετές επιχειρήσεις επιλέγουν να μην κάνουν τις διαδικασίες. Οπότε τι κάνει ο καταναλωτής, άρα ο πολίτης; Το πληρώνει. Το πληρώνει 2,2, 2,3, μπορεί και χειρότερα σε κάποια άλλα νησιά.

Η πίεση, επομένως, που έχει από τον ήδη τεράστιο πληθωρισμό που ζούμε αυτές τις μέρες η μέση ελληνική οικογένεια, στα νησιά είναι ακόμα χειρότερη. Και έπρεπε να περάσουν δύο χρόνια και ένα αναπτυξιακό πρόγραμμα στο οποίο εμείς είχαμε ευτυχώς κάποια εργαλεία και η Κυβέρνηση της Νέας Δημοκρατίας έχει δείξει ότι καταλαβαίνει τα θετικά που έγιναν από την κυβέρνησή μας.

Και θα μιλήσω συγκεκριμένα. Έχει χρησιμοποιήσει τα εργαλεία που πρώτη φορά η κυβέρνηση του ΣΥΡΙΖΑ δημιούργησε για να μπορέσει να αντλήσει πόρους και ευτυχώς τουλάχιστον –μπορεί να έχετε καθυστερήσει δύο χρόνια- προσπαθείτε να υλοποιήσετε αυτά τα χρηματοδοτικά εργαλεία που σας δείξαμε.

Το έχετε κάνει στο Υπουργείο Εσωτερικών για τους ΟΤΑ. Το «ΦΙΛΟΔΗΜΟ» τον μετονομάσατε σε «ΤΡΙΤΣΗ» που ήταν το καλύτερο αναπτυξιακό εργαλείο που έχει περάσει τις τελευταίες δεκαετίες από τη χώρα για τους ΟΤΑ και άρα για στοχευμένα έργα.

Το ίδιο αναπτυξιακό εργαλείο που είχαμε για το Υπουργείο Ναυτιλίας και για τη νησιωτική πολιτική το αφήσατε δυστυχώς, δεν το υλοποιήσατε, αλλά τουλάχιστον παίρνετε τη μορφή των εργαλείων που φτιάξαμε μέσω των χρηματοδοτήσεων των αναπτυξιακών τραπεζών και του Ταμείου Παρακαταθηκών και Δανείων και δημιουργείτε ένα χρηματοδοτικό εργαλείο.

Καλά κάνετε. Πραγματικά, κύριε Υπουργέ, και επειδή ξέρω και τους γενικούς γραμματείς, οι οποίοι σας βοηθούν στο έργο σας, πολύ καλά κάνετε. Έπρεπε να έρθουμε να κάνουμε κάτι πάρα πολύ απλό, να δούμε πώς μπορούμε να χρηματοδοτήσουμε αναπτυξιακά προγράμματα σε μία χώρα που ήταν πτωχευμένη όταν το κάναμε, να το υλοποιήσουμε, για να έρθετε έστω και με καθυστέρηση δύο ετών –γιατί είστε πάνω από δύο χρόνια Κυβέρνηση- και ένα πρόγραμμα το οποίο είχατε εξαγγείλει πάρα πολλές φορές από το ξεκίνημα της θητείας σας, επιτέλους γίνεται.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Ελπίζουμε πραγματικά να δώσει ώθηση. Περιμένουμε να δούμε πώς θα χρηματοδοτηθεί και σε τι ύψος θα χρηματοδοτηθεί, γιατί οι ανάγκες των νησιών είναι τεράστιες. Περιμένουμε να δούμε πώς θα υλοποιηθεί –και κλείνω με αυτό, κυρία Πρόεδρε-, τα μικρά νησιά και κυρίως οι οργανισμοί τοπικής αυτοδιοίκησης, οι δήμοι των πολύ μικρών νησιών πότε επιτέλους θα μπορέσουν και με τι όρους να είναι ισότιμοι απέναντι στην υπόλοιπη Ελλάδα.

Αυτό περιμένουμε να δούμε, γιατί το έχετε πει πάρα πολλές φορές. Γιατί δυστυχώς ξέρετε πάρα πολύ καλά –μπορεί και καλύτερα από μένα- ότι τα μικρά νησιά μειονεκτούν στα πάντα, ιδίως αυτά που δεν έχουν την τύχη να είναι πάρα πολύ τουριστικά.

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Θα μου επιτρέψετε, επειδή έχει γίνει μια αλλαγή στον κατάλογο, αντί του κ. Λιούπη, να δώσω τον λόγο στον κ. Μπουτσικάκη από τη Νέα Δημοκρατία.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η αρχή της νησιωτικότητας κατοχυρώνεται τόσο στο Σύνταγμά μας όσο και στο Ευρωπαϊκό Δίκαιο. Παρ’ όλα αυτά, οι νομοθετικές πρωτοβουλίες σε αυτό τον τομέα υπήρξαν μέχρι σήμερα πάρα πολύ ελάχιστες, με εξαίρεση τον νόμο που έφερε αυτή η Κυβέρνηση κι εσείς για την ολοκληρωμένη θαλάσσια πολιτική στο νησιωτικό χώρο που ψηφίσαμε τον περασμένο Ιανουάριο.

Με τον νόμο αυτό, η Ελλάδα απέκτησε για πρώτη φορά συνολικά καλά σχεδιασμένη νησιωτική πολιτική, πολιτική με νέα ολιστική στρατηγική, με προσέγγιση που λαμβάνει υπ’ όψιν της την ταυτότητα, τη μοναδικότητα, τις ανάγκες και τις προοπτικές των ιδιωτικών νησιών, με αναπτυξιακούς στόχους και διακριτό σχέδιο δράσης σε όλους τους τομείς, με σαφείς μετρήσιμους δείκτες σε εθνικό και περιφερειακό επίπεδο, με σχεδιασμό στον οποίο περιλαμβάνονται οι θαλάσσιοι λιμένες, οι ναυτιλιακές υποδομές, οι θαλάσσιες ενδομεταφορές, η νησιωτική ανταγωνιστικότητα και η επιχειρηματικότητα, η θαλάσσια επιτήρηση και η στρατηγική ασφάλειας, τα γαλάζια επαγγέλματα, η απασχόληση και οι επενδύσεις στη γαλάζια οικονομία, την ψηφιακή διακυβέρνηση, την υγεία, την πρόνοια και την εκπαίδευση, με εθνική στρατηγική η οποία θα αξιολογείται και θα αναθεωρείται ανά τακτά χρονικά διαστήματα, ώστε να διασφαλίζονται η αποδοτικότητα και η αποτελεσματικότητα των στόχων και των προγραμμάτων της.

Τι είχε γίνει πριν από αυτόν τον νόμο; Οι νομοθετικές πρωτοβουλίες που είχαν αναληφθεί τα προηγούμενα χρόνια ήταν αποσπασματικές και έχουν ήδη υποστεί πολλές τροποποιήσεις. Επί της διακυβέρνησης της προηγούμενης κυβέρνησης του ΣΥΡΙΖΑ είχαμε εκατόν είκοσι οκτώ τροπολογίες γενικά για τη νησιωτική πολιτική. Αυτός είναι νομίζω ο ορισμός της κακής νομοθέτησης. Αποτέλεσμα, να καθίσταται ιδιαίτερα δυσχερής η πρόσβαση σε σχετικές διατάξεις, ιδίως όταν αυτός που καλείται να τις εφαρμόσει δεν είναι ένας έμπειρος νομικός.

Την κωδικοποίηση των ρυθμίσεων μαζί με τον νόμο επιμελήθηκε η Κεντρική Επιτροπή Κωδικοποίησης, στην οποία αξίζουν πολλά συγχαρητήρια. Η κωδικοποίηση και η αναμόρφωση του δικαίου αποτελούν πρακτικές της καλής νομοθέτησης, πρακτικές που δίνουν τέλος στην πολυνομία και την κακονομία, πρακτικές που συντείνουν στην ασφάλεια του δικαίου και την απλούστευση της καθημερινότητας τόσο στη διοίκηση όσο και στους πολίτες. Πλέον, οι πολίτες και οι διοικήσεις μπορούν να έχουν άμεση πρόσβαση και ασφαλή γνώση της συνολικής νομοθεσίας που αφορά σε ζητήματα νησιωτικής πολιτικής.

Στο πλαίσιο της κωδικοποίησης των διατάξεων για την ολοκληρωμένη θαλάσσια πολιτική στον νησιωτικό χώρο για το μεταφορικό ισοδύναμο γίνεται προσαρμογή των ρυθμίσεων ως προς τις αρμοδιότητες των διοικητικών οργάνων και τις σύγχρονες ονομασίες των αρμόδιων Υπουργείων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Άμεσο όφελος από τη βελτίωση της λειτουργίας της δημόσιας διοίκησης είναι η βελτίωση της αποδοτικότητας και αποτελεσματικότητας των εφαρμοζόμενων πολιτικών στον νησιωτικό χώρο. Έμμεσο όφελος, η δίκαιη μεταχείριση των πολιτών και η αυξημένη αξιοπιστία και διαφάνεια των θεσμών.

Το σημερινό σχέδιο κώδικα, αποτελεί το πρώτο που επιμελήθηκε η Κεντρική Επιτροπή Κωδικοποίησης και ευτυχώς θα ακολουθήσουν και πολλά άλλα, γιατί η κωδικοποίηση της νομοθεσίας θα συνεχιστεί και πρέπει να συνεχιστεί προς όφελος όλων.

Κυρίες και κύριοι συνάδελφοι, η Κυβέρνηση της Νέας Δημοκρατίας δεν περιορίζεται μόνο σε στόχους, γιατί σημασία δεν έχουν οι διακηρύξεις και οι προθέσεις, αλλά η ουσία και το αποτέλεσμα. Αξιοποιούμε, λοιπόν, τα πλεονεκτήματα των ελληνικών νησιών και εργαζόμαστε για τη συνολική ανάπτυξη της θαλάσσιας οικονομίας. Στηρίζουμε αυτόν τον τεράστιο πυλώνα της ελληνικής οικονομίας, αφού στη νησιωτική Ελλάδα παράγεται το 25% του ΑΕΠ της χώρας. Χάρη στην αύξηση των κονδυλίων για τις άγονες γραμμές η διασύνδεση με τα νησιά είναι πολύ καλύτερη από τα προηγούμενα χρόνια.

Στο εξής, έμφαση πρέπει να δοθεί σε εξειδικευμένα προγράμματα για την ενίσχυση και ανάπτυξη ιδίως των μικρών νησιών και για καθένα απ’ αυτά, ώστε να μην αναγκάζονται οι συμπολίτες μας να φεύγουν για να δουλέψουν αλλού, ιδίως οι νέοι που έχουν προοπτική στον τόπο τους.

Έτσι, τα νησιά μας, αντί να ερημώνουν, θα γίνουν πόλος έλξης, όχι μόνο για τους τουρίστες, αλλά και τους περισσότερους μόνιμους κατοίκους και από το εξωτερικό. Γιατί έχουμε σαν παράδειγμα ακόμα και τα digital nomads, τα οποία προτιμούν ελληνικά νησιά, έτσι ώστε να εδρεύουν και να κάνουν τη δουλειά τους από εδώ. Στόχος, λοιπόν, να αυξάνεται ο πληθυσμός, να αναπτύσσεται η τοπική οικονομία, οι κάτοικοι να ευημερούν και τα νησιά μας να ακμάζουν και να ανθούν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον κ. Δρίτσα από τον ΣΥΡΙΖΑ και μετά θα δώσουμε τον λόγο στον κ. Λιούπη.

Κύριε Δρίτσα, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, το πρώτο που πρέπει να επισημάνουμε είναι ότι αυτό το νομοσχέδιο εισάγεται με έναν τίτλο αρκετά πανηγυρικό: «Κωδικοποίηση κ.λπ..», με αναφορά στο άρθρο 76 του Συντάγματος στην παράγραφο 7. Όμως, η παράγραφος 6 του Συντάγματος περιγράφει ακριβώς την έννοια της κωδικοποίησης νόμων, με διαδικασία που επίσης περιγράφει τη σύσταση με ειδικό νόμο αρμόδιας επιτροπής και όλα αυτά. Και στο άρθρο 7 συμπληρώνει το Σύνταγμα ότι με τον ίδιο τρόπο μπορεί να γίνει κωδικοποίηση με απλή ταξινόμηση. Έτσι λέει η παράγραφος 7 του άρθρου 76. Εδώ υπάρχει ένα ερωτηματικό για το τι θα μπορούσε να εννοηθεί ως «ο ίδιος τρόπος». Δηλαδή, αυτός που προβλέπει η παράγραφος 6; Εν πάση περιπτώσει, το προσπερνώ αυτό. Δεν είμαστε άλλωστε συνταγματολόγοι. Εγώ δεν είμαι. Είναι ολοφάνερο, λοιπόν, ότι αυτό που εισάγεται σήμερα δεν είναι κωδικοποίηση. Είναι άλλο πράγμα η κωδικοποίηση.

Θα μπορούσατε, λοιπόν, όσο έχουμε ακόμα τη συνεδρίαση στην Ολομέλεια, κύριε Υπουργέ, να το αποκαταστήσετε. Και αυτό δεν είναι μια λεπτομέρεια, μια παραξενιά ή μια τυπικότητα. Είναι ακριβώς ο όρος με τον οποίον το Σύνταγμα περιγράφει κάθε νομοθετική πρωτοβουλία. Επομένως, έχετε τον χρόνο να βάλετε τίτλο στο νομοσχέδιο αυτό «Κωδικοποίηση με απλή ταξινόμηση», αφού το παραπέμπετε στην παράγραφο 7 του άρθρου 76 και ορθά.

Αυτό θα δώσει τη δυνατότητα και την ευκαιρία να συζητήσουμε εν καιρώ, κατά πόσο στη συνολική ναυτιλιακή νομοθεσία απαιτείται μια πραγματική δουλειά, μακρόχρονη και σοβαρή, όπως προβλέπει η παράγραφος 6 του άρθρου 76 του Συντάγματος, για την κωδικοποίηση του Ναυτιλιακού Δικαίου σε όλα τα επίπεδα, που είναι μια ενδιαφέρουσα προοπτική, αναγκαία στην πραγματικότητα τώρα πια, και που θέλει πολύ καλό σχέδιο και πολλή δουλειά και δεν φτάνει μόνο μία κυβέρνηση για να το επιτελέσει. Γι’ αυτό, λοιπόν, σας προτείνω να το κάνετε αυτό, ο τίτλος να είναι «Κωδικοποίηση με απλή ταξινόμηση» και είναι ουσιώδες.

Έτσι και αλλιώς, ο εισηγητής μας, ο Ανδρέας Μιχαηλίδης, και ο συνάδελφος που ακολούθησε, ο κ. Χατζηγιαννάκης, και άλλοι έχουμε αναφερθεί στο ότι δεν έχουμε κάτι καινούργιο, γιατί όλα αυτά που περιέχονται σε αυτή την απλή ταξινόμηση έχουν πραγματικά συζητηθεί και έχουν ψηφιστεί ως νόμοι. Και ο ΣΥΡΙΖΑ - Προοδευτική Συμμαχία έχει τοποθετηθεί, έχει πάρει θέση για όλα αυτά.

Βέβαια, δεν μπορούμε μετά από τον χρόνο που έχει περάσει από τότε που ψηφίστηκαν αυτές οι διατάξεις να μην αναρωτηθούμε γιατί δεν έχουν επισημοποιηθεί και δεν έχουν υπογραφεί οι προβλεπόμενες υπουργικές αποφάσεις για κρίσιμα ζητήματα, γιατί δεν έχουν υποβληθεί τα σχέδια, η έκθεση, για το μεταφορικό ισοδύναμο, γιατί δεν έχει υπάρξει σοβαρή και εύστοχη επίλυση στη χρηματοδότηση διαφόρων τέτοιων πρωτοβουλιών, είτε συμφωνεί κανείς με αυτές είτε όχι.

Εν πάση περιπτώσει, επισημαίνουμε ότι σε πολλαπλά επίπεδα όλα αυτά που περιέχονται σε αυτήν την απλή ταξινόμηση δεν έχουν προχωρήσει. Είναι πολύ κρίσιμο αυτό ζήτημα γιατί δεν έχει νόημα η Βουλή να νομοθετεί, έστω και σε λάθος κατεύθυνση, εάν αυτό δεν αποκτά την υπόστασή του στην καθημερινή ρύθμιση της δημόσιας και ιδιωτικής σφαίρας που ρυθμίζουν τα νομοθετήματα.

Θα σταθώ για λίγο στο μεταφορικό ισοδύναμο επισημαίνοντας αυτό που και οι προηγούμενοι εκπρόσωποι του ΣΥΡΙΖΑ - Προοδευτική Συμμαχία επισήμαναν ότι δεν αξιοποιείται αυτή η πολύ σπουδαία νομοθετική πρωτοβουλία –ιστορική θα έλεγα- του ΣΥΡΙΖΑ όταν ήμασταν κυβέρνηση. Δεν αναβαθμίζεται, δεν αξιοποιείται, δεν δημοσιοποιείται, δεν γίνονται προσπάθειες ώστε να εμπλακούν όλοι οι δικαιούχοι σε αυτή την ιστορία.

Είπε, όμως, ο ειδικός αγορητής του ΚΙΝΑΛ ο κ. Μπιάγκης ότι ξεχνάμε τον Τάσο Αλιφέρη, τον πρωτοπόρο αυτόν δήμαρχο Τήλου που τον έχουμε χάσει πολύ πρόωρα, ο οποίος άφησε τη μεγάλη του σφραγίδα στη μάχη για το μεταφορικό ισοδύναμο. Κάθε άλλο. Όχι μόνο δεν τον ξεχνάμε τον Τάσο Αλιφέρη, έχουμε ακριβώς αφιερώσει όλη μας την ενέργεια για τη νομοθετική ρύθμιση του μεταφορικού ισοδύναμου όλοι οι Υπουργοί του ΣΥΡΙΖΑ, όλοι οι Βουλευτές, όλοι οι νησιώτες Βουλευτές, όχι απλά στη μνήμη του, αλλά στον αγώνα του.

Γιατί ο Τάσος Αλιφέρης, πράγματι, δεν ανήκε στον ΣΥΡΙΖΑ ή στο ΚΚΕ Εσωτερικού. Ανήκε σε έναν ευρύτερο χώρο της Αριστεράς και δεν πάλευε μόνο -και αυτό είναι που πρέπει να κρατήσουμε, κύριε Υπουργέ, και όλοι μας- γι’ αυτό που καταφέραμε μέχρι τώρα. Πάλευε για ένα μεταφορικό ισοδύναμο που θα ισχύει και για τους επισκέπτες των νησιών, Έλληνες και ξένους, ώστε ακριβώς να υλοποιηθεί η νησιωτικότητα, δηλαδή η ειδική ενίσχυση των νησιών, ισοδύναμα με τα άλλα τουριστικά και επισκέψιμα μέρη της Ελλάδας που είναι στη χερσαία ζώνη.

Αυτός ήταν ο αγώνας του Τάσου Αλιφέρη και γι’ αυτό πηγαινοερχόταν στις Βρυξέλλες και στις άλλες ευρωπαϊκές πρωτεύουσες και σε όλα τα πολιτικά γραφεία των κομμάτων για να βρεθεί λύση ενιαία και ευρωπαϊκή προς αυτή την κατεύθυνση γι’ αυτήν εκκρεμότητα. Και το οφείλουμε όχι μόνο στον Τάσο Αλιφέρη και στη μνήμη του, αλλά και στους νησιώτες και στις νησιώτισσες.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Εμείς πετύχαμε αυτό, και ο Νεκτάριος Σαντορινιός πρωτοστάτησε σε αυτήν την υπόθεση, αλλά ξέρουμε πολύ καλά ότι δεν τελειώσαμε και δεν επαναπαυόμαστε στις δάφνες μας. Είναι μπροστά η ανάγκη αυτή, αν θέλουμε πραγματικά να μιλήσουμε για νησιωτική πολιτική.

Τελειώνω, κύριε Πρόεδρε. Καλώς αφιέρωσα περισσότερο χρόνο στην αναφορά στο μεταφορικό ισοδύναμο και στον Τάσο Αλιφέρη. Όμως, κύριε Υπουργέ, υπάρχουν μερικά ζητήματα εκτός νομοσχεδίου, όπως η «COSCO» και το 16%. Προκαλέστε μαζί με τον συνάδελφό σας τον Υπουργό Οικονομικών κοινή συνεδρίαση των Επιτροπών Οικονομικών και Παραγωγής και Εμπορίου και καλέστε όλους τους παραγωγικούς φορείς του Πειραιά που σχετίζονται με το λιμάνι πριν υπογράψετε και πριν φέρνετε σε κύρωση αυτή τη συμφωνία, η οποία -θα μιλήσουμε όταν είναι ο καιρός- είναι απαράδεκτη.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Όσον αφορά το προσφυγικό, κύριε Υπουργέ, επιτέλους αυτή η μυστικοπάθεια και η άρνηση πραγματικών γεγονότων, υποχρεώνοντας εκπρόσωπους του ελληνικού κράτους, αξιωματικούς του Λιμενικού να παρανομούν και να αποκρύπτουν -θα μπούμε σε άλλη φάση σε αυτή τη συζήτηση- είναι αδιανόητη και υποτιμά το Λιμενικό Σώμα.

Από εκεί και πέρα είναι οι ιστορίες με τα απόβλητα, οι ιστορίες με τον αιγιαλό και την παραλία και τον ρόλο του Λιμενικού Σώματος, οι ιστορίες με την εξαφάνιση της ΔΑΛ και την υποβάθμιση της ΡΑΛ και οι ιστορίες με τα προβλήματα, που μετά από πολλά χρόνια εμείς τα είχαμε ρυθμίσει, που παρουσίασε η ακτοπλοΐα στο βόρειο Αιγαίο και πολλά άλλα. Αυτά, όμως, θέλουν ξεχωριστή συζήτηση.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Λιούπης Αθανάσιος από τη Νέα Δημοκρατία και μετά ο κ. Καππάτος επίσης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είμαστε μια κατ’ εξοχήν νησιωτική χώρα, με τεράστια ακτογραμμή, με χιλιάδες νησιά, νησίδες, βραχονησίδες και πλούσια ναυτική παράδοση αιώνων. Ζούσαμε και ζούμε από τη θάλασσα και πάντα η θάλασσα είναι αναπόσπαστο κομμάτι της ελληνικής επικράτειας.

Η νησιωτική πολιτική αφορά στο 25% του ΑΕΠ και στο 15% του πληθυσμού. Γι’ αυτό οφείλουμε να διαφυλάξουμε τον θαλάσσιο πλούτο και ταυτόχρονα να στηρίξουμε τους νησιώτες και τις νησιωτικές περιοχές, με έμφαση στη γαλάζια ανάπτυξη και στην προστασία του θαλάσσιου περιβάλλοντος.

Το σημερινό νομοσχέδιο συνιστά μια αξιόλογη προσπάθεια για συγκέντρωση, ταξινόμηση και κωδικοποίηση της νομοθεσίας που αφορά στη νησιωτική πολιτική. Η Κυβέρνηση εξαρχής έθεσε ως γενικότερο στόχο την κωδικοποίηση της νομοθεσίας, ώστε οι διάσπαρτοι κανόνες δικαίου να συγκεντρώνονται σε ένα νομοθέτημα αναλόγως με τη θεματική τους.

Η πολυνομία είναι ένα από τα γνωστά προβλήματα που αντιμετωπίζουμε το οποίο προκαλεί σύγχυση και έχει σοβαρό αντίκτυπο στην εφαρμογή της νομοθεσίας και στην αποτελεσματική λειτουργία του κρατικού μηχανισμού. Η σημερινή νομοθετική πρωτοβουλία αφορά στην κωδικοποίηση της συνολικής νησιωτικής πολιτικής και της νομοθεσίας που αφορά στο μεταφορικό ισοδύναμο, ώστε ως ένα ενιαίο κείμενο να είναι εύκολα προσβάσιμο και κατανοητό από όλους, τους πολίτες, τις δημόσιες υπηρεσίες, αλλά και τους εφαρμοστές του δικαίου.

Ο ν.4770 ήδη έχει θέσει το πλαίσιο για την ολοκληρωμένη θαλάσσια πολιτική στον νησιωτικό χώρο. Η εθνική στρατηγική περιλαμβάνει κάθε δυνατή πτυχή της θαλάσσιας ζωής και οικονομίας, όπως λιμένες, θαλάσσιες μεταφορές, ανταγωνιστικότητα και επιχειρηματικότητα, ασφάλεια, θαλάσσια επαγγέλματα και επενδύσεις, ψηφιακή διακυβέρνηση, υγεία και εκπαίδευση.

Σε σχέση με το μεταφορικό ισοδύναμο έχουν γίνει καίριες παρεμβάσεις από το Υπουργείο Ναυτιλίας ώστε να είναι περισσότεροι οι δικαιούχοι. Ειδικά στις Σποράδες είχε προκύψει ζήτημα με το γεγονός ότι αποκλείονταν από το μεταφορικό ισοδύναμο όσοι δεν ήταν υπόχρεοι υποβολής φορολογικής δήλωσης, γεγονός που αποκαταστάθηκε με την παρέμβαση της σημερινής ηγεσίας του Υπουργείου. Το μεταφορικό ισοδύναμο, όπως όλοι ξέρουμε στοχεύει στην εξίσωση του κόστους μεταφοράς από την ηπειρωτική Ελλάδα σε νησί ή από νησί σε νησί με το κόστος που θα ίσχυε για την ίδια απόσταση στην ηπειρωτική Ελλάδα. Σχετικές αιτήσεις υποβάλλονται ηλεκτρονικά από τους δικαιούχους, ενώ όργανα αρμόδια για την υλοποίηση είναι οι οριζόμενες υπηρεσίες των Υπουργείων και οι δήμοι.

Η αρχική εφαρμογή του μεταφορικού ισοδυνάμου από την προηγούμενη κυβέρνηση είχε αποκλείσει τις επιχειρήσεις της Κρήτης. Ήταν με πρωτοβουλία της σημερινής ηγεσίας του Υπουργείου Ναυτιλίας, που επεκτάθηκε το μεταφορικό ισοδύναμο και στις κρητικές επιχειρήσεις.

Ο συνολικός απολογισμός των πεπραγμένων στη ναυτιλία είναι ιδιαίτερα θετικός τις τελευταίες χρονιές. Αυξήθηκε σημαντικά το ακτοπλοϊκό δίκτυο καλύπτοντας καλύτερα τις ανάγκες των νησιών μας, ενώ αυξήθηκαν τα χρήματα που δίνονται στις άγονες γραμμές από 90 εκατομμύρια ευρώ στα 138 εκατομμύρια ευρώ το 2021.

Η νέα ακτοπλοϊκή σύνδεση της Θεσσαλονίκης, κύριε Υπουργέ, με τα νησιά των Σποράδων στέφθηκε από απόλυτη επιτυχία φέτος το καλοκαίρι, συμβάλλοντας δυναμικά στη μεγάλη τουριστική κίνηση που σημειώθηκε σε Σκιάθο, Σκόπελο και Αλόννησο. Η συγκεκριμένη γραμμή είχε πολλές φορές 100% επιτρεπόμενη πληρότητα και βοήθησε σημαντικά στην οικονομική ανάκαμψη των νησιών συγκριτικά με την προηγούμενη χρονιά.

Σε σχέση με τις επερχόμενες δράσεις στον χώρο της νησιωτικής οικονομίας, έχουν εξασφαλιστεί πολύ σημαντικά κονδύλια. Περίπου 1.000.000.000 ευρώ πόροι θα κατευθυνθούν στην ακτοπλοΐα και στους λιμένες των νησιών, ενώ προβλέπονται πόροι και από το ΕΣΠΑ και από το Ταμείο Ανάκαμψης. Σαράντα τέσσερις ενδονησιωτικές και διαπεριφερειακές ακτοπλοϊκές γραμμές χρηματοδοτούνται με 370.000.000 ευρώ, παρέχοντας ταυτόχρονα κίνητρα για την ανανέωση του στόλου από το ΕΣΠΑ 2021 - 2027.

Με το νέο ειδικό πρόγραμμα «ΝΕΑΡΧΟΣ» θα δοθεί χρηματοδότηση μέσω επενδυτικών δανείων από το Ταμείο Παρακαταθηκών και Δανείων για δημόσια έργα, 200.000.000 ευρώ σε βάθος τετραετίας για λιμενικά έργα και 300.000.000 ευρώ για τη χρηματοδότηση γραμμών ακτοπλοϊκού δικτύου που θα περιλαμβάνουν τη δρομολόγηση νέων πλοίων. Από το Ταμείο Ανάκαμψης για έντεκα δράσεις με στόχο την προστασία του θαλάσσιου περιβάλλοντος 20.000.000 ευρώ.

Κλείνοντας, επειδή η Κυβέρνηση οραματίζεται τη νησιωτική πολιτική ως σύνολο και όχι ως μεμονωμένες παρεμβάσεις, θα ήθελα να αναφερθώ και σε ένα ζήτημα που έχω πολλές φορές θέσει στο αρμόδιο Υπουργείο Εσωτερικών: τον χαρακτηρισμό και ορισμό των δήμων ως «μικρών νησιωτικών».

Ο Δήμος Σκοπέλου και άλλοι τέσσερις νησιωτικοί δήμοι στο Αιγαίο με πληθυσμό ανάμεσα σε τρεισήμισι και πέντε χιλιάδες κατοίκους αντιμετωπίζουν τα ίδια προβλήματα με όσους χαρακτηρίζονται «μικροί νησιωτικοί», δηλαδή αυτούς που έχουν λιγότερους από τρεισήμισι χιλιάδες κατοίκους. Πάγιο αίτημα αυτών των δήμων είναι να υπαχθούν στην κατηγορία των μικρών νησιωτικών δήμων, ώστε να έχουν ίδια προνόμια και ίδια αντιμετώπιση.

Η Κυβέρνηση θέτει στο προσκήνιο τη «γαλάζια» ανάπτυξη ταυτόχρονα με την αυξημένη φροντίδα του φυσικού θαλάσσιου περιβάλλοντος. Ο Πρωθυπουργός Κυριάκος Μητσοτάκης πρόσφατα ανακοίνωσε τη δέσμευση της Κυβέρνησης για την προστασία της θαλάσσιας βιοποικιλότητος, με μείωση της υπεραλίευσης, εφαρμογή του θαλάσσιου χωρικού σχεδιασμού, αντιμετώπιση της θαλάσσιας ρύπανσης και ανάπτυξη του βιώσιμου τουρισμού. Χαράσσονται νέες, γενναίες πολιτικές σεβασμού του περιβάλλοντος παράλληλα με την προώθηση μέτρων για την οικονομική στήριξη και άνθιση των νησιών μας. Οι νησιώτες πολλές φορές αισθάνονται αποκομμένοι από τον ηπειρωτικό κορμό. Γεωγραφικά συμβαίνει αυτό. Όμως, η Κυβέρνηση εφαρμόζει σταθερά και μεθοδικά το σχεδιασμό της, για να έχουν οι κάτοικοι των νησιών πρόσβαση σε υπηρεσίες και υποδομές, ώστε να αισθάνονται ότι είναι ισότιμοι πολίτες και να απολαμβάνουν τα ίδια δικαιώματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιούπη.

Θα δώσουμε τώρα τον λόγο στον κ. Καππάτο Παναγή από τη Νέα Δημοκρατία, θα ακολουθήσει ο κ. Συρμαλένιος και μετά θα πάρει τον λόγο ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Ναυτιλίας και Νησιωτικής Πολιτικής με αντικείμενο τόσο την κύρωση του Κώδικα νομοθεσίας για την ολοκληρωμένη θαλάσσια πολιτική στο νησιωτικό χώρο όσο και την υλοποίηση του μεταφορικού ισοδύναμου είναι από τα παραδείγματα εκείνα των νομοσχεδίων, που προκειμένου να επεξεργαστούν, απαιτείται από εμάς μια ξεκάθαρη άποψη στη μεγάλη εικόνα. Η μεγάλη εικόνα δεν είναι άλλη από το θεσμικό περιβάλλον και τις συνθήκες που ωθούν εθνικές κυβερνήσεις στη λήψη δραστικών αποφάσεων.

Η ίδια η Ευρωπαϊκή Ένωση έχει αναγνωρίσει πως η κλιματική αλλαγή και η υποβάθμιση του περιβάλλοντος, συμπεριλαμβανομένης της απώλειας βιοποικιλότητας, συνιστούν άμεσες και υπαρξιακές απειλές για την ανθρώπινη ζωή και την ευημερία. Πρόκειται για απειλές, που θέτουν σε κίνδυνο τα θεμέλια της κοινωνίας και της οικονομίας μας, με τη διατήρηση, την αποκατάσταση και τη βιώσιμη χρήση των θαλασσών μας να αποτελεί αναπόσπαστο μέρος μιας κοινής ευρωπαϊκής στρατηγικής.

Στο πλαίσιο αυτό υιοθετήθηκε πρόσφατα η Ευρωπαϊκή Πράσινη Συμφωνία ως στρατηγική με στόχο να μετατρέψει την Ευρωπαϊκή Ένωση σε μια σύγχρονη, αποδοτική, ως προς τη χρήση των πόρων, και ανταγωνιστική οικονομία. Πρόκειται για συμφωνία-σταθμό στη σύγχρονη ευρωπαϊκή ιστορία με βασικές κατευθύνσεις τις μηδενικές καθαρές εκπομπές αερίων του θερμοκηπίου έως το 2050, την οικονομική ανάπτυξη αποσυνδεδεμένη από τη χρήση πόρων, καθώς και την ανάγκη κανένας άνθρωπος και καμμία περιφέρεια να μη μείνουν στο περιθώριο.

Υπό το πρίσμα αυτής της Πράσινης Συμφωνίας, μια βιώσιμη γαλάζια οικονομία αλλά και βιώσιμη χρήση ωκεανών και θαλασσών στο πλαίσιο της ολοκληρωμένης θαλάσσιας πολιτικής της Ευρωπαϊκής Ένωσης διαδραματίζουν κομβικό ρόλο. Με δεδομένο πως οι ωκεανοί και οι θάλασσες θεωρούνται μέρος της λύσης των όσων διακυβεύονται, το Συμβούλιο της Ευρωπαϊκής Ένωσης έχει πρόσφατα προχωρήσει σε μια σειρά κατευθύνσεων και συμπερασμάτων που μας απασχολούν ιδιαίτερα. Πρόκειται, συγκεκριμένα, για την αναγνώριση της οδηγίας-πλαισίου για τη θαλάσσια στρατηγική ως πυλώνα της ολοκληρωμένης θαλάσσιας πολιτικής, μιας πολιτικής που αποσκοπεί, αφ’ ενός στην επίτευξη και τη διατήρηση μιας βιώσιμης περιβαλλοντικής κατάστασης για τα θαλάσσια ύδατα των κρατών-μελών της Ευρωπαϊκής Ένωσης και αφ’ ετέρου, στη συμβολή προς μια βιώσιμη χρήση των θαλάσσιων αγαθών και υπηρεσιών από τις σημερινές και τις μελλοντικές γενεές.

Σε αυτή την κατεύθυνση καταγράφουμε προτεραιότητες, τις οποίες ενσωματώνουμε στην κοινή ευρωπαϊκή μας στάση. Πρόκειται τόσο για τον αποτελεσματικό συντονισμό των ευρωπαϊκών και εθνικών πολιτικών, όσο και για την περιφερειακή και διακρατική συνεργασία ως μέσο για την υλοποίηση των στόχων αυτών.

Η ενίσχυση του δυναμικού του παράκτιου και ναυτιλιακού τομέα, καθώς και η προστασία των παράκτιων και θαλασσίων οικοσυστημάτων, συνοψίζουν τη λογική πίσω από την οποία αποφασίζονται και υλοποιούνται οι πολιτικές που προανέφερα. Το σχέδιο νόμου που συζητούμε και ψηφίζουμε σήμερα, αφορά σε αυτήν ακριβώς τη μεγάλη εικόνα.

Υπό το πρίσμα μιας λογικής, βιώσιμης ανάπτυξης, σύμφωνης με την εθνική και την ευρωπαϊκή νομοθεσία, καθορίζουμε το πλαίσιο για το σχεδιασμό και την εξειδίκευση των κατευθύνσεων της εθνικής μας στρατηγικής για την ολοκληρωμένη θαλάσσια πολιτική στο νησιωτικό χώρο.

Παράλληλα, προσδιορίζουμε συγκεκριμένες αναπτυξιακές πολιτικές και προγράμματα χρηματοδότησης που συνδέονται με τη θαλάσσια οικονομία και την νησιωτικότητα, συντονίζουμε κρίσιμες δημόσιες πολιτικές, που συνδέονται με τον θαλάσσιο χώρο και πιο συγκεκριμένα: τη λιμενική πολιτική, τους θαλάσσιους λιμένες και τις ναυτιλιακές υποδομές, τη νησιωτική ανταγωνιστικότητα και την επιχειρηματικότητα, τα γαλάζια επαγγέλματα, την απασχόληση και τις επενδύσεις στη γαλάζια οικονομία και τέλος, πεδία όπως την ψηφιακή διακυβέρνηση, την υγεία, την πρόνοια και την εκπαίδευση.

Προκειμένου η στρατηγική που εισηγούμαστε να καταστεί αποτελεσματική και βιώσιμη, καταρτίζεται ειδικό πρόγραμμα ενίσχυσης και αναδιάρθρωσης του παραγωγικού αναπτυξιακού προτύπου νησιωτικών περιοχών. Πρόκειται για το πρόγραμμα χρηματοδότησης νησιωτικής επιχειρηματικότητας, μέσω του οποίου δημιουργούνται τα κατάλληλα χρηματοδοτικά μέσα και εργαλεία που εξασφαλίζουν τους αναγκαίους πόρους με διαφορετικές μορφές χρηματοδότησης. Αφορά επιχειρήσεις ιδίως μεσαίες, μικρές και πολύ μικρές που δραστηριοποιούνται στον τομέα θαλάσσιας οικονομίας για την ενίσχυση της βιωσιμότητας, της καινοτομίας και της ανταγωνιστικότητάς τους.

Αναφορικά με την παρακολούθηση της στρατηγικής και των κατευθύνσεων της πολιτικής για τη ναυτιλία και τη θαλάσσια οικονομία, στο πέμπτο κεφάλαιο παρουσιάζεται το Συμβούλιο Νησιωτικής Πολιτικής, το οποίο θα λειτουργεί στο πλαίσιο της Γενικής Γραμματείας Αιγαίου και Νησιωτικής Πολιτικής. Θα τελεί υπό την εποπτεία του Πρωθυπουργού με την αρμοδιότητα να γνωμοδοτεί για τη χάραξη, το σχεδιασμό και την εφαρμογή των νησιωτικών πολιτικών.

Τέλος, ιδιαίτερη θέση στο παρόν σχέδιο νόμου έχουν οι ρυθμίσεις για το μεταφορικό ισοδύναμο και εξειδικεύονται στρατηγικές, που διευκολύνουν την καθημερινότητα τόσο των πολιτών όσο και του εφαρμοστή του δικαίου.

Σε πρακτικό επίπεδο τίθεται ένα σαφές χρονοδιάγραμμα, ξεκάθαρες προδιαγραφές και κριτήρια, ώστε να μην υπάρχει ουδεμία αμφιβολία του τι εφαρμόζεται και με ποιον τρόπο. Εξαλείφουμε, με άλλα λόγια, τα όποια κενά εντοπίζονται στην κατανόηση του γράμματος του νόμου, καθιστώντας την εφαρμογή του ευκολότερη.

Κυρίες και κύριοι συνάδελφοι, στην εισήγησή μου επιχείρησα να αναδείξω δύο σημεία. Από τη μία το θεσμικό περιβάλλον και τις ευρωπαϊκές συνθήκες και από την άλλη, τις νομοθετικές πρωτοβουλίες που προσαρμόζουν την εθνική μας στρατηγική στο εν λόγω πλαίσιο. Καμμία, όμως, από αυτές τις κατευθύνσεις δεν μπορεί να μετατραπεί σε απτή δημόσια πολιτική χωρίς σχεδιασμό, στόχο και αποτέλεσμα.

Η ηγεσία του Υπουργείου Ναυτιλίας και προσωπικά ο Υπουργός κ. Γιάννης Πλακιωτάκης, οι Γενικοί Γραμματείς κ.κ. Κουτουλάκης και Κυριαζόπουλος. αλλά και η κ. Χριστιάνα Καλογήρου, που υπηρέτησε στη Γενική Γραμματεία στο πρόσφατο παρελθόν, είναι πάντα παρόντες στα προβλήματα, στις προτάσεις και τις ανάγκες του νησιωτικού κόσμου.

Στην Κεφαλλονιά και την Ιθάκη είχαμε τη δυνατότητα να παρακολουθήσουμε στην πράξη την πολιτική βούληση και την επιχειρησιακή τους ετοιμότητα. Οι καταστροφές του Ιανού, του μεσογειακού κυκλώνα που έπληξε τα νησιά μας, βρήκαν την Κυβέρνηση της Νέας Δημοκρατίας και τον Πρωθυπουργό Κυριάκο Μητσοτάκη έτοιμους να ανταποκριθούν στις πολλαπλές προκλήσεις που ακολούθησαν. Η ηγεσία του Υπουργείου Ναυτιλίας και Νησιωτικής Πολιτικής ήταν παρούσα από την πρώτη στιγμή στα ζητήματα αρμοδιότητάς της και πρέπει να ευχαριστήσω τον Υπουργό γι’ αυτό. Το σχέδιο που συζητούμε και η αποδεδειγμένη αποτελεσματικότητά μας είναι η εγγύηση εφαρμογής μιας πολιτικής νησιωτικότητας προς όφελος των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε τον κ. Καππάτο.

Θα δώσουμε τον λόγο τώρα στον κ. Συρμαλένιο από τον ΣΥΡΙΖΑ.

Όπως είπα και πριν θα ακολουθήσει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης και μετά από τον κ. Σκανδαλίδη, ο κ. Κόνσολας και ο κ. Συντυχάκης.

Ορίστε, κύριε Συρμαλένιε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κατ’ αρχάς πριν μπω στο θέμα του νομοσχεδίου θα ήθελα να χαιρετήσω την επανέναρξη δια ζώσης της τριακοστής δεύτερης συνάντησης των ερασιτεχνικών θιάσων Αιγαίου, εικοσιτέσσερις θίασοι, οι οποίοι αποτελούνται από ερασιτέχνες και σήμερα ξεκινάει ένα δεκαήμερο παραστάσεων-εκδηλώσεων στη Νάξο. Για δεύτερη φορά στη Νάξο μετά το 1996, αφιερωμένο στον αείμνηστο Ιάκωβο Καμπανέλη και στο Θέατρο του 1821, με αφορμή τα διακόσια χρόνια από την Επανάσταση του 1821.

Μπαίνοντας, λοιπόν, στο θέμα θέλω να πω ότι σωστά βεβαίως, γίνεται η κωδικοποίηση, το επεσήμαναν και άλλοι συνάδελφοί μας, αλλά επειδή η Κυβέρνηση της Νέας Δημοκρατίας έχει αλλεργία με ό,τι θεσμοθέτησε ο ΣΥΡΙΖΑ, αυτό που φροντίσατε να κάνετε είναι να καταργήσετε αυτό που είχαμε θεσμοθετήσει για την κωδικοποίηση μέσω του ν.4606/2019. Τώρα, λοιπόν, με καθυστέρηση τριών περίπου χρόνων -κοντεύετε τα δυόμισι χρόνια που κυβερνάτε- ερχόσαστε να εφαρμόσετε αυτή την κωδικοποίηση. Σας είπε ο κ. Δρίτσας κάποιες πολύ σημαντικές παρατηρήσεις συνταγματικού και νομικού χαρακτήρα που πρέπει να τις δείτε. Κωδικοποιείτε, λοιπόν, σήμερα τη θαλάσσια πολιτική, στην οποία περιλαμβάνετε προφανώς, και νησιωτική πολιτική.

Εδώ μπαίνουν τα μεγάλα ερωτήματα. Πρώτον, γιατί δεν υπερψηφίσατε όταν γινόταν η τελευταία προετοιμασία για τη Συνταγματική Αναθεώρηση που πήρε στην πρώτη ψηφοφορία διάταξη για την ιδιαιτερότητα στο νησιωτικό χώρο της διοίκησης; Ήταν πρόταση του συναδέλφου Αντώνη Συρίγου, που πήρε εκατόν εβδομήντα ψήφους στην πρώτη ψηφοφορία. Στη δεύτερη ψηφοφορία ακυρώσατε αυτή τη διάταξη και εδώ που θέλετε να λέτε ότι υπερασπίζεστε την νησιωτική πολιτική δεν το ψηφίσατε.

Δεύτερον, γιατί καταργήσατε το χαρτοφυλάκιο του Αναπληρωτή Υπουργού Νησιωτικής Πολιτικής και αφήσατε αυτή την αρμοδιότητα μόνο στη Γενική Γραμματεία;

Τρίτον, ποιες πολιτικές νησιωτικότητας εφαρμόσατε τα δυόμισι χρόνια που κυβερνάτε; Με εξαίρεση την αύξηση των κονδυλίων από 93 σε 138 εκατομμύρια για την επιδότηση των άγονων γραμμών, δηλαδή την επιδότηση των ακτοπλόων και των εφοπλιστών, ποια άλλη πολιτική εφαρμόσατε στα νησιά; Να μας πείτε συγκεκριμένα.

Τέταρτον, ποια είναι η πολιτική σας απέναντι στην αύξηση των συντελεστών του ΦΠΑ, ένα θέμα στο οποίο βασίσατε όλη σας την προπαγάνδα τα προηγούμενα χρόνια, όπου θυμίζω ότι ήταν μια διάταξη που περιλαμβανόταν στο mail Χαρδούβαλη -για να μην ξεχνιόμαστε- και που έγινε απαίτηση των δανειστών το καλοκαίρι του 2015. Ποιες, λοιπόν, νησιωτικές πολιτικές εφαρμόσατε;

Επειδή λέτε ότι για πρώτη φορά εφαρμόζετε ολοκληρωμένη νησιωτική πολιτική, εγώ θα σας πω, σταχυολογώντας ορισμένα θέματα τα οποία προωθήσαμε μετά τις εξαγγελίες του Αλέξη του Τσίπρα τον Δεκέμβριο του 2016 στη Νίσυρο, τα εξής:

Πρώτον, ιδρύσαμε τη βάση αεροδιακομιδών στη Σύρο, αίτημα δεκαετιών.

Δεύτερον, ιδρύσαμε το Νοσοκομείο της Σαντορίνης και ενισχύσαμε μεγάλο μέρος των κέντρων υγείας των νησιών.

Τρίτον, δημιουργήσαμε για τα θέματα περιβάλλοντος φορείς προστατευόμενων περιοχών και στα Δωδεκάνησα και τις Κυκλάδες. Το καταργήσατε με το νόμο Χατζηδάκη.

Τέταρτον, στον πρωτογενή τομέα δημιουργήσαμε θεσμοθετημένα πολιτικές για την οικοτεχνία, έτσι ώστε οι παραγωγοί να μπορούν να προωθούν τα προϊόντα τους και στις όμορες περιοχές.

Πέμπτο, χρηματοδοτήσαμε πληθώρα έργων προς τους νησιωτικούς δήμους με τα προγράμματα «ΦΙΛΟΔΗΜΟΣ Ι» και «ΦΙΛΟΔΗΜΟΣ ΙΙ».

Έκτο, δημιουργήσαμε το ειδικό αναπτυξιακό πρόγραμμα βορείου και νοτίου Αιγαίου, το οποίο χαρακτηρίστηκε τότε ως ένα δεύτερο ΕΣΠΑ.

Έβδομο, νομιμοποιήσαμε λιμάνια και λιμενικές εγκαταστάσεις που για χρόνια και δεκαετίες θεωρούνταν παράνομα.

Όγδοο, εντάξαμε σειρά αθλητικών έργων και μια σειρά άλλων έργων. Δεν θα πω άλλα, αλλά υπάρχουν και σοβαρές μεταρρυθμίσεις, που έγιναν και εντός του Υπουργείου Ναυτιλίας με τη Δημόσια Αρχή Λιμένων, και με μια σειρά άλλες καταστάσεις τις οποίες δεν είναι της ώρας και πολύ σωστά ειπώθηκε να γίνει ειδική επιτροπή για το θέμα της «COSCO».

Τελευταίο και όχι έσχατο, το μεταφορικό ισοδύναμο. Ένα πραγματικά εμβληματικό μέτρο το οποίο πράγματι, ο Τάσος Αλιφέρης και οι άλλοι δήμαρχοι μικρών νησιών το είχαν επί δεκαετίες ως έμβλημα και ξεκίνησε με τη δική μας διακυβέρνηση. Ξέρετε, όμως, γιατί το υποτιμήσατε και το υποβαθμίσατε; Γιατί εσείς θεωρείτε αυτή την πολιτική του μεταφορικού ισοδύναμου κρατική παρέμβαση και επιδοματική πολιτική. Έχετε αλλεργία με ό,τι εσείς θεωρείτε κρατική παρέμβαση. Δεν έρχεται ως αποτέλεσμα της λεγόμενης -αυτό που έχετε θεοποιήσει- αυτορρύθμιση της αγοράς. Αυτό θέλετε εσείς, αυτορρύθμιση της αγοράς.

Το μεταφορικό ισοδύναμο είναι πράγματι μια κρατική παρέμβαση η οποία ξεκινά να θεσμοθετεί την ισοτιμία της νησιωτικής Ελλάδας με την Ηπειρωτική Ελλάδα.

Βεβαίως, δεν προλάβαμε να ολοκληρώσουμε αυτή τη μεταρρύθμιση και ήρθατε εσείς. Στα νησιά έχει πάει πάνω από δυο ευρώ η αμόλυβδη, 1,750 είχε πάει με την πιλοτική παρέμβαση στα τριάντα ένα μικρά νησιά. Πηγαίνετε τώρα στα πρατήρια στα νησιά και θα δείτε ότι κυμαίνεται από 2,030 έως 2,050. Αυτά είναι τα αποτελέσματα της δικής σας πολιτικής και βεβαίως, πρέπει να ενταχθούν στους δικαιούχους όλοι οι δημόσιοι υπάλληλοι και οι μόνιμοι. Το είπαν και άλλοι συνάδελφοι και από άλλες παρατάξεις. Όλοι οι δημόσιοι υπάλληλοι, οι εκπαιδευτικοί κ.λπ.. Άρα, το μεταφορικό ισοδύναμο είναι εμβληματικό μέτρο, το οποίο δεν μπορείτε να το καταργήσετε γιατί έχει περάσει μέσα στη συνείδηση των νησιωτών, παρότι θα το θέλατε.

Για το Συμβούλιο Νησιωτικής Πολιτικής. Δεν λειτούργησε ποτέ. Κακώς δεν λειτούργησε -εδώ έχουμε και εμείς ευθύνη και εγώ το δέχομαι- αλλά αυτό που κάνετε τώρα είναι ένα διυπουργικό υπηρεσιακό όργανο. Δεν είναι συμβούλιο νησιωτικής πολιτικής, το οποίο εκφράζει και τους τοπικούς φορείς και τις τοπικές κοινωνίες. Έχετε βάλει έξι, επτά ανθρώπους από τα Υπουργεία και έναν εκπρόσωπο του Πρωθυπουργού, μέσα εκεί βάζετε έναν εκπρόσωπο των πρυτάνεων, αν θυμάμαι καλά, και έναν των επιμελητηρίων από όλα τα νησιά.

Κλείνοντας, θέλω να πω ότι αυτό το οποίο θεσμοθετείτε σήμερα δεν είναι μια ολοκληρωμένη θαλάσσια πολιτική, είναι μία κουτσουρεμένη θαλάσσια πολιτική. Ούτε ολοκληρωμένη νησιωτική πολιτική ούτε το μεταφορικό ισοδύναμο είναι ολοκληρωμένο ούτε το Συμβούλιο Νησιωτικής Πολιτικής, αυτό το οποίο εσείς θεσμοθετείτε τώρα, μπορεί πράγματι να αντιμετωπίσει μια ολιστική πολιτική για τα θέματα του νησιωτικού χώρου. Νομίζω ότι έρχεται η ώρα που μια νέα κυβέρνηση, με κορμό τον ΣΥΡΙΖΑ, μια νέα προοδευτική κυβέρνηση, θα θεσμοθετήσει πάλι ουσιαστικές πολιτικές και για τα νησιά μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Θα δώσουμε τον λόγο τώρα στον Κοινοβουλευτικό Εκπρόσωπο του Κινήματος Αλλαγής κ. Σκανδαλίδη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Τελικά είμαστε πολύφερνη νύφη. Αλλά έχω μια πορεία ρε, παιδιά. Εσείς μας ρωτάτε αν θα συνεργαστούμε με την Νέα Δημοκρατία. Βγαίνει ο Μητσοτάκης προχθές και λέει «εγώ παιδιά, έκανα τον νόμο της απλής αναλογικής για να κάνω δύο εκλογές, να πάρω αυτοδυναμία ξανά». Και όμως ρωτάνε εμάς αν θα συνεργαστούμε με τη Νέα Δημοκρατία. Αδόκιμη ερώτηση και άνευ αντικειμένου, απλά για να γίνεται λόγος. Έρχονται μετά από την άλλη πλευρά και λένε οι νεοδημοκράτες «εσείς θέλετε να συνεργαστείτε με τον ΣΥΡΙΖΑ». Δεν πάει να λέμε χίλιες φορές την ημέρα ότι έχουμε αυτόνομη πορεία, ότι μόνο αν γίνουμε πρωταγωνιστές των εξελίξεων ως αυτόνομη παράταξη θα έχουμε τη δυνατότητα. Σε κορμό κανέναν δεν μπαίνουμε, προφανώς διότι θεωρούμε ότι έχουμε καλύτερο know how από όλους σας, κι από εδώ κι από εκεί κι από παντού. Πάει αυτό, λοιπόν.

Να έρθω στο θέμα τώρα που δεν είναι καθόλου κομματικό. Το θέμα είναι εθνικό και έχω και έναν πόνο γιατί ασχολούμαι πολλά χρόνια.

Κατ’ αρχάς, για την κωδικοποίηση, κύριε Υπουργέ, θεωρώ ότι εξ αρχής και εξ ορισμού είναι θετική διαδικασία. Διευκολύνει την πιο αποτελεσματική και γρήγορη εφαρμογή της πολιτικής και για την Κυβέρνηση, και για την κρατική διοίκηση, και για τους τοπικούς και περιφερειακούς θεσμούς. Μακάρι να γινόταν σε όλα τα επίπεδα. Είναι σαφές ότι το Κοινοβούλιο χρειάζεται πολλούς κώδικες ακόμα μπας και η νομοθέτηση αρχίσει να προσαρμόζεται στοιχειωδώς στα ευρωπαϊκά πρότυπα.

Πάω τώρα στην ουσία. Το ερώτημα είναι αν η ακολουθούμενη πολιτική διασφαλίζει την ισόρροπη ανάπτυξη της νησιωτικής Ελλάδας με τις υπόλοιπες περιφέρειες της χώρας. Η απάντηση είναι, όπως θα εξηγήσω παρακάτω, όχι και μάλιστα κατηγορηματικά. Θα μου επιτρέψετε γι’ αυτό μια μικρή αναδρομή.

Όταν το 1986 ήρθαν τα Μεσογειακά Ολοκληρωμένα Προγράμματα έγιναν κάποια σημαντικά έργα, κυρίως αποχετευτικά και υδροηλεκτρικά σε νησιά. Το 1993, όταν αναλάβαμε εμείς την κυβέρνηση, έτρεχε ένα πρόγραμμα από το 1988 για τις υπερπόντιες και νησιωτικές περιοχές της ΕΟΚ τότε. Η προηγούμενη κυβέρνηση από μας δεν είχε ιδέα από το πρόγραμμα, δεν ήξερε καν ότι εξελισσόταν για να διεκδικήσει πόρους. Προλάβαμε την τελευταία στιγμή, στο τέλος του προγράμματος να πάρουμε 10 δισεκατομμύρια δραχμές και να επιλέξουμε δέκα νησιά και κάναμε από ένα έργο στο καθένα συμβολικά. Δεν σημαίνει ότι λύσαμε κανένα πρόβλημα.

Πρέπει να πω, λοιπόν, ότι ταυτόχρονα αποφασίσαμε από το Υπουργείο Εσωτερικών να πενταπλασιάσουμε -προσέξτε- τους κεντρικούς αυτοτελείς πόρους σε όλα τα νησιά, που έχουν έναν δήμο για να σπρώξουμε κι αυτά τα νησιά που είχαν παραπάνω δήμους να ενοποιηθούν σε έναν δήμο και θα εξηγήσω παρακάτω γιατί. Ξέρετε τι σήμαινε ο πενταπλασιασμός των πόρων; Τους έδωσε ζωή μέχρι τότε που η Ευρωπαϊκή Ένωση αποφάσισε ως μια ενιαία οντότητα μετά το 2000, δηλαδή μέχρι το 2002 - 2003 έπαιρναν πενταπλάσιους πόρους. Για παράδειγμα η Κάλυμνος, αν έπαιρνε 200 εκατομμύρια τον χρόνο στους κεντρικούς αυτοτελείς πόρους, πήρε ένα δισεκατομμύριο. Αυτό ήταν επανάσταση για το νησί. Ήταν μια απόφαση, η οποία έδωσε μια ανάσα.

Το 2001, η νησιωτικότητα μετά από μεγάλη και συντονισμένη προσπάθεια ενσωματώθηκε ως υποχρεωτική κατεύθυνση στο Σύνταγμα. Το μεταφορικό ισοδύναμο είναι ίσως η μόνη σοβαρή εφαρμογή αυτής της υποχρέωσης μετά από αγώνες πολύχρονους τοπικών φορέων και θα ξαναέρθω σε αυτό. Αυτό ήταν όμως το μόνο, γιατί εγώ δεν είδα κανέναν νόμο των κυβερνήσεων -και μιλάω για τις δικές μας κυβερνήσεις, δεν έχω κανένα πρόβλημα- να έχει ειδική μέριμνα για τις νησιωτικές περιοχές, όπως επιβάλλει το Σύνταγμα.

Εδώ και χρόνια -για να το πω εδώ, μια που μίλησα για το μεταφορικό ισοδύναμο- χρωστάω μια ειδική αναφορά σε δύο παραδείγματα φωτεινών δημάρχων και στον Τάσο Αλιφέρη, που όλοι σας το ομολογείτε, αλλά είναι παιδικός μου φίλος μου και πάρα πολλά χρόνια μαζί, αλλά και στον Σπύρο Μπενέτο στους Λειψούς. Είναι δυο νησιά όπου βρέθηκαν δύο φωτεινοί δήμαρχοι και άλλαξαν κυριολεκτικά την εικόνα τους. Τα μετέτρεψαν σε ζωντανές κοινωνίες. Έδειξαν δηλαδή με τις αποφάσεις τους πώς είναι δυνατόν να πάρεις έναν υπανάπτυκτο τόπο και να τον αναπτύξεις, μέσα σε ελάχιστο χρονικό διάστημα τόσο πολύ.

Γιατί το λέω αυτό; Το λέω γιατί το ελληνικό κράτος τους καταδιώκει για καταλογισμούς. Τον έναν, τον Αλιφέρη, για το καράβι που έβαλε στη γραμμή. Πέθανε ο άνθρωπος, χωρίς να πάρει τελική απόφαση, να καταδικαστεί. Και ο άλλος είναι ακόμα στα δικαστήρια και ζητάει από την Κυβέρνηση -και καλά κάνει κι εγώ προσυπογράφω το αίτημα- μια τροπολογία να μπορέσει όχι να παρέμβει στη δικαιοσύνη και να χαρίσει ή να κάνει κάτι άλλο, αλλά με πνεύμα σοβαρό να δει την υπόθεση και να σταματήσει αυτή η καταδίωξη. Είναι φοβερό να κάνεις την πολιτική, να αναπτύσσεις τον τόπο σου, και να πληρώνεις και προσωπικά τα σπασμένα.

Έρχομαι τώρα στις αναντίστοιχες πολιτικές, που οι κυβερνήσεις μετά τη συνταγματική αναθεώρηση ακολούθησαν. Η συνταγματική επιταγή επιτάσσει, όπως είπα, σε κάθε θεσμικό, οικονομικό ή κοινωνικό νόμο, σε κάθε αναπτυξιακή επιλογή μια ειδική αναφορά εξειδικευμένης πολιτικής πώς εφαρμόζεται στα νησιά. Τι θα σήμαινε αυτό, κύριοι της Κυβέρνησης, για το Ταμείο Ανάπτυξης; Έναν ειδικό προϋπολογισμό. Γιατί, αφού υπάρχουν τόσα χρήματα -λέτε ότι είναι μια μεγάλη ευκαιρία- η Κυβέρνηση δεν έφερε περιφερειακούς προϋπολογισμούς και στους περιφερειακούς προϋπολογισμούς, όπως γινόταν παλιά -δεν έχει πια τέτοιους προϋπολογισμούς η χώρα, δυστυχώς- στις νησιωτικές περιοχές να έχει μια ειδική μέριμνα για περισσότερους αναλογικά πόρους, σε σχέση με τον πληθυσμό και την έκτασή τους, για να μπορούν να κάνουν πραγματικά αναπτυξιακά έργα;

Δεύτερον, τι θα σήμαινε για την ιεράρχηση των θεσμών και τις αναπτυξιακές επιλογές; Η κεντρική διεύθυνση αποφάσιζε για όλα. Όμως κάθε νησιωτικός δήμος ξέρει και τις προτεραιότητες, και τους στόχους, και τις ανάγκες και έπρεπε να ιεραρχήσει ως κατ’ εξοχήν αναπτυξιακός θεσμός τις προτεραιότητες της ανάπτυξης και να απαιτήσει από την πολιτεία να μπουν με αυτή τη σειρά που η τοπική κοινωνία αποφασίζει στο αναπτυξιακό πρόγραμμα. Ποιος είναι πιο κοντά στον λαό από την τοπική αυτοδιοίκηση; Ιδιαίτερα με βάση την αρχή της εγγύτητας στον πολίτη -χάρτης της τοπικής αυτονομίας- ό,τι μπορεί να αποφασιστεί στον τόπο να είναι κανόνας, πέρα από τα μεγάλα έργα, τα διαπεριφερειακά και τα υπόλοιπα. Που υπάρχει αυτό;

Τρίτον, τι θα σήμαινε για την ψηφιοποίηση του κράτους ως ειδική προτεραιότητα η νησιωτική πολιτική; Ο αείμνηστος Κρεμαστινός χρόνια μιλούσε για την τηλεϊατρική. Θυμίζω ότι τα ΚΕΠ προέκυψαν ως συνέχεια ενός πειραματικού σταδίου που έγινε στο Αιγαίο, που έδειξε πώς ένα νησί σε απόσταση από το κέντρο έχει τη δυνατότητα να επικοινωνεί ταχύτατα και να δίνει απαντήσεις ουσιαστικά στα μεγάλα διοικητικά ή άλλα προβλήματα, που έχει ο πολίτης και στις σχέσεις του με το κράτος.

Τι θα σήμαινε για τον ΦΠΑ και το μεταφορικό ισοδύναμο η εφαρμογή αυτής της πολιτικής; Αγωνιζόμαστε όλοι να πούμε το αυτονόητο, ότι ο ΦΠΑ πρέπει να υπάρχει μόνιμα και να είναι χαμηλός για όλα τα νησιά και της Κρήτης συμπεριλαμβανομένης; Τι θα σήμαινε παραδείγματος χάριν, το θέμα του μεταφορικού ισοδύναμου να πάρει μια πιο ολοκληρωμένη μορφή -ήταν ένα πολύ θετικό βήμα- και να καλύψει περισσότερα πράγματα από αυτά που καλύπτει μέχρι τώρα; Να το συζητήσουμε, αλλά να το φέρουμε και να το ψηφίσουμε.

Άρα, έχουμε αυτή την αναντιστοιχία ανάμεσα στις αναπτυξιακές ανάγκες της νησιωτικής Ελλάδας και στις συγκεκριμένες πολιτικές που ασκούνται. Και εγώ θεωρώ ότι επειδή είναι εθνικό ζήτημα ας γίνει μια συναινετική διαδικασία και να πάρει -αν θέλετε- τα εύσημα η Κυβέρνηση που θα πάρει μια απόφαση να φέρει έναν περιφερειακό προϋπολογισμό για τη νησιωτική Ελλάδα και να δούμε πώς μπορούμε μέσα σε αυτόν τον προϋπολογισμό να εντάξουμε τις συγκεκριμένες προτεραιότητες.

Πάω τώρα σε ένα τελευταίο θέμα, που έχει σχέση με κάτι που επίσημα βασάνισε πολλά χρόνια, τη θεσμική αναντιστοιχία, που η νησιωτικότητα θα επέβαλλε μια διαφορετική δομή. Υπάρχει μια θεσμική αναντιστοιχία. Εμείς κάναμε το λάθος. Το 1986, όταν χωρίσαμε τις διοικητικές περιφέρειες της χώρας –ήταν ο άλλος αείμνηστος, Μένιος Κουτσόγιωργας- στο Αιγαίο ήταν σχετικά παράλογος. Το Αιγαίο είναι μια ενιαία περιφέρεια. Έχει τα χαρακτηριστικά μιας ειδικής περιφέρειας. Έτσι αντιμετωπίζονται σε όλη την Ευρώπη οι νησιωτικές περιοχές. Το Ιόνιο επίσης, είναι μια περιφέρεια που έχει τα ίδια προβλήματα με το Αιγαίο και ήταν λάθος αυτό που λέγαμε κατά καιρούς κάνουμε προς τα νησιά του ανατολικού Αιγαίου, που ήταν η παραμεθόριος περιοχή που είχαμε μια ευαισθησία, μετά ήρθαν και τα υπόλοιπα του Αιγαίου, τώρα έρχονται και τα Επτάνησα -καλά κάνουν- είναι μια ξεχωριστή περιφέρεια.

Το λάθος είναι ότι δεν ταυτίσαμε τον δήμο με το κράτος. Η έννοια του ενός δήμου στο νησί σήμαινε συγκέντρωση παραγωγικών αναπτυξιακών οικονομικών δυνάμεων και διοικητικών μηχανισμών και δυνατότητα να ασκήσουν απευθείας αναπτυξιακή πολιτική οι δήμοι μέσα από τις δικές τους διαδικασίες. Οι κυβερνήσεις φοβήθηκαν την αποκέντρωση κι αυτό είναι απαράδεκτο, διότι οι θεσμοί δίνουν μάχες. Ξέρετε πόσα χρόνια έκανε για να γίνει η μαρίνα της Ρόδου; Από το 1980 τη συζητάμε και απέναντι η Τουρκία έχει κάνει δέκα, μέσα σε ελάχιστο χρονικό διάστημα. Ξέρετε πόσα χρόνια πέρασαν, ώστε να αποφασίσει η ΔΕΗ που θα φτιάξει το εργοστάσιο στη Ρόδο; Ξέρετε πόσα χρόνια πέρασαν και δεν αξιοποιήθηκε η γεωθερμία στη Νίσυρο; Γιατί; Γιατί ακριβώς δεν αναθέσαμε την ευθύνη της απόφασης, άρα και την ευθύνη απέναντι στο κράτος και την ποινική ευθύνη να αποφασίσουν οι τοπικοί θεσμοί παρά κάποια νομική και κάναμε ισορροπίες, πού θέλει αυτός, πού θέλει ο άλλος, πού θέλω ο τρίτος.

Εν τω μεταξύ, για να χτιστεί ένας δρόμος ή ένα ξενοδοχείο στη Ρόδο έπρεπε να πληρώσει πενταπλάσια χρήματα στα αδρανή υλικά που μεταφέρονταν, γιατί δεν άφηναν να γίνουν εξορύξεις στο νησί. Γιατί δεν έχει τη δυνατότητα ο δήμος να αποφασίσει γι’ αυτά; Το λέω σαν ελάχιστη συνδρομή στην ανάγκη να υπάρξουν πιο ριζικές αλλαγές για την νησιωτικότητα και προκαλώ την Κυβέρνηση -το λέω με όλον το σεβασμό- να φέρει αυτήν τη συζήτηση σε ένα τραπέζι και να την κάνουμε όλη από την αρχή, γιατί νομίζω ότι τώρα που έχουμε και το Ταμείο Ανάκαμψης και όλους αυτούς τους πόρους -που όλοι λέτε και λέμε ότι είναι τόσο μεγάλη ευκαιρία για τη χώρα- να πάει και αυτή η περίοδος χαμένη για τα νησιά μας, θα είναι αμαρτία.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σκανδαλίδη.

Θα δώσουμε τον λόγο τώρα στον κ. Εμμανουήλ Κόνσολα από τη Νέα Δημοκρατία. Θα ακολουθήσει ο κ. Συντυχάκης από το Κομμουνιστικό Κόμμα και μετά ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Πρόεδρε, έχετε παρατηρήσει ότι οι δύο Υπουργοί, ο κ. Πλακιωτάκης και ο κ. Κατσαφάδος είναι νησιώτες, αλλά και τα στελέχη τους είναι νησιώτες. Σήμερα εδώ και ο κ. Σκανδαλίδης αλλά και οι υπόλοιποι συνάδελφοι είναι νησιώτες Βουλευτές. Υπάρχουν σημεία σύγκλισης, αλλά πρέπει να κάνουμε και την αυτοκριτική μας και πρέπει να επαινέσουμε και τα καλώς γενόμενα από προηγούμενες κυβερνήσεις.

Δεν νομίζω ότι κανείς από εμάς, κύριε Συρμαλένιε, αμφισβητεί το έργο που έχει γίνει σε προηγούμενη κυβέρνηση ή σε προηγούμενες κυβερνήσεις. Κανείς. Αλλά θα πρέπει να κάνουμε και την αυτοκριτική μας, να πούμε ότι και οι προηγούμενες κυβερνήσεις έχουν δημιουργήσει παθογένειες. Δεν μπορεί ο κ. Τσίπρας από το Βήμα συνεδρίου του στη Ρόδο να εξαγγέλλει ότι θα περιφρουρήσουμε τη νησιωτική πολιτική και να καταργεί τους μειωμένους συντελεστές ΦΠΑ, την ώρα που έγινε Πρωθυπουργός.

Άρα, εδώ πρέπει να δούμε με ένα σφαιρικό τρόπο τα πράγματα και χαίρομαι που ο κ. Σκανδαλίδης αναγνώρισε τις παθογένειες. Ας μην ξεχνάμε, όμως, ότι και ο κ. Σκανδαλίδης είναι νησιώτης και χρημάτισε σε θέσεις Υπουργών -πολλές θέσεις ευθύνης- άρα πρέπει να το δούμε ορθολογικά τι κάνουμε από εδώ και πέρα.

Το πρώτο που πρέπει να ομολογήσουμε είναι ότι το βήμα του κ. Πλακιωτάκη και του κ. Κατσαφάδου είναι θετικό και χαρακτηρίζεται με θετικό πρόσημο αυτή η νομοθετική πρωτοβουλία του Υπουργείου και μάλιστα και ο κ. Βρούτσης, ο Κοινοβουλευτικός μας Εκπρόσωπος, αλλά και ο έτερος εισηγητής νησιώτης Βουλευτής κ. Φόρτωμας εισηγούνται θετικά το γεγονός ότι συνεχίζουμε με την αρχή της συνέχειας του κράτους αυτή τη νομοθετική πρωτοβουλία. Άρα η Κυβέρνηση έχει μια κουλτούρα συνεννόησης. Δεν μπορούμε να αμφισβητήσουμε ότι είναι μια προσπάθεια που συνεχίζει ένα πολύ αξιοσημείωτο έργο, του κ. Σαντορινιού την προηγούμενη περίοδο, σε ό,τι αφορά το μεταφορικό ισοδύναμο αλλά και άλλα ζητήματα.

Γι’ αυτό, λοιπόν, πρέπει να πούμε ότι το νομοσχέδιο που έρχεται σήμερα και συζητάμε στη Βουλή αναδεικνύει κάτι ακόμα που είναι ζητούμενο. Και δεν το λέει ο Μάνος Κόνσολας, αλλά το λέτε εσείς από τα βήματα από όλες τις παρατάξεις. Χρειαζόμαστε ένα συνολικό στρατηγικό σχέδιο νησιωτικής πολιτικής μιας πολιτικής που συνιστά πειστική απάντηση και λύση στα ιδιαίτερα προβλήματα της νησιωτικότητας.

Είναι δεδομένο ότι το νομοσχέδιο αποτελεί μια στιβαρή βάση, σωστή βάση, ιδιαίτερα στα σημεία που συνιστούν τα δομικά στοιχεία της εθνικής στρατηγικής για τις νησιωτικές περιοχές. Επιτρέψτε μου να επισημάνω τα συγκεκριμένα σημεία.

Η λιμενική πολιτική και οι υποδομές, μεγάλο ζήτημα ιδιαίτερα για τα μικρά νησιά του ανατολικού Αιγαίου των Δωδεκανήσων. Θαλάσσιες ενδομεταφορές. Τρίτο σημείο, η νησιωτική ανταγωνιστικότητα και η επιχειρηματικότητα, ιδιαίτερα αυτή την περίοδο της κρίσης, η θαλάσσια επιτήρηση και στρατηγική ασφάλεια της θάλασσας, η γαλάζια οικονομία, οι υποδομές και οι υπηρεσίες ψηφιακής διακυβέρνησης και τέλος η δημόσια υγεία, πρόνοια και εκπαίδευση.

Η εθνική, λοιπόν, στρατηγική για τις νησιωτικές περιοχές θα αποκτήσει ουσιαστικό νόημα και περιεχόμενο αν αρχίσει να μετουσιώνεται σε συγκεκριμένες πολιτικές. Είναι εξαιρετικά θετικό το γεγονός ότι πρώτη φορά μετά από πολλά χρόνια υπάρχουν διαθέσιμα χρηματοδοτικά προγράμματα και εργαλεία για την υλοποίηση δράσεων στον τομέα της νησιωτικής πολιτικής και πρέπει να μην φοβάστε να τα λέτε οι συνάδελφοι της Αντιπολίτευσης, γιατί βοηθάτε τους νησιώτες, τους συμπολίτες μας.

Το πρόγραμμα «ΝΕΑΡΧΟΣ» που θα χρηματοδοτήσει έργα υποδομής στα νησιά είναι μεγάλο κεφάλαιο για τη νησιωτική οικονομία. Το πρόγραμμα χρηματοδότησης της νησιωτικής επιχειρηματικότητας που στοχεύει στην κάλυψη του ελλείμματος πρόσβασης στη ρευστότητα για τις νησιωτικές επιχειρήσεις και επίσης το Ταμείο Θαλάσσιας Γαλάζιας Οικονομίας που χρηματοδοτείται μέσω από εθνικούς πόρους από προγράμματα δημοσίων επενδύσεων αλλά και προγράμματα ΕΣΠΑ και έχει σαν στόχο την ενίσχυση επενδυτικών και επιχειρηματικών σχεδίων στον τομέα της θαλάσσιας οικονομίας.

Κύριε Υπουργοί, θα ήθελα να σας κάνω μια υπόμνηση σχετικά με την ανάγκη να αποκτήσει για πρώτη φορά το Υπουργείο ένα τομεακό πρόγραμμα για τη νησιωτικότητα. Και είχαμε συζητήσει και με εσάς, κύριε Πλακιωτάκη, το προηγούμενο διάστημα και με εσάς κύριε Κατσαφάδο μια θέση που υποστήριξα και εδώ στη Βουλή αλλά και εκτός Βουλής στον δημόσιο λόγο μου, με θέρμη μάλιστα και κατέθεσα σχετικές προτάσεις κατά τη διάρκεια της διαβούλευσης που έγινε με πρωτοβουλία του Υπουργείου για σχεδιασμό του νέου ΕΣΠΑ για τη νησιωτική και θαλάσσια πολιτική τον Ιανουάριο του ̓20 στην Κω.

Χαίρομαι που έγινε πράξη και σας συγχαίρω, κύριε Υπουργέ, γι’ αυτό και εσάς και τον κ. Κατσαφάδο. Βλέπω επίσης με μεγάλη ικανοποίηση ένα ουσιαστικό θεσμικό βήμα προόδου. Αναφέρομαι στην κωδικοποίηση της νομοθεσίας του Υπουργείου Ναυτιλίας. Μια κίνηση που θα πρέπει να μιμηθούν και άλλα Υπουργεία. Και είπα προηγουμένως ότι χαίρομαι που η αρχή της συνέχειας του κράτους, της διοίκησης, είναι εκφρασμένη από την ηγεσία του Υπουργείου Ναυτιλίας και νησιωτικής πολιτικής που σημαίνει ότι αναγνωρίζουμε τις προσπάθειες που έχουν γίνει στο παρελθόν. Από κει και πέρα εγώ θα ήθελα να αναφερθώ στα πεδία που εσείς οριοθετείτε για την εθνική στρατηγική και τη νησιωτικότητα που σαφέστατα αποτελούν δομικά στοιχεία αυτής της εταιρικής στρατηγικής που συζητάμε όλοι μας εδώ σήμερα.

Ιδιαίτερα επιτρέψτε μου να αναφερθώ στις θαλάσσιες ενδομεταφορές που είναι ένα βασικό πρόβλημα για τα μικρά νησιά και τους κατοίκους τους οι οποίοι είναι αναγκασμένοι να μετακινηθούν σε μεγαλύτερα νησιά για τη διεκπεραίωση υποθέσεων τους, για θέματα υγείας. Άραγε πόσοι από εμάς σήμερα ή χθες, το Σαββατοκύριακο, ασχολήθηκαν με διακομιδές με θέματα υγείας νησιωτών; Είμαι βέβαιος ότι πολλοί από εμάς, κύριε Μπιάγκη, ασχοληθήκαμε για να πάνε από την Κέρκυρα απέναντι ή διαφορετικά από τους Παξούς την Κέρκυρα. Το ίδιο και στο Αιγαίο με πολύ πιο δύσκολες καταστάσεις. Είναι, λοιπόν, μια ευκαιρία να αναληφθεί πρωτοβουλία σε ευρωπαϊκό επίπεδο προκειμένου να εφαρμοστεί για τα μικρά νησιά στον τομέα των ενδονησιωτικών μεταφορών η αρχή της διπλής νησιωτικότητας. Πρέπει, επιτέλους, να γίνει κεκτημένο δικαίωμα και υποχρέωση της πολιτείας γι’ αυτό. Να ενταχθεί η διπλή νησιωτικότητα στην πολιτική κρατικών ενισχύσεων και να υπάρχει δωρεάν μετακίνηση για συγκεκριμένο αριθμό μετακινήσεων για τους κατοίκους των μικρών νησιών.

Ως τρίτο στόχο στην εθνική στρατηγική έχετε θέσει, κύριε Υπουργέ, τη νησιωτική ανταγωνιστικότητα. Ορθότατα. Πολύ σωστό. Γιατί εκεί υπάρχει σοβαρό πρόβλημα και επιτρέψτε μου να πω γιατί υπάρχει πρόβλημα. Σήμερα η κατανομή των πόρων στις νησιωτικές περιοχές και περιφέρειες γίνεται με βάση το Ακαθάριστο Εγχώριο Προϊόν. Με βάση, λοιπόν, το ΑΕΠ το νότιο Αιγαίο, η κατ’ εξοχήν νησιωτική περιφέρεια της Ευρώπης, είναι στην εκατοστή τριακοστή έκτη θέση μεταξύ των διακοσίων εβδομήντα μίας περιφερειακών ενοτήτων της Ευρώπης. Με βάση όμως την ανταγωνιστικότητα το νότιο Ιόνιο υποχωρεί στη διακοσιοστή πεντηκοστή έβδομη ανάμεσα σε διακόσιες εβδομήντα μια περιφέρειες. Δεν είναι ορθό. Άρα εκεί βρίσκεται το πρόβλημα.

Επιτρέψτε μου, κύριε Πρόεδρε. Δώστε μου λίγο χρόνο παρακαλώ. Ένα πρώτο βήμα ενδεχομένως θα ήταν η κατανομή των πόρων στις νησιωτικές περιφέρειες να γίνεται όχι μόνο με κριτήριο του ΑΕΠ αλλά και τον δείκτη ανταγωνιστικότητας. Με την ανταγωνιστικότητα συνδέονται και οι μειωμένοι συντελεστές ΦΠΑ. Το γνωρίζουμε όλοι. Με τον κ. Βρούτση έχουμε ασχοληθεί συστηματικά γι’ αυτό. Και ζήτησα από την Ανεξάρτητη Αρχή Εσόδων να μας δώσει στοιχεία. Και κάλεσα την Ανεξάρτητη Αρχή Εσόδων, ως πρόεδρος της επιτροπής περιφερειών, με τον κ. Συρμαλένιο να έρθουν να μας δώσουν τα στοιχεία. Να δούμε αν, τελικά, η κατάργηση έχει ευνοήσει τις νησιωτικές οικονομίες. Είναι αμφίβολο αν υπήρξε δημοσιονομικό όφελος απ’ αυτή την κίνηση. Προσωπικά πιστεύω ότι δεν υπήρξε. Πόσο αυξήθηκαν τα δημόσια έσοδα σε αυτά τα νησιά; Τα στοιχεία -που στηρίζονται σε μια άλλη μεταβλητή- μετά την κατάργηση των μειωμένων συντελεστών ΦΠΑ σε αυτές τις περιοχές αυξήθηκαν ή μειώθηκαν; Τα δηλωθέντα εισοδήματα είναι κάτι που επηρεάζει σωρευτικά το δημόσιο είτε θετικά είτε αρνητικά; Άρα πρέπει η ΑΔΑΕ να απαντήσει στη δική μας επιστολή και θέση για να δούμε και να κάνουμε τη συζήτηση από κει και πέρα. Επιτέλους, κάποια στιγμή πρέπει να τεθεί αυτό το θέμα και να δούμε τα στοιχεία που υπάρχουν. Πόσο ωφέλησε ή πόσο έβλαψε; Να ξεκινήσουμε όλοι μαζί χωρίς σκοπιμότητες να επαναφέρουμε τα πράγματα εκεί που πρέπει.

Θα σας πρότεινα, επίσης, να ενταχθεί η εθνική στρατηγική για τις νησιωτικές περιοχές και το δημογραφικό πρόβλημα, κύριε Υπουργέ. Γνωρίζουμε όλοι τι σημαίνει στις νησιωτικές οικονομίες η ανεργία ή τα ζητήματα της δυσπραγίας της οικονομίας. Η δημογραφική γήρανση και η μείωση του πληθυσμού στα μικρά νησιά είναι ένα υπαρκτό πρόβλημα και μέρος της εθνικής στρατηγικής για τα νησιά, για την νησιωτικότητα. Πρέπει να είναι η οριοθέτηση των νησιών που αντιμετωπίζουν το πρόβλημα αυτό. Να το δούμε κάπως χωριστά. Καθώς και η εφαρμογή συγκεκριμένων πολιτικών και δράσεων για την αντιμετώπιση του προβλήματος.

**ΠΡΟΕΔΡΕΥΩΝ (Γεώργιος Λαμπρούλης):** Θα πρέπει να ολοκληρώσετε.

**ΕΜΜΑΝΟΥΗΛ ΚΟΝΣΟΛΑΣ:** Κύριε Υπουργέ, κύριε Υφυπουργέ, κύριε Πρόεδρε, κυρίες και κύριοι συνάδελφοι, τα παραπάνω αποτελούν σημεία σύγκλισης συνεννόησης. Θα χρειαστούν συνέργειες. Και θα πρέπει επίσης να αναγνωρίσουμε ότι δεν μπορεί μόνο ο Πλακιωτάκης και ο Κατσαφάδος να λύσουν το πρόβλημα γιατί είναι συναρμόδια και άλλα Υπουργεία. Πρέπει να κάνουμε κοινωνούς στα θέματα που προαναφέραμε και άλλα Υπουργεία. Πρέπει όλοι μας να γίνουμε σημεία ενότητας και συζήτησης.

Κλείνω με μια αναφορά μόνο, κύριε Υπουργέ. Έχουμε γίνει μάρτυρες οι νησιώτες το τελευταίο διάστημα της ακατανόητης επιθετικής πολιτικής της Τουρκίας σε ό,τι αφορά στην αλιευτική πολιτική της στα μικρά νησιά στο ανατολικό Αιγαίο. Πρέπει να σταματήσει. Κατανοώ τις φωνές που αυτή τη χρονική συγκυρία λένε ότι πρέπει να υπάρχει μια ειρήνη και ότι η θάλασσα του αιγαίου πρέπει να γίνει θάλασσα ειρήνης και συνεννόησης. Είναι, όμως, απαράδεκτο αλιευτικά τουρκικά να μπαίνουν σχεδόν στην παράκτια ζώνη των νησιών, σε ύδατα πολύ ρηχά που δεν επιτρέπει ούτε η ευρωπαϊκή ούτε η εθνική νομοθεσία. Κύριε Υπουργέ, ξέρω τις ευαισθησίες σας και τις δικές σας και του κ. Κατσαφάδου και του κ. Ναυάρχου. Θα ήθελα να ενισχυθεί με πρωτοβουλία σας το λιμενικό στα νησιά αυτά.

Θέλω να κλείσω με τα συγχαρητήριά μου για την πρωτοβουλία που πήρατε να φέρετε αυτό το νομοσχέδιο. Είναι στη σωστή κατεύθυνση και καλώ τους συναδέλφους να υπερψηφίσουν το νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Συντυχάκης Εμμανουήλ του ΚΚΕ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Απέναντι στην ανάγκη των νησιωτών και συνολικά του λαού για φτηνές απρόσκοπτες σύγχρονες ακτοπλοϊκές συγκοινωνίες, τριακόσιες εξήντα πέντε μέρες τον χρόνο, με πληρώματα με μόνιμη σταθερή εργασία, πλήρη εργασιακά και ασφαλιστικά δικαιώματα και οργανικές συνθέσεις που θα καλύπτουν πλήρως τις ανάγκες των πλοίων και την ασφάλεια της ανθρώπινης ζωής στη θάλασσα, η Κυβέρνηση απαντά με επιπλέον προκλητικά προνόμια στο εφοπλιστικό κεφάλαιο. Το κερασάκι στην τούρτα είναι το μεταφορικό ισοδύναμο αρκεί να γίνουν αποδεκτά από τις λαϊκές οικογένειες των νησιών τα νέα αυτά προνόμια προς τους εφοπλιστές.

Τι είναι όμως το μεταφορικό ισοδύναμο; Το λέμε καθαρά. Είναι μία ακόμη μορφή έμμεσης επιδότησης των εφοπλιστών. Όπως η κυβέρνηση ΣΥΡΙΖΑ - ΑΝΕΛ, που προσπάθησε να εξαπατήσει τους νησιώτες με το λεγόμενο μεταφορικό ισοδύναμο, έτσι και σήμερα η Νέα Δημοκρατία και όλοι μαζί ταυτόχρονα στη Βουλή -δήμαρχοι περιφερειάρχες- επιχειρούν με εντυπωσιασμούς ότι τάχατες νοιάζονται για την απλοποίηση των διαδικασιών χρηματοδότησης, τη συγκεκριμενοποίηση των δικαιούχων, την επέκταση του μέτρου στην Κρήτη. Στην πραγματικότητα όμως σπεκουλάρουν πάνω στις αγωνίες και τα καθημερινά προβλήματα που αντιμετωπίζουν οι νησιώτες. Μάλιστα, η Νέα Δημοκρατία και ο ΣΥΡΙΖΑ επιδίδονται σε μια αντιπαράθεση περί όνου σκιάς για το ποιος ήταν ή είναι καλύτερος διαχειριστής στην υλοποίηση του μέτρου. Στην πραγματικότητα όμως είναι το ποιους υπηρετεί με καλύτερη και αποτελεσματικότερη αριστοτεχνία τα συμφέροντα του εφοπλιστικού κεφαλαίου και των ναυτιλιακών πρακτόρων.

Αποφεύγουν συστηματικά όλοι τους και η κεντρική και η τοπική περιφερειακή εξουσία να τοποθετηθούν στο βασικό ερώτημα: ποιος στην πραγματικότητα ωφελείται από το λεγόμενο μεταφορικό ισοδύναμο και ποια η πραγματική διέξοδος για τα φτωχά λαϊκά στρώματα; Το κριτήριο του καθορισμού του ποσού του καταβαλλόμενου μεταφορικού κόστους σύμφωνα με τον ν.4551 που ψηφίστηκε τον Ιούλιο 2018 είναι το κόστος των εισιτηρίων των ΚΤΕΛ της ηπειρωτικής Ελλάδας. Το ποσό που θα επιστρέφει το κράτος θα είναι η διαφορά ή το αντιστάθμισμα του νησιωτικού κόστους που θα προκύπτει από τη σύγκριση του εισιτηρίου του πλοίου με το κόστος του εισιτηρίου των ΚΤΕΛ σε αντίστοιχη απόσταση της ηπειρωτικής χώρας. Μέχρι εδώ καλά.

Τι κρύβουν όμως επιμελώς οι κυβερνήσεις; Πρώτον, ότι μπορούν οι ναυτιλιακές εταιρείες ανά πάσα στιγμή να αυξήσουν την τιμή των εισιτηρίων για τα ναύλα των εμπορευμάτων πάνω από το ποσό της επιστροφής, τη συχνότητα και τη διάρκεια των δρομολογίων των καραβιών στο δίκτυο των ακτοπλοϊκών συγκοινωνιών. Αυτή είναι η πραγματικότητα. Αυτός είναι πραγματικός στόχος.

Δεύτερον. Το μέτρο αυτό αφορά αποκλειστικά και μόνο το εισιτήριο της οικονομικής θέσης για τους επιβάτες. Οι ευαίσθητες ομάδες, αν χρειαστεί να ταξιδέψουν σε καμπίνα, θα πρέπει να πληρώσουν κανονικά το εισιτήριο. Δεν προβλέπεται επίσης καμμία επιστροφή για το μεταφορικό μέσο της οικογένειας.

Τρίτον, ότι αποκλείει όσους νησιώτες έχουν δηλώσει στην εφορία ότι η μόνιμη κατοικία τους βρίσκεται στην ηπειρωτική χώρα, αλλά από τη φύση της δουλειάς τους χρησιμοποιούν με αυξημένη πυκνότητα τις ακτοπλοϊκές συγκοινωνίες.

Τέταρτον, ότι για όσους δηλώνουν μόνιμη κατοικία στα νησιά απαιτούνται τα ανάλογα εισοδηματικά κριτήρια, αφού θα πρέπει οι αιτούντες να καταθέσουν, ανάμεσα στα άλλα, δικαιολογητικά και φορολογική δήλωση.

Πέμπτον, ότι για την εφαρμογή του νόμου εκδίδεται κοινή υπουργική απόφαση των συναρμόδιων Υπουργών Οικονομίας, Ανάπτυξης, Ναυτιλίας που θα καθορίσει το ποσό που καταβάλλεται για το μέτρο κάθε χρόνο, το πόσοι και πόσα εισιτήρια δικαιούνται τον χρόνο και άλλες βασικές παραμέτρους του προγράμματος. Πολλά απ’ αυτά μέχρι σήμερα μένουν αδιευκρίνιστα.

Επειδή γίνεται πολλή κουβέντα για την επέκταση του μεταφορικού ισοδύναμου και για τους επιβάτες που ταξιδεύουν από και προς την Κρήτη και μάλιστα επιστρατεύονται περιφερειάρχες, δήμαρχοι, φορείς, παράγοντες του τόπου για να επεκταθεί το μέτρο, στην πραγματικότητα το μεταφορικό ισοδύναμο αποτελεί έναν αέρα κοπανιστό, την ώρα μάλιστα που με άλλους αντεργατικούς, αντιλαϊκούς νόμους χτυπιούνται τα εργασιακά τους δικαιώματα και οι ανάγκες και αδειάζουν τις τσέπες του λαού, την ώρα που το κόστος των συγκοινωνιών και των μεταφορών αυξάνεται για τα λαϊκά στρώματα και στη στεριά και στη θάλασσα λόγω των αυξήσεων στα εισιτήρια και λόγω της μείωσης του λαϊκού εισοδήματος.

Πραγματικά το μεταφορικό ισοδύναμο είναι μια τρύπα στο νερό για τον δικαιούχο. Πρέπει να θυμηθούμε -πρώτον- ότι από 1-1-2019 επί ΣΥΡΙΖΑ καταργήθηκαν πλήρως οι μειωμένοι συντελεστές ΦΠΑ που επιβλήθηκαν μετά από πολλούς αγώνες των νησιωτών ως ένα ελάχιστο αντισταθμιστικό μέτρο στο αυξημένο κόστος μεταφοράς και ζωής. Δεύτερον, ότι στον σχετικό νόμο του ΣΥΡΙΖΑ για το μεταφορικό ισοδύναμο το 2018 πέρασε τροπολογία την οποία ψήφισαν όλοι πλην του ΚΚΕ, που προβλέπει ότι τα εκατομμύρια ευρώ επιδότησης που παίρνουν οι εφοπλιστές κάθε χρόνο για τις άγονες γραμμές δεν εκχωρούνται, δεν κατάσχονται, δεν υπόκεινται σε κανενός είδους παρακράτηση και δεν συμψηφίζονται σε τυχόν οφειλές αυτών των εταιρειών προς το δημόσιο ή τα ασφαλιστικά ταμεία.

Ενώ συμβαίνουν όλα αυτά, οι εφοπλιστές που κατά μέσο όρο κερδίζουν πάνω από 10 δισεκατομμύρια ευρώ σε ετήσια βάση πληρώνουν φόρο μόλις μετά βίας 15 εκατομμύρια ευρώ, δηλαδή λιγότερο από 10 ευρώ την ημέρα για κάθε πλοίο. Ας αναλογιστεί ο εργάτης, ο φτωχός αγρότης, ο μικρομεσαίος, ο αυτοαπασχολούμενος επαγγελματίας και έμπορος πόσο αναγκάζεται να πληρώσει ετησίως για φόρους, χαράτσια και ασφαλιστικές εισφορές ή τι του επιφυλάσσουν οι νέες ανατιμήσεις στο ρεύμα, στα καύσιμα, στα είδη πρώτης ανάγκης.

Είναι ποτέ δυνατόν όλοι όσοι έβαλαν το χεράκι τους για να γονατίσει ο λαός από την ακρίβεια, τους φόρους και τα χαράτσια, να επιδιώκουν την απαλλαγή τους από τα βάρη;

Τα ακτοπλοϊκά εισιτήρια είναι πραγματικά «φωτιά» για να μετακινηθεί μια οικογένεια από και προς τα νησιά είτε λόγω εντοπιότητας είτε για διακοπές είτε για δουλειά και αυτό δεν μπορεί να κουκουλωθεί από κανένα μεταφορικό ισοδύναμο.

Θα σας φέρω ένα παράδειγμα. Μια τετραμελής οικογένεια για να ταξιδέψει ακτοπλοϊκά Πειραιά - Ηράκλειο - Πειραιά, μετ’ επιστροφής δηλαδή και με ΙΧ και οικονομική θέση αεροπορικού τύπου, θέλει τουλάχιστον τετρακόσια ευρώ. Εάν προσθέσεις και το φαγητό, τότε φτάνουμε στο ύψος ενός κατώτατου μισθού.

Είναι γεγονός ότι οι μικρομεσαίοι αγροτοκτηνοτρόφοι του νησιού της Κρήτης επωμίζονται ένα πολύ μεγάλο κόστος από τη μεταφορά των νωπών αγροτικών προϊόντων προς τις αγορές της υπόλοιπης Ελλάδας και του εξωτερικού. Ποιος, όμως, καθορίζει το κόστος μεταφοράς τους; Οι ναυτιλιακές εταιρείες δεν είναι; Είναι πανάκριβο το κόστος, γιατί απλά επιδιώκουν το μέγιστο κέρδος. Έχουν ενταχθεί κάποιες επιχειρήσεις, οι μεγαλοεξαγωγείς, στα νωπά αγροτικά προϊόντα.

Το ζήτημα, όμως, για εμάς δεν είναι να ενταχθεί ένα μέρος μεγαλοεπιχειρηματιών ή να αρθούν οι όποιες γραφειοκρατικές διαδικασίες. Εμάς μας ενδιαφέρει και ενδιαφέρει και τον αγροτοκτηνοτρόφο, τον μικρό παραγωγό η ουσία, που είναι ποια; Το πού πάει το μεταφορικό ισοδύναμο. Πάει στις ναυτιλιακές εταιρείες. Αυτές ανά πάσα στιγμή, όποτε θέλουν, μπορούν να αυξήσουν το μεταφορικό κόστος των εμπορευμάτων πάνω από το ποσό της επιστροφής, μετακυλίοντας τη διαφορά στον ίδιο τον παραγωγό. Ποιος ωφελείται, λοιπόν; Ο φτωχός αγρότης ή οι εταιρείες;

Αυτό, λοιπόν, το μεταφορικό κόστος έρχεται να προστεθεί στα τόσα άλλα προβλήματα που αντιμετωπίζουν οι αγρότες, όπως είναι οι πολύ χαμηλές τιμές παραγωγού, το υψηλό κόστος παραγωγής, η καταστροφή του φυτικού και ζωικού κεφαλαίου από πλημμύρες που δεν έχουν ακόμα αποζημιωθεί και δεν πρόκειται να αποζημιωθούν ποτέ, η φοροληστεία, τα χαράτσια. Πίσω, λοιπόν, από την κουρτίνα του λεγόμενου μεταφορικού ισοδύναμου προωθείται καμουφλαρισμένα μια ακόμη γενναία επιδότηση στους εφοπλιστές.

Εκείνοι που σήμερα κόπτονται για την ανακούφιση των νησιωτών και τη διεκδίκηση του μεταφορικού ισοδύναμου για την Κρήτη και για όλη την υπόλοιπη Ελλάδα, όπως προκλητικά και ψεύτικα προβάλλουν, θα πρέπει να απαντήσουν γιατί σφύριζαν αδιάφορα όταν η Κοινοβουλευτική Ομάδα του ΚΚΕ τον Νοέμβρη του 2019 κατέθεσε τροπολογία που απορρίφθηκε από την Κυβέρνηση για την επαναφορά του μειωμένου ΦΠΑ για όλα τα νησιά. Το ίδιο και πρόσφατα, τον Ιούνιο του 2021, όταν η Κυβέρνηση της Νέας Δημοκρατίας αρνήθηκε την τροπολογία που κατέθεσε το ΚΚΕ για την πλήρη επαναφορά του.

Καλούμε τους εργατοϋπαλλήλους, τους αυτοαπασχολούμενους, τη φτωχομεσαία αγροτιά των νησιών, του Αιγαίου, της Κρήτης να απαντήσουν στην αντιλαϊκή πολιτική και στον εμπαιγμό της Κυβέρνησης γι’ αυτό το μεταφορικό ψευτοϊσοδύναμο δυναμώνοντας την πάλη και διεκδικώντας δραστική μείωση των εισιτηρίων και των ναύλων των οχημάτων κατά 50%, δωρεάν μετακίνηση για ανέργους, στρατευμένους, άτομα με ειδικές ανάγκες, ικανοποιητική κλαδική σύμβαση εργασίας για τους ναυτεργάτες, δρομολόγηση σύγχρονων πλοίων, ακτοπλοϊκή σύνδεση τριακόσιες εξήντα πέντε μέρες τον χρόνο, να επανέλθει ο μειωμένος συντελεστής ΦΠΑ για όλα τα νησιά που έχει κατακτηθεί εδώ και πάνω από τριάντα χρόνια, κατάργηση του ΕΝΦΙΑ και όλων των χαρατσιών, απαγόρευση των κατασχέσεων. Για τους δε αγρότες ένα και μόνο αίτημα απέναντι σ’ αυτό το ψευτοϊσοδύναμο, να διεκδικήσουν άμεση κρατική επιδότηση των ίδιων των μικρομεσαίων για την κάλυψη του κόστους ακτοπλοϊκής μεταφοράς των προϊόντων τους και όχι να την παίρνουν οι εφοπλιστές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον Κοινοβουλευτικό Εκπρόσωπο της Ελληνικής Λύσης κ. Κωνσταντίνο Χήτα. Μετά θα ακολουθήσει ο κ. Καββαδάς και κλείνουμε τον κατάλογο ομιλητών με φυσική παρουσία με τον κ. Καλαματιανό. Οι Κοινοβουλευτικοί Εκπρόσωποι μπορούν να ζητήσουν τον λόγο όποτε θέλουν. Μετά τον κ. Καλαματιανό θα μιλήσει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Πριν μπω, κύριε Πλακιωτάκη, στο νομοσχέδιο, επειδή θα αγωνιούσε ο Κοινοβουλευτικός Εκπρόσωπος του Κινήματος Αλλαγής, ο πολύπειρος κ. Σκανδαλίδης, γιατί τους προσάπτουν ή τους κατηγορούν ότι θα συνεργαστούν με τη Νέα Δημοκρατία ή με τον ΣΥΡΙΖΑ, θα το καταθέσω στα Πρακτικά. Έχω πει πολλές φορές να βλέπετε ό,τι καταθέτουμε στα Πρακτικά. Όταν ένα κόμμα από τα διακόσια τέσσερα νομοσχέδια που έχει φέρει η Νέα Δημοκρατία ως Κυβέρνηση στα δύο και κάτι χρόνια, έχει υπερψηφίσει τα εκατόν τριάντα πέντε, όπως κάνει το Κίνημα Αλλαγής, σε ποσοστό που αγγίζει το 67% τα «ναι», τότε μην αναρωτιέστε γιατί τα λένε. Για παράδειγμα, η Ελληνική Λύση έχει ένα ποσοστό 27% στα «ναι». Ο ΣΥΡΙΖΑ 46%. Τα μισά της Νέας Δημοκρατίας τα έχει υπερψηφίσει ο ΣΥΡΙΖΑ. Κατά τα άλλα είναι Αντιπολίτευση. Άρα, λοιπόν, εκεί στο Κίνημα Αλλαγής μην αναρωτιέστε γιατί σας λένε ότι είστε έτοιμοι να συνεργαστείτε με τη Νέα Δημοκρατία. Έχετε υπερψηφίσει το 67% των νομοσχεδίων. Δουλέψαμε ένα ωραίο excel για να το δείτε. Για το ότι εσείς είστε χωρισμένοι στα δύο δεν ευθύνεται κανείς.

Κύριε Πλακιωτάκη, πριν μπω στο νομοσχέδιο θέλω να ξεκαθαρίσω κάτι, εκπροσωπώντας το κόμμα μου ως σήμερα εδώ ως Κοινοβουλευτικός Εκπρόσωπος, για να γλιτώσουμε το τι μπορεί να έλθει από τα μίντια τα οποία ελέγχετε, τα τρολς και οτιδήποτε άλλο. Αναφερόμαστε στο άρθρο 18. Τι λέει το άρθρο 18; Είναι τα ισοδύναμα. Ποιοι είναι οι δικαιούχοι, λοιπόν, να έχουν φθηνά εισιτήρια, δωρεάν παροχές κ.λπ.; Δικαιούχοι του ΑΝΗΚΟ είναι νοικοκυριά των οποίων τα μέλη είναι Έλληνες πολίτες ή αλλοδαποί.

Άρα μιλάμε γι’ αυτούς τους παράνομους μετανάστες, κύριε Πλακιωτάκη, οι οποίοι έχουν εγκατασταθεί στα νησιά, εσείς τους έχετε δώσει προσωρινές άδειες για να κάνετε τα greek statistics, να μειώσετε τους αριθμούς παράνομων και αδειοδοτήσεων κ.λπ. και αυτούς τους ανθρώπους τους βάζετε μαζί με τους Έλληνες νησιώτες, τους νοικοκυραίους, τους ακρίτες μας, τους εξισώνετε και τους δίνετε αυτά τα μπόνους.

Ερώτηση: Πώς μπορεί η Ελληνική Λύση να ψηφίσει αυτό;

Το καταδικάζουμε, το βγάζουμε στην επιφάνεια να το ακούσει ο κόσμος και να υπάρχει και μία απάντηση σε ενδεχόμενα ερωτήματα γιατί δεν υπερψηφίσατε το άρθρο 18. Τι λατρεία, τι λαγνεία είναι αυτή με τους αλλοδαπούς; Τι είναι αυτό το πράγμα; Τι τους βάζετε παντού μέσα; Ιδίως στα νησιά μας που είναι γεμάτα απ’ αυτούς και έχουν καταστραφεί, έχει αλλοιωθεί ο πληθυσμός τους! Είναι αδύνατον να τους βάζετε εδώ;

Δεν είχαμε διάθεση σήμερα πραγματικά να ξιφουλκήσουμε γιατί έχετε ένα από τα πιο σημαντικά χαρτοφυλάκια, κύριε Πλακιωτάκη. Για εμάς, για την Ελληνική Λύση ο τουρισμός, ο πρωτογενής τομέας, αλλά και η ναυτιλία είναι οι βασικοί πυλώνες για την πατρίδα μας. Το χαρτοφυλάκιό σας είναι πάρα πολύ βαρύ και σημαντικό. Και θα θέλαμε -δεν είναι προσωπικό το σχόλιο για εσάς- το Υπουργείο αυτό να είναι πιο δραστήριο, πιο ουσιαστικό, με καινοτόμες παρεμβάσεις για να μπορέσει να στηθεί και πάλι αυτός ο γίγαντας που λέγεται ελληνική ναυτιλία. Διότι πρόκειται για γίγαντα, όταν ο ελληνόκτητος εμπορικός στόλος είναι ο μεγαλύτερος παγκοσμίως και σημαντικός παράγοντας της παγκόσμιας εφοδιαστικής αλυσίδας. Η συνεισφορά της ναυτιλίας στο ΑΕΠ είναι πάνω από 7%, με δεκαπέντε χιλιάδες περίπου θέσεις εργασίας. Τα έσοδα που καταγράφει είναι 25% από τη ναυτιλία η Ελλάδα, αλλά θα μπορούσαν να φτάσουν δυνητικά και τα 60 δισεκατομμύρια.

Επειδή δεν είμαστε ένα κόμμα αφοριστικό, είμαστε ένα κόμμα με πολλές προτάσεις και επειδή είστε κοντά στην Κυβέρνηση ελπίζω να έχετε συνειδητοποιήσει κι εσείς, κύριε Υπουργέ, ότι πολλές φορές πολλές προτάσεις μας έχουν υιοθετηθεί και έχουν γίνει πράξη. Είμαστε ένα κόμμα λοιπόν, προτάσεων. Αυτός ο δικός μας ρόλος εδώ, γι’ αυτό αντιπροσωπεύουμε την κάθε ψήφο του Έλληνα πολίτη και της Ελληνίδας που μας έστειλαν στο Κοινοβούλιο για να δουλέψουμε για το καλό της πατρίδας.

Σήμερα θα σας καταθέσουμε και προτάσεις, ευκαιρίας δοθείσης της κουβέντας που έχουμε για τη ναυτιλία και το νομοσχέδιο που φέρνετε, θα κάνουμε κάποιες συγκεκριμένες προτάσεις. Ο εμπορικός στόλος, λοιπόν, της Ελλάδος -ίσως δεν το ξέρουν κάποιοι- είναι ο μεγαλύτερος και παραγωγικότερος σε όλο τον πλανήτη, το νούμερο ένα μετά τη δεκαετία του 1970, ακολουθούμενος από τον ιαπωνικό και τον κινεζικό.

Στις μέρες μας όμως, εκτός από τις παραπάνω αναφορές, το ναυτιλιακό σύμπλεγμα δοκιμάζετε και το ξέρετε καλά. Δοκιμάζεται από την εσωτερική οικονομική κρίση -και μιλάω και αναφέρομαι στην τελευταία δεκαετία αν θέλετε όχι μόνο στις μέρες μας-, την εχθρική -γιατί πρόκειται περί εχθρικής- πολιτική όλων των ελληνικών κυβερνήσεων από τη Μεταπολίτευση και μετά απέναντι σε ναυτιλιακές επιχειρήσεις, τους ελέγχους κεφαλαίων, κύριε Πλακιωτάκη, που μείωσαν τα καθαρά ναυτιλιακά έσοδα από 6,8 δισεκατομμύρια που ήταν το 2014 σε 3,3 δισεκατομμύρια που ήταν το 2017. Νούμερα, γραφήματα θα τα καταθέσουμε όλα στα Πρακτικά σήμερα.

Σύμφωνα πάντως με τη μελέτη της «Ernst & Young» η Ελλάδα θα μπορούσε -γιατί αυτή η χώρα θα μπορούσε να κάνει θαύματα και στον πρωτογενή τομέα και στον τουρισμό και στη ναυτιλία- να έχει σημαντικά οικονομικά οφέλη εάν γινόταν έδρα ναυτιλιακών επιχειρήσεων, ανεξάρτητα από τη σημαία στην οποία θα ήταν νηολογημένα τα πλοία. Τα οφέλη αυτά υπολογίστηκαν σύμφωνα με την έρευνα της «Ernst & Young» σε 25,9 δισεκατομμύρια ετησίως και θα δημιουργούσαν πεντακόσιες πενήντα χιλιάδες νέες θέσεις εργασίας.

Κύριε Υπουργέ, αυτές είναι οι τετρακόσιες πενήντα σελίδες με τις προτάσεις μας από το πρόγραμμα της Ελληνικής Λύσης. Έχουμε εκτυπώσει και σας έχουμε φέρει τις προτάσεις μας για τη ναυτιλία και θα τις καταθέσουμε στα Πρακτικά.

Θεωρούμε ότι είναι ένας εποικοδομητικός διάλογος αυτός και μπορείτε να πάρετε κάποιες σοβαρές ιδέες από εδώ μέσα. Θα τις καταθέσω μετά. Βασικοί πυλώνες λοιπόν, της ελληνικής ναυτιλίας είναι: ποντοπόρος ναυτιλία, ακτοπλοΐα, ναυτεργατικό δυναμικό, εφοπλισμός, κρουαζιερόπλοια, λιμένες, ναυπηγοεπισκευαστική δραστηριότητα, ναυτική εκπαίδευση, επαγγελματικά σκάφη αναψυχής και παραναυτιλιακές δραστηριότητες.

Πάμε τώρα στις προτάσεις.

Θεωρούμε βασικό την ίδρυση τράπεζας ναυτιλιακής επιχειρηματικότητας, ανταγωνιστικής των υπεράκτιων τραπεζικών δραστηριοτήτων που ήδη υπάρχουν. Η απουσία, κύριε Υπουργέ και κυρίες και κύριοι συνάδελφοι, μιας τέτοιας τράπεζας για την πατρίδα μας, μιας τράπεζας ναυτιλιακής επιχειρηματικότητας είναι ένα διαχρονικό πρόβλημα στη νεότερη ιστορία του ελληνικού κράτους, με αποτέλεσμα η χώρα μας να είναι εξαρτώμενη από τις μεγάλες δυνάμεις του διεθνούς τραπεζικού συστήματος.

Με αυτόν τον τρόπο θα συγκεντρωθεί ένα τεράστιο μέρος από τα κεφαλαιακά αποθεματικά του 20% του στόλου της υφηλίου, που ορίζεται από ελληνικά ναυτιλιακά συμφέροντα.

Δεν θα σας πω όλες τις προτάσεις, ενδεικτικά κάποιες.

Δεύτερον, δημιουργία -νομίζω το προχωράτε αυτό, πείτε μου αν ισχύει- του e-νηολογίου, δηλαδή ένα ηλεκτρονικό νηολόγιο, να εξαλειφθούν οι γραφειοκρατικές διαδικασίες, να απλουστευθούν οι εγγραφές των πλοίων στο ελληνικό νηολόγιο.

Τρίτον, αλλαγή στη φορολόγηση των πλοίων με παράλληλη θέσπιση ισχυρών κινήτρων, που δεν θα θίγουν τις ναυτιλιακές εταιρείες. Αυτό το μέτρο κρίνεται απαραίτητο γιατί επειδή οι εφοπλιστές -όπως όλοι θα γνωρίζετε, να το ακούσουν και οι Ελληνίδες και οι Έλληνες- πληρώνουν φόρο όχι με βάση τα κέρδη του πλοίου, αλλά με βάση τη χωρητικότητα ενός πλοίου που προκύπτει με έναν συντελεστή.

Άλλη πρόταση: εντατικοποίηση των προσπαθειών του κράτους και των κοινωνικών εταίρων για την προσέλκυση νέων στο ναυτικό επάγγελμα. Κατ’ εξοχήν κίνητρο θα είναι η προϋπόθεση της ολοκληρωμένης επαγγελματικής θητείας ναυτικού για πέντε χρόνια.

Άλλη πρόταση: Αναβάθμιση και επικαιροποίηση προγραμμάτων σπουδών των ανώτατων σχολών εμπορικού ναυτικού.

Θέσπιση φορολογικών κινήτρων για ύψωση της ελληνικής σημαίας σε σκάφη αναψυχής.

Άλλο μέτρο: Δημιουργία παράλληλου νηολογίου για πλοία που υψώνουν ελληνική σημαία. Τι κάνουμε με αυτό το μέτρο; Αναμένεται να υπάρξουν πολλά και σημαντικά οικονομικά οφέλη, όπως συμβαίνει εδώ και πολλά χρόνια σε αρκετές χώρες. Το έχει κάνει η Νορβηγία, η Ολλανδία, η Ιταλία. Να το κάνουμε κι εμείς!

Μείωση τιμών και εισιτηρίων για τους μόνιμους κατοίκους των νήσων και κίνητρα για τουρισμό Ελλήνων στα ελληνικά νησιά.

Επιπλέον, για την ενίσχυση των εσόδων των μικρών και πολύ μικρών επιχειρήσεων αλλά και κίνητρα παραμονής των αυτόχθονων κατοίκων στα νησιά. Μηδενικό κόστος το εισιτήριο για Πειραιά ή Θεσσαλονίκη δύο φορές το μήνα.

Έχει πάρα, πάρα πολλές προτάσεις. Αποκόμματα, κουπόνια έκπτωσης φόρου παραγόμενα από τις ταμειακές μηχανές των νησιωτών σε αγορές προϊόντων άνω των 30 ευρώ.

Μια σειρά έξυπνων προτάσεων, κύριε Υπουργέ που μπορούν να τονώσουν. Ξαναλέω, μπείτε στον κόπο σας παρακαλούμε πολύ ως παράταξη και παράκληση διαβάστε τις προτάσεις μας συνοπτικά για τη ναυτιλία.

Πιστεύουμε πως η ναυτιλία εάν συνδυαστεί με την ανάπτυξη στους τομείς του πρωτογενή τομέα και τον τουρισμό η Ελλάδα θα μπορέσει να σταθεί και πάλι στα πόδια της.

Και κάτι τελευταίο, κύριε Πλακιωτάκη, αν και δεν άπτεται του δικού σας Υπουργείου. Είναι δυνατόν ακόμα να μην έχουμε αλιευτικές ζώνες; Έχουμε κάνει δεκάδες ερωτήσεις. Και αυτές στα Πρακτικά. Ο ένας στέλνει το μπαλάκι στον άλλον. Το Υπουργείο Εξωτερικών στο Μεταφορών, το Μεταφορών λέει -μας απαντάνε κιόλας, αυτή είναι η πλάκα- ότι η Ευρωπαϊκή Επιτροπή του εθνικού θαλάσσιου είναι η καταληκτική ημερομηνία 31 Μαρτίου του 2021. Φωνάζουμε από πέρυσι! Λήγει το Μάρτιο! Λήγει το Μάρτιο! Δεν έχουμε ορίσει αλιευτικές ζώνες και έχουμε καθημερινές συστηματικές διεκδικήσεις Τουρκίας στο Αιγαίο και προσπαθεί να δημιουργήσει και τετελεσμένα αν θέλετε με τα δικά τους τα σκάφη που μπαίνουν παράνομα στα δικά μας ύδατα και δημιουργούν όλη αυτήν την κατάσταση. Είναι δυνατόν η Ελλάδα να μην έχει αλιευτικές ζώνες; Αυτοί είναι πέντε, έξι βασικοί τομείς που πρέπει το Υπουργείο σας να τα δει για να παράξετε έργο. Αλλιώς τα υπόλοιπα θα είναι διαδικαστικά. Θα φέρετε νομοσχεδιάκια, θα περνάνε και η ζωή συνεχίζεται. Δεν γίνεται έτσι.

Κύριε Πρόεδρε θα μου επιτρέψετε πριν κλείσω ως Κοινοβουλευτικός Εκπρόσωπος να κάνω μια μικρή αναφορά σε κάποια ανατριχιαστικά που είδα σήμερα. Να ξεκαθαρίσουμε κάτι για πολλοστή φορά. Εμείς δεν είμαστε εναντίον του εμβολίου, δεν είμαστε αντιεμβολιαστές. Είμαστε κατά της υποχρεωτικότητας, είμαστε υπέρ της ελευθερίας της επιλογής του καθενός τι θα κάνει, αλλά είμαστε κατά αυτών των φασιστικών μέτρων που παίρνει η Κυβέρνηση.

Δεν είναι δυνατόν να βγαίνει η «PFIZER» και να διαβάζουμε σήμερα ότι είναι έτοιμοι να εμβολιάσει μωρά έξι μηνών! Έξι μηνών, γιατρέ μου! Έξι μηνών μωρά να τα εμβολιάσουμε! «Ναι» λέτε, απίστευτο! Μωρά έξι μηνών, μωρέ!

Ή να διαβάζεις την ίδια ώρα, επίσης από site πολύ αξιόπιστα, τα δικά σας είναι αυτά, τα πετσωμένα, ««MODERNA» και «PFIZER»: η προστασία κατά του κορωνοϊού εξασθενεί με τον χρόνο». Το βλέπω κάθε πέντε-έξι μήνες να τρυπιέστε! Δεν υπάρχει άλλο…

**ΔΙΟΝΥΣΙΟΣ ΧΑΤΖΗΔΑΚΗΣ:** Τι σχέση έχει αυτό με το νομοσχέδιο;

**ΚΩΝΣΤΑΝΤΙΝΟΣ ΧΗΤΑΣ:** Ξαναλέω, αγαπητέ μου Ναύαρχε, ότι θα κλείσω και από τα δώδεκα λεπτά τα δύο θα τα αφιερώσω ως Κοινοβουλευτικός Εκπρόσωπος. Είστε έμπειρος, θα έπρεπε να έχετε μάθει τη διαδικασία ότι μπορώ να κάνω αναφορά σε θέματα επικαιρότητας. Είστε έμπειρος τώρα, μην κάνετε τέτοια. Δεν είστε κανένα παιδάκι εσείς, είστε έμπειρος άνθρωπος. Και δεν με αποπροσανατολίζετε –δεν είμαι απ’ αυτούς- πείτε ό,τι θέλετε. Φωνάξτε ό,τι θέλετε.

Άρα, κάθε πέντε-έξι μήνες θα τσιμπιέστε! Μωρά έξι μηνών! Με καταγγελίες να έρχονται καθημερινά ότι τα νοσοκομεία υπολειτουργούν, ότι έχει βγάλει τόσους γιατρούς εκτός υπηρεσίας.

Τι είναι αυτό το πράγμα, πραγματικά; Συνεχίζετε αυτά τα αντιδημοκρατικά μέσα. Και, ξέρετε, είναι και μια αστειότητα αυτό που είδαμε προχθές με την έναρξη των σχολείων, με τη διαδικασία των self-tests, που σε κάποιες περιπτώσεις κλήθηκε η αστυνομία για να μπαίνουν οι μαθητές μέσα! Μπήκαν οι μαθητές σε μια ποινική διαδικασία. Είναι απίστευτο!

Ακούστε λίγο κάτι. Δεν πρόκειται να έχει αποτέλεσμα αυτό που κάνετε, ο τρόπος με τον οποίον το κάνετε. Πρέπει να αλλάξετε ρότα. Έχει κάτσει το νούμερο εκεί που έχει κάτσει. Έχει εμβολιαστεί αυτός ο αριθμός ανθρώπων που έχει εμβολιαστεί. Βλέπετε ότι με δυσκολία πλέον θα πάει κάποιος να εμβολιαστεί.

Εμείς δεν έχουμε πει ποτέ σε κανέναν να μην εμβολιαστεί ούτε να εμβολιαστεί. Έχουμε δώσει το ελεύθερο να αποφασίσει, η επιλογή του για τη ζωή του, για να αποφασίσει αυτός εάν θα κάνει το εμβόλιο ή όχι. Όμως, με αυτά που κάνετε και όλες τις έρευνες…

Να σας πω και κάτι άλλο. Δηλαδή όσοι είναι ανεμβολίαστοι –και κλείνω με αυτό, κύριε Πρόεδρε- πρέπει να κάνουν τεστ. Πάρα πολύ σωστό. Εμείς είμαστε μαζί και συμφωνούμε ότι όλοι πρέπει να κάνουν τεστ είτε PCR είτε rapid, για να ξέρουμε ο καθένας αν είναι καλά. Άρα, οι ανεμβολίαστοι είναι ασφαλείς. Σωστά; Ξέρεις. Είσαι καθαρός, προχωράς. Έχεις COVID, μένεις σπίτι σου.

Οι εμβολιασμένοι που κολλάνε και μεταδίδουν, αλλά απέχουν από αυτή τη διαδικασία του τεστ, δεν είναι πιο επικίνδυνοι; Γιατί κυκλοφορούν, έχουν απαλλαχθεί από τη διαδικασία ελέγχου, αν έχουν ή δεν έχουν…

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Δεν είναι έτσι.

**ΚΩΝΣΤΑΝΤΙΝΟΣ ΧΗΤΑΣ:** Ε βέβαια, γιατρέ μου, έτσι είναι. Συγγνώμη, μπορείτε να κολλήσετε;

Παράδειγμα –μην το πω για εσάς- πείτε ότι εγώ είμαι εμβολιασμένος. Δεν κάνω, απαλλάσσομαι από τη διαδικασία να κάνω PCR μία φορά την εβδομάδα. Μπορώ να έχω κολλήσει ξανά; Μπορώ. Άρα μπορώ να γυρνάω δεξιά και αριστερά να το μεταδίδω; Δεν μεταδίδει; Είστε γιατρός και όταν ανεβείτε πάνω να πείτε ότι είμαι γιατρός και λέω ότι οι εμβολιασμένοι δεν μεταδίδουν τον ιό.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε τώρα, μην κάνετε διάλογο, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Γιατί άλλα λένε οι γιατροί. Βρείτε τα, παιδιά. Βρείτε τα γιατί τα έχετε χαμένα!

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Καββαδά Αθανάσιο από τη Νέα Δημοκρατία. Μετά είναι ο κ. Καλαματιανός από τον ΣΥΡΙΖΑ και θα ακολουθήσει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

Ελάτε, κύριε Καββαδά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Αξιωματική Αντιπολίτευση εξακολουθεί να δείχνει σύγχυση και νευρικότητα. Προσπαθεί με έωλα επιχειρήματα να απαξιώσει τις επιτυχίες της Κυβέρνησης, επιτυχίες στη διαχείριση της κρίσης, στη στήριξη της οικονομίας στη διάρκεια της πανδημίας, επιτυχία στην επιστροφή στην κανονικότητα.

Όμως, ο λαϊκισμός αποτελεί πλέον ένα προϊόν που δεν πουλάει. Οι δυσοίωνες προβλέψεις τους, που προέβλεπαν περιοριστικά μέτρα και μνημόνια, διαψεύστηκαν και διαψεύδονται στην πράξη.

Οι προβλέψεις της Κυβέρνησης για πολύ υψηλούς ρυθμούς ανάπτυξης, έπειτα από την ύφεση που έφερε η πανδημία, επιβεβαιώνονται. Μάλιστα, διεθνείς οίκοι όπως η «MOODY’S» ανεβάζουν την πρόβλεψη για τους ρυθμούς ανάπτυξης στο 8,2 για φέτος. Παράλληλα, επιβεβαιώνουν ότι ο ρυθμός ανάπτυξης της ελληνικής οικονομίας και για το τρίτο τρίμηνο του 2021 θα είναι διψήφιος.

Οι επιδόσεις αυτές προφανώς συντέλεσαν στη δημιουργία δημοσιονομικού χώρου που έδωσε τη δυνατότητα στον Πρωθυπουργό να ανακοινώσει ένα συνολικό πακέτο μέτρων στήριξης της οικονομίας και της κοινωνίας. Το πιο σημαντικό; Στο πλαίσιο αυτών των μέτρων περιλαμβάνονται και πάλι μειώσεις φόρων.

Εδώ και δύο χρόνια αυτή η Κυβέρνηση αποδεικνύει στην πράξη και όχι στα λόγια ότι υπάρχει και άλλη πολιτική από αυτή της υπερφορολόγησης που είχε εφαρμόσει η προηγούμενη κυβέρνηση με την επιβολή είκοσι εννέα νέων φόρων. Εδώ και δύο χρόνια η Κυβέρνηση του Κυριάκου Μητσοτάκη ακολουθεί με συνέπεια μια πολιτική μείωσης των φόρων και θα υπάρχει και συνέχεια. Γιατί η μείωση των φόρων οδηγεί στην ανάπτυξη, στην ταχύτερη δυνατή επιστροφή στην κανονικότητα.

Αυτή είναι η διαφορά μας με τον ΣΥΡΙΖΑ. Ο ΣΥΡΙΖΑ υπερφορολογούσε και στη συνέχεια έκανε με το πλεόνασμα επιδοματική πολιτική. Εμείς στοχεύουμε στην ανάπτυξη και μέσα από τα οφέλη της ανάπτυξης και μειώνουμε τους φόρους και έχουμε τη δυνατότητα να ενισχύσουμε τα ελληνικά νοικοκυριά και τις επιχειρήσεις.

Εδώ και δύο χρόνια η Κυβέρνηση του Κυριάκου Μητσοτάκη προχωρά σε μεγάλες θεσμικές παρεμβάσεις, κάτι που επιβεβαιώνεται και από το νομοσχέδιο του Υπουργείου Ναυτιλίας και Νησιωτικής Πολιτικής.

Αποτελεί καινοτομία και βήμα προόδου ότι για πρώτη φορά κωδικοποιείται η νομοθεσία ενός Υπουργείου για να έχει πλήρη εικόνα για αυτήν ο πολίτης. Η κωδικοποίηση της νομοθεσίας αφορά πεδία όπως το θεσμικό πλαίσιο για το προσωπικό του Λιμενικού Σώματος και της Ελληνικής Ακτοφυλακής, τη ναυτική εργασία και τη ναυτική εκπαίδευση, τις θαλάσσιες μεταφορές και τα δικαιώματα επιβατών, τους κανόνες ασφαλείας στη ναυσιπλοΐα, την προστασία του θαλάσσιου περιβάλλοντος, την αξιοποίηση και οργάνωση των λιμένων και κυρίως για τη νησιωτική πολιτική.

Για πρώτη φορά η χώρα διαμορφώνει ένα ολοκληρωμένο πλαίσιο νησιωτικής πολιτικής και διαθέτει τα χρηματοδοτικά εργαλεία για να την ασκήσει. Αναφέρομαι στο πρόγραμμα «ΝΕΑΡΧΟΣ», στο πρόγραμμα χρηματοδότησης νησιωτικής επιχειρηματικότητας, το Ταμείο Θαλάσσιας Γαλάζιας Οικονομίας. Ένα πρόγραμμα που εξασφαλίζει τη χρηματοδότηση για την ενίσχυση λιμενικών υποδομών και εγκαταστάσεων, κάτι που έχουν μεγάλη ανάγκη και τα νησιά του νομού μου, κύριε Υπουργέ, η Λευκάδα, το Μεγανήσι, ο Κάλαμος και ο Καστός, και που με τη βοήθειά σας ελπίζουμε να αξιοποιήσουμε στο μέγιστο.

Είναι η πρώτη φορά που το Υπουργείο Ναυτιλίας αποκτά ένα τομεακό χρηματοδοτικό πρόγραμμα που δίνει τη δυνατότητα άσκησης νησιωτικής πολιτικής. Μάλιστα, έχουν ήδη κατατεθεί οι πρώτες προτάσεις για την κατασκευή και βελτίωση λιμενικών εγκαταστάσεων και υποδομών σε νησιά, έργα που θα χρηματοδοτηθούν από το ΕΣΠΑ και είναι η πρώτη φορά που γίνεται αυτό για ανάλογα έργα στις νησιωτικές περιοχές της χώρας. Όπως επίσης είναι η πρώτη φορά που εντάχθηκε σε χρηματοδοτικό πρόγραμμα η ενίσχυση του ακτοπλοϊκού δικτύου και η χρηματοδότηση των μικρών άγονων γραμμών.

Υπενθυμίζω ότι οι διαθέσιμοι πόροι για τα δρομολόγια των άγονων γραμμών αυξήθηκαν από τα 90 εκατομμύρια ευρώ στα 130 εκατομμύρια ευρώ το 2020, ενώ για το 2021 υπάρχει νέα αύξηση στα 138 εκατομμύρια ευρώ.

Το πρόγραμμα «ΝΕΑΡΧΟΣ» είναι ένα μόνο κομμάτι της εθνικής στρατηγικής για την ολοκληρωμένη θαλάσσια πολιτική στον νησιωτικό χώρο που παρουσιάζει η Κυβέρνηση της Νέας Δημοκρατίας και αναγνωρίζει έμπρακτα τη σημασία του νησιωτικού χώρου. Μια εθνική στρατηγική που ενισχύει τη νησιωτική επιχειρηματικότητα, τις τοπικές οικονομίες, την ανάπτυξη των νησιωτικών περιοχών και που αφορά το 15% των κατοίκων και το 25% του παραγόμενου ΑΕΠ της χώρας.

Πρόκειται για μια πολιτική που αφορά τις αμιγώς νησιωτικές περιφέρειες της χώρας, στις οποίες μάλιστα ρητά συμπεριλαμβάνεται και η Λευκάδα και το Μεγανήσι. Είμαι ιδιαίτερα ικανοποιημένος και υπερήφανος, διότι η Κυβέρνηση της Νέας Δημοκρατίας έκανε δεκτό και θεσμοθέτησε και επίσημα το νησιωτικό χαρακτήρα του νησιού μου.

Επί χρόνια προσπαθούσαμε να ενταχθεί η Λευκάδα στις αρμοδιότητες της Γενικής Γραμματείας Νησιωτικής Πολιτικής, ώστε να επωφεληθεί από τα χρηματοδοτικά προγράμματα. Επί χρόνια η προηγούμενη κυβέρνηση μας αγνοούσε και μας αρνούνταν το αυτονόητο.

Η Κυβέρνηση και προσωπικά ο Υπουργός κ. Γιάννης Πλακιωτάκης άκουσε, δέχθηκε και τον Ιανουάριο του 2021 έκανε νόμο του κράτους το νησιωτικό χαρακτήρα της Λευκάδας και θέλω για μια ακόμα φορά να σας ευχαριστήσω προσωπικά και δημόσια, κύριε Υπουργέ.

Θετικό πρόσημο έχει και η διάταξη του νομοσχεδίου με την οποία αναβαθμίζεται το Συμβούλιο Νησιωτικής Πολιτικής. Θα τελεί πλέον υπό την εποπτεία του ίδιου του Πρωθυπουργού και θα λειτουργεί στο πλαίσιο της Γενικής Γραμματείας Αιγαίου και Νησιωτικής Πολιτικής, ενός συμβουλίου που θα συνδυάζει και θα προτείνει ολοκληρωμένες πολιτικές για τη νησιωτικότητα.

Κυρίες και κύριοι συνάδελφοι, η νομοθετική δραστηριότητα της Κυβέρνησης και οι θεσμικές παρεμβάσεις χαρακτηρίζονται από πυκνότητα, έχουν συγκεκριμένη στόχευση, αποτελούν προϊόν μελέτης διαβούλευσης, σχεδίου. Όπως και οι επιλογές της Κυβέρνησης του Κυριάκου Μητσοτάκη στην οικονομία, που παράγουν πλέον μετρήσιμα αποτελέσματα που μεταφράζονται σε μέτρα στήριξης της κοινωνίας, μείωσης των φόρων και ενίσχυσης της αναπτυξιακής διαδικασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καββαδά για τη συνέπεια στον χρόνο.

Καλείται στο Βήμα ο κ. Διονύσιος Καλαματιανός από τον ΣΥΡΙΖΑ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Ξεκινώ με το ότι το πόσο σημαντικές και αποτελεσματικές ήταν οι εξαγγελίες του Πρωθυπουργού στη Διεθνή Έκθεση Θεσσαλονίκης φαίνεται από το γεγονός ότι ήδη διαρρέεται ότι έρχεται ένα νέο πακέτο παροχών. Αποκαλύφθηκε ότι η συντριπτική πλειοψηφία των μέτρων είτε είναι επανάληψη είτε επέκταση μέτρων που ήδη ισχύουν. Καμμία ουσιαστική παρέμβαση για να περιοριστούν οι αυξήσεις στις τιμές στα τρόφιμα, τα είδη πρώτης ανάγκης, το ρεύμα, τα καύσιμα. Κανένα μέτρο ουσιαστικής ανακούφισης για τους εργαζόμενους, τις μικρομεσαίες επιχειρήσεις, τους αγρότες, τους κτηνοτρόφους, τους ανέργους και τους συνταξιούχους.

Σήμερα είδαμε ότι ο ΕΦΚΑ και το Υπουργείο Εργασίας ουσιαστικά ομολογούν τη διάλυση της δημόσιας κοινωνικής ασφάλισης. Ομολογούν ότι μόνο για το 8% των παλαιών συνταξιούχων μπορούν να κάνουν επανυπολογισμό και να δώσουν άμεσα τα αναδρομικά που δικαιούνται. Οι υπόλοιποι θα περιμένουν να τα πάρουν όταν και αν μπορέσουν να επαναϋπολογίσουν τα ποσά τα οποία πρέπει να τους δώσουν. Μέσα σε δύο χρόνια έχουν καταφέρει να διαλύσουν τον ΕΦΚΑ, αδιαφορούν για την ταλαιπωρία, την αγωνία, την ανησυχία των ασφαλισμένων, των συνταξιούχων και όσων περιμένουν τόσο καιρό για να πάρουν τη σύνταξή τους. Χρόνια!

Και το ερώτημα είναι: Σταμάτησαν αυτά που είχαμε δρομολογήσει εμείς. Γιατί σταματούν; Και προγράμματα και προβλέψεις και της δικής τους Κυβέρνησης. Είναι εδώ και ο κ. Βρούτσης, ο προηγούμενος Υπουργός. Έχουν σταματήσει και αυτά που είχε δρομολογήσει ο ίδιος. Γιατί το κάνουν; Μια απάντηση η εύλογη είναι ότι προσπαθούν να συκοφαντήσουν, να υποβαθμίσουν τόσο πολύ τη δημόσια κοινωνική ασφάλιση, ώστε να έρθουν οι «σωτήρες» ιδιώτες και να αναλάβουν το έργο. Έχουν δρομολογήσει κάποια τέτοια πράγματα με τον υπολογισμό των συντάξεων κ.λπ., και την ιδιωτικοποίηση της επικουρικής ασφάλισης. Θέλουν να το ολοκληρώσουν το έργο.

Ταυτόχρονα, προσπαθούν να κοροϊδέψουν και τη νέα γενιά, προσπαθούν να εξαγοράσουν τις νέες και τους νέους μας με data και 100 ευρώ τον μήνα για ένα εξάμηνο. Τους δελέασαν και με 150 ευρώ για να πάνε να εμβολιαστούν. Νομίζουν ότι θα ξεχάσουν, όμως, οι νέες και οι νέοι μας την πραγματικότητα την οποία διαμορφώνει γι’ αυτούς η Κυβέρνηση. Νομίζουν ότι θα ξεχάσουν τις συνθήκες εργασιακής γαλέρας που ψήφισαν, νομίζουν ότι θα ξεχάσουν τις απλήρωτες και φθηνές υπερωρίες, το σπαστό ωράριο ακόμα και για τη μερική απασχόληση, τη διευκόλυνση των απολύσεων, τη μείωση των αποδοχών τους. Νομίζουν ότι θα ξεχάσουν τον αποκλεισμό χιλιάδων μαθητών με την ελάχιστη βάση εισαγωγής, για να μην καταλήξουν, όπως είπε και ο Πρωθυπουργός, στα δημόσια πανεπιστήμια. Νομίζουν ότι θα ξεχάσουν τη στοχοποίησή τους για τη δήθεν διασπορά του ιού. Νομίζουν ότι θα ξεχάσουν το κυνηγητό από τις δυνάμεις καταστολής, τη στιγμή που καθημερινά οι πολίτες βλέπουν ότι το οργανωμένο έγκλημα έχει ξεφύγει, ότι υπάρχουν συμβόλαια θανάτου, δολοφονίες, πυροβολισμοί, ληστείες, που δυστυχώς γιγαντώνουν την ανασφάλεια των πολιτών.

Όχι, κυρίες και κύριοι. Δεν θα τα ξεχάσουν όλα αυτά. Θα δώσουν τις απαντήσεις τους με δυναμισμό και αποφασιστικότητα.

΄Έρχομαι τώρα στα θέματα του Υπουργείου Ναυτιλίας. Και εδώ καθυστερήσεις και υποβάθμιση. Το Υπουργείο Ναυτιλίας βρίσκεται σε απραξία. Σημαντικά έργα και πολιτικές που ο ΣΥΡΙΖΑ είχε εφαρμόσει ή δρομολογήσει είτε πάγωσαν είτε έπεσαν θύματα αδιαφορίας. Βέβαια, δεν υπήρξε αδιαφορία για την υποβάθμιση των ναυτεργατικών δικαιωμάτων. Για παράδειγμα, υπήρξε ειδική φροντίδα για τη μείωση των προστίμων για την παραβίαση των ωραρίων εργασίας.

Και για την ακτοπλοΐα η Κυβέρνηση έδειξε ολιγωρία και αδιαφορία. Η πανδημία και η διαχείριση της ακτοπλοΐας από την πλευρά της Κυβέρνησης δημιούργησαν πολυάριθμα και σοβαρά προβλήματα στον κλάδο. Οι φορείς σημειώνουν ότι η μείωση του τζίρου είναι πάρα πολύ μεγάλη. Πολλά από τα δρομολόγια που τα προηγούμενα χρόνια θεωρούνταν κερδοφόρα φέτος είτε δεν εκτελέστηκαν είτε περιορίστηκαν. Αποτέλεσμα αυτού ήταν ότι πολλά νησιά μας, όπως η Ικαρία, η Λήμνος, οι Κυκλάδες, τα απομακρυσμένα ακριτικά νησιά, όπως η Σύμη, να αντιμετωπίζουν πολλά προβλήματα.

Η νησιωτικότητα εξαφανίστηκε εντελώς τόσο από την ατζέντα της Κυβέρνησης όσο και του Υπουργείου. Στην πραγματικότητα, το έργο σας είναι ουσιαστικά η υλοποίηση έργων και πρωτοβουλιών του ΣΥΡΙΖΑ, όπως πλωτά ασθενοφόρα, θερμικές κάμερες στο Λιμενικό Σώμα, παραλαβή οχημάτων και άλλα.

Υποβαθμίσατε και το μεταφορικό ισοδύναμο. Δεν το ψηφίσατε όταν το φέραμε. Δεν το πιστέψατε. Όμως, το μεταφορικό ισοδύναμο είναι μια σημαντική παρακαταθήκη για τα νησιά μας.

Αναγνωρίσαμε την ανάγκη των μετακινήσεων των νησιωτών και την ενίσχυση της ανταγωνιστικότητας των τοπικών επιχειρήσεων. Η σημερινή Κυβέρνηση και το Υπουργείο Ναυτιλίας ακολούθησε μια στρατηγική απαξίωσης του μέτρου. Οι συνεχείς καθυστερήσεις στην απόδοση των χρημάτων προκάλεσαν την αποδυνάμωση του μεταφορικού ισοδύναμου και την οργή των νησιωτών. Η υπονόμευση του μέτρου διαψεύστηκε, όμως, στην πράξη. Σήμερα το μεταφορικό ισοδύναμο αποτελεί το σημαντικότερο ίσως εργαλείο για να ανακουφιστούν οι νησιώτες μας και οι νησιωτικές επιχειρήσεις στις δύσκολες συνθήκες που βιώνουμε.

Σχετικά με την κωδικοποίηση, προφανώς και η κωδικοποίηση της νομοθεσίας υπό την έννοια της συγκέντρωσης, της εκκαθάρισης και της ταξινόμησης των συναφών διατάξεων είναι βεβαίως επιθυμητή. Είναι μια ουσιώδης και απαραίτητη διαδικασία με δεδομένο το πρόβλημα της πολυνομίας και της κακονομίας. Εμείς είχαμε επιλέξει αυτό να γίνει κεντρικά από ειδική επιτροπή κωδικοποίησης. Εσείς επιλέξατε να το κάνετε αυτό έστω και τώρα μετά από δύο χρόνια. Φαίνεται ότι το επιτελικό κράτος δεν λειτουργεί καλά και σε αυτόν τον τομέα. Και ξεκινήσατε από το πιο εύκολο, γιατί οι διατάξεις ήταν έτοιμες ουσιαστικά.

Κλείνοντας, θέλω να τονίσω ότι η νησιωτικότητα και ο θαλασσινός χαρακτήρας της χώρας μας έχουν συμβάλει ιδιαίτερα στη ναυτοσύνη των Ελλήνων, την ανάπτυξη της ναυτιλίας και της ναυτικής τεχνολογίας. Εκεί στηρίζεται το γεγονός ότι η χώρα μας αποτελεί μία από τις κορυφαίες δυνάμεις στον κόσμο.

Εμείς στοχεύουμε στην ισότιμη ανάπτυξη όλων των τομέων που συνδέονται με την μακρά παράδοση της χώρας μας σε δραστηριότητες γύρω από τη θάλασσα. Θέλουμε πολιτικές που να ενισχύουν το αποτύπωμα της ναυτιλίας στην κοινωνία και την οικονομία. Θέλουμε την αναβάθμιση και την κατοχύρωση της ναυτεργασίας και της δημόσιας ναυτικής εκπαίδευσης. Θέλουμε να αναδειχθούν και να στηριχθούν τα συγκριτικά πλεονεκτήματα της ελληνικής ναυπηγοεπισκευής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καλαματιανό.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, διαδέχομαι στο Βήμα τον κ. Καλαματιανό και δεν μπορώ να αποφύγω να απαντήσω σε δύο-τρία ζητήματα τα οποία έβαλε από αυτό εδώ το Βήμα και αφορούν τη γενικότερη πολιτική της Κυβέρνησης, αμφισβητώντας ο ίδιος αυτά τα οποία εξαγγέλθηκαν από τον Πρωθυπουργό, τον Κυριάκο Μητσοτάκη, πριν μια εβδομάδα από τη Θεσσαλονίκη.

Εγώ αναρωτιέμαι: Δεν διαβάζουμε τα ίδια κείμενα; Δεν έχουμε τις ίδιες παραστάσεις; Δεν ακούμε τα ίδια πράγματα; Γιατί νομίζω ότι νοήμονες άνθρωποι είμαστε και σε αυτό το επίπεδο ειδικά καταλαβαίνουμε πολύ πιο απλά και πολύ πιο γρήγορα τα γεγονότα και τις δηλώσεις.

Δεν νομίζω ότι μπορεί κάποιος να αμφισβητήσει ότι είναι υπέρ των νοικοκυριών, των επιχειρήσεων, των φυσικών προσώπων οι μειώσεις των φόρων και οι μειώσεις των ασφαλιστικών εισφορών, κύριε Καλαματιανέ. Είναι εξαγγελίες που έγιναν πριν μια βδομάδα. Γνωρίζετε -και αυτό διαπερνά όλα τα κόμματα- ότι συνήθως αυτά τα οποία λένε τα κάνουν πράξη.

Ε, λοιπόν, η μείωση των ασφαλιστικών εισφορών, η μείωση των φόρων, η μη επιστρεπτέα προκαταβολή –αυτή η οποία σταμάτησε και θα μειωθεί ακόμα περισσότερο- που έχουν υποχρέωση να γυρίσουν οι επιχειρήσεις, το αφορολόγητο στις γονικές παροχές, η μείωση των φόρων των επιχειρήσεων, η ενίσχυση στο τιμολόγιο της ΔΕΗ για νοικοκυριά και φυσικά πρόσωπα, φτάνουν στον πολίτη! Είναι αυτό που πριν από λίγο αμφισβητήσατε. Άρα, λοιπόν, το αφήγημα και η κριτική για το συγκεκριμένο ζήτημα νομίζω ότι καταρρίπτεται και μόνο από τη στιγμή που ειπώθηκε.

Επιτρέψτε μου να κάνω άλλη μία παρατήρηση την οποία ως πρώην Υπουργός Εργασίας την οφείλω. Είμαι από εκείνους που πάντα αναγνωρίζει ό,τι χτίζεται στο παρελθόν και έχει θετικό πρόσημο. Από αυτό εδώ το Βήμα ως Υπουργός αναγνώρισα, θα το επαναλάβω και τώρα, προσπάθειες που έγιναν στο παρελθόν.

Επειδή αναφερθήκατε στο ασφαλιστικό σύστημα, θα επαναλάβω κάτι για πολλοστή φορά. Το ασφαλιστικό σύστημα της χώρας ήταν μία από τις κύριες αιτίες δημοσιονομικού εκτροχιασμού της. Λειτούργησε με πελατειακά χαρακτηριστικά για πάρα πολλά χρόνια και αυτό οδήγησε σε πολλά σφάλματα. Ήταν κατακερματισμένο. Σκεφτείτε ότι είχαμε εκατόν εξήντα ταμεία. Δεν πρέπει, όμως, να αμφισβητήσετε τις προσπάθειες τις γενναίες οι οποίες έγιναν. Η παράταξή σας ήταν μικρή και βρέθηκε απέναντι τότε. Θυμάμαι το ΠΑΣΟΚ την περίοδο εκείνη είχε σηκώσει μπαϊράκι επανάστασης. Με τη Φάνη Πάλλη - Πετραλιά τα εκατόν εξήντα ταμεία τα κάναμε δεκατρία. Εμείς, αυτή εδώ η παράταξη. Διαδέχτηκα εγώ το Υπουργείο Εργασίας. Έγιναν τεράστιες προσπάθειες. Φτιάχτηκε η «ΕΡΓΑΝΗ», φτιάχτηκε ο «ΑΤΛΑΣ», χαρτογραφήσαμε το ασφαλιστικό σύστημα για πρώτη φορά. Ξεκινήσαμε να βάζουμε πλέον σε μια ρότα εξορθολογισμού και δημοσιονομικής πειθαρχίας το ασφαλιστικό, ευθυγραμμιζόμενοι με όλη την Ευρώπη.

Ήρθατε εσείς -αφήνω τα αρνητικά- και μειώσατε τα δεκατρία ταμεία σε τρία. Και στη συνέχεια εγώ, ως νέος Υπουργός Εργασίας, διατήρησα το όνομα του ΕΦΚΑ τον οποίο κληρονόμησα, για λόγους αναγνώρισης της προσπάθειας που κάνατε. Αυτό, κύριε Σαντορινιέ, σημαίνει μεγαλοψυχία στην πολιτική, πρέπει να αναγνωρίζεις -θα πω και για σας μετά για το μεταφορικό ισοδύναμο- το τι χτίστηκε στο παρελθόν και έχει θετικό πρόσημο. Και σήμερα η Ελλάδα διαθέτει τον e-ΕΦΚΑ.

Θα επαναλάβω, λοιπόν, ότι ο e-ΕΦΚΑ είναι ό,τι πιο σύγχρονο για τη δημόσια διοίκηση υπάρχει. Είναι λάθος όταν αυτή τη στιγμή γίνεται κριτική για τον e-ΕΦΚΑ και για τους υπαλλήλους. Καταβάλλουν μεγάλες προσπάθειες οι υπάλληλοι του e-ΕΦΚΑ και ταυτόχρονα αυτός ο e-ΕΦΚΑ, ο οποίος σήμερα είναι ένας σύγχρονος οργανισμός, έχω πει ότι στο τέλος του 2022 θα αποτελεί τον πρότυπο οργανισμό.

Σκεφτείτε τι εγχείρημα είναι ο e-ΕΦΚΑ. Συνένωσε όλα τα ταμεία της χώρας, με διαφορετικές ταχύτητες, με διαφορετικούς υπαλλήλους, άρα διαφορετική γνώση, με διαφορετική αναφορά και αρχίζει πλέον αυτός ο e-ΕΦΚΑ να ενοποιείται σε όλα τα επίπεδα. Ε, δεν γίνεται με το πάτημα μιας αυτόματης διαδικασίας μιας ή μιας νομοθετικής πρωτοβουλίας. Θέλει έναν χρόνο εξισορρόπησης. Η εκτίμησή μου είναι το τέλος του 2022 ο e-ΕΦΚΑ θα αποτελεί παράδειγμα σε όλη τη δημόσια διοίκηση.

Και για να κλείσω και το κεφάλαιο, γιατί πάντα υπάρχει εκεί κριτική εκ μέρους του ΣΥΡΙΖΑ, για τα ζητήματα της κοινωνικής πολιτικής, κύριε Καλαματιανέ 14,2% είναι η ανεργία σήμερα. Είναι ένα επίτευγμα το οποίο ήρθε μέσα από προσπάθειες συνολικής δημοσιονομικής πειθαρχίας της χώρας, αλλαγή του παραγωγικού μοντέλου. Φτιάχτηκε η «ΕΡΓΑΝΗ» η οποία πλέον έκανε ηλεκτρονική την παρακολούθηση όλων των επιχειρήσεων. Ήταν το πρόστιμο 10.500 το οποίο είναι πλέον θεσμός. Κανείς δεν τολμάει να έχει αδήλωτο εργαζόμενο -υποδηλούμενη εργασία ναι, αδήλωτο εργαζόμενο κανένας- άρα αυτό δημιουργεί πλέον ένα θετικό πρόσημο στην απασχόληση.

Είναι και οι δέκα μονάδες μείωση των ασφαλιστικών εισφορών που δεν ψηφίσατε ποτέ. Έξι μονάδες μειώθηκαν επί Αντώνη Σαμαρά οι ασφαλιστικές εισφορές, το μη μισθολογικό κόστος -εσείς και ως επιστήμονας και ως ένας άνθρωπος ο όποιος μελετάει τα πράγματα, ξέρω ότι ενδόμυχα είστε υπέρ της μείωσης των ασφαλιστικών εισφορών- και 3,9 μονάδες με την Κυβέρνηση του Κυριάκου Μητσοτάκη. Οι δέκα μονάδες μείωση του μη μισθολογικού κόστους που είναι εισόδημα για επιχειρήσεις και εισόδημα στην τσέπη των εργαζομένων. Τελεία.

Η ανεργία είναι στο 14,2%. Δεν είμαστε ικανοποιημένοι από το ύψος της ανεργίας, όμως επιχειρούμε με εργαλεία, με τον ΟΑΕΔ, με νέες πολιτικές, όπως αυτές των εκατό χιλιάδων θέσεων εργασίας και τη χρηματοδότηση των ασφαλιστικών εισφορών και πολλά προγράμματα του ΟΑΕΔ -που προϋπήρχαν του ΟΑΕΔ κάποια προγράμματα και συνεχίζονται και συνεχώς αξιολογούνται- να μειώνουμε την ανεργία και θα τη μειώσουμε στο μέλλον περαιτέρω.

Μπαίνω στο νομοσχέδιο. Σήμερα, κυρίες και κύριοι συνάδελφοι, συζητάμε ένα νομοσχέδιο το οποίο έχει τίτλο «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο» κ.λπ.. Πρέπει να σας πω ότι με την εμπειρία που έχω και με την εμπειρία που έχουμε πλέον όλοι σε αυτή την Αίθουσα γνωρίζουμε ότι το νομοθετικό περιβάλλον της χώρας μας είναι ένα διάσπαρτο, κατακερματισμένο περιβάλλον, όπου η νομοθεσία είναι τόσο πολύπλοκη και τόσο πολλή σε ύλη, που, αν συγκέντρωνε κάποιος όλη αυτή την ύλη της νομοθεσίας από όλα τα Υπουργεία, πιστεύω θα χρειαζόντουσαν δεκάδες αίθουσες για να γεμίσουν αυτή την ύλη σε επίπεδο εγγράφου, σε επίπεδο χάρτου.

Η Κυβέρνηση ξεκίνησε μια προσπάθεια για την κωδικοποίηση όλης της νομοθεσίας και σήμερα, κύριε Πλακιωτάκη και κύριε Κατσαφάδο, οφείλω να σας πω συγχαρητήρια. Είστε το πρώτο Υπουργείο στο οποίο στο εγχείρημα και στη μεγάλη αυτή πρόκληση έρχεστε να καταγράψετε την πρώτη κωδικοποίηση, κάτι πολύ σημαντικό και πολύ θετικό.

Εδώ πραγματικά αναρωτιέμαι σε μια κωδικοποίηση νομοθεσίας γιατί δεν είστε μαζί; Το ΚΙΝΑΛ, νομίζω, έχει θέσει θετική στάση και το θεωρώ αυτονόητο. Η πλευρά του ΣΥΡΙΖΑ, όμως, ακόμα και σε μια κωδικοποίηση νομοθεσίας διαφωνεί, σε κάτι το αυτονόητο, που δεν έχει μέσα πολιτικό τίποτα; Δεν υπάρχει ζήτημα πολιτικής διαφοράς εδώ πέρα; Είναι κωδικοποίηση υφιστάμενης νομοθεσίας.

Όμως, κύριε Υπουργέ και κύριε Υφυπουργέ, επιτρέψτε μου με την ευκαιρία που μου δίνεται σήμερα από αυτό εδώ το Βήμα -είναι η πρώτη φορά που σας έχω στα κυβερνητικά έδρανα-, με την εμπειρία που μεταφέρω από τον νόμο μου, τον Νομό Κυκλάδων, οφείλω δημόσια να σας ζητήσω να μεταφέρετε συγχαρητήρια στο Υπουργείο Ναυτιλίας, στο σύνολο των υπαλλήλων και κυρίως στο Λιμενικό Σώμα.

Φέτος για πρώτη φορά συγκριτικά με το 2019 στον Νομό Κυκλάδων, στα νησιά Μύκονος, Σαντορίνη, Ίος, Μήλος, Νάξος, Πάρος και Τήνος, ήταν η μεγαλύτερη, ακόμα και από το 2019, σε επίπεδο ποσότητας άφιξη επιβατικών πλοίων. Και μέσα στα πλοία αυτά υπήρχε και μεγάλος αριθμός αυτοκινήτων και κόσμου που μεταφέρθηκε. Με δεδομένη την περιορισμένη σε δυνατότητα φέρουσα ικανότητα των λιμανιών μας -άλλο κεφάλαιο για να συζητήσουμε- το Λιμενικό Σώμα έπραξε άριστα. Οργάνωσε όλες αυτές τις διαδικασίες και αξίζουν συγχαρητήρια, κύριε Υπουργέ και κύριε Υφυπουργέ, και σε εσάς που προΐσταστε στο Λιμενικό Σώμα και στον Αρχηγό του Λιμενικού Σώματος και σε όλο το Λιμενικό Σώμα του Νομού Κυκλάδων. Πιστεύω κάτι αντίστοιχο έγινε και σε άλλες περιοχές της χώρας. Γιατί κάπου και αυτοί οι άνθρωποι πρέπει να ακούνε τα συγχαρητήρια και τα μπράβο, που είναι η ηθική ανταμοιβή.

Το δεύτερο που έχω να αναφέρω για το ζήτημα του μεταφορικού ισοδυνάμου. Είπα, κύριε Σαντορινιέ, λίγο πριν ότι σε όλη μου την πολιτική σταδιοδρομία η δική μου πολιτική συγκρότηση ποτέ δεν ήταν μικρόψυχη και περιορισμένης αντίληψης να αναγνωρίσει τα θετικά. Πράγματι, το μεταφορικό ισοδύναμο έχει τη δική σας υπογραφή και αυτό προσωπικά το αναγνωρίζω, το γνωρίζει και ο Υπουργός και το γνωρίζουμε όλοι. Έτσι πρέπει να λειτουργεί η πολιτική, με αναγνώριση. Γιατί αυτό δίνει το κουράγιο σε όλους και σε νέους ανθρώπους που θέλουν να μπουν στην πολιτική να νιώθουν ότι, βρε παιδί μου, δεν θα έρθει ο επόμενος να πει ότι όλα ήταν μαύρα. Δεν είναι μαύρα. Γιατί υπήρχε μια συλλογική πολιτική για τη νησιωτική Ελλάδα διαχρονικά που στήριξε τα νησιά.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το μεταφορικό ισοδύναμο είχε μεν την υπογραφή σας, ήταν ατελέσφορο δε. Κι έτσι είναι στην πολιτική. Ήρθε ο Γιάννης ο Πλακιωτάκης, επέκτεινε το μεταφορικό ισοδύναμο, το οργάνωσε περισσότερο, όπως είμαι σίγουρος ότι ακόμα θα υπάρχουν βελτιώσεις στη λειτουργία του και στην εξέλιξή του. Αυτή είναι η πραγματικότητα. Και σήμερα αυτό κωδικοποιείται.

Είναι θετικό το μεταφορικό ισοδύναμο; Βεβαίως και είναι θετικό. Είναι ένα αίτημα, το είπατε κι εσείς, σαράντα ετών, ως αίτημα πολιτικό του κόσμου των νησιών μας. Από την άλλη μεριά, όμως, επειδή άκουσα και τη μικρόψυχη πολιτική κριτική από την πλευρά κάποιων συναδέλφων του ΣΥΡΙΖΑ, μην παραγνωρίζετε ότι καταργήθηκε και ο ΦΠΑ των νησιών, ένα πολύ σημαντικό οικονομικό εργαλείο και για φυσικά πρόσωπα και για επιχειρήσεις. Και καταργήθηκε με έναν τρόπο ο οποίος δεν τιμά το Κοινοβούλιο, διότι υπήρχαν υποσχέσεις εδώ μέσα ότι ποτέ ο ΦΠΑ των νησιών του Αιγαίου δεν θα πειραχτεί. Δεν ήταν μόνο οικονομικοί λόγοι. Ήταν και εθνικοί λόγοι που κρατούσαμε τον ΦΠΑ των νησιών του Αιγαίου. Καταργήθηκε όμως, κύριε Συρμαλένιο, επί ημερών κυβερνήσεως του ΣΥΡΙΖΑ. Αυτή είναι η πραγματικότητα.

Πάμε τώρα σε κάποια επιπλέον θέματα, όπου μου δίνεται η ευκαιρία να καταθέσω μερικές σκέψεις ακόμα.

Κυρίες και κύριοι συνάδελφοι, ως νησιώτης, Κυκλαδίτης, Ναξιώτης και Αμοργιανός, έχω παραστάσεις, εικόνες από τις Κυκλάδες κατ’ εξοχήν -γιατί ο καθένας έχει τον δικό του χώρο αναφοράς- όλη την περίοδο των τελευταίων ετών, από μικρό παιδί που ζω σε αυτά τα πανέμορφα νησιά. Πρέπει να σας πω ότι οι καταστάσεις δεν είναι ίδιες. Τα πράγματα, κύριε Γκίκα, έχουν αλλάξει. Φαντάζομαι ότι το ίδιο συμβαίνει και στην Κέρκυρα, από την οποία κατάγεστε. Είναι τελείως διαφορετικό το βιοτικό επίπεδο των ανθρώπων στα νησιά των Κυκλάδων -περιορίζομαι στον δικό μου νομό- πριν από τριάντα, σαράντα χρόνια και σήμερα. Σήμερα το βιοτικό επίπεδο έχει ανέβει πάρα πολύ. Δεν πρέπει, για να αξιολογούμε τα πράγματα με ακρίβεια, να κρυβόμαστε πίσω από το δάκτυλό μας. Στα νησιά του Αιγαίου, στα νησιά των Κυκλάδων, στη δική μου εκλογική περιφέρεια το βιοτικό επίπεδο έχει ανέβει πάρα πολύ λόγω του τουρισμού και πλέον για εμένα γεννιούνται νέα προβλήματα.

Κύριε Πλακιωτάκη, κύριε Κατσαφάδο, κυρίες και κύριοι συνάδελφοι, οφείλω να χτυπήσω το καμπανάκι του κινδύνου απέναντι στην επερχόμενη τεράστια ροπή επενδύσεων, η οποία πρέπει να είναι λελογισμένη, εξορθολογισμένη, πρέπει να σέβεται το περιβάλλον. Διότι φοβάμαι πάρα πολύ, ότι, εάν η κατάσταση, όπως τη βιώνω τα τελευταία δύο, τρία, τέσσερα χρόνια, συνεχίσει να εξελίσσεται σε επίπεδο αυθαιρέτων, καταπάτησης γης, τσιμεντοποίησης των πάντων, τα παιδιά μου δεν θα ζήσουν αυτό το οποίο έζησα εγώ. Αυτό το πανέμορφο κυκλαδικό τοπίο, το μοναδικό αρχιτεκτονικό τοπίο, το οποίο μας κάνει όλους περήφανους και θέλουμε να το απολαύσουμε είναι σε κίνδυνο. Χρειάζεται η Κυβέρνηση να πάρει μέτρα όσον αφορά το περιβάλλον και την προστασία του.

Και επειδή ακούω συνεχώς για υποδομές, πρέπει να έχουμε στο μυαλό μας ότι πρέπει να βάλουμε δύο λέξεις στο λεξιλόγιο μας μιλώντας πλέον για τα νησιά: φέρουσα ικανότητα, ένα νησί μέχρι πού μπορεί να σηκώσει υποδομές για δρόμους, για λιμάνια. Είναι πεπερασμένο το πλαίσιο συνδυαστικά με τη γεωγραφική δυνατότητα.

Νομίζω, κύριε Συρμαλένιο, ότι συμφωνείτε. Σας βλέπω και συμφωνείτε σε αυτό.

**ΝΙΚΟΛΑΟΣ ΣΥΡΜΑΛΕΝΙΟΣ:** Στον κ. Χατζηδάκη και στον κ. Γεωργιάδη να τα πείτε αυτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΙΩΑΝΝΗΣ ΒΡΟΥΤΣΗΣ:** Άρα πρέπει να επαναξιολογήσουμε την οπτική μέσα από την οποία βλέπουμε τα νησιά στο σύνολό τους. Πρέπει να τα προστατεύσουμε, να προστατεύσουμε αυτό το μοναδικό τοπίο και ταυτόχρονα να κάνουμε ό,τι μπορούμε για να διευκολύνουμε τη ζωή των πολιτών. Θα ήταν μεμψίμοιρο να πω ότι η πολιτεία διαχρονικά δεν κοίταξε τη νησιωτική Ελλάδα και κυρίως το Αιγαίο, γιατί εκεί είναι το μεγάλο ζήτημα και η καρδιά που χτυπάει για εθνικούς λόγους. Και παιδεία προσφέρει διαχρονικά και υγεία στο πλαίσιο των δυνατοτήτων, που πάντα υπάρχει και περιθώριο βελτίωσης. Όμως, δεν υπάρχουν πλέον νησιά που να υπάρχει μαθητής και να μην πάει, με μέριμνα του Υπουργού Παιδείας, καθηγητής ή δάσκαλος. Παντού υπάρχει κέντρο υγείας, το οποίο βελτιώνεται συγκριτικά. Επί Κωνσταντίνου Καραμανλή, Αντώνη Σαμαρά, Παπανδρέου είχαν γίνει βελτιωτικές κινήσεις. Έγιναν επί Τσίπρα. Και τώρα με Κυριάκο Μητσοτάκη βελτιώθηκαν ακόμα περισσότερο τα κέντρα υγείας στα νησιά του Αιγαίου και τα νοσοκομεία.

Αναφερθήκατε στο Νοσοκομείο της Σαντορίνης. Εγώ θα σας πω, κύριε Συρμαλένιο, ότι, ναι, πράγματι, μεταφέρθηκε το κέντρο υγείας, το υφιστάμενο, σε κτήριο που είχε χτίσει η προηγούμενη κυβέρνηση της Νέας Δημοκρατίας επί Δημήτρη Αβραμόπουλου. Άρα να είμαστε ειλικρινείς, να προσπαθήσουμε όλοι να λέμε την αλήθεια. Την έχει ανάγκη ο τόπος από το πολιτικό σύστημα. Υπήρχε ένα κέντρο υγείας στη Σαντορίνη, ένα κτήριο το οποίο χτίστηκε για να γίνουν νοσοκομεία, μεταφέρθηκε το κέντρο υγείας…

(Θόρυβος από την πτέρυγα του ΣΥΡΙΖΑ)

…και έγινε το νοσοκομείο, όπου προεκλογικά ακουγόταν η κριτική ότι θα το καταργήσει η Κυβέρνηση του Κυριάκου Μητσοτάκη. Και όχι μόνο δεν το κατήργησε, αλλά το βελτίωσε σε επίπεδο και υποδομών και γιατρών, αριθμητικά, και νοσηλευτικού προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βρούτση, σας παρακαλώ, ολοκληρώστε.

**ΙΩΑΝΝΗΣ ΒΡΟΥΤΣΗΣ:** Τελειώνω, κύριε Πρόεδρε.

Θέλω μόνο να προσθέσω ότι για το Νοσοκομείο της Σαντορίνης η δική μου, πλέον, πρόταση, εφόσον μιλάμε για τη νησιωτική Ελλάδα, είναι να μεταφερθεί στο ΕΣΥ και να βγει έξω από αυτό το ίδιο υβρίδιο της ΑΕΜΥ.

Κλείνω, κύριε Πρόεδρε, με ευχάριστα πράγματα. Είμαι υποχρεωμένος να τα διαβάσω για τον κόσμο των Κυκλάδων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχάριστα να είναι, αλλά έχετε ξεπεράσει τον χρόνο σας…

**ΙΩΑΝΝΗΣ ΒΡΟΥΤΣΗΣ:** Μα, όλοι μιλάνε παραπάνω. Μισό λεπτό.

Ο Υπουργός κ. Πλακιωτάκης στο Υπουργείο Ναυτιλίας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς έχετε μιλήσει έξι λεπτά.

**ΙΩΑΝΝΗΣ ΒΡΟΥΤΣΗΣ:** Παίρνω και τη δευτερολογία.

Αναβάθμιση υποδομών λιμένα Αιγιάλης 1.200.000 ευρώ, Κατάπολα Αμοργού 2.100.000, λιμάνι, περιφερειακή οδός λιμένα Καταπόλων 2.000.000, Ίος, λιμενικές εγκαταστάσεις 5.300.000, νέα λιμενική εγκατάσταση επικίνδυνων φορτίων Αλμυρού στο νησί της Ίου 6.000.000, επέκταση προβλήτα λιμένα Σικίνου 1.300.000, επέκταση κυματοθραύστη στην Ανάφη 850.000, επέκταση προβλήτα λιμένα Φολεγάνδρου 1.200.000, Πάρος, κατασκευή νέων αιθουσών αναμονής επιβατών και διαμόρφωση περιβάλλοντα χώρου στον κεντρικό λιμένα Πάρου και προμήθεια και τοποθέτηση ελαστικών προσκρουστήρων για την εξυπηρέτηση των πλοίων, της ακτοπλοΐας 2.021.000.

Σε αυτά να προσθέσω κλείνοντας, κύριε Πρόεδρε -και ευχαριστώ για την ανοχή- ότι είναι απαραίτητο, κύριοι Υπουργοί, να δούμε το νέο λιμάνι της Σαντορίνης, το οποίο πρέπει να αποτελέσει εθνική προτεραιότητα. Δεν μου επιτρέπεται να αναλύσω από αυτό εδώ το Βήμα περισσότερο το ζήτημα. Το γνωρίζουν όλες οι πλευρές. Και το δεύτερο, το λιμάνι της Νάξου είτε να βελτιωθεί είτε να γίνει ένα δεύτερο λιμάνι στη Νάξο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Δεν θα απαντήσω τώρα στα θέματα του νομοσχεδίου. Θα τα απαντήσω στην τοποθέτησή μου τη συνολική. Θα αναφερθώ, όμως, σε δύο σημεία, κύριε Βρούτση.

Κατ’ αρχάς, να σας ευχαριστήσω για τα καλά σας λόγια και για τα όσα είπατε. Η πολιτική μεγαλοψυχία είναι πολύ σημαντική. Καλό είναι να την έχουμε όλοι. Όμως, σε δύο σημεία νομίζω ότι δεν διαβάζουμε όντως τα ίδια πράγματα και μάλλον δεν τα διαβάζουν και μέσα στην Κυβέρνηση. Γιατί όταν ο κ. Μητσοτάκης δεσμεύτηκε από το βήμα της ΔΕΘ για την κάλυψη του 80% της αύξησης του κόστους ενέργειας στα νοικοκυριά και τις επιχειρήσεις, ο κ. Σκρέκας δεν το παραδέχτηκε αυτό στη συνέντευξη. Και, μάλιστα, αυτό που λέτε ότι δίνετε, τα 9 ευρώ τον μήνα, δεν θα πάνε στις επιχειρήσεις. Οι επιχειρήσεις είναι εκτός αυτής της επιδότησης. Και μιλάμε για τους φούρνους. Οι φούρνοι, που θα παράγουν το ψωμί, πώς θα απορροφήσουν αυτό το ενεργειακό κόστος; Όταν σήμερα οι λογαριασμοί ακόμα και στα νοικοκυριά έρχονται αυξημένοι κατά 100 ευρώ, τα 9 ευρώ τον μήνα σε τι θα διευκολύνουν;

Πείτε μας ειλικρινά: Πουλώντας χάντρες στους ιθαγενείς νομίζετε ότι θα σταματήσει η κατρακύλα της εικόνας του ίδιου του Πρωθυπουργού αλλά και της Κυβέρνησής σας;

Θα αναφέρω κι ένα δεύτερο σημείο. Δεν θα απαντήσω στα υπόλοιπα. Αναφερθήκατε στην ανεργία. Μακάρι η ανεργία να ήταν 14,2% και μακάρι να πάει και λιγότερο. Δεν θα πω πόσο την παραλάβαμε εμείς, στο 27%. Το γνωρίζετε άλλωστε. Όμως, το θέμα είναι ότι σας διαψεύδει ο ίδιος ο ΟΑΕΔ. Ο ίδιος ο ΟΑΕΔ ανακοίνωσε τριακόσιες πενήντα χιλιάδες επιπλέον ανέργους, που σημαίνει 7% επιπλέον.

Συνεννοηθείτε, επιτέλους, σε αυτή την Κυβέρνηση. Ξέρουμε ότι πλέον έχετε χάσει την μπάλα, αλλά, τουλάχιστον, προσπαθήσετε να συνεννοηθείτε.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για ένα λεπτό, όμως, μόνο για να τελειώσουμε, γιατί, αν το συνεχίσουμε, θα καθυστερήσουμε…

**ΙΩΑΝΝΗΣ ΒΡΟΥΤΣΗΣ:** Όχι, κύριε Πρόεδρε, για ένα λεπτό. Άλλωστε, η συζήτηση τελειώνει και είναι εποικοδομητική και διεξάγεται…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω αν είναι εποικοδομητική, αλλά εν πάση περιπτώσει.

**ΙΩΑΝΝΗΣ ΒΡΟΥΤΣΗΣ:** Κύριε Σαντορινιέ, δύο απαντήσεις.

Πρώτον, όσον αφορά το ρεύμα και την παρέμβαση της Κυβέρνησης στο ρεύμα, εξαγγέλθηκε από τον Πρωθυπουργό ένα γενναίο πακέτο και για νοικοκυριά και για επιχειρήσεις. Τελεία! Αναμένω να δω, λοιπόν, σε λίγες μέρες από σήμερα τι θα πει ο κ. Τσίπρας στη Θεσσαλονίκη, για να γεμίσει τις τσέπες των Ελλήνων με λεφτά, αλλά να απαντήσει ταυτόχρονα και από πού θα τα βρει, γιατί αυτό είναι το κρίσιμο ζήτημα.

Το δεύτερο που έχει να κάνει και με το ρεύμα: Μην ξεχνάτε, κύριε Σαντορινιέ, ότι το μεγαλύτερο έργο στην ιστορία του Νομού Κυκλάδων ξεκίνησε επί κυβέρνησης Νέας Δημοκρατίας, για να είμαι ειλικρινής με ΠΑΣΟΚ. Ήταν για το ηλεκτρικό ρεύμα το καλώδιο που πέρασε -300.000.000 ευρώ- και το οποίο το σταματήσατε. Είδατε την αξία του, το συνεχίσατε και σήμερα πλέον ολοκληρώθηκε. Ήταν το μεγαλύτερο έργο στον Νομό Κυκλάδων.

Και κλείνω με την ανεργία. Κοιτάξτε, δεν θέλω να σας κάνω κριτική, γιατί δεν γνωρίζετε το θέμα. Εδώ στη χώρα μας υπάρχουν ορισμένοι θεσμοί οι οποίοι είναι αδιαμφισβήτητοι και είναι μοναδικοί θεσμοί, τους οποίους λαμβάνουμε υπ’ όψιν για την ανεργία. Ο μοναδικός δείκτης που λέει το ύψος της ανεργίας είναι η ΕΛΣΤΑΤ. Ο ΟΑΕΔ έχει άλλα κριτήρια. Ο ΟΑΕΔ δεν μετράει ανεργία. Η ανεργία, κύριε Σαντορινιέ, μετριέται μόνο με την ΕΛΣΤΑΤ. Η ΕΛΣΤΑΤ είναι ο δείκτης που μπορούμε να δούμε την απεικόνιση της ανεργίας και πράγματι από το 2013, που ήταν στο ύψος η ανεργία λόγω δημοσιονομικών περιορισμών και ύφεση στη χώρα, συνεχίζει συνεχώς να μειώνεται. Μειώθηκε δυο μονάδες το 2012 - 2014, τέσσερις μονάδες επί ημερών σας και άλλες τέσσερις μονάδες τώρα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να σας συμπληρώσω, κύριε Βρούτση, γιατί μάλλον δεν το θυμάστε καλά, γιατί αυτό με τη σύνδεση έχει ξεκινήσει λίγο πριν από τη συγκυβέρνηση, αλλά σας το θυμίζω. Και επειδή είστε όλοι από νησιά θέλω να σας πω -αν και νομίζω ότι το ξέρετε όλοι- ότι υπάρχουν κλάδοι, όπως είναι η εστίαση, ο τουρισμός, ο πρωτογενής τομέας, στον οποίο δεν υπάρχουν εργαζόμενοι για να πάνε να δουλέψουν και αυτό θα πρέπει να το δει η πολιτική σκηνή για το τι πρωτοβουλίες θα πάρει, για να μη θυμίσω κάτι που είχε κάνει το ΠΑΣΟΚ και παρεξηγηθώ ως Πρόεδρος.

Ο κ. Παππάς έχει τον λόγο και ακολουθεί ο κ. Κουρουμπλής, ο κ. Γκίκας και έχει ζητήσει και ο κ. Σαντορινιός μετά τον κ. Κουρουμπλή να λάβει τον λόγο. Να τον βάλουμε, άντε, μετά τον κ. Γκίκα.

Ορίστε, κύριε Παππά.

**ΙΩΑΝΝΗΣ ΠΑΠΠΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι Βουλευτές, αγαπητέ κύριε Σαντορινιέ, θα σας πω ότι οι ιθαγενείς που αναφερθήκατε, στους ακρίτες και στους νησιώτες, δεν ξεχνάνε πραγματικά ότι τους μειωμένους συντελεστές τούς καταργήσατε εσείς, η κυβέρνηση ΣΥΡΙΖΑ - ΑΝΕΛ τον Φεβρουάριο του 2015. Να τα θυμόμαστε όλα αυτά, γιατί δεν πρέπει να ξεχνάμε όταν απευθυνόμαστε στους ανθρώπους που ζουν στα νησιά ότι παλεύουν και να τους λέμε ιθαγενείς. Ήταν πολύ κακό το σχόλιο το οποίο κάνατε. Επίσης να πω ότι πριν από λίγο άκουσα τον κ. Χήτα -δεν είναι εδώ μέσα στη Βουλή, αλλά λυπάμαι γι’ αυτό- να μιλάει για την υποχρεωτικότητα και τους εμβολιασμούς ότι είναι υπέρ μεν, αλλά δεν είναι υπέρ της υποχρεωτικότητας και επειδή έχουν γίνει όλοι γιατροί εδώ μέσα και απευθυνόταν σε κάποιον γιατρό συνάδελφο, θα ήθελα να πω ότι καλό θα ήταν να προβληματίζεται ο κ. Χήτας, όπως και όλοι μας, γιατί αν ένας γιατρός είναι στην εντατική και υπάρχει ένα κρεβάτι και πρέπει να βάλει έναν ανεμβολίαστο -που κάνει αγώνα εναντίον των εμβολίων- αλλά ταυτόχρονα και ένα νέο παιδί από ένα αυτοκινητιστικό ατύχημα, τι θα επιλέξει ο γιατρός του νοσοκομείου εκείνη την κρίσιμη στιγμή; Θα ήθελα αυτό να το ρωτήσω, γιατί πρέπει όλοι να σοβαρευτούμε και να στείλουμε υπεύθυνα και ώριμα μηνύματα μέσα από το ελληνικό Κοινοβούλιο.

Κύριε Υπουργέ, τον περασμένο Ιανουάριο ψηφίσαμε το σχέδιο νόμου του Υπουργείου Ναυτιλίας και Νησιωτικής Πολιτικής. Για πρώτη φορά η Ελλάδα, η κατ’ εξοχήν νησιωτική χώρα της Ευρώπης, απέκτησε ολοκληρωμένη στρατηγική για τη νησιωτική πολιτική και τη θαλάσσια ανάπτυξη. Με το παρόν σχέδιο νόμου του Υπουργείου Ναυτιλίας και Νησιωτικής Πολιτικής σημειώνεται μια ακόμη μεγάλη πρωτιά. Ψηφίζουμε τον πρώτο κώδικα ο οποίος εκπονήθηκε από την Κεντρική Επιτροπή Κωδικοποίησης, αλλά εισάγεται και στη Βουλή. Και τα δυο αυτά έγιναν από την Κυβέρνηση της Νέας Δημοκρατίας, την Κυβέρνηση του Κυριάκου Μητσοτάκη. Κάθε λογικός άνθρωπος θα αναρωτηθεί: Καλά, έπρεπε να φτάσουμε στο 2021 για να καταπολεμηθεί η πολυνομία και η κακονομία σε ένα κράτος δυο αιώνων; Η απάντηση δυστυχώς είναι ναι και δυστυχώς υπάρχουν ακόμη σήμερα κάποιοι που διαφωνούν.

Για να καταλάβετε το επίπεδο της πολυνομίας και της κακονομίας, αρκεί να αναλογιστείτε ότι το 2018 ψηφίστηκαν από τον ΣΥΡΙΖΑ και τους ΑΝΕΛ εβδομήντα επτά νόμοι, σχεδόν τρεις χιλιάδες τριάντα άρθρα και περίπου δέκα χιλιάδες παράγραφοι. Δεν πιστεύω να σας φαίνονται μικρά αυτά τα νούμερα.

Κυρίες και κύριοι συνάδελφοι, το νομοσχέδιο που έχει ψηφιστεί στις αρχές του έτους περιελάμβανε εργαλεία, όπως το πρόγραμμα «ΝΕΑΡΧΟΣ», το Πρόγραμμα Χρηματοδότησης Νησιωτικής Επιχειρηματικότητας και το Ταμείο Θαλάσσιας Οικονομίας. Παράλληλα θεσπίζεται το νέο Πρόγραμμα Θεσμικής Ενδυνάμωσης Φορέων της Θαλάσσιας Οικονομίας, συστήνεται το Εθνικό Μητρώο Φορέων Θαλάσσιας Οικονομίας και συστήνεται το Συμβούλιο Νησιωτικής Πολιτικής. Όλα αυτά είναι απαραίτητα; Η απάντηση είναι ξεκάθαρα ναι. Αφού τα νομοθετήσαμε, όμως, τελείωσε η δουλειά μας; Η απάντηση είναι ξεκάθαρα όχι. Με την κωδικοποίηση εξασφαλίζουμε ότι ο κάθε νησιώτης επιχειρηματίας και ενδιαφερόμενος μπορεί να καταλάβει τα παραπάνω και να χρησιμοποιήσει αυτά τα εργαλεία για την ανάπτυξη και για να μπορεί να επενδύσει στο νησί του ή στον τόπο του.

Κυρίες και κύριοι συνάδελφοι, στο παρόν σχέδιο νόμου εισάγεται και κάτι ακόμα, η απλοποίηση της διαδικασίας χρηματοδότησης του μεταφορικού ισοδύναμου. Παράλληλα για τα καύσιμα και τους επιβάτες, όπως βεβαίως και για τις επιχειρήσεις, αυξήθηκαν ακόμα περισσότερο οι δικαιούχοι. Να τονίσω εδώ, επειδή το άκουσα εδώ από συνομιλητές του ΣΥΡΙΖΑ, ότι στα νησιά μας έχει φθάσει η τιμή στα 2 ευρώ και πάνω, ότι το 2017 και το 2018 η τιμή στην Κάσσο, στους Λειψούς, στην Πάτμο, στο Καστελλόριζο ήταν 2,10 και σήμερα που μιλάμε παρ’ όλη την παγκόσμια αύξηση των τιμών -και γνωρίζουμε τα τεράστια προβλήματα που υπάρχουν-, η τιμή στα νησιά μας δεν είναι πάνω από 2 ευρώ. Η απλοποίηση της διαδικασίας χρηματοδότησης του μεταφορικού ισοδύναμου, μπορώ να καταθέσω και φωτογραφίες, αγαπημένε συνάδελφε, για να δείξω ότι η τιμή σήμερα που μιλάμε στην Πάτμο είναι στο 1,90. Δεν είναι πάνω από 2. Ήταν 2,10 το 2017 και το 2018 στην κυβέρνησή σας και τώρα υπάρχει παγκόσμια ανατίμηση των τιμών και το γνωρίζουμε πολύ καλά όλοι μας.

Είναι ένα μέτρο το οποίο είναι εξαιρετικά σημαντικό για τη νησιωτική Ελλάδα και ιδιαίτερα για τα απομακρυσμένα μέρη, όχι όμως πρόχειρα και άτακτα. Με το παρόν σχέδιο νόμου αποκτά συγκεκριμένο χαρακτήρα, γίνεται σαφές, λειτουργικό και καθολικό.

Όλα αυτά, κυρίες και κύριοι της Αντιπολίτευσης, καταλαβαίνω ότι σας φαίνονται περίεργα και το βλέπω αυτό, επειδή είχατε συνηθίσει να νομοθετείτε στο πόδι και επιφανειακά. Θα ήθελα στο σημείο αυτό να επισημάνω ότι για πρώτη φορά τα ακριτικά νησιά της Δωδεκανήσου απέκτησαν τόσο επαρκή και συχνή ακτοπλοϊκή σύνδεση.

Κύριε Υπουργέ, σας ευχαριστούμε πάρα πολύ. Το ακριτικό Καστελλόριζο καθημερινά έχει πλοίο. Πρώτη φορά συμβαίνει αυτό. Πρώτη φορά καθημερινά κυματίζει σημαία που πηγαίνει από τη Ρόδο στο Καστελλόριζο και μάλιστα, κύριε Υπουργέ, επειδή τις τελευταίες ημέρες ήμουν στα νησιά, και στο Καστελλόριζο και στη Σύμη και στη Χάλκη και στην Πάτμο, να ξέρετε ότι χαριτολογώντας μου έλεγαν όλοι «Γιάννη, τι κάνει η Κυβέρνησή σας, έχομε πολύ θόρυβο στα λιμάνια μας». Γιατί έχει πολλή κίνηση, κύριε Υπουργέ, γιατί καθημερινά έχουμε πλοία στα νησιά μας, γιατί έχετε καταφέρει ένα τεράστιο έργο, με τεράστιο αποτέλεσμα. Και αυτό βέβαια αντιλαμβανόμαστε όλοι ότι είναι έργο της Κυβέρνησης της Νέας Δημοκρατίας και του Κυριάκου Μητσοτάκη και είναι ένα έργο που έχει την υπογραφή του Υπουργού Εμπορικής Ναυτιλίας, του κ. Πλακιωτάκη, και του Υπουργού του κ. Κατσαφάδου.

Σε αυτό το σημείο να επισημάνω ότι διασφαλίστηκαν για το νότιο Αιγαίο από πόρους του ΕΣΠΑ 51 εκατομμύρια ευρώ, που αφορούν δώδεκα λιμενικά έργα, και 28 εκατομμύρια ευρώ για είκοσι μία ενδονησιωτικές γραμμές. Δεν είναι απλές λογιστικές εγγραφές, κύριοι συνάδελφοι. Είναι ποσά που θα κατευθυνθούν σε έργα ανάπτυξης για τα νησιά μας, δίνοντας ευκαιρίες στους νησιώτες. Και επειδή πάλι κάποιοι συνάδελφοι του ΣΥΡΙΖΑ αναφέρουν ότι δίνουμε λεφτά στους ακτοπλόους εφοπλιστές, να πω ότι αυτά τα λεφτά δίνουν πολλαπλάσια αποτελέσματα στα νησιά μας και στους κατοίκους των μικρών νησιών του Αιγαίου και της Δωδεκανήσου.

Πριν κλείσω την ομιλία μου, οφείλω να επαναφέρω την πρόταση την οποία έχω διατυπώσει από αυτό το Βήμα και έχω καταθέσει στον Πρωθυπουργό Κυριάκο Μητσοτάκη με επιστολή και υπόμνημα. Το μεταφορικό ισοδύναμο είναι ένα μέτρο ανάσχεσης του κόστους ζωής στην ακριτική Δωδεκάνησο, αλλά χρειάζεται αποφασιστική ενίσχυση. Δεν αρκεί από μόνο του, το ξέρουμε όλοι μας. Πρόκειται για κόστος το οποίο είναι υψηλό και επηρεάζεται από την παγκόσμια τάση ανατιμήσεων. Η επαναφορά του μειωμένου ΦΠΑ στα Δωδεκάνησα είναι μία απόφαση ζωτικής σημασίας. Η μονιμοποίηση που έγινε πρόσφατα του μειωμένου ΦΠΑ κατά 30% μέσω τροπολογίας της Κυβέρνησης στην Κω, στη Λέρο και στα νησιά του βορείου Αιγαίου ήταν μία κίνηση προς τη σωστή κατεύθυνση. Η αδικία του ’15, που έχει φαρδιά-πλατιά την υπογραφή των ΣΥΡΙΖΑ - ΑΝΕΛ και όσων των ΑΝΕΛ μεταφέρθηκαν στον ΣΥΡΙΖΑ με μεταγραφή, πρέπει να αποκατασταθεί. Απώτερος στόχος είναι να επανέλθουν οι μειωμένοι φορολογικοί συντελεστές σε όλα τα νησιά της Δωδεκανήσου. Πρόκειται για μία διαδικασία που μπορεί να γίνει κλιμακωτά, ξεκινώντας από την Κάλυμνο και τα μικρά νησιά της Δωδεκανήσου. Η Κάλυμνος, όπως ξέρετε, γεωγραφικά βρίσκεται μεταξύ της Κω και της Λέρου. Αποτέλεσμα είναι να αντιμετωπίζει ζήτημα αθέμιτου ανταγωνισμού, ευρισκόμενη ανάμεσα σε δύο νησιά όπου ήδη ισχύουν μειωμένοι συντελεστές ΦΠΑ -η Πάτμος, το Αγαθονήσι, οι Αρκοί, το Μαράθι, η Ψέριμος, η Τένεδος, οι Λειψοί, η Κάσος και η Κάρπαθος έχουν τεράστια γεωπολιτική αξία και οι κάτοικοί τους διαφυλάττουν τα σύνορα της πατρίδας μας και περνούν δύσκολα ιδιαίτερα τη χειμερινή περίοδο-, και σε δεύτερη φάση και όταν το επιτρέψουν τα δημοσιονομικά, ο μειωμένος φορολογικός συντελεστής να επεκταθεί στο σύνολο της Δωδεκανήσου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΙΩΑΝΝΗΣ ΠΑΠΠΑΣ:** Δώστε μου ένα λεπτό ακόμη, κύριε Πρόεδρε, σας παρακαλώ.

Το σύμπλεγμα του Καστελλόριζου αποτελεί μια ξεχωριστή περίπτωση, που απαιτεί ακόμα πιο τολμηρές λύσεις, αλλά ας ξεκινήσουμε από τα πιο απλά. Ο χειμώνας που έρχεται θα είναι για πολλούς πολύ δύσκολος, αλλά για τους ακρίτες μας είναι πάντα δύσκολος. Αν θέλουμε στο μέλλον να λέμε ότι κάναμε κάτι καλό στον τόπο μας και κάτι καλό ιδιαιτέρως στους ακρίτες μας και τους νησιώτες μας, είμαστε υποχρεωμένοι να ενώσουμε τις φωνές μας όλοι εδώ, μέχρι να αποκατασταθούν οι μειωμένοι φορολογικοί συντελεστές στα νησιά μας.

Ο Υπουργός Οικονομικών, ο κ. Σταϊκούρας, ανέφερε ότι, σε περίπτωση που ο ρυθμός ανάπτυξης για το 2021 ξεπεράσει το 5,9% -ήδη η «MOODY’S» ανάφερε και εκτίμησε ότι θα φτάσει στο 8,2% το 2021-, μπορούν να δημιουργηθούν δημοσιονομικά περιθώρια για πρόσθετες παρεμβάσεις. Μια τέτοια παρέμβαση, λοιπόν, μπορεί να είναι η επαναφορά του μειωμένου ΦΠΑ. Μια μεταρρύθμιση η οποία, σε συνδυασμό με το μεταφορικό ισοδύναμο, μπορεί να αποτελέσει ένα τείχος προστασίας των ακριτικών περιοχών απέναντι στο κύμα των ανατιμήσεων και της ακρίβειας που έρχεται.

Οφείλουμε να διασφαλίσουμε ότι οι κάτοικοι των νησιών δεν θα αντιμετωπίσουν πολλαπλάσια ακρίβεια σε σχέση με την ηπειρωτική Ελλάδα. Είναι χρέος μας απέναντι στις οικογένειες που επέλεξαν να μείνουν σε απομακρυσμένες περιοχές της χώρας. Είναι το χρέος μας απέναντι στις επόμενες γενιές και στην ιστορία του τόπου μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφοι, εγώ έχω καλή διάθεση να σας δίνω χρόνο, αλλά ο χρόνος πάει πίσω σε όλη τη διαδικασία. Σας παρακαλώ να είμαστε εντός του χρόνου και του πλαισίου, με ανοχή πάντα.

Τον λόγο έχει τώρα ο κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, ό,τι έχει γίνει στην Ελλάδα για πρώτη φορά γίνεται επί κυβερνήσεων της Δεξιάς. Δεν υπήρξαν άλλοι. Τίποτα δεν έχουν κάνει. Όλα η Δεξιά τα έκανε σε αυτόν τον τόπο. Πόσο επηρεάζει τον άνθρωπο η πρέζα της δημοσιότητας; Είναι καταλυτικό να το ψηλαφήσει κανείς, να ακούει ανθρώπους που να μην έχουν μέτρο, αμετροέπεια. Ανεβαίνουν στο Βήμα της Βουλής και αγνοούν τα πάντα. Μπράβο! Όλα τα κάνατε εσείς.

Πάμε παρακάτω. «Μέγα το της θαλάσσης κράτος.». Κύριε Πρόεδρε, είναι μια ρήση που έρχεται διά του Θουκυδίδη από τον Περικλή και που πραγματικά αποτυπώνει τη σχέση του ελληνικού λαού με τη θάλασσα. Ήταν το όραμα της προηγούμενης κυβέρνησης. Με βάση αυτή τη ρήση σχεδιάσαμε την παρέμβαση σε όλους τους τομείς και ομολογείται -όχι από ανθρώπους που πρόσκεινται στον ΣΥΡΙΖΑ, κύριε Πλακιωτάκη, αλλά από όλους τους παράγοντες του λιμανιού, της θάλασσας, τους θεσμούς- πώς λειτούργησε η προηγούμενη κυβέρνηση και με ποιον αυτοκρατορικό τρόπο λειτουργείτε εσείς.

Και πραγματικά θλίβομαι για ανθρώπους, όπως είναι -τον οποίον εκτιμώ- ο Γιάννης Βρούτσης να το αγνοεί.

Ποια κυβέρνηση, αγαπητέ Γιάννη Βρούτση, ψήφισε την κωδικοποίηση της νομοθεσίας; Αφού δεν το ξέρεις ρώτησε τον καθηγητή, τον κ. Σπύρο Βλαχόπουλο, έναν πολύ αξιόλογο άνθρωπο, συνεργάτη του κ. Μητσοτάκη. Όταν ψηφίσαμε τον ν.4369 άρθρο 40 -σας παραπέμπω να το διαβάσετε- για τη συγκρότηση της εθνικής επιτροπής για την κωδικοποίηση της νομοθεσίας να σας πω ότι μου τηλεφώνησε τότε ο αείμνηστος Δημήτρης Σιούφας, ο Πρόεδρος, και μου είπε «συγχαρητήρια για αυτό που επιχειρείτε, γιατί η πολυνομία και η γραφειοκρατία είναι η γάγγραινα του ελληνικού λαού».

Και τηλεφώνησα προσωπικά στον κ. Μητσοτάκη -ας το διαψεύσει- και του είπα «σε ενδιαφέρει, Πρόεδρε, να λάβετε μέρος σε αυτή την διαδικασία;» και μου όρισε εκπρόσωπο τον κ. Βλαχόπουλο. Και έρχεστε εδώ και λέτε ψήφισε την κωδικοποίηση νομοθεσίας. Δεν ντρέπεστε λίγο; Δεν έχετε ντροπή επάνω σας καθόλου; Λίγη γενναιότητα να αναγνωρίσετε και σε κάποιους πολιτικούς σας αντιπάλους ότι κάτι έχουν κάνει;

Κύριε Πρόεδρε, συνηγορώ στην υπόθεση της κωδικοποίησης γιατί αυτός ο τόπος βασανίζεται από την πολυνομία από δεκαετίες και έρχεται μετά η γραφειοκρατία και δημιουργεί όλα αυτά τα εμπόδια και τα προβλήματα. Ωστόσο υπάρχουν μια σειρά ζητήματα τα οποία πρέπει να θέσουμε.

Κύριε Πρόεδρε, η Νέα Δημοκρατία δεν ψήφισε το μεταφορικό ισοδύναμο. Σαράντα χρόνια -να ακούσουν οι νησιώτες και το ξέρουν- σε όλα τα προεκλογικά προγράμματα των κομμάτων υπήρχε το μεταφορικό ισοδύναμο. Γιατί δεν το κάνατε; Ακόμα και στις καλές μέρες των παχιών αγελάδων γιατί δεν το κάνατε;

Και ήρθε η κυβέρνηση, η οποία παρά τους περιορισμούς που υπήρχαν από την τρόικα, εξασφαλίσαμε εκείνα τα χρήματα που το ξεκινήσαμε, το θεμελιώσαμε. Δεν ήταν υπόσχεση. Σας ακούω τώρα να μιλάτε για τους νόμους που ψήφισε ο κ. Πλακιωτάκης. Να μου πει ο κ. Πλακιωτάκης και να του ζητήσω και δημόσια συγγνώμη από τον νόμο που ψήφισε τον Γενάρη του 2021 πόσα διατάγματα έχουν δημοσιευθεί που προβλέπονται και πόσες αποφάσεις υπουργικές. Καμμία σχεδόν. Κοροϊδεύετε τον κόσμο, ψηφίζετε νόμους για να δημιουργείτε εντυπώσεις. Ξέρει πολύ καλά ο κόσμος τι ακριβώς κάνετε.

Ό,τι κάνατε και στη ναυτική εκπαίδευση, που τη διολισθαίνετε στην ιδιωτικοποίηση. Προκήρυξαμε εβδομήντα δύο θέσεις κ. Πλακιωτάκη. Σας προκαλώ, πέστε μου πόσες έχετε υλοποιήσει για μόνιμα στελέχη στη ναυτική εκπαίδευση. Τι μας λέτε τώρα; Διαλύσατε το ΚΕΣΕΝ, αναγκάσατε σε παραίτηση τον διοικητή. Τα ναυτικά μητρώα δεν λειτουργούν και τώρα που χρειάζονται ανανέωση τα διπλώματα των ανθρώπων τι θα γίνει; Καταγγέλλει ο κ. Τσικαλάκης για αυτό το θέμα με επιστολή του και δεν πρόσκειται, όπως ξέρετε πολύ καλά, στον ΣΥΡΙΖΑ. Τι παραμύθια μας λέτε τώρα εδώ;

Για να μη σας πω τι κάνετε στους ναυτικούς τώρα. Τους χρησιμοποιήσατε το καλοκαίρι. Δούλεψαν οι άνθρωποι και στην ποντοπόρο ναυτιλία και αλλαχού, και εδώ στην επιβατική και τώρα τους υποχρεώνετε να πληρώσουν οι ίδιοι. Υπάρχουν διατάξεις που προβλέπουν ότι είναι υποχρέωση των εφοπλιστών. Αλλά εσείς είστε παιδί των εφοπλιστών. Τι να κάνουμε; Προστατεύεστε από αυτούς.

Όταν εμείς πήραμε την ακτοπλοΐα με εκείνα τα προβλήματα που υπήρχαν -και τα ξέρουν οι νησιώτες- ομολογούσαν και οι περιφερειάρχες σας, και η κ. Καλογήρου και ο κ. Χατζημάρκος, ότι για πρώτη φορά πραγματικά είδαμε κάτι διαφορετικό. Γιατί αξιοποιήσαμε τα χρήματα όχι υπέρ των εφοπλιστών για τις άγονες γραμμές, αλλά υπέρ των κατοίκων των νησιών.

Κύριε Πρόεδρε, έχουμε μία σειρά ζητήματα που έχουν να κάνουν με το γίγνεσθαι στη ναυτιλία. Η Νέα Δημοκρατία οδυρόταν για το περίφημο ΦΠΑ. Δεν μπορέσαμε να το επαναφέρουμε γιατί υπήρχαν οι δεσμεύσεις, όπως δεν μπορούσαν και οι προηγούμενες κυβερνήσεις από μας, λόγω των ευρωπαϊκών δεσμεύσεων. Τώρα, που δεν έχετε δεσμεύσεις, γιατί δεν το μειώνετε; Μειώστε το να δούμε τι γίνεται εδώ πέρα. Να πείτε στους νησιώτες ότι κάτι κάνατε.

Μας λέγατε τότε για την Κρήτη ότι δεν βάλαμε την Κρήτη. Πράγματι το ομολογώ ότι δεν μπορούσαμε όχι δεν θέλαμε να βάλουμε την Κρήτη. Για πολλούς λόγους θέλαμε να βάλουμε την Κρήτη. Γιατί δεν τη βάζετε τώρα; Ελάτε και πέστε στον κρητικό λαό ότι είχατε υποσχεθεί τότε και είχατε δεσμευτεί ότι θα προχωρήσετε σε αυτή τη διαδικασία.

Υπάρχει ένα άλλο ζήτημα, κύριε Πρόεδρε, που έχει να κάνει με καταγγελίες ευρωβουλευτών για τις επαναπροωθήσεις. Θα μας πείτε τι γίνεται με την ιστορία των επαναπροωθήσεων; Υπάρχει η έρευνα της Ευρωπαϊκής Ένωσης;

Καταργήσατε, κύριε Πλακιωτάκη, το άρθρο 105 στον νόμο που είχαμε ψηφίσει, που επιτέλους έβαζε μία τάξη σε ένα άναρχο πεδίο που είχε να κάνει με τις συνεχείς παρατάσεις των συμβάσεων για τα στερεά απόβλητα. Και με τι τον υποκαταστήσατε; Με τι υποκαταστήσατε την οδηγία 453 της Ευρωπαϊκής Ένωσης για να ευνοήσετε συγκεκριμένα συμφέροντα, σκοτεινά συμφέροντα;

Τι κάνατε για τη μεταφορά του 16%; Θα μας πείτε τι γίνεται στη ναυπηγοεπισκευαστική ζώνη, τι ανασφάλεια επικρατεί από την επέκταση της σύμβασης; Τη συζητήσατε με κανέναν;

Εμείς, λοιπόν, θα πάρουμε πρωτοβουλία και θα σας φέρουμε στις αρμόδιες επιτροπές για να συζητήσουμε ακριβώς αυτό το ζήτημα, το οποίο πραγματικά έχει πολύ μεγάλη σημασία για το λιμάνι.

Γιατί εδώ παίζονται πολλά παιχνίδια, διότι υποκαταστήσατε την έννοια του αρίστου με τους αρεστούς. Με αυτούς συζητάτε. Το τι γίνεται στις μεταθέσεις. Έχετε γίνει κομματάρχης της Νέας Δημοκρατίας. Όπου υπάρχει αντίπαλος, τον διώκετε με μισαλλοδοξία και λυπάμαι πάρα πολύ, γιατί δεν θέλω να κάνω αναφορά. Ξέρετε πολύ καλά πού αναφέρομαι. Αυτό που κάνετε σε έναν άνθρωπο ο οποίος έχει πρόβλημα υγείας και τον διώκετε με τόση μισαλλοδοξία δείχνει το χρώμα της Δεξιάς. Επαναφέρετε το χρώμα της ΕΡΕ, εκείνων των εποχών, των μαύρων εποχών. Αυτό εκπροσωπείτε, κύριε Πλακιωτάκη.

Υπάρχουν πάρα πολλά προβλήματα στον χώρο της ναυτιλίας. Κατ’ απαίτηση της Ένωσης Ελλήνων Εφοπλιστών επανέφερε την περίφημη διάταξη που αφορά, κύριε Πρόεδρε, την εφαρμογή διεθνούς σύμβασης για τα κατώτερα πληρώματα. Έλεγε τότε η Ένωση Ελλήνων Εφοπλιστών, όταν με πίεζαν ως Υπουργό να την εφαρμόσω, ότι αυτό θα ανοίξει την πόρτα για εβδομήντα χιλιάδες θέσεις εργασίας. Να μας πει τώρα ο κ. Πλακιωτάκης πόσοι πήγαν, γιατί απαιτούν με τη σύμβαση αυτή, ικανοποιώντας το εφοπλιστικό κεφάλαιο να έρθουν οι Έλληνες -τα κατώτερα πληρώματα- να πληρώνονται με μισθούς Φιλιππίνων. Αυτό είναι το έργο που έχετε κάνει, κύριε Πλακιωτάκη.

Στηρίξαμε, κύριε Πρόεδρε, την ελληνική ναυτιλία στις εκκρεμότητες που είχε στην Ευρωπαϊκή Ένωση, γιατί πιστεύουμε ότι αυτό έπρεπε να κάνουμε, αλλά όμως δεν υποταχθήκαμε στις απαιτήσεις να εφαρμόσουμε εργασιακή γαλέρα και μισθούς Φιλιππίνων για τους Έλληνες ναυτικούς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Γκίκα από τη Νέα Δημοκρατία.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, διέγνωσα ένα πολύ επιθετικό τόνο από τον κ. Κουρουμπλή τον οποίον εκτιμώ και σέβομαι, αλλά δεν μπορώ να μη σχολιάσω τα των μεταθέσεων, διότι όλοι γνωρίζουμε τι γινόταν επί δικών σας ημερών και στο Υπουργείο Ναυτιλίας και στο Υπουργείο Εθνικής Άμυνας.

Όσον αφορά στο σημερινό σχέδιο νόμου, συζητούμε σήμερα τον πρώτο κώδικα ουσιαστικά που εκπονήθηκε από την Κεντρική Επιτροπή Κωδικοποίησης. Ο στόχος της κωδικοποίησης είναι η συστηματοποίηση του συνόλου του ρυθμιστικού πλαισίου της πολιτικής, έτσι ώστε οι πολίτες όσο και τα διοικητικά όργανα να έχουν τη δυνατότητα να αποκτούν άμεση αλλά και ασφαλή γνώση της νομοθεσίας και έτσι με αυτόν τον τρόπο αντιμετωπίζονται οι παθογένειες της πολυνομίας και κακονομίας στη χώρα μας που ταλαιπωρούν τους πολίτες.

Στην προκειμένη περίπτωση η κωδικοποίηση αφορά τη νησιωτική πολιτική. Το πρώτο τμήμα αφορά τα άρθρα 1 έως 11 του ν.4770/2021 για την ολοκληρωμένη θαλάσσια πολιτική στον νησιωτικό χώρο, νόμο τον οποίο είχα την τιμή να εισηγηθώ στην Εθνική Αντιπροσωπεία τον περασμένο Ιανουάριο. Με αυτόν τον νόμο καλύφθηκε ένα κενό, αφού θεσπίστηκε για πρώτη φορά μια ολοκληρωμένη νησιωτική πολιτική για τη χώρα, γιατί μέχρι τότε υπήρξαν προσπάθειες, αλλά ήταν αποσπασματικές.

Ο νόμος εισάγει την υποχρέωση κατάρτισης της εθνικής στρατηγικής για την ολοκληρωμένη θαλάσσια πολιτική στον νησιωτικό χώρο. Με την εθνική στρατηγική τίθενται ειδικοί αναπτυξιακοί στόχοι που αφορούν μεταξύ άλλων στη λιμενική πολιτική, τις θαλάσσιες μεταφορές, τη νησιωτική επιχειρηματικότητα και ανταγωνιστικότητα, αλλά και τη στρατηγική ασφάλειας στη θάλασσα. Η εθνική στρατηγική διατυπώνει κεντρικές επιδιώξεις, στρατηγικές, ειδικούς αναπτυξιακούς στόχους, ενώ θέτει προτεραιότητες και περιγράφει τους μηχανισμούς παρακολούθησης και αξιολόγησης της.

Στον κώδικα συμπεριλαμβάνονται επιπλέον άρθρα που προβλέπουν τη θέσπιση χρηματοδοτικών εργαλείων, όπως είναι το πρόγραμμα «ΝΕΑΡΧΟΣ» για έργα δημοσίου χαρακτήρα, δηλαδή λιμενικές υποδομές, έργα υποδομών και δικτύων διαχείρισης μεταφοράς και διανομής ύδατος και την παροχή δημοσίων υπηρεσιών θαλασσίων ενδομεταφορών. Το πρόγραμμα «ΝΕΑΡΧΟΣ» είναι ένα εξαιρετικά σημαντικό πρόγραμμα. Θα πω ένα παράδειγμα για την εκλογική μου περιφέρεια την Κέρκυρα. Θα μπορούσε κάλλιστα ο Δήμος της Κεντρικής Κέρκυρας και Διαποντίων Νήσων να συνάψει δάνειο με το Ταμείο Παρακαταθηκών και Δανείων για μια επισκευή λιμενικής υποδομής σε κάποιο νησί και τη δόση του δανείου να αποπληρώνει το Υπουργείο Ναυτιλίας. Άρα είναι εξόχως σημαντικό.

Στον κώδικα συμπεριλαμβάνεται επίσης το πρόγραμμα χρηματοδότησης της νησιωτικής επιχειρηματικότητας και ανταγωνιστικότητας που στοχεύει στην ενίσχυση της ανταγωνιστικότητας και στην καινοτομία. Γιατί; Διότι τα νησιά αντιμετωπίζουν επιβαρυντικούς παράγοντες.

Επίσης ο κώδικας περιλαμβάνει και το Ταμείο Θαλάσσιας - Γαλάζιας Οικονομίας για την ανάπτυξη και την προώθηση της καινοτόμου επιχειρηματικότητας. Αξίζει μια μικρή αναφορά στη σύσταση του Εθνικού Μητρώου Φορέων, το οποίο αποτελείται ουσιαστικά από τέσσερα υπομητρώα ερευνητικών φορέων, εκπροσώπων επιχειρηματικότητας, φορέων της κοινωνίας των πολιτών και δημοσίων φορέων. Ουσιαστικά πρόκειται για ένα εργαλείο σύζευξης και συνεργασίας των φορέων που δραστηριοποιούνται σε τομείς που έχουν σχέση ακριβώς με την εθνική στρατηγική.

Σημαντική προσθήκη σε αυτό το τμήμα του κώδικα αποτελεί το Συμβούλιο Νησιωτικής Πολιτικής που θα λειτουργεί υπό την εποπτεία του Πρωθυπουργού στο πλαίσιο βεβαίως της Γενικής Γραμματείας Αιγαίου και Νησιωτικής Πολιτικής. Το συμβούλιο γνωμοδοτεί για τη σχεδίαση και την υλοποίηση των νησιωτικών πολιτικών, όπως και για τις βασικές αρχές χάραξης τους.

Μια κουβέντα για το δεύτερο τμήμα του σχεδίου νόμου όπου εκεί κωδικοποιούνται οι διατάξεις του ν.4551/2018 για τον μηχανισμό εφαρμογής και τους όρους υλοποίησης του μεταφορικού ισοδυνάμου. Είναι σημαντικό να αναφερθεί ότι το μέτρο χρηματοδοτείται τόσο από το εθνικό, όσο και από το συγχρηματοδοτούμενο μέρος του Προγράμματος Δημοσίων Επενδύσεων του Υπουργείου Ναυτιλίας και Νησιωτικής Πολιτικής, ενώ στις περιλαμβανόμενες διατάξεις προσδιορίζονται οι παράμετροι υπολογισμού του ισοδυνάμου, ο τρόπος υποβολής των αιτήσεων και ο τρόπος καταβολής του αντισταθμίσματος. Σημειώνουμε ότι η Κυβέρνηση της Νέας Δημοκρατίας και το Υπουργείο Ναυτιλίας και Νησιωτικής Πολιτικής αύξησε τον αριθμό των δικαιούχων του μέτρου, ενώ ενέταξε σε αυτό και τις επιχειρήσεις της Κρήτης, κάτι που η προηγούμενη κυβέρνηση δεν είχε εντάξει.

Συμπερασματικά με τον υπό κύρωση κώδικα συστηματοποιείται η ισχύουσα νομοθεσία που αφορά στη νησιωτική πολιτική και οι πολίτες, αλλά και όσοι καλούνται να την εφαρμόσουν, αποκτούν εύκολη πρόσβαση σε αυτήν. Πρόκειται για έναν τομέα πολιτικής τον οποίον η Κυβέρνησή μας αναβάθμισε, θεσμοθετώντας για πρώτη φορά μια ολοκληρωμένη νησιωτική πολιτική με εργαλεία, με χρηματοδοτικά προγράμματα για τη στήριξη της νησιωτικής οικονομίας και για τη βιώσιμη ανάπτυξη των νησιών μας.

Η Κυβέρνηση της Νέας Δημοκρατίας λαμβάνει σοβαρά υπ’ όψιν επιτέλους τον νησιωτικό πληθυσμό της χώρας μας ο οποίος αντιμετωπίζει επιβαρυντικούς παράγοντες όπως είναι το κόστος διαβίωσης, η ασυνέχεια του χώρου, η έλλειψη βασικών υποδομών και εξοπλισμών και άλλα. Γι’ αυτό και εκτός του μέτρου του μεταφορικού ισοδυνάμου το οποίο εφαρμόζεται και για το οποίο ειπώθηκε από τον Κοινοβουλευτικό μας Εκπρόσωπο -έδωσε τα εύσημα στην προηγούμενη κυβέρνηση- η ολοκληρωμένη θαλάσσια πολιτική στον νησιωτικό χώρο παρουσιάζει ήδη τα πρώτα θετικά αποτελέσματα.

Πρόσφατα ο Υπουργός, κ. Πλακιωτάκης γνωστοποίησε ότι έχει διασφαλιστεί ένα δισεκατομμύριο ευρώ σε κονδύλια για την ακτοπλοΐα και τις λιμενικές υποδομές, μέσα βέβαια στα οποία συμπεριλαμβάνονται και τα έργα του προγράμματος «ΝΕΑΡΧΟΣ». Εν κατακλείδι, διαπιστώνουμε ότι η νομοθεσία που συμπεριλαμβάνεται στον κώδικα έχει και θα αποκτήσει ακόμα πιο θετικό αντίκτυπο για τους κατοίκους των νησιών μας, για την τοπική επιχειρηματικότητα και οικονομία και γενικότερα για τις νησιωτικές κοινωνίες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Μαραβέγια από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Αξιότιμε, κύριοι Υπουργοί, αναγκάζομαι πριν μπω στην ουσία του νομοσχεδίου να θίξω δύο πράγματα εξίσου σημαντικά, της τρέχουσας επικαιρότητας.

Κατ’ αρχάς πρέπει να απαντήσω στον αγαπητό Κοινοβουλευτικό Εκπρόσωπο της Ελληνικής Λύσης. Περνάει κατά τη γνώμη μου λάθος μηνύματα. Η ημιμάθεια είναι ενίοτε χειρότερη και σίγουρα πιο επικίνδυνη από την αμάθεια. Ένας, λοιπόν, ασυμπτωματικός εμβολιασμένος ο οποίος χρησιμοποιεί μέσα ατομικής προστασίας δεν είναι εξίσου επικίνδυνος για τη δημόσια υγεία. Ο συμπτωματικός εμβολιασμένος φυσικά και θα κάνει τα τεστ όπως προβλέπονται για όλους όσους νοσούν. Βεβαίως θα ακολουθήσει και όλα τα προβλεπόμενα μέτρα: καραντίνα, απομόνωση κι ό,τι θα ισχύει για κάποιον που νοσεί είτε είναι εμβολιασμένος είτε είναι ανεμβολίαστος.

Αναγκάζομαι όμως να αναφερθώ και σε μία πρόσφατη καταγγελία του ΣΥΡΙΖΑ που αφορά το Εθνικό Σύστημα Υγείας και την αντιμετώπιση του κορωνοϊού από το Εθνικό Σύστημα Υγείας. Η καταγγελία έγινε από έναν συνάδελφο γιατρό, τον κ. Μάρκου, σε αυτή εδώ την Αίθουσα την περασμένη Δευτέρα, ο οποίος μιλώντας για τα ποσοστά θνητότητας στις μονάδες εντατικής θεραπείας COVID του ΕΣΥ και απευθυνόμενος στον κ. Πλεύρη είπε επί λέξει «φέρνετε προσωπικό, το οποίο δεν έχει καμμία εκπαίδευση, στη μονάδα εντατικής θεραπείας και αυτό είναι εγκληματικό. Το αποτέλεσμα αυτής της πολιτικής είναι η θνητότητα». Τι είπε, λοιπόν, ο κύριος συνάδελφος στη Βουλή; Ότι οι νέες κλίνες ΜΕΘ που στελεχώθηκαν με προσωπικό το προηγούμενο διάστημα είναι ουσιαστικά βασισμένες πάνω σε ανεκπαίδευτους ανθρώπους. Σε αυτό το «έγκλημα» αποδίδει ο ίδιος την υποτιθέμενη αυξημένη θνητότητας στις ΜΕΘ COVID των δημόσιων νοσοκομείων.

Είναι δυνατόν γιατρός και μάλιστα πρώην πρόεδρος του ΚΕΣΥ επί ΣΥΡΙΖΑ να κατηγορεί για εγκληματικές πράξεις εκατοντάδες συναδέλφους; Είναι δυνατόν ένας Βουλευτής του ΣΥΡΙΖΑ να προβαίνει σε τέτοιους συκοφαντικούς και δυσφημιστικούς χαρακτηρισμούς χωρίς να υπάρχουν συγκεκριμένα στοιχεία; Κάποιος βέβαια θα μπορούσε να πει ότι είναι η άποψη ενός και μόνο Βουλευτή και όχι γενικότερα του κόμματος της Αξιωματικής Αντιπολίτευσης. Έψαξα όμως και βρήκα το πρωτότυπο κείμενο από μία ερώτηση του συγκεκριμένου Βουλευτή που υποβλήθηκε την 11η Ιουνίου -και την οποία θα μου επιτρέψετε να καταθέσω στα Πρακτικά- όπου αποδεικνύεται ότι αυτή η άποψη δεν είναι μόνο του συγκεκριμένου συναδέλφου αλλά τη μοιράζονται και άλλοι τριάντα επτά Βουλευτές του ΣΥΡΙΖΑ.

(Στο σημείο αυτό ο Βουλευτής Κωνσταντίνος Μαραβέγιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνολικά, λοιπόν, τριάντα οκτώ συνάδελφοι δημόσια κατηγορούν εκατοντάδες γιατρούς και νοσηλευτές ότι δήθεν ανεκπαίδευτοι οδήγησαν στον θάνατο ασθενείς σε ΜΕΘ COVID του ΕΣΥ. Ας θυμίσουμε ποιοι είναι αυτοί οι εργαζόμενοι που καταγγέλλει η Αξιωματική Αντιπολίτευση. Πρόκειται για τακτικό προσωπικό του Εθνικού Συστήματος Υγείας που μετακινήθηκε ή αποσπάστηκε κατά τον τελευταίο ενάμιση χρόνο για να καλύψει τις έκτακτες ανάγκες που δημιουργήθηκαν από την πανδημία. Είναι οι ίδιοι οι εργαζόμενοι για τους οποίους κοπτόταν το κόμμα της Αξιωματικής Αντιπολίτευσης όταν ο υποφαινόμενος μίλησε για αξιολόγηση των υπηρεσιών και όχι των εργαζομένων, που έτσι κι αλλιώς αξιολογούνται, αλλά τώρα μπορεί να τους βγάλει στη σέντρα φορτώνοντάς τους μάλιστα και υποτιθέμενες εγκληματικές πράξεις. Τουλάχιστον τρεις εξ αυτών των τριάντα οκτώ συναδέλφων που συνυπογράφουν αυτή την ερώτηση είναι κατά τη γνώμη μου αδικαιολόγητοι γιατί έχουν θητεύσει και σε υπουργικές θέσεις αλλά έχουν επίσης υπηρετήσει το Εθνικό Σύστημα Υγείας.

Μετά βέβαια αναρωτιέται κανείς γιατί υπάρχουν συμπολίτες που δεν έχουν εμπιστοσύνη στην αντιμετώπιση της πανδημίας από το Εθνικό Σύστημα Υγείας. Πρέπει, λοιπόν, κάποια στιγμή η Αξιωματική Αντιπολίτευση να σταθεί υπεύθυνα απέναντι στην κοινωνία και να σταματήσει να υπονομεύει το Εθνικό Σύστημα Υγείας.

Περνώ, κύριε Υπουργέ, στην ουσία του νομοσχεδίου και στα συγκεκριμένα οικονομικά μέτρα που κωδικοποιεί γιατί αυτά συνιστούν τη βάση των κρατικών ενισχύσεων που χρειάζονται μικρότερα νησιά, όπως είναι και οι βόρειες Σποράδες στη Μαγνησία και όχι μόνο. Ήδη τα θεσμοθετημένα χρηματοδοτικά προγράμματα όπως το «ΝΕΑΡΧΟΣ» οι δράσεις στήριξης της νησιωτικής επιχειρηματικότητας και βέβαια το Ταμείο Θαλάσσιας Γαλάζιας Οικονομίας ανοίγουν έναν ελπιδοφόρο ορίζοντα για τους κατοίκους αλλά και τους επιχειρηματίες που δραστηριοποιούνται στη νησιωτική Ελλάδα. Το μέτρο, όμως, του μεταφορικού ισοδύναμου είναι εκείνο που όπως αποδείχθηκε μέχρι τώρα είναι το πλέον επιδραστικό στις κοινωνίες και τις οικονομίες των νησιών μας. Είναι ένα μέτρο που στοχεύει στην εξίσωση του κόστους μεταφοράς σε ένα νησί με το κόστος που θα είχαμε στην ηπειρωτική Ελλάδα για την ίδια απόσταση.

Μέσα όμως από αυτό το μέτρο επιδοτείται η αγορά από τους νησιώτες διαφόρων ειδών καυσίμων, όπως όλοι οι τύποι αμόλυβδης βενζίνης και ντίζελ κίνησης, το υγραέριο κίνησης αλλά ακόμα και το ντίζελ θέρμανσης. Θέλω να υπογραμμίσω τη διαρκή προσπάθεια του Υπουργείου Ναυτιλίας να διευκολύνει τους δικαιούχους, όπως έκανε πριν λίγες μέρες, παρατείνοντας την προθεσμία υποβολής αιτήσεων εκ μέρους των νησιωτικών επιχειρήσεων για το μεταφορικό ισοδύναμο μέχρι την 11η Οκτωβρίου 2021.

Πολύ σημαντική ήταν επίσης η από 1η Αυγούστου 2020 απλοποίηση στην καταβολή του αντισταθμίσματος νησιωτικού κόστους για την προμήθεια καυσίμων, ώστε αυτό να καταβάλλεται απευθείας στους κατοίκους και στις επιχειρήσεις των νησιών. Το ίδιο σημαντική είναι η κρατική στήριξη στις ναυτιλιακές επιχειρήσεις και πρακτορεία για τη συμμετοχή τους στο σύστημα επιδοτούμενων εισιτηρίων του μεταφορικού ισοδύναμου που αφορά τους μόνιμους κατοίκους των νησιών. Εξίσου όμως αναγκαία είναι η συμπερίληψη στο σύστημα αυτό όλων των αεροπορικών εταιρειών που εκτελούν πτήσεις από και προς τη νησιωτική χώρα προκειμένου να καταβάλλεται έγκαιρα το αντιστάθμισμα στους δικαιούχους.

Κύριε Υπουργέ, σε συνέχεια της μέχρι τώρα πετυχημένης εφαρμογής του μεταφορικού ισοδύναμου θα ήθελα να εξετάσετε τη δυνατότητα επέκτασης της χορήγησης του και σε άλλες κατηγορίες υπαλλήλων πέραν των συμβασιούχων εκπαιδευτικών και του προσωπικού υπηρεσιών υγείας που υπηρετεί προσωρινά στα νησιά. Είναι ευκαιρία με τη λήξη της πιλοτικής φάσης του μέτρου και τον σχεδιασμό της μόνιμης εφαρμογής του να δούμε πώς μπορούμε να συμπεριλάβουμε και άλλες κατηγορίες εργαζομένων, έτσι ώστε να προσφέρουμε μακροπρόθεσμα ένα αναγκαίο κίνητρο σε όσους καλούνται να υπηρετήσουν στη νησιωτική Ελλάδα συχνά πολύ μακριά από τις οικογένειές τους. Είμαι βέβαιος ότι θα εξετάσετε θετικά τη θεσμοθέτηση ενός τέτοιου μόνιμου οικονομικού κινήτρου το οποίο αναμφίβολα θα προσφέρει έμπρακτη στήριξη και στις τοπικές κοινωνίες των νησιών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς σας ευχαριστούμε.

Τον λόγο τώρα έχει ο κ. Μπουρνούς από τον ΣΥΡΙΖΑ. Ακολουθεί ο κ. Μελάς. Θα ακολουθήσει μετά ο κ. Σαντορινιός. Κι έχουμε ακόμα δυο ομιλητές μέσω Webex και ολοκληρώνεται η διαδικασία. Θα μιλήσει βεβαίως και ο Υπουργός μετά, απ’ ό,τι καταλαβαίνω.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Όπως ακριβώς σπείρατε μακεδονομάχους με περικεφαλαίες και μεταναστοφάγους για να πάρετε το εκλογικό ακροατήριο της Χρυσής Αυγής και τώρα θερίζετε αντιεμβολιαστές συνωμοσιολόγους, έτσι ακριβώς τουλάχιστον όλοι εσείς από τη Νέα Δημοκρατία που ακόμη επικαλείστε την κεντροδεξιά, ακόμη και το δημοκρατικό κέντρο, όπως ακριβώς σταβλίσατε στις εκλογικές σας λίστες το ’19 όλον τον ακροδεξιό εσμό μόνο και μόνο για να πάρετε αυτό το κομμάτι της ψήφου και να κερδίσετε τον ΣΥΡΙΖΑ, αυτόν θα τον βρείτε μπροστά σας. Αυτόν τον εσμό που δείχνει με το δάχτυλο και στοχοποιεί πεντάχρονα παιδάκια και τα δίνει βορά στον νεοναζιστικό όχλο που έχει μείνει εκτός φυλακής θα τον βρείτε μπροστά σας στο ίδιο σας το κόμμα, εσείς που επιμένετε να αυτοαποκαλείστε ακόμα κεντροδεξιοί σε λίγο καιρό, όταν εδώ θα είμαστε που όχι απλά, όπως κάνετε τους ανασχηματισμούς τον έναν μετά τον άλλον, θα σας παίρνουν το ένα μετά το άλλο τα κρίσιμα Υπουργεία οι ακροδεξιοί, αλλά θα σας πάρουν και το ίδιο σας το κόμμα.

Ψηφίζουμε σήμερα την κωδικοποίηση της νομοθεσίας περί θαλάσσιας πολιτικής στον νησιωτικό χώρο, που είναι ουσιαστικά η νησιωτική πολιτική, μια ιστορική πολιτική καινοτομία και παρακαταθήκη της κυβέρνησης του ΣΥΡΙΖΑ που για πρώτη φορά ενσωμάτωσε την έννοια της νησιωτικότητας στη νομοθεσία και τη διοίκηση. Όλοι συμφωνούν ασφαλώς με την κωδικοποίηση της νομοθεσίας σαν αναγκαία μεταρρύθμιση εκσυγχρονισμού και ευνομίας. Εντύπωση μάς κάνει βέβαια ότι προβάλλετε την κωδικοποίηση σαν δική σας πρωτοβουλία, όταν απλώς καταργήσατε τις προβλέψεις για την Κεντρική Επιτροπή Κωδικοποίησης που είχαμε νομοθετήσει εμείς με τον ν.4606/2019. Ξεκινήσατε από την αρχή για να της προσδώσετε δήθεν επιτελικό χαρακτήρα και τελικά σάς πήρε δύο χρόνια για να κάνετε μια κωδικοποίηση νομοθεσίας και μάλιστα από τις πλέον εύκολες.

Όλα αυτά, βέβαια, συνοψίζουν μια ακόμα πτυχή της περίφημης επιτελικότητας που θα μείνει να σας κυνηγάει. Δυσφημίσατε για πάντα μια πολιτική απαραίτητη σε κάθε σύγχρονη διακυβέρνηση.

Εμείς στον τόπο μας ζήσαμε στο πετσί μας πώς εννοείτε και την επιτελικότητα και τη νησιωτικότητα, με αποβίβαση ένστολων βανδάλων για να μας πειθαρχήσουν σε άνωθεν αποφάσεις και με κατασκευή τεράστιων δομών μόνιμης αποθήκευσης προσφύγων. Το ζήσαμε, όμως, και στην κορύφωση της τουριστικής περιόδου με την αθλιότητα της ακτοπλοϊκής σύνδεσης της Λήμνου, του Άη Στράτη και της Λέσβου, που θα μπορούσε να είναι και σενάριο σε κωμωδία αν δεν ήταν πραγματική και δεν έπληττε την καθημερινότητα και την οικονομική ζωή τόσο σημαντικών νησιών. Παθαίνει συνέχεια βλάβες το «AQUA BLUE» που το αντικαθιστά το «CHAMPION JET», που το αντικαθιστά το «Super Runner Jet», που το αντικαθιστά το «AQUA STAR» λίγο πριν τον Δεκαπενταύγουστο, που παθαίνει βλάβη δύο μέρες μετά έξω από το Κάβο Ντόρο και ξανά βλάβη μετά από τέσσερις μέρες και άλλη μια βλάβη μετά από δύο μέρες και ενώ τα δρομολόγια φορτηγών πλοίων που ανεφοδιάζουν με εμπορεύματα τη Λέσβο και τη Λήμνο παρουσιάζουν και αυτά συνεχή προβλήματα και φτάσαμε να έχουμε έλλειψη ζωοτροφών τόσο αναγκαίων για ένα νησί με την κτηνοτροφική οικονομία της Λέσβου.

Τα επισημαίνω αυτά έτσι αναλυτικά για να δουν όλοι τι κενολογίες είναι οι διακηρύξεις σας περί νησιωτικότητας, θαλάσσιας πολιτικής και ανάπτυξης. Στην πράξη σημαίνουν απλώς προστασία σε τυχάρπαστους εφοπλιστές που δεν μπορούν να ανταποκριθούν ούτε στις στοιχειώδεις υποχρεώσεις που αναλαμβάνουν. Χιλιάδες κόσμος ταλαιπωρείται και βαλτώνει η ανάπτυξη των νησιών μας μετά από τόσα χρόνια ύφεσης επειδή δεν μπορείτε να εγγυηθείτε σοβαρούς διαγωνισμούς, συχνά δρομολόγια και αξιόπλοα πλοία για τα ακριτικά νησιά μας.

Προφανώς από τότε που ψηφίσατε τον νόμο που κωδικοποιείτε τώρα δεν είδαμε τίποτε από τα χρηματοδοτικά εργαλεία που εξαγγείλατε πομπωδώς, το πρόγραμμα χρηματοδότησης νησιωτικής επιχειρηματικότητας, το ταμείο θαλάσσιας-γαλάζιας οικονομίας κ. ο. κ., που υποτίθεται ότι θα συγκέντρωναν εκατομμύρια.

Εκεί που όντως υπάρχουν εκατομμύρια, στους πόρους του ΕΣΠΑ και του Ταμείου Ανάκαμψης, προβλέπετε τα 2/3 να πάνε σε εκείνους που τα χρειάζονται λιγότερο και προφανώς σε συγκεκριμένα συμφέροντα ακτοπλόων και εφοπλιστών, όπως άλλωστε κάνετε παντού.

Η έννοια της νησιωτικότητας και της νησιωτικής πολιτικής προτάθηκε για να προάγει τη μέριμνα για εκείνες τις ειδικές συνθήκες των νησιών που αποτρέπουν την περιφερειακή σύγκλιση, αναπαράγουν ανισότητες και δυσχεραίνουν την ανάπτυξή τους, την κοινωνική και οικονομική ανάπτυξή τους, όσο και την ισότιμη πρόσβαση των κατοίκων τους στα δημόσια αγαθά, συνθήκες που τελικά κάνουν τους κατοίκους των νησιών μας να τιμωρούνται για το γεγονός ότι επιμένουν να ζουν στον τόπο τους.

Πού είναι, λοιπόν, οι εφαρμοσμένες πολιτικές σας για τη νησιωτικότητα; Αυτός δεν ήταν –υποτίθεται- ο σκοπός του νόμου σας; Ούτε καν τις υπουργικές αποφάσεις που προβλέπει ο νόμος σας δεν βγάλατε εδώ και τόσους μήνες.

Στο δεύτερο τμήμα του σημερινού νομοσχεδίου κωδικοποιείτε βασικά νόμους της κυβέρνησης του ΣΥΡΙΖΑ για το μεταφορικό ισοδύναμο, πολιτική-σταθμό στη νησιωτική πολιτική. Ποτέ δεν το θέλατε γιατί εναντιώνεται στις πιο βασικές παραδοχές μιας νεοφιλελεύθερης διακυβέρνησης σαν τη δική σας, αλλά αναγκαστήκατε να το αποδεχθείτε γιατί το έχουν ανάγκη τα νησιά μας, οι κάτοικοι και οι επιχειρήσεις. Προσπαθείτε, όμως, να το απαξιώσετε και να υπονομεύσετε την εμπιστοσύνη των πολιτών στο μέτρο, καθυστερώντας πληρωμές των δικαιούχων ακόμη και για έξι μήνες. Το κάνετε μάλιστα σε αυτό το διάστημα που τα νησιά μας είχαν απεγνωσμένη ανάγκη από ρευστότητα.

Το χειρότερο μέρος αυτής της προσπάθειας απαξίωσης είναι το «ξήλωμα» της επιδότησης των καυσίμων στο σύνολο των νησιών που είχε προγραμματίσει η κυβέρνηση του ΣΥΡΙΖΑ και θα έπρεπε να έχει ξεκινήσει. Αντί γι’ αυτό έχουμε ρεκόρ ακρίβειας καυσίμων στα νησιά, αυτό που έλειπε δηλαδή από την οικονομία των νησιών μας.

Η δυσανεξία σας με προοδευτικές πολιτικές δεν κρύβεται ούτε εδώ, αλλά τις εμβληματικές πολιτικές του μεταφορικού ισοδύναμου και της νησιωτικής πολιτικής θα αναλάβει να τις αποκαταστήσει και να τις επεκτείνει η προοδευτική κυβέρνηση που θα σας διαδεχθεί.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μελάς. Θα συνεχίσουμε με τον κ. Σαντορινιό. Έχουμε μετά δύο Webex.

Βλέπω ότι ο κ. Μελάς δεν είναι εδώ. Τον λόγο έχει, λοιπόν, ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, θα μου επιτρέψετε να ξεκινήσω από κάτι στο οποίο αναφέρθηκε και ο προηγούμενος ομιλητής και υπάρχει μια χαρακτηριστική αφωνία από το κόμμα της Νέας Δημοκρατίας.

Ο κ. Μπογδάνος: Κινδυνεύετε να χαρακτηριστείτε ως η «μπογδανοδεξιά» διότι δεν είναι εύκολο να βλέπεις έναν πολιτικό, έναν εκπρόσωπο του Κοινοβουλίου να στοχοποιεί μικρά παιδιά και να χρησιμοποιεί τέτοιες ακραίες δεξιές ρατσιστικές συμπεριφορές, να φέρνει ξενοφοβικά σύνδρομα στη χώρα μας.

Κύριε Πλακιωτάκη, θα ζητήσω τον δικό σας θεσμικό ρόλο όχι ως Υπουργού, αλλά ως προηγούμενου Προέδρου της Νέας Δημοκρατίας και θα ζητήσω και από εσάς να τοποθετηθείτε πάνω σε αυτό το θέμα, γιατί μου φαίνεται ότι ο κ. Μπογδάνος το έκανε εσκεμμένα. Είδε ότι πολλοί ακροδεξιοί υπουργοποιούνται και είπε να δείξει περισσότερη ακροδεξιά μπας και τον υπουργοποιήσει ο κ. Μητσοτάκης στον επόμενο ανασχηματισμό.

Φυσικά δεν θα παραλείψω να μιλήσω για τις εξαγγελίες του Πρωθυπουργού στη ΔΕΘ, γιατί λέει ο θυμόσοφος λαός: «Κάθε θαύμα τρεις ημέρες, το μεγάλο τέσσερις». Τελικά βγήκε σωστός ο θυμόσοφος ελληνικός λαός, γιατί χθες ο κ. Οικονόμου μάς είπε ότι θα έλθουν και άλλα μέτρα. Προφανώς τα μέτρα που ανακοίνωσε ο κ. Μητσοτάκης ήταν «άνθρακες», γιατί από τα 3,4 δισεκατομμύρια που μας είπε, είτε είναι μέτρα τα οποία εφαρμόζονται, είτε είναι επεκτάσεις και μόνο τα καινούργια είναι 400 εκατομμύρια, άρα μακριά από την κοινωνία, δεν αγγίζει τα νοικοκυριά.

Όπως είπα και πριν η ενίσχυση για το ρεύμα δεν αγγίζει καν τις επιχειρήσεις. Βγήκε χτες ο εκπρόσωπος των επιχειρήσεων και είπε «δεν αφορά εμάς». Η συνέχιση της μη πληρωμής της έκτακτης εισφοράς αλληλεγγύης δεν θα έπρεπε τουλάχιστον να πάει σε κάποιες κατηγορίες δημοσίων υπαλλήλων; Στους υγειονομικούς που τους χειροκροτούσατε; Εκεί δε θα έπρεπε να πάει;

Μας είπατε για την επέκταση του προγράμματος «ΣΥΝ-ΕΡΓΑΣΙΑ». Θυμάστε ποιο είναι το πρόγραμμα «ΣΥΝ-ΕΡΓΑΣΙΑ»; Μισός μισθός, μισή δουλειά, μισή ζωή. Αυτό που επιφυλάσσετε για τους νέους, γιατί για τους νέους το μόνο που ξέρετε να κάνετε, λες και είσαστε καμμιά εταιρεία κινητής τηλεφωνίας, είναι να τους δίνετε data. Το ότι τους καταργήσατε το οκτάωρο, το ότι ελαστικοποιήσατε τις σχέσεις εργασίας; Ακόμα και αυτά τα 1.200 ευρώ που άφησε στον αέρα να αιωρούνται ο κ. Μητσοτάκης, τελικά είναι 100 ευρώ το μήνα, αλλά χωρίς προϋπόθεση συνέχισης της εργασίας και μάλιστα γι’ αυτούς που δεν έχουν ξαναδουλέψει. Δηλαδή, αν κάποιος δούλεψε έναν μήνα το καλοκαίρι ως σερβιτόρος;

Ακόμα και για τις επιχειρήσεις, σας το έχουμε ζητήσει από την αρχή. Σταματήστε να ζητάτε από τις επιχειρήσεις, οι οποίες ουσιαστικά έχουν καταστραφεί από την πανδημία να επιστραφούν τα λεφτά της επιστρεπτέας προκαταβολής. Ακόμα και εκεί άτολμοι. Και τι λέτε; Μειώνουμε τον φορολογικό συντελεστή από το 24% στο 22%. Γι’ αυτές που έχουν κέρδη! Ποιες έχουν κέρδη σήμερα, μέσα στην πανδημία;

Όσο για τη ΔΕΗ, τα golden boys της ΔΕΗ ενδιαφέρονται μόνο για το κέρδος της επιχείρησης, λες και στόχος της ΔΕΗ είναι να έχει κέρδη. Η ΔΕΗ πρέπει να παρέχει φτηνό ρεύμα και να δημιουργεί τις συνθήκες ούτως ώστε να έχουμε φτηνό ρεύμα στη χώρα μας και όχι να είμαστε πρωταθλητές στην Ευρώπη. Αυτό δεν έχετε καταλάβει. Πανηγυρίζετε για τα κέρδη που δεν θα έπρεπε να έχει. Η ΔΕΗ, θα έπρεπε σήμερα να δημιουργεί συνθήκες μείωσης του κόστους ενέργειας.

Πάμε τώρα στο νομοσχέδιο. Η πρώτη κωδικοποίηση μετά από δύο χρόνια επιτελικού κράτους. Και το γεγονός ότι έγινε μετά από δύο χρόνια είναι απόλυτη ευθύνη του Μαξίμου, διότι εμείς είχαμε την κεντρική επιτροπή κωδικοποίησης την οποία πήρατε στη Γενική Γραμματεία της Κυβέρνησης που είναι στο Μαξίμου. Άρα η καθυστέρηση είναι ευθύνη του ίδιου του Πρωθυπουργού. Και από τι ξεκινάτε; Από δύο νομοσχέδια που είχαν μια, δύο τροπολογίες. Φοβερή κωδικοποίηση! Γιατί δεν πάμε στο Υπουργείο Εσωτερικών, γιατί δεν πάμε στο Υπουργείο Οικονομικών να κάνουμε κωδικοποίηση; Εκεί υπάρχουν δυσνόητα νομικά κείμενα που δημιουργούν πρόβλημα στον πολίτη. Αλλά ας έχει.

Άκουσα στις επιτροπές την τοποθέτηση του Υπουργού και του εισηγητή της Νέας Δημοκρατίας οι οποίοι είπαν ότι κωδικοποιούνται οι δύο νόμοι για τη νησιωτική πολιτική. Αυτό είπατε. Άρα αφού ο ένας νόμος είναι δικός σας ό,τι υπήρχε για τη νησιωτική πολιτική όλα αυτά τα χρόνια ήταν ένας νόμος. Το μεταφορικό ισοδύναμο. Παραδεχτήκατε, λοιπόν, ότι το μεταφορικό ισοδύναμο ήταν ο μόνος νόμος ο οποίος εφαρμόστηκε για τη νησιωτική πολιτική. Τώρα ο νόμος που φέρατε τον Ιανουάριο για τη θαλάσσια πολιτική έθετε προϋποθέσεις για τη σύνταξη της εθνικής στρατηγικής, για την ολοκληρωμένη θαλάσσια πολιτική στον νησιωτικό χώρο. Δεν ήταν η εθνική στρατηγική και δεν είναι ακόμα. Γιατί σε έξι μήνες έπρεπε να μας φέρετε την εθνική στρατηγική, αλλά ακόμα την περιμένουμε. Οι κοινές υπουργικές αποφάσεις για την εφαρμογή των ταμείων δεν έχουν βγει. Τελικά τι έχετε κάνει; Μήπως τελικά αυτό που σας είπαμε, που σας ασκήσαμε κριτική, αυτή η κριτική δικαιώνεται;

Κύριε Υπουργέ, επειδή ήρθατε προετοιμασμένος στην επιτροπή γιατί ξέρατε ότι θα μιλήσω για τις ανακοινώσεις σας, φαντάζομαι θα μου απαντήσετε. Λέτε, λοιπόν, ότι χρηματοδοτείτε σαράντα τέσσερα ενδονησιωτικά και διαπεριφερειακές ακτοπλοϊκές γραμμές με 370 εκατομμύρια ευρώ. Για πόσα χρόνια; Για τέσσερα έως επτά, με κίνητρο αντικατάστασης. Τι είναι στην πραγματικότητα αυτό; Είναι καινούργιες γραμμές; Όχι. Είναι απλή μεταφορά των κονδυλίων από το πρόγραμμα δημοσίων επενδύσεων στο ΕΣΠΑ όπου είναι πιο δύσκολες οι συνθήκες αποπληρωμής. Ας μην το συζητήσουμε αυτό. Γίνεται να γίνει αντικατάσταση πλοίων με μία επένδυση τεσσάρων ετών; Όχι. Άρα τι κίνητρα αντικατάστασής μας λέτε; Αυτοί οι πόροι θα μπορούσαν να είχαν χρησιμοποιηθεί για άλλες δράσεις συνοχής της νησιωτικής χώρας. Θα μπορούσαν για παράδειγμα να είχαν χρησιμοποιηθεί -θα μπορούν να χρησιμοποιηθούν αν δεν πάνε εκεί στην ακτοπλοΐα, που υπάρχει εξασφαλισμένη χρηματοδότηση από το ΠΔΕ- στη στήριξη της υγείας, στην επιδότηση κόστους για τους γιατρούς, στους εκπαιδευτικούς, στην εκπαίδευση, στην ιατρική, σε ψηφιακές υπηρεσίες, σε έργα φόρτισης για να υποδεχθούν τα ηλεκτρικά πλοία, τα λιμάνια, σε μία σειρά από έργα νησιωτικότητας τα οποία τα στερείται με αυτά τα 370 εκατομμύρια που ανακοινώσατε. Και ταυτόχρονα λέτε χρηματοδότηση τριών γραμμών του κεντρικού ακτοπλοϊκού δικτύου με 300.000 ευρώ. Κατ’ αρχάς θα πω ότι είναι θετικό από το πρόγραμμα «ΝΕΑΡΧΟΣ». Θα πω ότι είναι θετικό και είναι αυτό που και εμείς είχαμε ανακοινώσει για δωδεκαετείς, πολυετείς συμβάσεις με προϋπόθεση αντικατάστασης πλοίων -το θυμάστε, κύριε Υπουργέ- και μάλιστα σας το είχαμε φέρει και στην τροπολογία όταν συζητούσαμε την τροποποίηση του 2932. Δεν το δεχτήκατε. Χωρίς νομικό πλαίσιο επί της ουσίας γίνεται αυτό που λέτε. Και μάλιστα, ξεχάσατε να πείτε ότι αυτό έχει ξεκινήσει με δική μας πρωτοβουλία, με μελέτη που έγινε από την «COOPER HOUSE» σε συνεργασία με το Ναυτικό Επιμελητήριο και με τους ακτοπλόους.

Και μια που μιλάω για τους ακτοπλόους, κύριε Υπουργέ, θα τους πληρώσετε ποτέ; Εξήντα εκατομμύρια τους χρωστάτε. Εξήντα εκατομμύρια χρωστάτε στην ακτοπλοΐα και ξέρετε πως δεν είναι μόνο τα μεγάλα ακτοπλοϊκά κεφάλαια, αλλά είναι και μικροί ακτοπλόοι οι οποίοι δεν έχουν να βάλουν πετρέλαιο. Θα τους πληρώσετε ή θα σταματήσουν να λειτουργούν οι διασυνδέσεις, παρά το γεγονός ότι πανηγυρίζετε;

Και επειδή μας λέτε συνέχεια για την αύξηση αυτού του προϋπολογισμού για την ακτοπλοΐα, στο Πρόγραμμα δημοσίων Επενδύσεων για το 2021 για το Υπουργείο Ναυτιλίας περιγράφονται 140 εκατομμύρια εκ των οποίων τα 72 για το αρχηγείο. Αυτά είναι τα λεφτά που έχετε γράψει για την ακτοπλοΐα. Τα 138 θα τα πάρουμε, αλλά δεν είναι εγγεγραμμένα. Για να ξέρουμε τι λέμε. Με τροποποιήσεις πιθανόν, αλλά δεν είναι εξασφαλισμένα.

Πάμε τώρα στις λιμενικές υποδομές. Τριάντα τρία έργα προϋπολογισμού 175 εκατομμυρίων, στο ΕΣΠΑ 2021 - 2027. Σας το είπα και την προηγούμενη φορά. Συνολικά στο ΕΣΠΑ 2014 - 2020 χρηματοδοτήθηκαν έργα τριακοσίων εβδομήντα εκατομμυρίων. Και επειδή με προκαλέσετε, ποια έργα είναι αυτά; Και επειδή δεν έχω χρόνο θα σας πω ότι είναι έργα στη Λευκάδα, στην Κέρκυρα, στη Σύρο, στη Μύκονο, στη Ρόδο, στους Φούρνους, στη Λήμνο, στη Μυτιλήνη, στη Χίο, στη Σάμο, σε μια σειρά από νησιά. Για να μη λέτε ότι δεν ήταν έργα σε νησιά. Θα μας φέρετε ένα κείμενο έγκρισης αυτών των έργων; Μήπως απλά είναι η πρότασή σας; Γιατί υπάρχει το εταιρικό σύμφωνο για το πρόγραμμα το καινούργιο. Εδώ μέσα δεν αναφέρεται κανένα πρόγραμμα ναυτιλίας. Είναι μεταφορές. Και μάλιστα το σύνολο της χρηματοδότησης για το πρόγραμμα μεταφορών είναι 700 εκατομμύρια. Εσείς αθροίζετε 540 εκατομμύρια. Τους κλέψατε, κύριε Υπουργέ. Μπράβο! Από τα 700 τους πήρατε τα 540. Μάλλον κάτι δεν είναι σωστό εδώ, κάτι δεν αναφέρεται σωστά. Θα το καταθέσω στα Πρακτικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο λεπτά, κύριε Πρόεδρε.

Για να μη σχολιάσω τα 20 εκατομμύρια για το ταμείο ανάκαμψης από ένα πρόγραμμα 18 δισεκατομμυρίων. Όσο για το «ΝΕΑΡΧΟΣ» που λέτε έως 200 εκατομμύρια, αυτό δεν είναι προϋπολογισμός. Στο μεσοπρόθεσμο ο προϋπολογισμός του Υπουργείου πάει από τα 140 που είναι φέτος στα 105. Ο νόμος που σήμερα ψηφίζουμε στο άρθρο 6 λέει ότι το δάνειο από το Ταμείο Παρακαταθηκών και Δανείων θα αποπληρώνεται από το ΠΔΕ του Υπουργείου. Πώς γίνεται αυτό; Δεν φτάνουν που δεν φτάνουν γι’ αυτά που έχει ήδη τάξει το Υπουργείο. Πώς θα πληρώνεται και το Παρακαταθηκών και Δανείων από ένα πρόγραμμα δημοσίων επενδύσεων το οποίο συνεχώς μειώνεται; Θα μας τα εξηγήσετε όλα αυτά, γιατί τα μαθηματικά δεν βγαίνουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και για να πάω στο μεταφορικό ισοδύναμο, περιμένω μια λίστα, κύριε Υπουργέ, από τον Ιανουάριο για το ΕΣΟΘΕ. Είχατε πει ότι τα 60 εκατομμύρια που χάθηκαν θα είναι έργα που θα μπουν στο ΕΣΠΑ –σε αυτό το ΕΣΠΑ, όχι στο επόμενο- για το Λιμενικό. Περιμένω αυτή τη λίστα.

Κύριε εισηγητά της Νέας Δημοκρατίας, αυτό είναι στο Facebook. Έντεκα χιλιάδες έχει μέσα, πολίτες, νησιώτες υπέρ του μεταφορικού ισοδυνάμου. Ξέρετε πότε δημιουργήθηκε; Μόλις αναλάβατε τη διακυβέρνηση. Και ξέρετε γιατί; Γιατί εδώ πέρα έχει μια ωραία φωτογραφία –έχω σβήσει τα ονόματα- αναφέρεται «τέσσερις μήνες περιμένουμε να πληρωθεί το μεταφορικό ισοδύναμο».

Πότε έγινε αυτό επί της δικής μας διακυβέρνησης; Κάθε μήνα οι νησιώτες έπαιρναν τα λεφτά τους. Οι επιχειρήσεις έπαιρναν τα λεφτά τους κάθε τέσσερις μήνες και όχι κάθε έξι μήνες.

Ως προς τα καύσιμα –επειδή άκουσα τον κ. Παππά να λέει ότι το ΄17 και το ΄18 ήταν υψηλές οι τιμές- το ΄19 πόσο ήταν οι τιμές; Ήταν οι χαμηλές στα μικρά νησιά; Ήταν. Πότε σταμάτησαν να είναι χαμηλές οι τιμές; Μόλις κάνατε τη μεγάλη τροποποίηση στο μεταφορικό ισοδύναμο και καταργήσατε την επιδότηση των καυσίμων.

Και μην ακούσω τώρα ότι, ξέρετε, βάλαμε το πετρέλαιο θέρμανσης. Μπορούσατε να το βάλετε το πετρέλαιο θέρμανσης και, μπράβο, σωστά το βάλατε το πετρέλαιο θέρμανσης. Μπορούσατε να το βάλετε το πετρέλαιο θέρμανσης με επιδότηση στην αντλία, όπως και τα υπόλοιπα καύσιμα.

Και επειδή εγώ θέλω να είμαι και θετικός, θα ακολουθήσω τις προτάσεις που ακούστηκαν: επιδότηση του εισιτηρίου των φοιτητών, ένταξη των φοιτητών. Πρέπει να βάλουμε το ηλεκτρονικό τιμολόγιο πλέον, για να απλοποιηθεί πραγματικά η διαδικασία και να μπαίνει το ΜΑΝ της επιχείρησης στο ηλεκτρονικό τιμολόγιο, να μπουν και οι υπόλοιποι δημόσιοι υπάλληλοι όπως για παράδειγμα οι καθηγητές, δοθούν δύο εισιτήρια αλέ ρετούρ σε όλους τους πολίτες της χώρας, για να ενισχυθεί ο εσωτερικός τουρισμός στα νησιά και να πλησιάσουμε στο όραμα του Τάσου Αλιφέρη.

Και επειδή άκουσα και τον κ. Κόνσολα που μίλησε για τη διπλή νησιωτικότητα, μία είναι η λύση: κατηγοριοποίηση των νησιών με βάση την αναπτυξιακή τους δυνατότητα.

Θα κλείσω –και σας ευχαριστώ πάρα πολύ, κύριε Πρόεδρε- με μία αναφορά στην τροποποίηση της σύμβασης «COSCO». Κύριε Υπουργέ, δεν μπορείτε να την κρύβετε άλλο. Δεν μπορείτε να κρύβετε το γεγονός ότι η «COSCO» τον Αύγουστο δεν ολοκλήρωσε έργα 295 εκατομμυρίων και απ’ ό,τι μαθαίνουμε τους δίνετε δέκα χρόνια παράταση –δέκα χρόνια παράταση!- για να ολοκληρώσουν, πέντε συν πέντε προαιρετικά!

Δεν μπορείτε να κρύβετε ότι ουσιαστικά δεν εφαρμόζετε τις ποινικές ρήτρες, αποδεχόμενοι ευθύνη του δημοσίου που η «COSCO» δεν έκανε τις επενδύσεις. Αυτό είναι παράβαση καθήκοντος! Είκοσι πέντε εκατομμύρια υπολογίζονται οι ποινικές ρήτρες που δεν εισπράττετε. Πέντε εκατομμύρια το χρόνο εισπράττει το ελληνικό δημόσιο από το 16% των μετοχών που θέλετε να δώσετε.

Αυτά δεν μπορείτε άλλο να τα κρύβετε από τον ελληνικό λαό, γιατί δημιουργείτε και κάτι άλλο, μία κουλτούρα επενδυτή που κάνει ό,τι γουστάρει σε αυτόν τον τόπο και η χώρα μας δεν είναι μπανανία! Δεν μπορεί όποιος θέλει να έρχεται και να κάνει ό,τι γουστάρει σε αυτό τον τόπο!

Σας ευχαριστώ πάρα πολύ καλά, κύριε Πρόεδρε. Θα πω ένα θέμα και κλείνω με αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, πέντε λιμενικοί μπήκαν σε αναστολή γιατί ήταν διοικητική στήριξη σε μονάδες υγείας. Όμως δεν είναι κατά κύριο λόγο διοικητικοί σε μονάδες υγείας. Είναι κατά κύριο λόγο λιμενικοί.

Θα μπορούσατε αυτούς τους ανεμβολίαστους λιμενικούς να τους πάτε σε μια άλλη υπηρεσία και να πάτε εμβολιασμένους. Γιατί μαθαίνω ότι πιθανόν η μία τουλάχιστον περίπτωση να είναι και μονογονεϊκή οικογένεια. Έτσι στηρίζετε το Λιμενικό Σώμα;

Ευχαριστώ πολύ.

(Στο σημείο αυτό ο Βουλευτής κ. Νεκτάριος Σαντορινιός καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Αποστόλου μέσω Webex.

Ορίστε, κύριε Αποστόλου, έχετε το λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, το νομοσχέδιο που φέρατε τον Γενάρη του 2021 ήταν η πρότασή σας για μία ολοκληρωμένη θαλάσσια πολιτική. Το ίδιο είπε και ο εισηγητής σας για το σημερινό. Θα περίμενα τουλάχιστον πέραν της κωδικοποίησης, η πρότασή σας για τη νησιωτικότητα της χώρας να είναι πιο συγκεκριμένη, κυρίως όσον αφορά στις δυνατότητες και στα συγκριτικά πλεονεκτήματα.

Επίσης, θα περίμενα να κάνετε μία αναφορά στις πρωτοβουλίες που πήρε για τη νησιωτικότητα η δική μας Κυβέρνηση. Θα αναφερθώ στο ότι τουλάχιστον εγώ ως Υπουργός υπηρέτησα τη νησιωτικότητα και κυρίως για να απαντήσω συγκεκριμένα.

Εμείς, λοιπόν, καταθέσαμε ένα ολοκληρωμένο σχέδιο για τον πρωτογενή τομέα, με ένα μέρος του ήδη να έχει υλοποιηθεί. Παράγοντες που ελήφθησαν υπ’ όψιν στη διαμόρφωση του σχεδίου μας ήταν όλα εκείνα τα στοιχεία που αποτελούσαν κίνητρο και ταυτόχρονα πρόκληση για να αναπτυχθεί ο πρωτογενής τομέας σε όλες τις νησιωτικές περιοχές της χώρας μας ως τομέας μικρού μεγέθους, υψηλής προστιθέμενης αξίας, καθοριστικής συνέργειας με άλλους κλάδους και παράγοντας εσωτερικής συνοχής και ισορροπίας.

Τι κάναμε εμείς για να στηρίξουμε το σχέδιό μας; Κατ’ αρχάς προχωρήσαμε στην εκχώρηση του 37% των πόρων του Προγράμματος Αγροτικής Ανάπτυξης 2014 - 2020, που μαζί με τα «LEADER» του Προγράμματος Αγροτικής Ανάπτυξης και Αλιείας, εξασφάλισαν σημαντικές χρηματοδοτήσεις. Μπορέσαμε έτσι να υπηρετήσουμε ειδικές προβλέψεις στήριξης της νησιωτικότητας με το μέτρο των νέων αγροτών στα μικρά νησιά και ιδίως όταν η εγκατάσταση αφορά στον τομέα της κτηνοτροφίας, τα μέτρα - κίνητρα για μικρές γεωργικές εκμεταλλεύσεις των μικρών νησιωτικών περιοχών, τα μέτρα - κίνητρα για ενίσχυση του εκσυγχρονισμού των γεωργικώνεκμεταλλεύσεων –τα σχέδια βελτίωσης δηλαδή- τις δράσεις πιστοποίησης αγροτικών προϊόντων, αλλά κυρίως ζητήματα ποιότητας ή μεταποίησης και εμπορίας γεωργικών προϊόντων και της εγκατάστασης νέων αγροτών. Αυτά τα μέτρα ήταν συγκεκριμένες παρεμβάσεις.

Επαναπροσεγγίσαμε, επίσης, το ειδικό πρόγραμμα ενίσχυσης της μεταφοράς πρώτων υλών από την ηπειρωτική Ελλάδα στα μικρά νησιά, αλλά και της τοπικής γεωργικής παραγωγής και των παραδοσιακών εξαγωγών από τα ίδια νησιά.

Έρχομαι στη διεύρυνση των αρμοδιοτήτων της Γενικής Γραμματείας Αιγαίου και Νησιωτικής Πολιτικής. Τα έχουμε ξαναπεί. Είναι προς θετική κατεύθυνση η ρητή αναφορά της Εύβοιας και της Κρήτης. Είχε συζητηθεί και από τη δική μας κυβέρνηση. Θέλω, όμως, να καταστήσω σαφές ότι δεν αρκεί από μόνη της η σχετική ρύθμιση, γιατί η νησιωτικότητα ορίζεται βάσει ευρωπαϊκών κανονισμών, σύμφωνα με τους οποίους ως μικρά νησιά Αιγαίου ορίζονται όσα έχουν μόνιμο πληθυσμό μέχρι εκατό χιλιάδες κατοίκους. Γι’ αυτό, η κοινοτική χρηματοδότηση στο πλαίσιο του Προγράμματος Αγροτικής Ανάπτυξης και των κανονισμών της Ευρωπαϊκής Επιτροπής για τη στήριξη της γεωργίας στα μικρά νησιά του Αιγαίου δεν αλλάζει. Θα αλλάξει η στήριξη μόνο με εθνικά μέτρα που δεν χρηματοδοτούνται από την Ευρωπαϊκή Ένωση. Άρα εξακολουθούν να εξαιρούνται η Εύβοια και η Κρήτη από τις ευνοϊκές διατάξεις για τα μικρά νησιά του Αιγαίου, όπως για παράδειγμα το αυξημένο ποσοστό ενίσχυσης των ιδιωτικών επενδύσεων και άλλα.

Υπάρχει, επίσης και ο κανονισμός 229/2013, ο οποίος χρηματοδοτεί και ειδικά μέτρα για τη γεωργία στα μικρά νησιά του Αιγαίου, όπως το ισοδύναμο των μεταφορικών στα αγροτικά προϊόντα και τις γεωτροφές. Και στους ορισμούς αυτού του κανονισμού, η Εύβοια και η Κρήτη εξαιρούνται ρητά.

Αναφορικά με τα καύσιμα, ενώ θα έπρεπε να έχει ξεκινήσει η εφαρμογή της επιδότησης στο σύνολο των νησιών, όπως είχε προγραμματιστεί από τη δική μας Κυβέρνηση, η Νέα Δημοκρατία με νομοθετική ρύθμιση κατήργησε το σκέλος αυτό του μέτρου στο σύνολό του, αντικαθιστώντας το με ένα μικρό επίδομα μόνο για τους μόνιμους κατοίκους.

Αποτέλεσμα της επιλογής αυτής είναι να υπάρχει δυσανάλογη αύξηση στο κόστος των καυσίμων και ιδιαίτερα στα μικρά νησιά και η τιμή της αμόλυβδης να ξεπερνάει αυτήν την ώρα τα 2 ευρώ.

Η ευρύτατη αποδοχή του μεταφορικού ισοδύναμου από τους κατοίκους και τους επιχειρηματίες των μικρών νησιών ανάγκασε την Κυβέρνησή σας να το συνεχίσει. Χαίρομαι διπλά γι’ αυτό, γιατί επιπλέον σας ανάγκασε να αποδεχτείτε, κύριε Υπουργέ, ότι ήταν έργο της κυβέρνησης ΣΥΡΙΖΑ. Όμως, οι καθυστερήσεις στις πληρωμές είναι μεγάλες. Δεν προχώρησε και η Κυβέρνησή σας στην επιδότηση των καυσίμων σε όλα τα νησιά, όπως σχεδιάζουμε εμείς. Ούτε προβαίνει σε πιο γενναία μέτρα επέκτασης του μέτρου που έχουμε προτείνει, όπως είναι η ένταξη του συνόλου των κατοίκων της χώρας με σκοπό την ενίσχυση του εσωτερικού τουρισμού.

Πρέπει, λοιπόν, για να έχουν ουσία και περιεχόμενο … (δεν ακούστηκε λόγω κακής σύνδεσης) όλα αυτά να επαναπροσδιοριστούν σε συνεννόηση με την Ευρωπαϊκή Επιτροπή, είτε με τροποποίηση των σχετικών κανονισμών είτε με την έκδοση νέων.

Πριν κλείσω την παρέμβασή μου, θα ήθελα, κύριε Υπουργέ, να καταστήσετε υλοποιήσιμη τη δέσμευση της Κυβέρνησής σας ότι στην πληγείσα βόρεια Εύβοια, αλλά και γενικότερα στην Εύβοια η νησιωτικότητα και το μεταφορικό ισοδύναμο θα βρουν πλήρη εφαρμογή, πράγμα που θεσμικά δεν έχει κατακυρωθεί.

Θέλω να σας εκφράσω και το τελευταίο μου παράπονο. Τι να περιμένουμε, όταν ακόμη για την μακρινή Καρυστία αποτελεί ζητούμενο η σύνδεσή της με τις …(δεν ακούστηκε λόγω κακής σύνδεσης);

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Ιατρίδη.

**ΤΣΑΜΠΙΚΑ ΙΑΤΡΙΔΗ**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα με πάρα πολλή προσοχή την ενδιαφέρουσα συζήτηση στην Ολομέλεια για το νομοσχέδιο και θα ήθελα να πω στους συναδέλφους του ΣΥΡΙΖΑ τα εξής: Οι νησιώτες δεν έχουν ξεχάσει -και πώς είναι δυνατόν να ξεχάσουν;- ότι επί κυβέρνησης του ΣΥΡΙΖΑ καταργήθηκαν οι μειωμένοι συντελεστές ΦΠΑ στα νησιά μας. Θυμίζω εδώ ότι όλες οι προηγούμενες κυβερνήσεις είχαν δώσει αγώνα με τους θεσμούς για να διατηρηθούν οι μειωμένοι συντελεστές ΦΠΑ στα νησιά, για να έρθει σε μία νύκτα ο ΣΥΡΙΖΑ και να τους καταργήσει.

Και όχι μόνο αυτό. Στην προσπάθειά του να δικαιολογήσει τα αδικαιολόγητα προχώρησε και σε επιχειρήματα μιλώντας για πλούσια και φτωχά, για μεγάλα και μικρά νησιά. Την κατάργηση αυτή η νησιωτική Ελλάδα δεν την ξεχνάει. Είναι πάγιο αίτημα όλων μας η επαναφορά των μειωμένων συντελεστών ΦΠΑ όταν υπάρξει ο δημοσιονομικός χώρος. Αυτή την επαναφορά έχει δηλώσει ότι θα επιδιώξει να κάνει η Κυβέρνηση. Είναι κάτι που με σωστό οικονομικό σχεδιασμό, ακόμα και εν μέσω της πανδημίας, πιστεύω ότι μπορούμε να το καταφέρουμε.

Κυρίες και κύριοι συνάδελφοι, θα σταθώ στο μεταφορικό ισοδύναμο. Δύο παρατηρήσεις. Η πρώτη είναι ότι το μεταφορικό ισοδύναμο ήρθε ως μία πολιτική του ΣΥΡΙΖΑ για να αντισταθμίσει την κατάργηση των μειωμένων συντελεστών του ΦΠΑ. Ουσιαστικά, ενώ οι μειωμένοι συντελεστές ΦΠΑ αφορούσαν όλους τους νησιώτες, αναγκαστικά για την εφαρμογή του μεταφορικού ισοδύναμου τέθηκαν όροι και προϋποθέσεις. Η δεύτερη παρατήρηση είναι ότι, όπως και να έχει, είναι επιπλέον μία πολιτική στήριξης των νησιωτών και πρέπει να συνεχίσει να είναι.

Στο πλαίσιο αυτό η Κυβέρνηση με το παρόν νομοσχέδιο κωδικοποιεί τα άρθρα του ν.4551/2018 αναφορικά με το μεταφορικό ισοδύναμο, ένα θέμα που αφορά άμεσα την νησιωτική Ελλάδα.

Με την κωδικοποίηση αυτή απλοποιείται η όλη διαδικασία χρηματοδότησης του μεταφορικού ισοδύναμου, συγκεκριμενοποιούνται οι δικαιούχοι, γίνεται κατανοητός ο τρόπος, αλλά και οι παράμετροι υπολογισμού του, ο τρόπος υποβολής των αιτήσεων και ο τρόπος καταβολής, αλλά οι λόγοι διακοπής αυτής της καταβολής.

Με άλλα λόγια, οι νησιώτες έχουν ξεκάθαρη εικόνα για το μεταφορικό ισοδύναμο και απλοποιούνται οι διαδικασίες και οι επιχειρήσεις οι οποίες δραστηριοποιούνται στα νησιά. Είναι ξεκάθαρο ότι μέσα απ’ αυτήν τη διαδικασία μπορούμε να δούμε σταδιακά τη διαδικασία αυτή.

Κυρίες και κύριοι συνάδελφοι, επειδή προέρχομαι από τα Δωδεκάνησα και ακούσαμε διάφορα σχόλια από συναδέλφους της αντιπολίτευσης, αισθάνομαι υποχρεωμένη να επισημάνω τα εξής. Λαμβάνοντας υπ’ όψιν την πανδημία και τις επιπτώσεις της, η ακτοπλοϊκή συγκοινωνία είναι μία από τις καλύτερες αυτή την περίοδο. Οι νησιώτες στην Κάλυμνο, την Πάτμο και τη Λέρο είδαν πιο πυκνά δρομολόγια και μάλιστα με σύγχρονα ταχύπλοα πλοία. Το ίδιο στο Καστελόριζο, ένα σημαντικότατο νησί για την εθνική μας υπόσταση, ή στη Σύμη με πυκνό ακτοπλοϊκό δίκτυο. Το ίδιο συνέβη και στη γραμμή της Κρήτης με τη Ρόδο μέσω Κάσου, Χάλκης και Καρπάθου. Ουδέποτε διακόπηκε η συγκοινωνία. Αντίθετα ενισχύθηκε και με τη δρομολόγηση ταχύπλοου πλοίου, το οποίο αναβάθμισε σημαντικά τη σύνδεση μεταξύ των νησιών αυτών και την τουριστική κίνηση.

Αξίζει να αναφερθούμε εδώ ότι παρά τις οικονομικές επιπτώσεις της πανδημίας, η Κυβέρνηση Μητσοτάκη και το Υπουργείο Ναυτιλίας κράτησε το ακτοπλοϊκό δίκτυο όρθιο ειδικά μέσα στον χειμώνα, ώστε αυτό να μπορεί να ανταποκριθεί στις απαιτήσεις του καλοκαιριού. Αυτά είναι πραγματικά γεγονότα. Τα ζούνε οι νησιώτες και βλέπουμε σήμερα μία ακτοπλοϊκή συγκοινωνία που ανταποκρίνεται στις προκλήσεις.

Βέβαια, δεν σταματάμε εδώ. Πιστεύω ότι πρέπει να δούμε και τα σημεία που μπορούμε να βελτιώσουμε. Για παράδειγμα, η σύνδεση της ηρωικής νήσου Κάσου και της Καρπάθου από τον Πειραιά μπορεί να βελτιωθεί με τη δρομολόγηση πιο σύγχρονου και πιο γρήγορου συμβατικού πλοίου.

Το Υπουργείο Ναυτιλίας έχει προχωρήσει σε σημαντική αύξηση στα κονδύλια για τις άγονες γραμμές και ενδεχομένως, σε συνδυασμό με την προώθηση των πολυετών συμβάσεων, να προχωρήσουμε σε περαιτέρω βελτίωση των ακτοπλοϊκών συγκοινωνιών και να δούμε βέβαια και την ανανέωση του ακτοπλοϊκού μας στόλου.

Κυρίες και κύριοι συνάδελφοι, μιας και είμαστε στο τέλος της συζήτησης, δεν θα μακρηγορήσω. Θέλω στο σημείο αυτό να αναφερθώ στην απαράδεκτη πολιτική της Τουρκίας να προκαλεί με τα αλιευτικά της, τα οποία λειτουργούν πολύ κοντά και καταχρηστικά στις ακτές των ακριτικών νησιών μας. Θα πρέπει αυτή η κατάσταση να σταματήσει με την περαιτέρω ενίσχυση του Λιμενικού Σώματος.

Κυρίες και κύριοι συνάδελφοι, η Κυβέρνηση Μητσοτάκη και ο Υπουργός κ. Πλακιωτάκης έχουν προχωρήσει στον σχεδιασμό μιας ρεαλιστικής νησιωτικής πολιτικής. Με το πρόγραμμα «ΝΕΑΡΧΟΣ», το Ταμείο Ανάκαμψης και το ΕΣΠΑ δίνεται η δυνατότητα να χρηματοδοτηθούν επιτέλους κρίσιμες υποδομές για τα νησιά μας. Και βέβαια, οι υποδομές αυτές αφορούν και τα μικρότερα νησιά μας, όπως για παράδειγμα, και την παραλιακή ζώνη στην Τέλενδο. Δίνεται έτσι η δυνατότητα να δημιουργήσουμε μία ακόμα πιο εξωστρεφή, δημιουργική και παραγωγική νησιωτική Ελλάδα στην οποία οι νησιώτες θα ζουν, θα δημιουργούν και θα διασφαλίζουν την ελληνικότητα του Αιγαίου μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

Τον λόγο έχει ο κ. Ιωάννης Μελάς από τη Νέα Δημοκρατία. Αμέσως μετά θα πάρουν τον λόγο, εφόσον το επιθυμούν, οι εισηγητές. Δεν υπάρχει ενδιαφέρον. Και στο τέλος θα μιλήσει ο κύριος Υπουργός.

Κύριε Μελά, έχετε τον λόγο.

**ΙΩΑΝΝΗΣ ΜΕΛΑΣ:** Συζητάμε σήμερα ένα ιδιαίτερα σημαντικό νομοσχέδιο ειδικά για εμάς τους Βουλευτές που εκλεγόμαστε σε περιφέρειες οι οποίες έχουν νησιά και γνωρίζουμε ότι οι κάτοικοι εκεί πέρα για να βρίσκονται, για να υπάρχουν και να είναι αυτά τα νησιά ζωντανά πρέπει εμείς να κάνουμε πολιτικές που να είναι γι’ αυτούς.

Θα ξεκινήσω λέγοντας το εξής για το σημερινό νομοσχέδιο. Έχει μια ιδιαίτερη αξία, όχι μόνο για την ουσία του νομοσχεδίου, αλλά έχει και μια συμβολική σημασία γιατί είναι ο πρώτος κώδικας νομοθεσίας ο οποίος εκπονείται από την Κεντρική Επιτροπή Κωδικοποίησης σε εφαρμογή του άρθρου 66 του ν.4622/2019, του νόμου για το επιτελικό κράτος.

Με την κωδικοποίηση της νομοθεσίας επιτυγχάνουμε την καλύτερη νομοθέτηση. Επιτυγχάνουμε να κάνουμε όσο πιο σαφή, απλή και κατανοητή τη νομοθεσία για όλους τους πολίτες. Μαχόμαστε την πολυνομία, την κακονομία και τις διατάξεις που αλλάζουν άλλες διατάξεις και προκαλούν δυσκολία στη διοίκηση και τον διοικούμενο.

Με τον παρόντα κώδικα, λοιπόν, οι πολίτες των νησιών μας θα μπορούν απλά και εύκολα να γνωρίζουν τη νομοθεσία που αφορά σε ζητήματα νησιωτικής πολιτικής. Συστηματοποιείται το σύνολο του πλαισίου για την ολοκληρωμένη θαλάσσια και νησιωτική πολιτική που ασκείται.

Το παρόν νομοσχέδιο περιλαμβάνει ακόμη τους στόχους και τη διαδικασία κατάρτισης της εθνικής στρατηγικής και τη λειτουργία του προγράμματος «ΝΕΑΡΧΟΣ», τη χρηματοδότηση της νησιωτικής επιχειρηματικότητας και του Ταμείου Θαλάσσιας Γαλάζιας Οικονομίας.

Αξίζει να κάνουμε μια αναφορά σε αυτά τα αναπτυξιακά προγράμματα. Μέσω του προγράμματος «ΝΕΑΡΧΟΣ» χρηματοδοτούνται έργα δημοσίου χαρακτήρα, με στόχο τη βιώσιμη ανάπτυξη των λιμένων και τη βελτίωση των βασικών υποδομών τους.

Αφορά έργα στους τομείς των λιμενικών υποδομών και εγκαταστάσεων, κτηριακών υποδομών και εξοπλισμών των λιμενικών αρχών, των δημοσίων σχολών του εμπορικού ναυτικού και άλλα. Ήδη πριν από λίγες ημέρες το Υπουργείο Ναυτιλίας ανακοίνωσε δύο έργα στο πλαίσιο του προγράμματος «ΝΕΑΡΧΟΣ».

Επίσης, προβλέπεται η χρηματοδότηση των έργων, μελετών και παρεμβάσεων για την επέκταση και αναβάθμιση, τη συντήρηση και λειτουργία των λιμενικών έργων και παρεμβάσεων σε χερσαίες ζώνες προϋπολογισμού μέχρι 200 εκατομμύρια ευρώ σε βάθος τετραετίας και η χρηματοδότηση τριών γραμμών του κεντρικού ακτοπλοϊκού δικτύου ύψους 300 εκατομμυρίων ευρώ με υποχρέωση δρομολόγησης νέων πλοίων.

Επίσης, το πρόγραμμα χρηματοδότησης νησιωτικής επιχειρηματικότητας αφορά την ενίσχυση και την αναδιάρθρωση του παραγωγικού αναπτυξιακού προτύπου των νησιωτικών περιοχών. Απευθύνεται κυρίως σε επιχειρήσεις που δραστηριοποιούνται στη θάλασσα και ιδίως σε μικρές και μεσαίες επιχειρήσεις. Δίνεται έμφαση στη στήριξη του λειτουργικού κόστους για τη διατήρηση και τη βιωσιμότητα των επιχειρήσεων.

Ακόμη, υπάρχει το Ταμείο Θαλάσσιας - Γαλάζιας Οικονομίας. Το ταμείο αυτό έχει ως στόχο την προώθηση της καινοτόμου επιχειρηματικότητας στον τομέα της θαλάσσιας οικονομίας και της γαλάζιας ανάπτυξης. Δίνεται έμφαση στους τομείς της ναυτιλιακής τεχνολογίας, του ναυτιλιακού και ναυπηγικού εξοπλισμού, της ανάπτυξης εφαρμογών και για τη χρήση τεχνολογιών πληροφορικής και επικοινωνιών στους τομείς αυτούς. Η χρηματοδότησή του θα γίνεται από εθνικούς και ευρωπαϊκούς πόρους.

Κυρίες και κύριοι συνάδελφοι, επίσης, κωδικοποιούνται οι διατάξεις για το μεταφορικό ισοδύναμο το οποίο αφορά στους νησιώτες μας. Τι είναι το μεταφορικό ισοδύναμο; Εξισώνει το κόστος μεταφοράς επιβατών και εμπορευμάτων μέσω της θάλασσας με το κόστος που θα είχε στα μέσα χερσαίας μεταφοράς. Οι δικαιούχοι μόνιμοι κάτοικοι των νησιών θα μπορούν να κάνουν χρήση του μοναδικού αριθμού νησιώτη κατά την έκδοση των εισιτηρίων τους για να χρηματοδοτηθούν με τη διαφορά του κόστους μεταφοράς.

Περαιτέρω, οι δικαιούχες επιχειρήσεις με έδρα τα νησιά μπορούν να εγγραφούν στη δράση και να υποβάλουν αιτήματα για τη χρηματοδότηση της μεταφοράς των εμπορευμάτων τους από και προς τα νησιά. Ο προϋπολογισμός για το 2021 ανέρχεται στα 80 εκατομμύρια ευρώ.

Το 2018, το μεταφορικό ισοδύναμο θεσμοθετήθηκε από την προηγούμενη κυβέρνηση. Κατά την εφαρμογή του προέκυψαν διάφορα ζητήματα τα οποία έρχεται η σημερινή Κυβέρνηση και το Υπουργείο Ναυτιλίας να διορθώσει. Είναι χαρακτηριστικό παράδειγμα ότι με τον νόμο του ΣΥΡΙΖΑ εξαιρούνταν η Λευκάδα, η Εύβοια, αλλά και η Κρήτη από το μεταφορικό ισοδύναμο.

Με απόφαση της δικής μας Κυβέρνησης καθιερώθηκε μεταφορικό ισοδύναμο για επιχειρήσεις της Κρήτης από 1-1-2020, ενώ εξετάζεται να επεκταθεί και στους επιβάτες της Κρήτης. Επίσης, με την απόφαση του Υπουργού κ. Πλακιωτάκη έχουν ενταχθεί στο μέτρο αυτό και οι νησιώτες που δεν είναι υπόχρεοι υποβολής φορολογικής δήλωσης, ενώ προστέθηκε και το πετρέλαιο θέρμανσης στα επιλέξιμα καύσιμα για το μεταφορικό ισοδύναμο.

Ταυτόχρονα, απλοποιούνται οι διατάξεις χρηματοδότησης του μεταφορικού ισοδυνάμου και γίνονται συγκεκριμένοι οι δικαιούχοι του προγράμματος. Το μεταφορικό ισοδύναμο είναι ένα είδος επιβράβευσης των νησιωτών μας που κρατούν ζωντανά τα νησιά μας. Είναι το «ευχαριστώ» της πατρίδας μας απέναντι σε όλους εκείνους που κρατούν ζωντανή την οικονομική δραστηριότητα των νησιών και παράλληλα εξασφαλίζουν τα κυριαρχικά δικαιώματα της Ελλάδας στη θάλασσα. Γι’ αυτό και πρέπει να το απολαμβάνουν όλοι οι νησιώτες και όλες οι επιχειρήσεις που δραστηριοποιούνται στα νησιά.

Κυρίες και κύριοι συνάδελφοι, για όλους εμάς στη Νέα Δημοκρατία η θάλασσα, οι νησιώτες μας, τα θαλάσσια σύνορα, η ναυτιλία, οι ναυτικοί μας είναι όροι με μεγάλη αξία, τους σεβόμαστε και αναγνωρίζουμε την προσφορά τους. Η χώρα μας έχει παράδοση στη ναυτιλία και στις παγκόσμιες θάλασσες βρίσκονται περισσότερα από τέσσερις χιλιάδες ελληνόκτητα πλοία. Η νησιωτικότητα της χώρας μας μπορεί να αποτελέσει, λοιπόν, έναν βασικό πυλώνα ανάπτυξης και προόδου τόσο για την κοινωνία όσο και για την οικονομία μας και σε αυτό θα επενδύσουμε αξιοποιώντας όλα τα διαθέσιμα χρηματοδοτικά εργαλεία.

Πριν από λίγο διάστημα το Υπουργείο Ναυτιλίας ανακοίνωσε τη χρηματοδότηση σαράντα τεσσάρων έργων για την αναβάθμιση των λιμενικών υποδομών σε νησιά και σαράντα επτά ακτοπλοϊκών γραμμών ύψους 1 δισεκατομμυρίου ευρώ, χρήματα που θα διατεθούν για την ακτοπλοΐα και τα λιμάνια των νησιών μας. Εξασφαλίζουμε έτσι επαρκείς και ποιοτικές ακτοπλοϊκές συνδέσεις, αλλά και σύγχρονες και ασφαλείς λιμενικές υποδομές.

Έχουμε τον Πειραιά, ένα από τα μεγαλύτερα λιμάνια της Μεσογείου. Η στρατηγική του θέση μεταξύ Ευρώπης και Ανατολής μετατρέπει τον Πειραιά σε έναν κόμβο εμπορίου καινοτομίας και επιχειρηματικότητας. Η αξιοποίηση της νησιωτικότητάς μας μπορεί να γίνει σε πολλά επίπεδα: Με επενδύσεις στη γαλάζια οικονομία όπως γίνεται τα τελευταία χρόνια στον Πειραιά με το κέντρο επιχειρηματικής καινοτομίας για τη γαλάζια ανάπτυξη. Με την ενίσχυση της νησιωτικής επιχειρηματικότητας, με την προώθηση του θαλάσσιου, αλλά και του αλιευτικού τουρισμού, που θα δημιουργήσουν νέες θέσεις εργασίας και θα οδηγήσουν στην ανάπτυξη των τοπικών περιοχών. Με την ανάπτυξη της επιχειρηματικής δραστηριότητας στον τομέα της ανακύκλωσης των πλοίων, μια δραστηριότητα η οποία, σύμφωνα μάλιστα με το Εμπορικό και Βιομηχανικό Επιμελητήριο Πειραιώς, μπορεί να συμβάλει στον περιορισμό εξάντλησης των πρώτων υλών, αλλά και στην εξοικονόμηση πόρων για τη ναυπηγική βιομηχανία. Με τη βελτίωση των υποδομών και των παρεχόμενων υπηρεσιών για την περαιτέρω ανάπτυξη του τουρισμού μας.

Οι επενδύσεις στη ναυτιλία και τη γαλάζια οικονομία θα ισχυροποιήσουν ακόμα περισσότερο τη θέση της Ελλάδας στον παγκόσμιο ναυτιλιακό χάρτη. Εξάλλου, το μεγαλύτερο κεφάλαιο της χώρας μας είναι και θα είναι πάντα η θάλασσα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε τώρα με τον Υπουργό. Κύριε Υπουργέ, έχετε τον λόγο για δεκαοκτώ λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι Βουλευτές, όπως τόνισα και προχθές κατά τη συνεδρίαση της Επιτροπής Παραγωγής και Εμπορίου, βρίσκομαι στην πολύ ευχάριστη θέση να φέρω ενώπιον του Κοινοβουλίου τον πρώτο κώδικα νομοθεσίας που εντάσσεται στην πολιτική της Κυβέρνησης για κωδικοποίηση των βασικών τομέων δράσης των Υπουργείων.

Είναι κοινά παραδεκτό και νομίζω φάνηκε και από την σημερινή συζήτηση ότι η κωδικοποίηση αποτελεί το σημαντικότερο ίσως εργαλείο στην προσπάθεια που πιστεύω όλοι μας οφείλουμε να καταβάλλουμε προς την κατεύθυνση της καταπολέμησης της πολυνομίας, της κακονομίας, της άναρχης ύπαρξης διάσπαρτων νομοθετημάτων, που τελικά συντελούν στην ουσιώδη άγνοια του δικαίου, αλλά κυρίως στην αδυναμία παρακολούθησης από τον απλό πολίτη του θεσμικού πλαισίου που ρυθμίζει τα δικαιώματα και τις υποχρεώσεις του σε ένα κράτος δικαίου.

Γνωρίζετε, βέβαια, ότι κατά το παρελθόν πολλές ανάλογες προσπάθειες εξαγγέλθηκαν με πομπώδη τρόπο. Το ακούσαμε και σήμερα ότι η πρωτοβουλία είχε ξεκινήσει επί ημερών σας. Πείτε μας εσείς τι πραγματικά κάνατε. Διότι στην πολιτική αξία έχει το αποτέλεσμα και όχι πρόθεση. Επομένως, προσπάθειες εξαγγέλθηκαν, καμμία όμως από αυτές δεν έφθασε στο επιθυμητό αποτέλεσμα. Καταγράφηκαν ως απλές επαναλαμβανόμενες εκφράσεις πολιτικού ευχολογίου, τα ακούσαμε και σήμερα, δίχως αντίκρισμα δίχως αρχή και βέβαια δίχως τελικό αποτέλεσμα.

Η σημερινή Κυβέρνηση έχει αποδείξει ήδη από τον πρώτο νόμο που εισήγαγε στη Βουλή, αυτόν του επιτελικού κράτους, ότι βασικό της μέλημα είναι η ανάπτυξη και η διάχυση της έννοιας της επιτελικότητας σε κάθε τομέα της κρατικής δομής. Και βέβαια, η νομοθεσία ως πηγή κανόνων δικαίου έχει πρωταρχικό ρόλο στην επίτευξη του βασικού στόχου του επιτελικού κράτους, που δεν είναι άλλος από τη δημιουργία και λειτουργία του κρατικού μηχανισμού με τρόπο διάφανο, δίκαιο, επωφελή και αποτελεσματικό για κάθε πολίτη και κάθε φορέα.

Προσωπικά μου είναι ιδιαίτερα ευχάριστο ότι η αρχή των διαδικασιών κωδικοποίησης του Υπουργείου Ναυτιλίας και Νησιωτικής Πολιτικής συντελείται μέσω του κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο. Και αυτό, γιατί η συγκεκριμένη πολιτική είναι πρωτοποριακή για τα ελληνικά δεδομένα, ολοκληρωμένη, όπως εξάλλου αναφέρει και ο τίτλος της, συνεκτικά διαρθρωμένη και δημιουργική με σαφείς στόχους, προσανατολισμό και εργαλεία υλοποίησης. Η πραγματικότητα είναι ότι η Ελλάδα, η κατ’ εξοχήν πολυνησιωτική χώρα της Ευρώπης δεν είχε καταφέρει, στα διακόσια χρόνια της ιστορίας της ως ανεξάρτητο κράτος, να διαμορφώσει μία πολιτική για τα νησιά της με τα χαρακτηριστικά τα οποία σας περιέγραψα. Αρκείτο μόνο σε μεμονωμένα, εν πολλοίς αποσπασματικά μέτρα χωρίς συνοχή, χωρίς προγραμματισμό, χωρίς μέσα υλοποίησης, χωρίς επάρκεια στην εξυπηρέτηση του πλέον ευαίσθητου μέρους του κοινωνικού ιστού της χώρας μας. Αυτό ουσιαστικά αλλάζει στον ν.4770/2021 της ολοκληρωμένης θαλάσσιας πολιτικής για τον νησιωτικό χώρο. Αυτός ο νόμος αποτελεί την επιτομή της περιφερειακής πολιτικής στα νησιά μας, που προσδιορίζει όλα εκείνα τα στοιχεία που συνθέτουν τον περίπλοκο κύκλο διαβίωσης και ανάπτυξης των νησιωτών, που τελικά μπορεί να προσφέρει σημαντικές και απτές ευκαιρίες σε όλους, φυσικά και νομικά πρόσωπα, να δουν το μέλλον των νησιών υπό ένα πλήρως συγκροτημένο πρίσμα προοπτικής και δημιουργίας.

Άκουσα με προσοχή τα όσα ειπώθηκαν και κατά τη διάρκεια της συνεδρίασης της επιτροπής, αλλά και σήμερα και επιτρέψτε μου να αναφερθώ σε αυτά χωρίς διάθεση πολιτικής αντιδικίας, αλλά με πνεύμα κατανόησης αυτής της νέας αναπτυξιακής προσπάθειας που εγκαινιάσαμε με το συγκεκριμένο νόμο. Χαίρομαι, γιατί το νομοσχέδιο για την κωδικοποίηση δίνει ακόμα μια ευκαιρία να συζητήσουμε σε κοινοβουλευτικό επίπεδο για τα θέματα της ναυτιλίας και της νησιωτικότητας, δύο τομείς για τους οποίους η Κυβέρνηση της Νέας Δημοκρατίας απέδειξε στην πράξη, όχι μόνο με τα νομοθετήματα τα οποία εισηγηθήκαμε, αλλά και με την καθημερινή μας δράση και τις παρεμβάσεις μας, ότι θεωρεί καθοριστικούς για την ανάπτυξη, την οικονομία αλλά και την κοινωνία. Δεν θα αναφερθώ αναλυτικά στα όσα κάναμε και κάνουμε, αλλά επειδή κάποιοι, ειδικά στον ΣΥΡΙΖΑ, φαίνεται ότι ξεχνούν όσα εκείνοι δεν έκαναν ενώ θα έπρεπε, και επιχειρούν να διαστρεβλώσουν το έργο μας, υπενθυμίζω ότι στηρίξαμε την ακτοπλοΐα και μάλιστα σε μία δύσκολη στιγμή πανδημίας. Στηρίξαμε τους ναυτικούς μας, στηρίξαμε τις επιχειρήσεις με πάνω από 200 εκατομμύρια ευρώ. Συντάξαμε, εγκαίρως, με τη συνεργασία ειδικών επιστημόνων υγειονομικά πρωτόκολλα και για την ακτοπλοΐα και για την κρουαζιέρα. Φέτος μάλιστα, ειδικά για την κρουαζιέρα, είμαστε οι πρώτοι σε πανευρωπαϊκό επίπεδο που συντάξαμε ολοκληρωμένα πρωτόκολλα για την κρουαζιέρα. Με τον τρόπο αυτό και οι επενδυτές, αλλά και οι εταιρείες γνώριζαν πολύ καλά ποιο είναι το πλαίσιο, επομένως και γι’ αυτόν τον λόγο ειδικά και η κρουαζιέρα δούλεψε από τον Μάιο μήνα στην πατρίδα μας.

Επίσης, ενισχύσαμε το Λιμενικό Σώμα -και το γνωρίζετε πολύ καλά- με μέσα, πολλαπλασιάζοντας τις επιχειρηματικές του δυνατότητες. Το γεγονός αυτό σε συνδυασμό με την υπερπροσπάθεια των ανδρών και των γυναικών του Λιμενικού Σώματος, οδήγησε στην εντυπωσιακή μείωση των μεταναστευτικών ροών και είναι πιο εντυπωσιακό το γεγονός όταν θα σας αναφέρω τη μείωση σε απόλυτα νούμερα. Εξήντα εφτά χιλιάδες παράνομες αφίξεις στη χώρα μας το 2019, το 2020 είχαμε μόνο εννιά χιλιάδες εννιακόσιες και μέχρι σήμερα το 2021 τις έχουμε περιορίσει σε δύο χιλιάδες εκατό. Εξήντα επτά χιλιάδες παράνομες αφίξεις το 2019, δύο χιλιάδες εκατό παράνομες αφίξεις μέχρι σήμερα. Επιτρέψτε μου, όμως, στο σημείο αυτό –και πραγματικά με θλίβει βαθύτατα το γεγονός- να πω ότι και ο κ. Δρίτσας και ο κ. Κουρουμπλής, πρώην Υπουργοί Ναυτιλίας και οι δύο, συκοφαντούν τα στελέχη του Λιμενικού Σώματος, αλλά και την ίδια τη χώρα μας.

Η Ελλάδα προστατεύει, κυρίες και κύριοι του ΣΥΡΙΖΑ, τα θαλάσσια σύνορά της -διότι η Ελλάδα έχει θαλάσσια σύνορα- με αποφασιστικότητα και με σεβασμό στους κανόνες του διεθνούς δικαίου και με προτεραιότητα, βέβαια, στην προστασία της ανθρώπινης ζωής.

(Χειροκροτήματα από την πτέρυγα της Νέας Δημοκρατίας)

Το Λιμενικό Σώμα, κυρίες και κύριοι συνάδελφοι του ΣΥΡΙΖΑ, διαχειρίστηκε χίλια περιστατικά το τελευταίο ενάμισι έτος και δεν είχαμε καμμία απώλεια ανθρώπινης ζωής. Επομένως καμμία εντολή για παράνομες ενέργειες δεν δόθηκε και ούτε άλλωστε θα μπορούσε να δοθεί. Αξίζει, λοιπόν, έπαινος στις γυναίκες και στους άντρες του Λιμενικού Σώματος για την υπερπροσπάθειά τους και όχι ψευδείς κατηγορίες που δίνουν επιχειρήματα στην τουρκική προπαγάνδα.

Επειδή αναφερθήκατε στο ΕΣΟΘΕ, θέλω να σας πω ότι ξαφνικά θυμηθήκατε το ΕΣΟΘΕ που επί ημερών σας το είχατε παντελώς ξεχάσει και ξέρετε γιατί; Γιατί είσαστε της πολιτικής των ανοιχτών συνόρων. Δεν το θέλατε εδώ το ΕΣΟΘΕ, γι’ αυτό καθυστερήσατε παραδειγματικά. Τι κάναμε, λοιπόν, εμείς; Εμείς προχωράμε το ολοκληρωμένο σύστημα θαλάσσιας επιχείρησης που είναι ένα έργο εθνικής και στρατηγικής σημασίας, όπου, ουσιαστικά, θα αποτελέσει τα μάτια μας στο ανατολικό Αιγαίο, στην Κρήτη και στο Ιόνιο, καθιστώντας πολύ πιο άμεσες και αποφασιστικές τις επιχειρήσεις του Λιμενικού Σώματος.

Μου είπατε για τα έργα που υποτίθεται ότι αντικατέστησε. Ήδη τρέχουν τα συγκεκριμένα έργα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Τη λίστα.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Μπορώ να σας τη φέρω τη λίστα, αλλά ήδη τρέχουν τα συγκεκριμένα έργα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Τη λίστα να δούμε.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Προφανώς. Αλλά υπάρχουν και αυτή τη στιγμή σε εξέλιξη έργα εξοπλισμού του Λιμενικού Σώματος που δεν είχαν γίνει ποτέ στη διαχρονική ιστορία του Σώματος. Υπάρχουν έργα όπου θα παραλάβουμε νέα σύγχρονα σκάφη.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, αυτές είναι δικές μας διακηρύξεις.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Καθόλου δικές σας, είναι απολύτως δικά μας έργα. Απολύτως, 100% δικά μας έργα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν γίνεται…

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Βλέπω ότι υπάρχει μια πρεμούρα, θα απαντήσετε στην συνέχεια.

Αυξήσαμε επίσης σημαντικά την ασφάλεια…

**ΝΕΚΤΑΡΙΟΣ ΣΑΝΤΟΡΙΝΙΟΣ:** …(Δεν ακούστηκε)

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ξέρετε, η αλήθεια πονάει και εδώ είμαστε για να τα πούμε όλα σήμερα.

Προχωρούν, επίσης, οι διαδικασίες αξιοποίησης των λιμένων της χώρας με πολύ σημαντικές επιχειρήσεις και ομίλους να έχουν ήδη εκδηλώσει το ενδιαφέρον τους και ξαφνικά σας έπιασε πόνος για την «COSCO». Εσείς δεν ήσασταν που υπογράψατε τη σύμβαση παραχώρησης με την «COSCO»; Αν δεν κάνω λάθος η δική σας κυβέρνηση το έκανε. Ουσιαστικά τι έκανε; Αναγνώρισε το πολύ μεγάλο έργο των δικών μας κυβερνήσεων και στον Πειραιά και στη Θεσσαλονίκη. Την ίδια μέρα, όμως, που υπογράφατε την σύμβαση παραχώρησης, την ίδια ώρα οι αρμόδιοι Υπουργοί κυριολεκτικά έκλαιγαν διότι προχώρησε η συγκεκριμένη αποκρατικοποίηση. Αυτοί ήσασταν. Την ίδια ώρα που υπογράφατε τη σύμβαση παραχώρησης, την ίδια ώρα να τρελαινόσαστε; Διότι αυτό φάνηκε και στην πράξη. εσείς, ουσιαστικά, υπονομεύετε τις επενδύσεις και στο λιμάνι του Πειραιά, αλλά θα έχουμε την ευκαιρία κατά τη διάρκεια της επαναξιολόγησης της σύμβασης παραχώρησης να τα συζητήσουμε όλα αυτά.

Επίσης, εξασφαλίσαμε -και θα έχω την ευκαιρία στη συνέχεια να αναλύσω- πόρους άνω του 1 δισεκατομμυρίου ευρώ. Είναι για πρώτη φορά το Υπουργείο Ναυτιλίας και Νησιωτικής Πολιτικής που εμμέσως αποκτάει ουσιαστικά τομεακό πρόγραμμα και βεβαίως θεσπίσαμε για πρώτη φορά στην Ελλάδα ολοκληρωμένη πολιτική για τη νησιωτική Ελλάδα με συγκεκριμένα χρηματοδοτικά εργαλεία που ενισχύουν την αναπτυξιακή πορεία και προσφέρουν ευκαιρίες και δυνατότητες για τους νησιώτες μας. Κατανοώ, κύριοι συνάδελφοι του ΣΥΡΙΖΑ, την αμηχανία σας γιατί ποτέ δεν σκεφτήκατε τα νησιά ως πεδίο υλοποίησης αναπτυξιακών πρωτοβουλιών. Γιατί πέρα από τα ωραία λόγια, ουσιαστικά δεν κάνατε τίποτα για τους νησιώτες μας και έρχεστε σήμερα, κύριοι συνάδελφοι του ΣΥΡΙΖΑ, και μας κατηγορείτε γιατί δεν έχουν προχωρήσει οι κοινές υπουργικές αποφάσεις. Αυτοί που δεν έκαναν τίποτα κατηγορούν τώρα εμάς επειδή ακριβώς υπάρχει μια καθυστέρηση.

Σε κάθε περίπτωση, κύριοι συνάδελφοι του ΣΥΡΙΖΑ, ας μην ανησυχείτε. Οι περισσότερες από τις αποφάσεις βρίσκονται στο στάδιο των υπογραφών και πολύ σύντομα θα δημοσιευτούν. Χρειάζεται, όμως, χρόνος, ιδιαίτερη προσοχή για να προχωρήσουμε σε διαδικασίες που ουσιαστικά γίνονται για πρώτη φορά στην πατρίδα μας και έχουμε χρέος και ευθύνη απέναντι στους νησιώτες μας να γίνουν όλα όπως πρέπει και όλα να γίνουν σωστά. Άλλωστε το θεσμικό πλαίσιο ήδη αποδίδει καρπούς, καθότι αποτελεί τον βασικό μηχανισμό διαπραγμάτευσης για την εξειδίκευση των πόρων του ΕΣΠΑ, αλλά και του Ταμείου Ανάκαμψης.

Κυρίες και κύριοι συνάδελφοι, η σύγκλιση των περιφερειακών ανισοτήτων των νησιών μας δεν θα έρθει με την εφαρμογή ενός προγράμματος και μόνο. Προϋποθέτει στρατηγική, χωρική εξειδίκευση και επένδυση του δημοσίου χρήματος στοχευμένα και σε συντελεστές παραγωγής της οικονομίας και όχι σε επιδοματικές οριζόντιες προσεγγίσεις. Η ανάπτυξη έρχεται με στοχευμένες χρηματοδοτήσεις και όχι με επιδόματα. Οι ενέσεις στήριξης πρέπει να είναι εστιασμένες στην ασθένεια και να θεραπεύουμε τις αιτίες και όχι τα συμπτώματα. Αυτό είναι θεμελιώδες -αν μπορούμε να συμφωνήσουμε όλοι- ιδίως όταν επικαλούμαστε την τοπική και περιφερειακή νησιωτική ανάπτυξη.

Προσφάτως παρουσιάσαμε τον προγραμματισμό του Υπουργείου μας στο πλαίσιο της εξειδίκευσης της ολοκληρωμένης θαλάσσιας πολιτικής για τον νησιωτικό χώρο και επικοινωνήσαμε μέρος του σχεδίου μας για τη στήριξη της δημόσιας θαλάσσιας συγκοινωνίας και, βεβαίως, κρίσιμων λιμενικών υποδομών στα νησιά μας. Προφανώς και δεν γίνεται εύκολα κατανοητό, γιατί έχει τόσο μεγάλη σημασία η διάθεση αυτών των πόρων τα επόμενα χρόνια, ιδίως σε εκείνους που δεν σχεδίαζαν με στρατηγική, αλλά με συγκυριακό προγραμματισμό για να δικαιολογήσουν το γύρισμα της πλάτης στα νησιά μας. Τι περιλαμβάνει, λοιπόν, αυτός ο προγραμματισμός για υποδομές και ακτοπλοΐα του Υπουργείου Ναυτιλίας και Νησιωτικής Πολιτικής και κάνει συνδυαστική χρήση των πόρων του ΕΣΠΑ 2021 - 2027, του Ταμείου Ανάκαμψης και του «ΝΕΑΡΧΟΣ» που ήδη προχωράμε στη θέσπιση του με το Ταμείο Παρακαταθηκών και Δανείων;

Σε συνεργασία, λοιπόν, με τους φορείς διοίκησης και εκμετάλλευσης λιμένα προκρίνονται τριάντα τρία έργα συνολικού προϋπολογισμού 175.210.000 ευρώ για αναβάθμιση λιμενικών υποδομών στα νησιά μέσω του νέου ΕΣΠΑ 2021 - 2027 με τεκμηριωμένη, επαναλαμβάνω, πρόταση. Δεν έχει γίνει ποτέ αυτό. Έχει γίνει ποτέ τεκμηριωμένη, με υπογραφή του Υπουργού Ναυτιλίας, πρόταση για χρηματοδότηση λιμενικών υποδομών στα νησιά; Όλα αυτά που μας είπατε προηγουμένως είναι χρηματοδοτήσεις από τα ΠΕΠ. Αυτή είναι η πραγματικότητα. Επίσης, έντεκα έργα συνολικού ύψους 20 εκατομμυρίων ευρώ για αντιμετώπιση της κλιματικής αλλαγής και διαβρώσεων σε λιμενικές υποδομές και εγκαταστάσεις σε νησιωτικές περιοχές μέσω ειδικής δράσης του Υπουργείου Ναυτιλίας και Νησιωτικής Πολιτικής και η οποία έχει ενταχθεί στο εθνικό σχέδιο ανάκαμψης και ανθεκτικότητας της χώρας μας.

Επίσης, προκρίνουμε μέσα από ειδική επιστημονική μελέτη και σε συνεργασία με φορείς -διότι εμείς ό,τι κάνουμε είναι τεκμηριωμένο και βαθιά μελετημένο- σαράντα τέσσερις ενδονησιωτικές και διαπεριφερειακές γραμμές που θα χρηματοδοτηθούν με 370 εκατομμύρια ευρώ -αυτά είναι έξτρα χρήματα, νέα χρήματα- για την εξυπηρέτηση της δημόσιας θαλάσσιας συγκοινωνίας μέσω πολυετών συμβάσεων τεσσάρων έως επτά ετών.

Είπατε, προηγουμένως, ποιος θα επενδύσει σε νέα πλοία, όταν έχει τέσσερις έως επτά έτη συμβάσεις. Σας πληροφορώ ότι θα επενδύσουν, διότι επτά έτη είναι αρκετά για μικρές ενδονησιωτικές γραμμές. Δεν μιλάμε για πολυετείς, για μεγάλες διαδρομές. Μιλάμε για μικρές συγκεκριμένες διαδρομές. Άρα, επενδυτές θα υπάρξουν. Είναι η πρώτη φορά που εξασφαλίζουμε κοινοτικούς πόρους και για τις ενδονησιωτικές γραμμές και επίσης -που νομίζω θα συμφωνήσουμε και εδώ- τρεις γραμμές του κεντρικού ακτοπλοϊκού δικτύου της δημόσιας θαλάσσιας συγκοινωνίας με υποχρέωση -νομίζω συμφωνούμε όλοι σε αυτό, θα δούμε τις λεπτομέρειες- πολυετή σύμβαση τουλάχιστον δέκα έτη που θα χρηματοδοτηθούν από το πρόγραμμα «ΝΕΑΡΧΟΣ» με 300 εκατομμύρια ευρώ. Και βέβαια έως 200 εκατομμύρια ευρώ θα είναι ο προϋπολογισμός του προγράμματος «ΝΕΑΡΧΟΣ» με ορίζοντα εντάξεων την προσεχή τετραετία και αναμένεται να λειτουργήσει ως ταμείο μικρών, κρίσιμων έργων. Αναφέρατε πριν και το πρόγραμμα «ΦΙΛΟΔΗΜΟΣ» και με το «ΑΝΤΩΝΗΣ ΤΡΙΤΣΗΣ». Θα λειτουργεί στα συγκεκριμένα πρότυπα, διότι τα έργα στα νησιά δεν μπορούν να περιμένουν.

Θέλω, επίσης, να σας ενημερώσω ότι πέρα από την επαφή μας με το Ταμείο Παρακαταθηκών και Δανείων θα εκδοθούν και οι σχετικές ΚΥΑ, υπάρχει και επαφή με την Ευρωπαϊκή Τράπεζα Επενδύσεων, όπου έχει δείξει σημαντικό ενδιαφέρον να συμμετάσχει και αυτή στις χρηματοδοτήσεις του συγκεκριμένου προγράμματος, έργα για τα νησιά μας, ιδιαιτέρως για τα μικρά νησιά, σε λιμενικές υποδομές, σε υποδομές διαχείρισης νερού, σε αφαλατώσεις.

Επίσης, σε επαφή με την Ελληνική Αναπτυξιακή Τράπεζα δρομολογούμε την ενεργοποίηση των θεσμοθετημένων χρηματοδοτικών εργαλείων για τη νησιωτικότητα και τη γαλάζια οικονομία. Άκουσα αρκετούς συναδέλφους να μιλούν για το πρόγραμμα, τις προτάσεις μας, για τη βόρεια Εύβοια και ευρύτερα για την Εύβοια. Ξέρετε, το Υπουργείο Ναυτιλίας και Νησιωτικής Πολιτικής επειδή ακριβώς επί ημερών μας η Εύβοια έγινε νησί, άρα αξιοποιεί ουσιαστικά τα πλεονεκτήματα της νησιωτικότητας μετά την αναγνώρισή της, έχουμε ήδη έτοιμο σχέδιο, έτοιμες προτάσεις που θα ανακοινωθούν τις αμέσως επόμενες ημέρες για τη στήριξη των κατοίκων και των επιχειρήσεων ιδιαιτέρως της βόρειας Εύβοιας.

Κυρίες και κύριοι συνάδελφοι, η Κυβέρνησή μας άλλαξε τα δεδομένα στον τρόπο που το ελληνικό κράτος προσεγγίζει την νησιωτικότητα και τους νησιώτες. Για πρώτη φορά θεσμοθετήθηκε η διαμόρφωση πολιτικής για τη νησιωτική Ελλάδα. Για πρώτη φορά οι αποσπασματικές παρεμβάσεις δίνουν τη θέση τους σε ολιστική προσέγγιση. Για πρώτη φορά εισάγεται η υποχρέωση της εθνικής στρατηγικής για τον νησιωτικό χώρο με σαφείς και μετρήσιμους δείκτες.

Ελπίζω ότι όλα τα κόμματα θα υπερψηφίσουν το νομοσχέδιο, αναγνωρίζοντας εμπράκτως τη θετική επίδραση της κωδικοποίησης τόσο για την πολιτεία όσο κυρίως για τους πολίτες. Στο Υπουργείο Ναυτιλίας και Νησιωτικής Πολιτικής συνεχίζουμε τον δρόμο που έχουμε χαράξει. Αξιοποιούμε τα θετικά του παρελθόντος. Προχωράμε, όμως, με σταθερά βήματα στην υλοποίηση των πολιτικών μας για τις οποίες μας εμπιστεύθηκε ο ελληνικός λαός. Κάνουμε πράξη μια σειρά από τομές στη ναυτιλία και τη νησιωτικότητα, υπηρετώντας το φιλόδοξο, αλλά και ρεαλιστικό σχέδιο μας για την ανάπτυξη στον νησιωτικό χώρο της πατρίδας μας.

Εύχομαι πραγματικά ο στόχος αυτός και ο σκοπός της νησιωτικότητας να αποτελέσει και εθνικό στόχο για να μπορούν οι κάτοικοι των νησιών μας να προσβλέπουν σε ένα θετικό παρόν και ακόμα πιο θετικό μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ολοκληρωθεί η διαδικασία.

Κυρίες και κύριοι συνάδελφοι, έχω τιμή να σας ανακοινώσω την υπ’ αριθμ. πρωτ. 8152/5778, από 16 Σεπτεμβρίου 2021, απόφαση του Προέδρου της Βουλής περί Καθορισμού Αρμοδιότητας της Διαρκούς Επιτροπής Παραγωγής και Εμπορίου.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωρηθεί στα Πρακτικά της σημερινής συνεδρίασης.

(Η προαναφερθείσα απόφαση του Προέδρου της Βουλής κατατίθεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 232)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδυνάμου».

Ερωτάται το Σώμα: Γίνεται δεκτό το νομοσχέδιο επί της αρχής;

**ΦΙΛΙΠΠΟΣ ΦΟΡΤΩΜΑΣ:** Ναι.

**ΑΝΔΡΕΑΣ ΜΙΧΑΗΛΙΔΗΣ:** Ναι.

**ΔΗΜΗΤΡΙΟΣ ΜΠΙΑΓΚΗΣ:** Ναι.

**ΜΑΡΙΑ ΚΟΜΝΗΝΑΚΑ:** Όχι.

**ΒΑΣΙΛΕΙΟΣ ΒΙΛΙΑΡΔΟΣ:** Όχι.

**ΓΕΩΡΓΙΟΣ ΛΟΓΙΑΔΗΣ:** Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδυνάμου», έγινε δεκτό επί της αρχής κατά πλειοψηφία.

Εισερχόμαστε στην ψήφιση στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΦΙΛΙΠΠΟΣ ΦΟΡΤΩΜΑΣ:** Ναι.

**ΑΝΔΡΕΑΣ ΜΙΧΑΗΛΙΔΗΣ:** Ναι.

**ΔΗΜΗΤΡΙΟΣ ΜΠΙΑΓΚΗΣ:** Ναι.

**ΜΑΡΙΑ ΚΟΜΝΗΝΑΚΑ:** Όχι.

**ΒΑΣΙΛΕΙΟΣ ΒΙΛΙΑΡΔΟΣ:** Όχι.

**ΓΕΩΡΓΙΟΣ ΛΟΓΙΑΔΗΣ:** Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση κώδικα νομοθεσίας για την ολοκληρωμένη θαλάσσια πολιτική στον νησιωτικό χώρο και για τον μηχανισμό εφαρμογής, την κρατική εποπτεία και τους γενικούς όρους υλοποίησης του Μεταφορικού Ισοδυνάμου», έγινε δεκτό κατά πλειοψηφία, σε μόνη συζήτηση, επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 234α΄)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 16.02΄ λύεται η συνεδρίαση για αύριο, ημέρα Παρασκευή 17 Σεπτεμβρίου 2021 και ώρα 9.00΄, με αντικείμενο εργασιών του Σώματος: κοινοβουλευτικός έλεγχος.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**